BERBEC

Cum să recunoaştem un Berbec

Aţi cunoscut cumva recent o persoană neobişnuit de prietenoasă, cu o energie debordantă, o fermă strîngere de mînă şi un zîmbet instant? Pregătiţi-vă pentru o cursă nebună într-un montaigne russe ameţitor. Probabil că tocmai aţi fost "adoptaţi" de un Berbec, mai ales dacă nu aţi apucat să scoateţi prea multe silabe în decursul conversaţiei cu el. Fie că e bărbat sau femeie, Berbecul va lupta cu ardoare împotriva a tot ce consideră nedrept, va sări într-o clipă în apărarea nedreptăţiţilor şi a cauzelor idealiste, chiar dacă asta înseamnă să se ia la ceartă cu poliţistul de la circulaţie sau cu hoţul care i-a pus cuţitul la gît. Probabil că va ajunge să-şi regrete impulsul, dar precauţia zboară pe fereastră cînd îl ia valul. Aflaţi sub influenţa lui Marte, Berbecii nu obişnuiesc să se învîrtă după coadă, trec direct la subiect. Primul semn al zodiacului reprezintă naşterea, aşa cum Peştii reprezintă moartea şi conştiinţa spirituală. Berbecul are doar conştiinţă de sine, căci el e bebeluşul zodiacului, deci e complet absorbit de joaca cu propriile degete de la picioare. Ca la orice sugar, nevoile lui sînt pe primul loc: indiferent că părinţii sau vecinii dorm, el va urla din toţi rărunchii dacă îi e foame sau e ud. Vrea biberonul şi vrea un scutec curat acum! Cînd Berbecului îi vine o idee sau îl apasă o problemă vă va suna fără ezitare la ora patru dimineaţa. În fond, dacă el e treaz, de ce nu v-aţi trezi şi dvs. ca să-l ascultaţi? Dacă vrea ceva, obţine. Dar cine ar putea spune despre un bebeluş că e egoist? El e dispus să-i copleşească pe cei care-i satisfac pretenţiile cu surîsuri şi drăgălăşenii. E greu să refuzi un bebeluş, pentru că el n-are nici cea mai vagă idee că deranjează vreun pic pe cineva. Exact la fel e şi Berbecul. Tocmai datorită acestei naivităţi dezarmante, persoanele din Berbec sînt atît de neînfricate. Copilul mic nu se teme de nimeni şi de nimic pînă cînd se frige. Chiar şi atunci va începe din nou să încerce, încrezător, după ce va uita durerea. În caracterul Berbecului nu există nici urmă de şiretenie sau perfidie şi nimic nu va schimba acest lucru în cursul vieţii lui. El va crede la nesfîrşit, cu toată inima, în propria reuşită şi după numeroasele eşecuri se va ridica din praf pentru a încerca din nou. Îndoielile, puţine cîte sînt, care îi răsar în suflet, sînt înlăturate rapid de prima persoană drăguţă şi blîndă care îi apare în cale. Berbecul poate crea o lume imaginară atît de detaliată, încît aproape că ai putea să te muţi acolo şi poate urzi vise extraordinare, dar nu e în stare să mintă nici dacă asta l-ar putea costa viaţa. Nu există în el nimic complicat sau ascuns. Ce vedeţi, aia e. E la fel de vulnerabil ca un bebeluş, iar cînd persoane mai puternice, mature, încearcă să-l oblige să facă ceva sau vor să-i ia ceva, Berbecul reacţionează extrem de sonor, exact ca un sugar. Va face un scandal atît de mare, încît cei din jur îi vor da orice, numai să tacă. El nu e genul care să folosească strategii delicate. Capacitatea pulmonară şi încăpăţînarea egoistă îi sînt mai mult decît suficiente ca să obţină ce vrea. E floare la ureche să recunoaşteţi Berbecii după aspectul fizic. Ei au trăsături bine conturate, de obicei tăioase. Sprîncenele bine marcate sînt deseori unite la baza nasului, formînd cu acesta semnul Berbecului, ca un avertisment pentru cei cărora ar putea să le treacă prin cap ideea prostească de a încerca să-i oprească sau să-i supună. Veţi mai putea observa o aluniţă sau o cicatrice pe cap sau pe faţă, un reflex roşiatic în părul luminat de soare şi un ten mai colorat decît al majorităţii oamenilor. Mişcările lor vor fi în general rapide şi precise, ca şi procesele mentale. Atît femeile, cît şi bărbaţii din Berbec au umeri laţi şi probabil că merg cu trupul uşor înclinat în faţă, cu capul înainte, ca să spunem aşa, şi sînt aproape întotdeauna extrem de grăbiţi, chiar dacă destinaţia spre care se îndreaptă nu îi încîntă deloc. Puţine lucruri pot fi considerate graţioase la Berbec. Poate doar delicateţea cu care abordează o situaţie de criză, trăsătură care nu conteneşte să-i uluiască pe cei care-l subestimează. Structura osoasă e fină şi puternică. Foarte puţini Berbeci stau cu umerii căzuţi, căci de obicei ţinuta lor le reflectă ego-ul uriaş şi încrederea în sine. Dacă totuşi vedeţi o excepţie, probabil că e un Berbec de tip oaie, al cărui ego a fost grav rănit în trecut, dar chiar şi acesta îşi va reveni după un timp. Nimic nu-i înfrînge definitiv pe aceşti oameni, cu atît mai puţin eşecul. Persoana din semnul lui Marte vă va privi direct în ochi, cu sinceritate şi încredere emoţionantă. Sînteţi prietenul ei, nu? Îl plăceţi, nu? Dacă îi veţi înşela aşteptările va plînge lacrimi amare, dar numai în sinea lui. Berbecii ar prefera să moară decît să-şi arate slăbiciunile, iar unii chiar ajung să-şi rişte viaţa pentru a evita acest lucru. Dacă veţi surpinde un nativ aruncînd priviri neliniştite prin încăpere în timp ce dvs. vorbiţi cu el, înseamnă că nu-l mai interesează conversaţia dvs. şi că altceva i-a captat atenţia. Are aceeaşi capacitate redusă de concentrare ca un bebeluş. Cu toate acestea, se va situa fără îndoială printre primii în cariera aleasă, iar dacă va fi subaltern, îl veţi recunoaşte uşor după atitudinea evident nemulţumită. Dacă vreţi atitudine liberală, generozitate extremă şi dorinţă pronunţată de a conduce toate paradele posibile, Berbecul e omul vostru. Dar dacă vă doriţi subtilitate, tact sau modestie, lăsaţi-o baltă. Era plecat la păşune cînd s-au împărţit calităţile astea. Nici cu răbdarea nu stă prea bine. La restaurant nu se va sfii să sară cu gura pe chelner dacă i se pare că acesta e obraznic şi va trimite înapoi mîncarea dacă i se pare prost pregătită. Dar dacă e servit bine, va lăsa un bacşiş ridicol de mare. Pentru nişte persoane atît de directe, Berbecii sînt nişte plătitori îngrozitori, nu pentru că nu ar vrea să-şi restituie datoriile, ci pentru că sînt complet absorbiţi de cu totul alte lucruri, mai interesante. În ciuda curajului acestui semn de foc, care-şi croieşte drum prin viaţă fără ezitare, aruncîndu-se cu vitejie înainte, printre obstacole, el are o mică problemă. Ar lupta cu Yeti sau monstrul lui Frankenstein şi nu ar da nici un semn de frică, dar nu poate suporta durerea fizică sub nici o formă. Nu e un laş din punct de vedere moral, dar devine brusc o panseluţă delicată cînd e vorba de ceva care implică durere. Dentistul e primul pe lista lui neagră. Într-un moment sau altul al vieţii sale, fiecare Berbec se va comporta nesăbuit, ceea ce îi va provoca răni la faţă sau la cap. Sînt predispuşi şi la tăieturi, arsuri, dureri puternice de cap şi chiar migrene, care ar putea avea ca sursă o infecţie renală. În plus, Berbecul ar face bine să viziteze regulat terifiantul dentist, să-şi verifice vederea, să-şi supravegheze alimentaţia, să nu neglijeze răcelile şi să nu se apropie de alcool. Combinat cu temperamentul înflăcărat al Berbecului, rezultă o mixtură explozivă.

Bărbatul din zodia Berbecului

Cine e creatura aceea care vorbeşte la telefon? Să fie un dinam electric? Să fie o torţă, o pasăre, o explozie, sau Superman? Păi, cam aşa ceva. E un bărbat din zodia Berbecului, ceea ce e cam acelaşi lucru. Să sperăm că ştiţi exact ce vă doriţi. Dacă vreţi emoţii, un bărbat în zodia Berbecului vi le poate oferi din plin şi nu veţi avea parte de nici un moment plictisitor. Dar dacă vă doriţi siguranţa şi stabilitatea unei iubiri calde, confortabile, aţi greşit adresa. Berbecul vă poate copleşi acum cu ardoare plină de pasiune, pentru ca în clipa următoare sa fie la fel de glacial ca un urs polar. Dacă îl insultaţi sau dacă îşi pierde interesul pentru dvs., personalitatea lui caldă, impulsivă, guvernată de Marte, va îngheţa imediat. Ca să-l "aprindeţi" din nou va trebui, probabil, să luaţi totul de la început. Bărbaţii din Berbec sînt un izvor nesecat de idei şi energie creatoare. Probabil că e greu să ţineţi pasul cu el, dar aţi face bine să încercaţi din răsputeri. Măcar din punct de vedere intelectual. Berbecul are un talent deosebit să lase în urmă "melcii", fără să mai arunce nici o privire peste umăr. Probabil că va arăta şi se va purta ca şi cînd ar fi mai tînăr decît este, ceea ce e foarte încîntător, dar atitudinea lui tinerească se poate extinde pînă la latura mentală şi emoţională a personalităţii lui, iar maturizarea nu se va petrece prea devreme în viaţa unui bărbat din Berbec. El nu are răbdare cu cei care se mişcă încet, e îndrăzneţ şi plin de încredere în sine, întotdeauna cu un pas înaintea celorlalţi şi uneori chiar prea repezit. Poate fi plin de generozitate, oferind bucuros străinilor atît timpul, cît şi banii, înţelegerea şi bunurile sale. Însă poate fi şi exasperant de intolerant, nesimţitor, egoist şi pretenţios atunci cînd dorinţele sale nu sînt îndeplinite pe loc, sau cînd e obligat să suporte anturajul unor persoane negative. Cînd e vorba de dragoste, nesăbuinţa lui e uluitoare. E în stare să se arunce cu capul înainte într-o relaţie amoroasă, convins că e singura iubire adevărată din toate timpurile, cu excepţia, poate, a celei dintre Romeo şi Julieta. Cînd "bibeloul de porţelan" al amorului se sparge, Berbecul culege cu grijă toate cioburile şi încearcă absolut toate modalităţile care-i trec prin cap pentru a salva idila moartă. Dacă nu se mai poate face nimic, o va lua de la capăt cu o nouă Julietă şi va fi ca şi cînd s-ar îndrăgosti pentru prima dată în viaţa lui. Oricîte greşeli amoroase ar face, bărbatul din Berbec va fi mereu convins că iubirea vieţii lui, perechea lui de suflet îl aşteaptă după următorul vis. Dacă nu eşti o femeie în zodia Scorpionului, bărbatul din Berbec e visul oricărei femei în ceea ce priveşte pasiunea. E tot ce-ţi poţi dori. E atît de idealist şi sensibil la sentimente, încît va stoarce dintr-o relaţie toţi fiorii, toate suspinele şi culmile extazului posibile. Berbecii sînt incapabili să păstreze rezerva. Ei nu ştiu să meargă decît pînă la capăt şi se dăruiesc total persoanei care îi pasionează în momentul respectiv. E posibil ca bărbatul din viaţa ta să fie unul dintre Berbecii ovini: tăcut şi liniştit. Nu te lăsa păcălită. Tot Marte îl guvernează. Cînd întîlneşti genul acesta, verifică registrele contabile ale afacerii sale şi te vei convinge că ai de-a face cu un Berbec adevărat. Apoi stai de vorbă cu fostele iubite, care probabil că-ţi vor spune chicotind: "El? Timid? Reţinut? Cred că vorbeşti despre altcineva!". Acel comportament liniştit e o mască ce ascunde un suflet înflăcărat şi o capacitate de a lua decizii dure în plan profesional. Nici un alt semn zodiacal nu poate fi atît de fidel ca Berbecul, atunci cînd e cu adevărat îndrăgostit de cineva alături de care vrea să-şi petreacă restul vieţii. Onestitatea îl va împiedica să te înşele, iar idealismul îl va împiedica să-şi dorească asta. Promiscuitatea, sau chiar flirturile nevinovate, nu fac parte dintre obiceiurile bărbatului Berbec atunci cînd e implicat din toată inima într-o relaţie. El caută o iubire ca-n poveşti, iar în poveşti atitudinea faţă de dragoste şi sex nu e niciodată uşuratică. Celelalte femei din viaţa lui fac parte din categoria Î.A.T. (înainte să apari tu). Desigur, trebuie să fii cu ochii în patru la posibilităţile viitoare, căci, oricît de sincer e actualul lui devotament faţă de tine, nevoia lui de romantism e atît de puternică, încît e capabil să înceapă să-l caute în alte părţi dacă nu-i menţii permanent iluziile. În clipa în care iubirea voastră îşi pierde parfumul idilic, el e pe cale să se abată de la calea cea dreaptă. În caz că nu ştiţi despre ce vorbesc, pentru el ideea de dragoste ca-n poveşti nu include mersul la culcare alături de o femeie care are prişniţe cu spirt pe piept, ca să-i uşureze tusea. Nici să te vadă făcîndu-ţi toaleta intimă, pilindu-ţi unghiile, vopsindu-ţi părul, jupuindu-ţi pielea arsă de soare sau certîndu-te ore în şir cu mama ta la telefon. În mintea lui, chestiile astea nu prea se potrivesc cu o prinţesă din basme. Cînd vrea să te trezească cu un sărut, îi cam piere impresia că e Prinţul Fermecat dacă tu sforăi sau urli la el să te lase să dormi. Trebuie să fii pregătită să-l întîmpini în fiecare dimineaţă cu ochii umeziţi de roua somnului şi respiraţia tăiată la vederea frumosului lui chip aşezat pe pernă lîngă al tău. Ai grijă să-i spui asta! Bărbaţii din zodia Berbecului ale căror iubite neglijează aspectul romantic sînt iniţial distruşi, apoi se înfurie, apoi pleacă în căutarea unei prinţese care să nu sforăie. Din punctul lui de vedere, asta nu înseamnă că el e necinstit. Nu el a încălcat o promisiune, tu ai făcut asta. L-ai făcut să creadă că eşti o privighetoare adorabilă, scoţînd triluri în lumina lunii, iar acum descoperă că eşti o coţofană trăncănitoare. De cîte ori te atinge, această descoperire îl va coborî din sferele sale cu coruri îngereşti şi sunete de clopote cereşti. La urma urmelor, cum să audă, omul, muzica astrelor, cînd tu zbieri la el că s-a întors acasă după miezul nopţii a doua seară la rînd? (Ceea ce e adevărat, desigur, dar cine eşti tu de-ţi închipui că-i poţi dicta fiecare mişcare? Căsnicia nu e o închisoare, iar tu nu eşti gardianul lui - cam asta e atitudinea). Dacă înveţi să baţi ingenuu din gene şi să îl priveşti topită de amor, va sta bucuros cu tine şi de dragul tău va ignora toate celelalte femei de pe pămînt. Este foarte puţin probabil ca Berbecul să se implice într-o relaţie fizică cu mai mult de o femeie, pentru că infidelitatea sexuală nu se potriveşte imaginii iubirii unice şi adevărate, pe care o are în minte (cu excepţia celor cu ascendent în Gemeni sau afectaţi la naştere de planeta Venus). Decizia de a o rupe cu vechea iubire va fi făcută cu mult timp înainte de a deveni prea implicat în relaţia cu noua iubire, deci vei avea destule semnale de avertizare. Berbecul nu poate mima pasiunea, dacă nu o mai simte. Ca să-l ţii, nu fi plicticoasă, negativistă sau prea timidă. Ideal ar fi să fii o combinaţie de Grace Kelly, Ursula Andress, Marie Curie şi regina Victoria. E un adevărat tur de forţă să-l convingi că eşti superioară tuturor celorlalte femei, dar dacă reuşeşti s-o faci, îţi va fi cu desăvîrşire fidel. După o separare, dacă îl prinzi în dispoziţia necesară, i-ai putea reaprinde pasiunea dacă te porţi ca şi cum abia v-aţi cunoscut. Va trebui să faci pe inaccesibila, pentru că el adoră provocările. Dacă îţi trece prin cap să te joci cu el flirtînd cu alţii, las-o baltă! Îl poţi pierde cu o singură şoaptă sau o simplă privire intimă aruncată altui bărbat. El insistă să fie primul în toate, inclusiv în inima ta. Bărbatul Berbec e extrem de posesiv şi gelos şi, ce e mai rău, nu îţi va acorda niciodată încrederea oarbă pe care el o aşteaptă din partea ta. Va trebui să înţelegi că discuţiile animate pe care le poartă cu alte femei sînt  complet inocente, căci va pretinde toată libertatea de a avea contacte sociale pe care ţi-o refuză ţie, şi mai mult decît atît. Iubitul tău de sub semnul lui Marte te va cimenta pe un piedestal şi se va aştepta ca tu să stai cuminte acolo. Să nu mişti nici un degeţel! Nici măcar să nu pari că ai vrea să o faci! Berbecul mascul e un rebel din naştere. Adoră să sfideze autoritatea şi crede că e mai deştept decît toţi ceilalţi. Tot ce se poate, dar oamenilor nu prea le place să li se scoată ochii cu asta. Din cauza superiorităţii afişate ostentativ, are toate şansele să o ia de multe ori în barbă, iar superiorii îi vor da numeroase şi dureroase lecţii de modestie din cauza refuzului de a se supune. În aceste momente tu vei fi favorizată, căci va da fuga la tine ca să-i pansezi ego-ul rănit. Astfel, vei afla că sub faţada lui agresivă, stăpînă pe sine, zace un complex de inferioritate pe care nu l-ar recunoaşte nici mort. Să nu faci niciodată greşeala să te declari de acord cu inamicul lui din acel moment şi nici să nu încerci să fii corectă şi să priveşti controversa din toate unghiurile. Trebuie să iubeşti ce iubeşte el şi să urăşti ce urăşte el. Dacă nu poţi respecta codul acesta, găseşte-ţi alt bărbat. Firea Berbecului e lipsită de ascunzişuri şi subtilităţi, aşa că nu va fi deloc greu de spus cînd un astfel de bărbat a pus punct unei relaţii. Răceala şi plictiseala din vocea şi comportamentul lui vor fi fără echivoc şi vor fi, de obicei, acompaniate de o declaraţie deschisă, care va clarifica şi mai bine totul. Pe de altă parte, o explozie de furie devastatoare e mai puţin gravă, căci arată că nemulţumirea lui e, probabil, trecătoare, iar iubirea poate fi salvată. Bărbaţilor din Berbec nu le plac jocurile. Cînd a găsit iubirea nu va pierde timpul, dar ai grijă să-l laşi pe el să o declare. Nu-l "vîna", nu-i telefona des, nu-i arăta deschis cît de îndrăgostită eşti şi nu-ţi declara sentimentele decît atunci cînd eşti absolut sigură că sînt împărtăşite. Nu există cale mai rapidă de a-l pierde decît să faci prima mişcare. Dacă nu-i dai voie să preia conducerea îşi va pierde interesul atît de repede, că nu vei pricepe ce s-a întîmplat. Însă, o dată închegată relaţia, nu fi prea distantă, căci va căuta în altă parte atenţia de care are nevoie. Nu fugi de el şi nu fugi după el. Trebuie să-l ţii în priză, chiar şi atunci cînd eşti a lui, dar în acelaşi timp are nevoie să-l asiguri că îl iubeşti orice ar face. Învaţă să faci această echilibristică delicată între interesul afectuos şi detaşarea distantă sau învaţă să trăieşti fără bărbatul Berbec.

Femeia Berbec

Deci te-ai îndrăgostit de o femeie din zodia Berbecului. Nu ştiu dacă să te felicit sau să te compătimesc. Poate că ea îşi închipuie că dragostea e viaţa ei, dar e prea adînc absorbită de lumea din jur, ca să nu mai spunem de propria persoană, pentru ca dragostea să fie centrul existenţei ei. Se poate descurca fără un bărbat mai uşor decît orice altă femeie pe care ai întîlnit-o vreodată. Desigur, a se descurca fără un bărbat nu e acelaşi lucru cu a trăi fără iubire. Va avea tot timpul nevoie de acel erou al viselor ei după care să tînjească în adîncul sufletului. El poate fi o iubire de demult sau de departe, ori o iubire încă neîntîlnită, dar ea se va gîndi la el în timpul unei ploi de primăvară, cînd aude un anumit cîntec sau cînd fulgeră. Totuşi, dacă bărbatul respectiv nu e o prezenţă fizică în viaţa ei, nu îi va duce prea tare dorul. Orice ar putea face el, ea e convinsă că poate face mai bine. Fata din Berbec nu aşteaptă să-i deschidă cineva uşa, îşi pune singură haina, îşi poartă singură bătăliile, îşi trage singură scaunul la masă, îşi cheamă taxiul şi îşi aprinde ţigara fără vreun ajutor masculin. Pentru ea, a face un lucru cu mîna e cel mai rapid mod de a-l duce la bun sfîrşit. Bineînţeles, atitudinea aceasta nu pică prea bine vulnerabilului ego masculin. Femeia aflată sub semnul lui Marte e hotărîtă să preia conducerea, să fie cea care preia iniţiativa, chiar şi în dragoste. Dintre toate femeile din toate zodiile, femeia Berbec e cea de la care trebuie să te aştepţi să te ceară ea de soţ, mai ales dacă nu eşti prea hotărît. Apropie-te cu multă precauţie de o fată din Berbec. Ea vrea să fie cea care conduce într-o poveste de dragoste. Ai face bine să te asiguri că i-ai cucerit inima înainte să o apuci de talie şi să o săruţi. Altfel s-ar putea să te alegi cu un pumn în falcă şi să o vezi fugind ca o căprioară speriată. Nu te lăsa înşelat. Nu pudoarea feciorelnică o face să o rupă la fugă. Nu se teme de intenţiile tale pasionale, ci de faptul că s-ar putea alege cu un sclav care o idolatrizează sau cu un căţeluş îndrăgostit, dispus să o urmeze peste tot fără crîcnire. Ambele variante ar plictisi-o de moarte. Fii uşor distant, ţine-o în nesiguranţă şi tu vei fi cel urmărit şi "prins la cotitură". O femeie Berbec e întotdeauna intrigată de un bărbat care rezistă farmecului ei. Mîndria ei o va îndemna să facă orice ca să-şi demonstreze că e irezistibilă, chiar dacă interesul pentru respectiva "pradă" e trecător. Scarlett O'Hara e întruchiparea perfectă a femeii din Berbec. Ca şi Scarlett, ea va aduna la picioarele ei fiecare bărbat disponibil pe o rază de kilometri întregi, iar între timp inima ei va tînji după singurul bărbat pe care, dintr-un motiv sau altul, nu-l poate avea. Ca şi Scarlett, ea se poate adapta rapid la orice condiţii pentru a supravieţui, fără să se plîngă. Amîndouă personajele sînt destul de puternice pentru a sfida convenţiile, a înfrunta un inamic sau chiar pentru a împuşca un om cu un calm îngheţat pentru a-i proteja pe cei dragi. Femeia Berbec e foarte sensibilă la complimente, dacă acestea nu sînt gratuite. Arată-i că o admiri, dar fără să-i aduci laude prea înflorite sau siropoase. În dragoste, loialitatea ei e uriaşă atîta timp cît reuşeşti să-i menţii iubirea vie, căci e profund sentimentală. Vei observa la ea contradicţia tipică Berbecilor; nu doreşte să fii prea ostentativ cînd alergi după ea, dar îşi pierde repde interesul pentru tine dacă eşti prea detaşat. Nu-şi doreşte un bărbat complet dominator, dar nici nu o vei cîştiga stînd plin de adoraţie la picioarele ei. Uluitor de idealistă, uneori ea caută în zadar acel cavaler în armură strălucitoare care să cucerească lumea, să i-o ofere cu delicateţe şi totuşi să nu-şi sacrifice masculinitatea pentru ea. Din moment ce asemenea eroi există doar în basme şi în jurul Regelui Arthur, femeia din Berbec trece deseori singură prin viaţă. Zilele ei sînt strălucitoare şi pline de încîntare, dar nopţile sînt uneori întunecate şi pline de dor. Totuşi, cînd visele ei înăbuşite se transformă în cenuşă, tocmai cînd crezi că flacăra din ea se stinge, ea se va ridica dintr-un salt şi va clădi un nou rug. Această femeie trebuie să fie mîndră de tine ca să te poată iubi. Dar nu te considera prea important ca să observi şi calităţile şi talentele ei. Deşi va cere mult de la tine, îţi va da înapoi însutit. Femeia dominată de Marte poate fi exagerat de generoasă cu timpul şi înţelegerea ei, împărţind cu tine cu dragă inimă obiectele şi banii ei. Dar, cînd e vorba de dragoste, devine de-a dreptul zgîrcită. În acest domeniu, "ce-i al ei, e al ei" şi nu e nevoie de prea mult ca să-i provoci gelozia explozivă. Nu-ţi exprima admiraţia faţă de actriţa preferată în preajma ei şi nu face prea multe complimente prietenelor ei. Un bărbat care are o soţie Berbec ar fi mai în siguranţă dacă şi-ar lua un secretar decît o secretară. Dacă nu e pe primul loc pentru tine în toate privinţele, te vei întreba în scurt timp unde a dispărut aşa repede toată pasiunea şi emoţia excitantă pe care ţi-o dăruia. Cînd o femeie din Berbec e rănită cu adevărat, se transformă din flacără în iceberg. Focul ei arde intens şi moare repede. Gheaţa ei poate fi eternă. Nu uita asta dacă o iubeşti profund - şi e puţin probabil că va accepta să o iubeşti altfel decît profund. Femeia Berbec îl aşază pe cel iubit pe un piedestal, aşteptîndu-se ca el să se ridice la înălţimea imaginii ei imposibil de perfecte despre el, refuzînd cu încăpăţînare să-i vadă defectele, pînă cînd acestea nu devin prea evidente chiar şi pentru ea. Dacă ai de gînd să critici iubitul, soţul sau copilul unei femei din Berbec ai face bine să-ţi pui armură, căci va deveni extrem de tăioasă şi va face remarci personale şi usturătoare cînd vei încerca să retezi aripile viselor ei. Din moment ce preferă compania bărbaţilor celei a femeilor şi pretinde admiraţia fiecărui bărbat pe care-l întîlneşte, fie că el are nouă sau nouăzeci de ani, vei avea destule ocazii să simţi acele mici înţepături provocate de monstrul verde al geloziei. Însă ar fi mai înţelept să te abţii să le exprimi. Pe cît de feroce posesivă e ea faţă de tine, pe atît de intolerantă e faţă de manifestările tale de gelozie. Femeia Berbec va insista să-şi păstreze independenţa înainte şi după căsătorie. Va trebui să ai încredere în ea, indiferent unde s-ar duce şi ce ar face, deşi ea nu va avea aceeaşi încredere în tine. Nu e chiar aşa de rău cum pare, căci, o dată ce ai cucerit-o, această femeie îţi e complet credincioasă. E incapabilă să iubească doi bărbaţi o dată, căci astfel de trădări şi minciuni îi sînt complet străine. Cu excepţia unor circumstanţe neobişnuite, ea îţi va spune în faţă că dragostea a murit înainte de a se dedica trup şi suflet unei alte relaţii. 


Această femeie consideră fiecare relaţie în are e implicată ca fiind Unică şi pentru totdeauna, aşa că i se va dedica fără reţineri, fără şiretenii feminine, fără trucuri cochete, sau jocuri stupide. Ca şi acţiunile şi vorbele ei, dragostea ei e directă, fără ocolişuri. Simplitatea emoţiilor ei are o calitate curată şi proaspătă, dar acestea o pot băga deseori în încurcături. Probabil că vei fi nevoit să o mai ţii uneori în frîi, dar va accepta acest lucru cu o surprinzătoare docilitate dacă te iubeşte cu adevărat.


Femeile dominate de Marte au deseori cariere de succes. Pot face faţă aproape oricărei profesii, de la agent de bursă şi agent imobiliar, pînă la modeling şi actorie. E puţin probabil că vei reuşi s-o convingi să renunţe la slujbă de dragul tău. S-ar putea să facă asta pentru un timp ca să se ocupe de viaţa voastră comună, pe care o visează idilică şi perfectă, dar după un timp va dori să se întoarcă la lucru. Lăsaţi-o. Va fi mult mai iubitoare şi blîndă dacă va fi lăsată să-şi umple timpul cu ceva ce o interesează. Frustrările acumulate ale celor din Berbec pot duce la probleme prea mari ca să le mai găsiţi soluţii. 


Nimic nu o descurajează pe această femeie. Fie că e o provocare, sau doar ceva ce crede că-i va înfrumuseţa viaţa ea va încerca să-i facă faţă, chiar dacă nu e prea practic. Impulsivitatea ei îi poate provoca necazuri ce pot părea fără ieşire, dar femeie Berbec crede cu tărie în miracole şi, de obicei, acestea se întîmplă. Desigur, îi va ieşi ceva păr alb pînă va învăţa să nu mai repete aceleaşi greşeli, căci Berbecii nu prea învaţă din experienţă, dar spiritul ei e neînfrînt iar încăpăţînarea - proverbială.


Să nu îţi faci niciodată probleme că femeia ta din Berbec va ceda în faţa farmecelor unui lup. E imună la lupi şi gigolo, dar pericolul de se lăsa sedusă de un idealist e mult mai mare, mai ales dacă acesta susţine o cauză pierdută. Dar nici acesta nu o va putea supune complet, căci asta e imposibil în cazul unei femei de sub semnul lui Marte. îţi va cumpăra cadouri, îţi va împrumuta bani, te va îngriji cînd eşti bolnav şi te va ajuta să găseşti o slujbă, dar va aştepta ca şi tu să faci aceleaşi lucruri pentru ea. Va nega cu vehemenţă acest lucru, dar dacă ea e nefericită se aşteaptă ca şi tu să fii, iar dacă e fericită vrea să fii la fel de fericit ca ea. Pentru o astfel de femeie, dragostea înseamnă să împarţi totul în mod egal. I se va părea firesc să-ţi folosească aparatul de ras, contul bancar, să fie prietena prietenilor tăi şi să împărtăşească visurile tale. în schimb, tu poţi face acelaşi lucru cu tot ce e al ei. Sigur, aparatul ei de ras s-ar putea să fie tocit, contul ei bancar depăşit, prieteniile ei cam superficiale, iar visurile ei cam prea mari pentru tine, dar ea nu e egoistă şi e dispusă să le împartă cu tine. Dacă vei refuza să-i împărtăşeşti un secret ai toate şansele să o scoţi din minţi şi nu îţi doreşti asta. Niciodată să nu o faci de rîs în public cu hainele, gramatica sau comportamentul tău. Nici ea nu te va face de rîs, cel puţin nu din aceste motive.


Dacă îi răneşti mîndria sau îi retezi entuziasmul aproape că îi vei frînge inima. Sînt destui cei care îi fac asta în mod constant. Oamenilor nu le place o femeie care ţine mereu să aibă ultimul cuvînt şi care se crede mai deşteaptă decît toţi. Cînd va descoperi că, de fapt, nu e stăpîna universului va alerga înlăcrimată în braţele tale, copleşită de faptul că lumea ei s-a prăbuşit. Atunci vei avea ocazia să o vezi aşa cum e cu adevărat: extrem de neajutorată şi vulnerabilă, în ciuda faţadei ei sigure de sine. Nu e o dură, dar şi-ar dori să fie şi atunci admiră oamenii puternici şi încearcă să-i imite. în aceste ocazii, cînd lumea rea îi distruge visele, alin-o tandru şi probabil că nu o vei pierde niciodată. Apăr-o întotdeauna de inamici. Nu te va ierta niciodată dacă nu lupţi pentru ea sau nu îi ţii partea. Dar fii pregătit să te împaci cu ei cînd o va face şi ea, ceea ce se va întîmpla, probabil, în scurt timp. Şi ea te va apăra pe tine. O femeie Berbec va renunţa sfidător la orice beneficiu, dacă e venit din partea cuiva care i-a rănit un prieten. Indignarea ei va fi fără margini. Nimic nu le caracterizează mai bine pe aceste femei decît loialitatea. 


Dacă o iei de soţie, pregăteşte-te de bătăi de cap. Va avea multe interese exterioare familiei, căci căminul nu va fi niciodată un spaţiu suficient pentru a-şi manifesta energia creatoare.Să nu te aştepţi din partea ei să ciripească veselă şi fericită prin bucătărie, verificînd plăcinta din cuptor. Va fi o bucătăreasă destul de bună şi va ţine casa curată ca un pahar (cel puţin părţile care se văd). îţi va coase nasturii şi-ţi va călca cămăşile, dar asta nu înseamnă că o să-i şi placă aceste activităţi. însă o femeie din zodia Berebcului poate face aproape orice cînd e necesar. Flacăra ei seamănă mai mult cu strălucirea diamantului decît cu lumina caldă şi reconfortantă a focului din cămin. Fără îndoială că are o latură aspră, şi momentele cînd îţi va provoca agitaţie vor fi mult mai numeroase decît cele în care te va alina. Dar e o femeie provocatoare şi nicodată nu te vei plictisi alături de ea. în plus, te vei bucura de acele clipe de blîndeţe care îi domolesc intensitatea, dacă vei avea răbdarea să scoţi la iveală această sensibilitate a ei. Femeia dominată de Marte va şti să poarte o conversaţie inteligentă şi îi place să o facă. Nu te ascunde după ziar în timpul micului dejun, căci s-ar putea să ajungi să-ţi faci singur omleta.


Rareori ai s-o auzi plîngîndu-se de vreo boală sau oboseală, dar cînd suferă, va ştepta din partea ta foarte multă înţelegere. Deşi s-ar putea să fii nevoit să o legi de pat ca să o faci să se odihnească atunci cînd are o febră de 40 de grade, fii pregătit să o serveşti la pat cînd are o durere de măsea. 


Pe femeia Berbec nu e recomandabil să o suni de la birou ca să-i spui că ai de lucru pînă tîrziu, decît dacă vrei focuri de artificii. N-o va deranja să-ţi păstreze cina caldă, dar nu-i va plăcea să nu ştie unde eşti, de fapt, şi ce faci, aşa că va suna la birou să te verifice. Soţia din zodia Berbecului va face probabil o impresie excelentă şefului tău, cu condiţia să o opreşti cînd încearcă să-i spună cum ar trebui să-şi facă treaba. Nu va avea nimic împotrivă să muncească ea pentru a întreţine familia dacă rămîi temporar fără slujbă, dar nu va respecta niciodată un bărbat care cîştigă mai puţin decît ea, deşi nu-l va părăsi în nici un caz din acest motiv, ci îi va găsi scuze. Dacă în una din acele rare ocazii cînd simte nevoia să se relaxeze şi să se distreze ai lipsa de inspiraţie să spui ceva dezaprobator, se va repezi direct la oglindă şi la sticla de parfum. Din acest punct de vedere e la fel de feminină a însăşi Eva. Femeia dominată de Marte e vanitoasă, ceea ce însemană că e hipersensibilă la orice legat de înfăţişarea ei, de la vîrstă pînă la o remarcă inocentă cum că ar arăta obosită, pe care ea o va  lua drept o aluzie că arată ca o hoaşcă trecută. 


Ca mamă, va avea grijă ca progeniturile ei să fie curate, fericite, sănătoase şi iubite, dar probabil că nu-şi va lua în braţe copiii de cîte ori vor plînge şi nici nu va fi exagerat de protectoare. În schimb, cei mici vor avea parte de numeroase sărutări drăgăstoase, impulsive, şi îmbrăţişări inimoase. O mamă Berbec îşi va învăţa copiii să creadă în spiriduşi şi îi va duce în parc la plimbare, ca să le arate urmele strălucitoare lăsate pe pajişte de zîne cînd au dansat în lumina lunii, acolo unde alţii ar vedea doar roua de pe iarbă. O astfel de mamă creează o lume magică pentru copiii ei, căci într-o astfel de lume trăieşte şi ea. Nu va fi un părinte indulgent, ci va insista asupra unei discipline stricte, iar copiii ei vor deveni adulţi independenţi.


Această femeie poate fi iraţional de temperamentală şi poate face scene violente, dar furia ei stîrnită atît de uşor se va risipi la fel de repede. Nu poartă niciodată pică, nu caută  să  se răzbune, nu se autocompătimeşte şi nici nu se macină în sinea ei. Mulţi îţi vor spune că o femeie Berbec e complet masculină, dar să  nu-i crezi! E femeie pînă la ultima celulă sub exteriorul ei ostentativ şi puternic, poate chiar prea femeie pentru un bărbat obişnuit. Dar, bineînţeles, un cavaler în armură strălucitoare nu e un bărbat obişnuit. Dacă eşti un astfel de cavaler singuratic şi curajos, aceasta e femeia visurilor tale, pentru care merită să lupţi cu toţi balaurii din lume.

TAUR

Cum să recunoşti un nativ din Taur

Cele mai bune locuri în care să cauţi un Taur ar fi la o fermă, o bancă sau o agenţie imobiliară, dar îl vei putea găsi "păscînd" şi pe alte terenuri. Ei pot fi ingineri, staruri de cinema, funcţionari, grădinari, regi şi regine, coşari, măcelari, brutari şi orice altceva. Poţi depista întotdeauna un Taur după atitudinea lui tăcută, plină de forţă. Pînă vei ajunge să-l cunoşti mai bine, cele mai lungi replici ale lui vor fi, probabil, de genul: "Mda", "Nu", "Mersi", "Pa" şi deseori "Nţţ", adică tot un fel de "Nu". Dacă are o puternică influenţă din Gemeni, Berbec sau Săgetător s-ar putea să fie puţin mai vorbăreţ şi pasul lui să aibă un ritm ceva mai săltat. Dar Taurul tipic preferă să se mişte cu precauţie şi să vorbească puţin. Ca şi stînca Gibraltarului, are picioarele bine înfipte în pămînt, e stabil şi nimic nu-i tulbură liniştea. Poţi să arunci apă pe el, să-i aprinzi chibrite între degetele de la picioare, să-l izbeşti cu pumnii în piept, să-l fixezi cu o privire hipnotică şi furioasă sau să urli la el din toţi plămînii. Taurul nu se va mişca nici un centimetru. O dată ce a luat o hotărîre, el îşi încrucişează braţele cu calm şi-şi propteşte călcîiele în pămînt. Îşi scoate în afară bărbia destul de proeminentă, îşi umflă nările, lasă urechile pe spate şi... s-a terminat. Taurul va da rareori năvală să te calce pe bătături. El nu vrea decît să fie lăsat în pace. Nu-l deranja şi va fi mulţumit. Pisează-l la cap şi se va încăpăţîna într-ale lui. Îmbrînceşte-l de la spate, tachinează-l prea mult şi fii pregătit să-i suporţi furia violentă. Pot trece luni şi ani la rînd în care va da dovadă de perfectă stăpînire de sine şi control, mirosind panseluţele în timp ce ignoră agitaţia şi zgomotul din jur. Apoi, într-o zi ca oricare alta, cînd nimeni nu se mai aşteaptă la asta, vreun nesimţit va arunca în paharul lui ultima picătură, cea care-l va face să dea pe afară. Fugiţi din calea Taurului cît puteţi de repede dacă vreţi să scăpaţi cu viaţă! Temperamentul taurin e rareori scos la iveală, dar cînd o astfel de persoană se înfurie poate distruge totul în calea sa, chiar şi pe nativii din Scorpion. Poate că ar fi mai corect să spunem "demolează" în loc de "distruge". S-ar putea să treacă ceva timp pînă cînd norii de praf se vor risipi după un astfel de atac şi se va reinstaura liniştea. Unii Tauri au un asemenea autocontrol încît nu au astfel de izbucniri decît o dată sau de două ori în întreaga lor viaţă. Chiar şi cei mai temperamentali nu vor erupe decît cel mult o dată sau de două ori pe an. Totuşi, cel mai înţelept ar fi să ţineţi minte că Taurul nu se enervează şi nici nu se înfurie doar un pic. Dacă incidentul e suficient de important ca să-i zguduie emoţiile de obicei placide, aşteaptă-te la furie oarbă, nu la o mînie obişnuită. De aceea, înainte să faci cu ochiul unei femei, ar fi bine să afli care e ziua de naştere a bărbatului care o însoţeşte. Mulţi bărbaţi născuţi sub semnul Taurului pot semăna puţin cu un taur, iar femeile născute în acest semn vor avea un vag, intangibil aer bovin. Privirea femeii Taur e senină şi umedă, dar clară. Se mişcă graţios, indolent, dar mişcările ei vor sugera o forţă ascunsă. La bărbaţi, gîtul e deseori gros, musculos, umerii, pieptul, spatele sau toate trei sînt late şi puternice. Tot trupul acestor persoane e bine proporţionat, fie el scund sau înalt. Urechile sînt de obicei mici şi apropiate de cap. Cînd mănîncă, mestecă încet şi de obicei au digestie excelentă. Nu e cazul tuturor, dar mulţi Tauri au părul creţ sau ondulat, de obicei închis la culoare, ca şi pielea şi ochii lor. Chiar şi excepţiile blonde, cu ochi albaştri şi piele albă, nu vor sugera privitorului fragilitate, nici fizică, nici de caracter. Bineînţeles, nu te poţi aştepta ca toţi aceşti oameni să arate ca taurul Ferdinand sau văcuţa Elsie. E adevărat că deseori au corpuri mari, generoase, cu dimensiuni variind de la musculos la dolofan sau chiar gras. Dar e bine să ştii să-i recunoşti şi pe cei slabi, precum Fred Astaire, Bing Crosby sau Gary Cooper. Nu te lăsa indus în eroare de picioarele zburătoare ale lui Astaire, sau de farmecul lui aerian, ca de Geamăn. Oricine a fost apropiat al marelui dansator spune că era imposibil să-l convingi să meargă unde nu voia, sau să facă ceva ce nu avea chef să facă. Taurul e puternic atras de sexul opus, dar nu e genul care să vîneze plăcerile, de orice fel ar fi ele. Preferă să atragă oamenii către el. De ce şi-ar risipi el energia alergînd după ei pe cîmpii? Pasivitatea e comportamentul lor tipic. Ei preferă de o mie de ori să primească plini de ospitalitate musafiri la ei acasă, decît să se deranjeze să facă vizite. Efortul necesar pentru obţinerea unei popularităţi sclipitoare nu îi stă în fire Taurului. Dacă vrei, poţi să-l suni oricînd, el îţi va fi întotdeauna la dispoziţie. Fă primul pas într-o idilă sau prietenie şi el ţi se va alătura, dacă îl interesează subiectul. În plus, va şti să se poarte cu tine în ambele cazuri, ceea ce e rareori adevărat la zodiile mai vivace şi gregare. Taurul îşi face rareori griji şi nu e genul care să se dea cu capul de pereţi sau să-şi roadă unghiile. Uneori se mai bosumflă sau devine mohorît cînd nu-i convine ceva, dar nu e genul nervos, stresat. Prin natura lui e un stoic şi nimic nu-l va face să se abată de la ritmul lui. Nativii acestei zodii sînt oameni de casă. Nu prea există Taur care să nu adore să se răsfeţe în propria lui casă şi să se relaxeze într-un mediu confortabil, familiar. Schimbările îl supără (cu excepţia cazului în care are ascendent în Gemeni, Săgetător sau Vărsător). Dacă Taurul pe care îl cunoşti nu are propria lui locuinţă, poţi fi sigur că visează să aibă una cît de curînd. E o personalitate terestră, iar dragostea de pămînt se va manifesta mai devreme sau mai tîrziu. Dacă e nevoit să trăiască într-un apartament de bloc va avea probabil lădiţe la geamuri, pline cu flori şi verdeaţă. Cînd larma oraşului ameninţă să îi invadeze spaţiul personal, nativul înşfacă rapid undiţa şi pleacă spre un loc pastoral, liniştit, unde se va relaxa pînă cînd lumea nu i se va mai părea aşa dezlănţuită. Dacă nu are nici lădiţe cu flori, nici undiţă, se va ocupa de afaceri imobiliare, ceea ce îi va da ocazia să mai iasă din cînd în cînd spre verdele periferiilor. El are întotdeauna o legătură cu pămîntul, oricît de îndepărtată, fie că pierde vremea pe lîngă pistele de atletism, fie că iese duminica în parc, fie că stă la o bere în natură. Taurul are în general o sănătate perfectă şi o constituţie puternică. Nu poate fi trîntit la pat cu una cu două, dar cînd asta se întîmplă îşi revine greu, mai ales din cauza refuzului lui încăpăţînat de a asculta sfaturile doctorului. Nu-l ajută prea mult nici neîncrederea lui înnăscută faţă de optimism şi optimişti. Zonele sensibile la accidente şi infecţii sînt: gîtul, picioarele, gleznele, organele de reproducere, spatele şi şira spinării. Răcelile banale degenerează deseori în laringite şi faringite, iar pasiunea taurină pentru băutură, dar mai ales mîncare, poate provoca probleme cardiace, circulatorii, poate cauza apariţia varicelor şi a altor afecţiuni cronice. Totuşi, majoritatea nativilor pot rămîne în timp mult mai sănătoşi decît noi, ceilalţi, dacă evită obezitatea, letargia şi infecţiile renale. Una dintre principalele cauze ale maladiilor de care ar putea suferi un Taur e lipsa aerului curat şi a mişcării, lucru pe care îl va nega deseori cu încăpăţînare. Şi dacă tot vorbim despre încăpăţînare, ar fi bine să ştii că n-are nici un rost să-i spui unui nativ din Taur că e încăpăţînat. În mintea lui nu se crede deloc îndărătnic, ci răbdător. Nu e căpos, ci raţional şi ferm. Nici în ruptul capului nu poate înţelege de ce îl judecă oamenii atît de nedrept. Adevărul e că acest personaj e cît poate fi un om de încăpăţînat fără a se transforma într-un bloc de piatră. Atît bărbaţii cît şi femeile ţin la fel de mult la locurile lor pe cît ţin la opiniile lor. Un soţ Taur va refuza să-şi însoţească nevasta în vizită la un prieten, dacă acesta nu are scaune confortabile. Poate ea să stea şi-n cap, el nu va merge. O femeie Taur căreia nu-i plac amicii soţului pur şi simplu nu va vorbi cu ei. Totuşi, mîndria cu care vorbesc aceşti nativi despre răbdarea lor e pe deplin justificată. Mulţi poartă poveri emoţionale şi fizice ani în şir, fără să se plîngă. Cu cît se acumulează mai multe necazuri, cu atît mai multă forţă găseşte Taurul în interiorul său pentru a putea suporta. Loialitatea şi devotamentul faţă de familie şi prieteni depăşesc deseori orice înţelegere. Mulţi bărbaţi şi femei născuţi sub acest semn ar merita medalii pentru curajul sub lovituri ale soartei care ar fi doborît demult pe alţii, născuţi sub alte semne. Trebuie deci să recunoaştem tăria de caracter a Taurului. Dar tot încăpăţînat e! Foarte puţine lucruri îi pot tulbura apetitul. Taurul poate mînca orice, de la ardei iuţi la prăjitură cu ciocolată şi frişcă, murături şi napi, toate în decursul aceleiaşi mese, fără să dea semne de jenă stomacală. Fripturile sînt favoritele lui şi adoră să mănînce rămăşiţele de la mesele anterioare. Dacă-i mai pui şi o cană cu vin în mînă, parcă-l vezi pe regele Henric al VIII-lea înfulecînd fericit la banchetele lui îmbelşugate. Desigur, un ascendent în Fecioară îl poate trece pe Taur pe o dietă de morcovi cruzi, salată verde şi suc de prune. Umorul celor născuţi în această zodie e axat mai mult pe comedia burlescă, gagurile fizice. Mulţi dintre ei nu gustă satira subtilă, dar rîd cu lacrimi cînd cineva alunecă pe o coajă de banană sau primeşte o plăcintă cu frişcă în faţă. Simţul umorului este la ei cald, terestru, jucăuş, generos, amintind de Falstaff. Aceşti oameni sînt extrem de rar capabili să fie răzbunători sau cruzi. Un fapt interesant e că mulţi tauri cruzi aveau la naştere multe planete în Berbec. Cele două semne nu par să dea o combinaţie prea plăcută, iar Hitler e un exemplu grăitor în acest sens. În legătură cu situaţia financiară, Taurul se desparte rareori de banii lui. Nu fiecare nativ e milionar, dar nu vei vedea prea mulţi dintre ei stînd la coadă pentru supă la cantina săracilor. Nativului îi place să construiască imperii încet, dar sigur. În mod bizar, Taurului îi place să acumuleze şi putere, nu numai bani, dar numai pentru plăcerea senzuală de a o deţine. De multe ori, ei înmînează frîiele conducerii subordonaţilor. De ce şi-ar bate el capul să tragă toate sforile? Sînt destui Capricorni şi Raci care să facă asta, în timp ce el trage un pui de somn, adulmecă margaretele sau soarbe din ochi fetele. Îi e suficient să ştie că toată lumea e conştientă cine e stăpînul păşunii. Mai devreme sau mai tîrziu, banii vor veni către Taur şi acolo vor rămîne. El îşi preţuieşte banii şi familia, dar nu e zgîrcit. Inima lui generoasă şi buzunarele sînt larg deschise pentru prietenii adevăraţi aflaţi la necaz. 

Bărbatul Taur

Probabil că îţi imaginezi că bărbatul tipic din Taur e un om tăcut şi practic, de bun simţ şi realist ca o pereche de papuci de casă. Aşa şi e. În plus, vei observa că nu se aruncă cu capul înainte cînd vrea să intre în acţiune, ci e tacticos şi precaut. La fel de adevărat. Prin urmare, deduci tu, e logic să presupui că nu e prea romantic. Cu desăvîrşire fals. Cine ţi-a băgat în cap că poţi analiza personalitatea taurină folosind doar logica? Probabil vreun tip din Balanţă care vrea să te impresioneze! Ei, bine, greşeşte! Logica nu e de prea mare ajutor cînd încerci să dezlegi misterul unui simbol puternic şi masculin cum e cel al Taurului, care e condus de o planetă paşnică şi iubitoare ca Venus. Trimite-l pe deşteptul din Balanţă înapoi în bibliotecă! E posibil ca Taurului să-i ia mult timp să decidă dacă vrea să fii femeia lui. El nu e genul care să facă un triplu salt în piscina iubirii ca să descopere în cădere că cineva a uitat să umple bazinul. Dar o dată ce s-a hotărît că tu eşti aleasa şi-şi pune în cap să te cucerească, iubitul din Balanţă va părea un şcolar stîngaci pe lîngă el. Îi va face de rîs chiar şi pe Leul îndrăgostit şi pe pasionalul Scorpion. Acest bărbat Taur raţional, practic, lent şi hotărît e capabil să-ţi trimită cîte un trandafir roşu în fiecare zi pînă cînd vei accepta propunerea lui, fie ea de căsătorie, de ieşire împreună sau de orice fel. Poate chiar să scrie un cîntec sau o poezie romantică şi să ţi-o trimită sfios, fără să o semneze, ştiind că vei ghici expeditorul. Taurul poate fi un iubit tandru, blînd şi protector. Firea lui senzuală îl face sensibil la parfumul tău, la fineţea pielii tale şi moliciunea părului tău. Poate că n-o să-ţi spună asta în faţă folosind cuvinte înflorite, dar va găsi o modalitate să-ţi transmită mesajul. Simţul lui tactil e foarte puternic. Acest semn de pămînt e plin de contradicţii în viaţa amoroasă. Taurului îi va plăcea să te vadă îmbrăcată în blănuri luxoase şi culori intense. Îţi va cumpăra un buchet parfumat de violete proaspete de la bătrînica din colţ, căreia îi va lăsa în coş un bacşiş generos pentru că-i aminteşte de mama lui. Însă tu nu-i vei aminti niciodată de mama sau sora lui, decît atunci cînd va fi cazul să te protejeze de privirile obraznice ale altor bărbaţi care încearcă să-ţi facă avansuri. Muzica îi va stîrni emoţii puternice şi cheful de dragoste. Aproape sigur are un cîntec favorit care îi aminteşte de tine de fiecare dată cînd îl aude. E cel pe care-l tot pune la casetofon sau tonomat. Dacă îţi mai trebuie dovezi ca să te convingi că e un suflet romantic, Taurul tipic te va ajuta să-ţi umpli cufărul de zestre, făcîndu-ţi cadou la zilele de naştere porţelanuri, argintărie, iar de Crăciun vei crede că e Moşul în persoană cînd va apărea în prag încărcat cu pachete misterioase şi flecuşteţe sentimentale. Îţi va sugera partide de înot la lumina lunii, picnicuri în păduri răcoroase şi izolate şi plimbări sub cerul înstelat pe drumuri de ţară. Felicitarea lui va fi cea mai mare, mai elegantă şi mai elocventă din cîte va distribui poştaşul de Ziua Îndrăgostiţilor. Cînd un Taur îţi face curte, păi îţi face curte, nu se joacă! Probabil vei fi dusă la cină în restaurante luxoase, cu lumini difuze şi viori şi nu va uita niciodată data la care v-aţi cunoscut, sau orice altă aniversare intimă a voastră. Pentru Dumnezeu, cît romantism îţi mai trebuie? E foarte adevărat că Taurul nu e un visător nestăpînit ca bărbatul din Vărsător. El nu te va lua pe sus, făcîndu-te să ţi se taie picioarele, ca Leul, şi nici nu-ţi va promite să te ducă plutind pe nori roz ca să trăieşti cu el într-un castel ca din poveşti, printre trandafiri, într-o veşnică primăvară, ca un Berbec. Mai degrabă poţi să te aştepţi să treacă pe la tine într-o sîmbătă seara, purtînd sub braţ planurile arhitecturale ale casei pe care intenţionează să o construiască pentru tine din cherestea adevărată şi cu bani reali. Probabil că va depune avansul pentru casă înainte să vă logodiţi. Bărbatul acesta nu se-ncurcă în vorbe. Cînd Taurul te trece pragul şi te "plantează" ferm în casa voastră, care nu va aduce deloc cu un castel din poveşti, poţi să fii sigură că toate ratele de împrumut sînt depuse în siguranţă, la bancă. Trebuie să fii nebună să te plîngi de aşa ceva. Vei ajunge să te întrebi de ce te-ar tenta vreodată norişorii ăia roz, cînd eşti înfăşurată confortabil în pătura securităţii Taurine. Asta în cazul în care eşti o femeie care apreciază valorile solide, o fată raţională, care apreciază personalitatea paşnică, senină, a Taurului şi firea lui calmă şi stabilă. Gesturile lui sentimentale şi curtea lui plăcută, firească, pot fi la fel de satisfăcătoare ca şi suspinele poetice ale amanţilor mai "coloraţi". Un astfel de bărbat se pregăteşte cu grijă pentru ziua de mîine. Aşa cum furnica adună vara provizii pentru iarnă, la fel şi Taurul nu se va lăsa distras de plăcerile unei după-amieze însorite, ci va continua să se pregătească pentru gerul iernii. E ciudat, dar mulţi dintre soţii care-şi permit să-şi ducă sau să-şi trimită nevestele în ţări mai calde pe durata iernii sînt nativi ai acestei zodii. Bineînţeles, există şi părţi mai puţin plăcute într-o legătură amoroasă cu un Taur - nu există perfecţiune. În primul rînd, va trebui să îţi scoţi de la naftalină comportamentul de doamnă. Nici un astfel de mascul nu va suporta o femeie stridentă, masculină, cu limbaj de birjar şi atitudine de dresoare de lei. Dacă ai opinii la care ţii foarte mult nu încerca să i le bagi pe gît şi nici nu te lăuda în public cu inteligenţa ta. În particular, el respectă o femeie inteligentă (deşi preţuieşte mai mult bunul simţ), dar ai face mai bine să-l laşi pe el să fie deşteptul din cuplul vostru atunci cînd ieşiţi împreună undeva. Fă-o, tu, pe emancipata în faţa prietenilor lui şi va avea una din următoarele două reacţii. Dacă e un Taur primitiv (şi nu ai idee ce mulţi sînt din ăştia) probabil că-ţi va da un brînci, te va scutura, sau chiar îţi va arde o scatoalcă într-un loc bine ales după ce ajungeţi acasă. Dacă e genul mai sofisticat, se va închide în el şi va rămîne aşa toată seara, fără să mai schimbe o vorbă cu nimeni, pînă cînd te vei simţi aşa de prost încît îţi vei dori să te înghită pămîntul. În plus, şi prietenii voştri vor fi la fel de stînjeniţi, aşa că seara voastră se va duce cam pe apa Sîmbetei. Primul tău impuls va fi să dregi ce-ai stricat, dar tentativele de a-l înveseli şi a-l scoate din starea lui încăpăţînată înainte de a-şi face damblaua se vor dovedi absolut imposibile. Mai mult, dacă vei încerca să-l tachinezi ca să-l readuci pe linia de plutire nu vei face decît să-l scoţi din sărite şi mai tare. Insistă prea mult şi-l vei transforma din Sfinx într-un taur furios, care cu siguranţă va da drumul unor "aprecieri" ce îţi vor aprinde obrajii de ruşine. Ori aşa, ori va spune calm prietenilor: "Mă scuzaţi că plec mai devreme, dar trebuie s-o tîrăsc acasă pe muierea asta cu gura ca o meliţă ca să-i dau o lecţie". După o astfel de scenă ai să te ascunzi de toţi cunoscuţii săptămîni în şir. Dacă-l vezi întinzîndu-se după haină, fă bine şi pregăteşte-te şi tu de plecare. Un bărbat Taur rareori îşi va lăsa femeia singură printre lupi, neprotejată, indiferent cît de tare l-a scos din sărite. O va lua cu el, de păr, dacă e nevoie. Aşa că nu te gîndi că vei rămîne în urmă ca să te plîngi prietenilor de el. Cînd pleacă el, pleci şi tu! Şi te-aş sfătui din suflet să-ţi ceri scuze înainte de a ajunge acasă. El n-o s-o facă în veci. Nici alergatul la mama n-o să-ţi ajute. Cît timp el e cel care plăteşte cheltuielile de întreţinere, la el în pat ai să dormi. Prima tentativă de "Plec la mama!" va fi probabil şi ultima. După un prim contact cu furia lui, părinţii tăi vor învăţa repede să ţină uşa încuiată şi să te lase să-ţi rezolvi singură problemele. Bărbatul Taur e foarte răbdător, dar nu se va lăsa călcat în picioare. Însă nici nu îi va plăcea să fie sufocat de o femeie ca o iederă. E prea practic şi îşi iubeşte prea mult libertatea ca să-i placă o femeie care se agaţă de el ca scaiul şi plînge din nimic. Nu-l deranjează ca partenera să aibă ceva temperament şi vioiciune. Cu un zîmbet plin de amuzament detaşat o va urmări cum zburdă veselă în mod tipic feminin, aşa cum urmăreşti o pisicuţă drăgălaşă şi dragă jucîndu-se cu un ghem colorat. Cu condiţia ca pisicuţa să ştie ca, la un semn al stăpînului, să înceteze cu joaca şi să asculte vocea acestuia. Nimeni nu poate fi mai blînd, mai bun şi mai tolerant decît un bărbat Taur, atunci cînd nu-şi simte ameninţată masculinitatea. Ar face orice pe lume pentru femeia pe care o iubeşte, mai puţin să o lase să poarte ea pantalonii în familie. Poate că uneori se poartă ca un urs stîngaci, iar umorul lui e deseori grosier şi ridicol, dar nu va fi niciodată luat de fraier. Probabil că iubeşte excursiile la ţară, cu cortul, fotbalul şi pescuitul, sau grădinăritul, florile şi plimbările lungi. Cărţile preferate sînt despre eroii cuceritori ai zilelor demult apuse sau biografii ale întemeietorilor de imperii de orice fel, nu ficţiunea sofisticată sau filosofia adîncă. Taurul e masculul prin excelenţă, aşa că nu-i servi sandvişuri cît o monedă, din pîine cu coaja tăiată. Îi place mîncarea gătită în orice casă de modă veche, cu cartofi, fripturi, sosuri şi multe plăcinte. Ia-ţi o carte de bucate bună. De asemenea, va fi deseori dispus să te scoată la masă în oraş, căci acestor nativi nu le stă în fire să-şi lege nevestele de aragaz, iar uneori va încerca să gătească el, iar tu va trebui să cureţi urmele dezastrului. Ca părinte, bărbatul din Taur e o încîntare. Crede că e important să aibă un băiat care să-i ducă mai departe numele, dar va iubi fetiţele cu o tandreţe nemăsurată. Sînt taţi iubitori, afectuoşi şi înţelegători.
Femeia din Taur

Din multe puncte de vedere, femeia din Taur e pîinea lui Dumnezeu, o combinaţie a multora dintre calităţile rare pe care orice bărbat le caută şi rareori le găseşte într-o femeie. Chiar dacă are un temperament violent, care poate face un bărbat puternic să o rupă la fugă sau să se ascundă sub masă, ea nu va izbucni ca o tornadă devastatoare decît dacă e grav provocată. În mod normal, dacă n-o chinuieşti peste limitele răbdării umane sau dacă soarta nu-i oferă o mînă îngrozitor de proastă, ea îşi va juca cinstit cărţile, cu un calm admirabil. Sinceritatea şi onestitatea ei nu sînt ştirbite de nici un fel de jocuri, lacrimi şi alte trucuri tipic feminine. Fata din Taur are mai mult curaj moral şi emoţional decît mulţi bărbaţi duri, dar are suficientă încredere în sine ca să te lase pe tine să fii şeful, dacă asta vrei. Dacă nu, va prelua controlul şi va conduce ea totul, dar ar prefera de o mie de ori ca situaţia să fie inversată. Ea caută un bărbat adevărat, pentru că ştie că e o femeie adevărată şi e mîndră de asta. Pentru ea, a fi femeie nu înseamnă neapărat să flirteze tot timpul, să aibă creier de găină sau să fie o pisicuţă miorlăită care face pe fragila şi neputincioasa ca să obţină ce vrea. Îţi vei da seama repede că are opinii proprii şi un creier suficient de puternic ca să nu fie nevoie să recurgă la şiretlicuri ca să atingă un obiectiv. O femeie Taur are atîta autocontrol încît ar putea ţine în loc un întreg atelaj de cai (asta ca să-ţi faci o idee despre forţa voinţei ei ascunse), dacă hotărăşte să şi-l exercite. Dacă are un ascendent în Berbec sau Leu, ea poate fi uneori capabilă de cruzime sau dese furtuni emoţionale, iar dacă are influenţe din Peşti sau Gemeni ar putea fi mai agitată şi nehotărîtă decît alte femei Taur. Dar femeia tipică a acestui semn dă de cele mai multe ori dovadă de reţinere în toate domeniile. Acesta e un lucru bun, căci exteriorul ei placid ascunde o senzualitate atît de puternică încît trebuie ţinută puţin în frîu. Bărbaţii apreciază întotdeauna tendinţa ei nobilă de a lua oamenii aşa cum sînt, fără să-i judece. Femeia Taur se simte la fel de bine în compania unui savant care studiază musca Ţeţe în Congo, ca şi în cea a unui înghiţitor de săbii de la bîlci, atîta timp cît aceştia fac ceea ce îşi doresc şi îşi exprimă astfel personalitatea. Cînd întîlneşte o persoană pe care o antipatizează nu declanşează o campanie de distrugere a persoanei respective, ci pur şi simplu o evită. Această femeie îşi poate trata duşmanii cu o indiferenţă glacială, dar dacă te numeri printre prietenii ei îţi va fi loială indiferent de perioadele prin care treci. Hotărîrea cu care îţi este alături la bine şi la greu face ca relaţia dintre Damon şi Pythias să pară o cunoştinţă întîmplătoare. Poţi să circuli prin oraş cu trotineta, să te caţări pe un catarg de steag, să ajungi la mititica sau să te duci la birou cu margarete puse după urechi, ea va găsi întotdeauna o modalitate de a-ţi justifica gesturile, căci eşti prietenul ei. Dar dacă nu îi acorzi în schimb acelaşi devotament total va sta îmbufnată într-un colţ, ca un nor negru, apăsător, plin de sentimente reprimate. Însă asta nu are nici o legătură cu gelozia. Femeia Taur nu va lua în serios hobby-ul masculin al privitului după fete. Spre deosebire de Leoaice sau de cele din semnul Berbecului, fata noastră nu se va face purpurie la faţă de furie de fiecare dată cînd admiri în mod deschis o fată drăguţă. E nevoie de mult mai mult decît un flirt uşor sau un sărut aplicat pe obrazul unei bune prietene ca să-i stîrneşti furia taurină. Dacă depăşeşti limita a ceea ce consideră ea că ar fi fair play se poate transforma într-un monstru al terorii, dar graniţa respectivă e trasată cu linii foarte generoase. Deci poţi să îi faci cu ochiul drăgălaşei casieriţe de la magazin, dar nu îi pune prea mult răbdarea la încercare, căci, deşi pare nesfîrşită, îşi are, totuşi, limitele ei. Dacă n-ai văzut-o niciodată furioasă, fă bine şi nici n-o stîrni! Femeia din acest semn nu e dominată de scopuri strict intelectuale. Asta nu înseamnă că nu e inteligentă. Dimpotrivă, mintea ei poate ţine piept cu succes celor mai deştepţi bărbaţi sau femei, doar că nu i se pare crucial să înţeleagă teoria relativităţii şi nici nu o interesează foarte mult să se piardă în discuţii abstracte. Nu e nici impresionată, nici încîntată dacă faci colecţie de diplome universitare. Una singură e suficientă ca să-i cîştigi respectul. Pentru ea sînt esenţiale bunul simţ, simţul practic şi capacitatea de a înţelege esenţa oricărui subiect. Femeia Taur tipică nu e o intelectuală care citeşte filozofie din pură plăcere, iar ideologiile complicate nu sînt punctul ei forte. Picioarele îi sînt ferm înfipte în pămînt. Ea e o creatură strict fizică. Asta îl va interesa cu siguranţă pe cititorul bărbat, dar ca să o intereseze şi pe ea un obiect sau o idee, aceasta trebuie să-i încînte simţurile fine. Dacă încerci să o convingi spunîndu-i că "e bine pentru ea", că "toată lumea face asta", sau că "o va stimula intelectual" nu vei reuşi decît s-o faci să caşte. Ca să reacţioneze cu entuziasm sincer, ea trebuie să găsească o formă sau alta de satisfacţie senzuală în tot ce face. Nu prea vei vedea o femeie Taur îndesînd nişte flori artificiale într-o vază. Florile ei trebuie să fie adevărate, să aibă textură şi parfum cinstite. Îi plac buchetele uriaşe de flori de sezon dintre cele mai simple - de cîmp, dacă se poate. Parfumul ei e de obicei exotic şi persistent, deşi unele femei Taur înclină spre cealaltă extremă şi preferă ca părul şi pielea să le miroasă a extrem de curat... şi atît. Această fată e vizibil mişcată de cearşafurile proaspăt spălate, îmbibate de dulcele miros al soarelui sau de aroma delicioasă a pîinii coapte în cuptor. O sensibilizează puternic mirosul cernelii tipografice de pe ziarul de dimineaţă, parfumul îmbătător al ierbii proaspăt tunse după o ploaie primăvăratică sau aroma de frunze arse toamna. De aceea, dacă o scoţi în oraş, ar fi spre binele tău să-ţi cumperi un after shave de calitate, să-ţi bagi în buzunar o frunză arsă, să-ţi dai cu un strop de cerneală tipografică după urechi şi să dai drumul la aspersoare înainte să o săruţi în faţa uşii, cînd o aduci acasă. Izurile neplăcute au un efect la fel de puternic asupra ei, dar în sens invers. Mirosul de peşte proaspăt prins nu o va deranja cu nimic, căci e natural, dar cel de peşte prăjit... e cu totul altă mîncare de peşte. Şi culorile reuşesc să-i îmbete simţurile, mai ales cele intense. Fiecare nuanţă de albastru, de la fumuriu la indigo, îi va slăbi rezistenţa opusă eforturilor tale de seducţie. La fel şi trandafiriul şi rozul. Poartă o cravată albastră sau o cămaşă roz cînd te duci la ea în vizită, dar ai grijă să nu le porţi împreună. Nu uita că are un simţ înnăscut al armoniei şi nu e recomandabil să arăţi ca un tort pentru copii preşcolari. Mîncarea ei are neapărat gustul care trebuie şi de obicei pune condimente şi ierburi aromatizante din belşug (doar dacă nu are ascendent în Fecioară sau Capricorn). Ai grijă să o duci la restaurante cu bucătari excelenţi, căci cu un hamburger turtit şi o supă chioară nu ai nici o şansă la inima ei. Dacă eşti cu adevărat un tip norocos, te va invita ea la o cină preparată în casă şi cu siguranţă o vei cere de nevastă înainte să apuce să servească desertul. Fata asta nu-şi pune şorţul doar ca să facă frigănele, aşa că e întotdeauna o idee bună să nu mănînci nimic înainte de a trece pe la ea. Bucătăria ei poate fi o adevărată capcană pentru bărbaţi. Sunetele armonioase şi imaginile frumoase o atrag ca un magnet. Majoritatea femeilor tauriene au un pronunţat talent pentru arte sau o fină capacitate de apreciere a lor. Cînd vorbeşte la telefon, desenele pe care le face fără să-şi dea seama sînt schiţe în toată regula. Ca să fii sigur că va fi o întîlnire reuşită, du-o la un concert sau o expoziţie. O femeie Taur care să nu fi fost niciodată la ţară şi căreia să nu-i placă pescuitul şi călăria este un caz rar. Cu toată senzualitatea ei, în suflet ea rămîne un băieţoi. Mama Natură o atrage irezistibil cu chemarea ei, iar fata din acest semn o strînge cu voluptate la sîn. Dacă vrei să fii beneficiarul aceluiaşi tratament nu pune muzică zgomotoasă şi dizarmonică în prezenţa ei, nu mînca usturoi înainte de întîlnire şi nici nu purta culori care se bat cap în cap. În sfîrşit, simţul tactil o face pe femeia Taur să se plîngă că puloverul tău e aspru şi neplăcut la pipăit. Aproape că e în stare să-ţi spună ce culoare are o ţesătură doar atingînd-o cu ochii închişi. Materialele purtate de ea sînt moi şi delicate la atingere, niciodată iritante şi se îmbracă simplu şi cu gust. Natura ei senzuală probabil că nu include purtarea de lenjerie extrem de sexi şi complicat croită şi nici haine prea sofisticate. Preferă stilul sport şi îmbrăcămintea practică, scumpă, fără zorzoane şi ornamente, căci la ea confortul e pe primul plan. Această femeie e rareori pretenţioasă, iar starea ei emoţională e în general echilibrată, realistă şi plăcută. Oamenii sînt atraşi de atitudinea ei directă, deschisă, la fel de relaxantă ca o baie fierbinte. Ea adoră căzile cu apă fierbinte, plină de spumă parfumată, loţiuni şi uleiuri, aşa că baia ei va arăta probabil ca apartamentele Cleopatrei. Probabil că vei afla pe pielea ta că unei femei tauriene nu-i place să fie contrazisă, mai ales în public. Nu uita că îi place să facă lucrurile pe îndelete. Dacă o grăbeşti se va înfuria şi nu-ţi doreşti asta. Maternitatea i se potriveşte de minune. Îi va alinta pe bebeluşi şi va adora copiii foarte mici, dar cînd progeniturile se fac mai mărişoare e posibil ca mama lor să devină prea severă şi pretenţioasă, căci îi vine greu să accepte schimbările derutante ale adolescenţei. Mama tauriană se înfurie cînd e încălcată disciplina. Nu va suporta sfidarea şi nu va tolera lenea şi neglijenţa, aşa că cei mici vor trebui să-şi ţină camerele în perfectă ordine. În afară de aceste impedimente, ea va fi un părinte bun; copiii şi-o vor aminti ca fiind în primii ani o figură caldă, protectoare, iar la maturitate o prietenă cu mult simţ al umorului. Anii intermediari, cînd nerăbdarea adolescentină se va ciocni cu încăpăţînarea Taurului, pot lăsa unele amintiri neplăcute. Femeia din acest semn nu e niciodată o miorlăită. Rareori se va plînge de ceva. E genul care va munci ca să-şi întreţină soţul în facultate sau care îşi ia o a doua slujbă cînd familia e în criză financiară, fără să facă deloc caz de asta. Ea e în stare să se urce pe o scară ca să răzuie vopseaua sau să văruiască, cu aceeaşi forţă ca un bărbat, dar are absolută nevoie de somnul ei de după amiază pentru a-şi păstra puterile. Va merge mîndră alături de bărbatul din viaţa ei, fără a-l depăşi sau a sta în umbra lui. Multe soţii din Taur îşi ajută soţii la studii sau la lucru. Nici prin cap nu le trece să fie întreţinute fără a contribui cu nimic la bunăstarea familiei şi vor fi profund nefericite alături de un bărbat al cărui aport la problemele casei e nul. Ele detestă orice formă de slăbiciune. Bărbatul care se însoară cu o femeie a acestui semn nu se va alege cu o plîngăreaţă sau o vînătoare de avere. Ea va aştepta de la el să aducă banii în casă şi să gestioneze cu cumpătare finanţele familiei. Va pretinde calitate maximă la aparatură, mobilă şi mîncare, dar va fi cu ochii în patru după chilipiruri şi e dispusă să aştepte pentru a-şi cumpăra un obiect de lux îndelung rîvnit. O impresie bună e importantă pentru ea, aşa că îşi va încuraja soţul să invite la cină oameni influenţi. Ea va fi însăşi esenţa ospitalităţii, considerînd evenimentul o investiţie pentru viitor. Femeia Taur poate insufla cu tandreţe forţă bărbatului ei cînd acesta se consideră învins şi e la fel de pricepută la repararea unei siguranţe sărite ca şi la prepararea unei plăcinte cu vişine. În inima ei e întotdeauna destul loc şi destulă dragoste pentru a primi în căminul ei străini şi rude, iar casa ei va fi un refugiu cald şi luminos în mijlocul furtunii.

GEMENI

Cum să recunoşti un nativ din Gemeni

Dacă uneori o persoană din Gemeni îţi dă impresia că vezi dublu, nu da fuga la oculist ca să-ţi schimbi dioptriile. Adu-ţi aminte că semnul Gemenilor e un semn dublu şi că există două laturi distincte ale personalităţii lui schimbătoare. Uite-l, nu e! Iubire a fost oare licărirea aceea pe care ţi s-a părut că o vezi trecînd într-o clipă peste trăsăturile lui mobile? Sau a fost ură? Extaz? Inteligenţă? Regret? Bucurie? Schimbările de expresie ale Gemenilor sînt la fel de fascinante de urmărit ca luminile psihedelice dintr-o discotecă. E greu să-ţi dai seama unde se termină realitatea şi unde începe iluzia. La ei acestea se amestecă, apoi se separă. Ca să ştii unde poţi da peste această creatură versatilă trebuie să fii aproape clarvăzător. Ea poate fi azi aici, iar mîine în cu totul altă parte. Aşa, dintr-o dată. Un Geamăn îşi poate schimba hainele, slujba, viaţa amoroasă sau locuinţa tot atît de repede pe cît îi ia să se răzgîndească. Adică foarte repede. E greu să găseşti un exemplar pe care să-l studiezi. Încearcă la o librărie. El e genul care răsfoieşte cărţile, pentru că îşi dă seama de esenţa unei cărţi dintr-o simplă frunzărire a paginilor. (Nu e o simplă întîmplare că John F. Kennedy era proverbial pentru viteza cu care citea.) Oamenii aflaţi sub influenţa lui Mercur mai au şi enervantul obicei de a citi mai întîi ultima pagină a unei cărţi. Dacă ştii vreun Geamăn care să fi citit vreodată o carte de la cap la coadă fără să se fi plictisit la jumătate, trimite-l pachet la Antipa, secţia Ciudăţenii ale naturii, sau verifică-i harta astrală. Sigur vei găsi influenţe din Taur, Capricorn sau alt semn perseverent. Cu siguranţă vei găsi un Geamăn sau doi schimbînd replici inteligente cu diverse persoane pe culoarele unui post de radio, ale unei firme de relaţii cu publicul, la o editură, un salon auto sau o agenţie de publicitate. Cînd ai găsit acest argint viu studiază-l cu atenţie, chiar dacă vei fi sleit de puteri după ce îl vei urmări peste tot. Primul lucru pe care-l vei observa va fi că emană o energie nervoasă atît de puternică, încît aerul din jurul lui pur şi simplu trosneşte şi pocneşte de scîntei electrice. Sînt şi cîţiva Gemeni care vorbesc rar, dar majoritatea turuie, iar absolut toţi prind din zbor ceea ce vrei să le comunici. Fie că e bărbat sau femeie, Geamănul nu are răbdare cu capetele pătrate conservatoare sau cu cei care nu sînt în stare să ia o decizie cu privire la poziţia pe care se situează în anumite probleme. Geamănul ştie exact pe ce picior dansează, cel puţin în clipa respectivă. Cu excepţia cazurilor în care ascendentul său e în conflict cu tendinţele mercuriene, Geamănul e în general subţire, agil şi mai înalt decît media. Mulţi au trăsături mici, tăioase, ca figurile dintr-o camee. Există şi unii cu ochi căprui închis, dar majoritatea au frumoşi ochi verzi, albaştri, aurii sau cenuşii, cu formă bine conturată, jucăuşi şi sclipitori. Gemenii nu îşi lasă privirea asupra unui obiect pentru mai mult de cîteva secunde. Ba chiar privirea lor alertă, fugară, e deseori cel mai uşor mod de a-i recunoaşte. Tenul e mai mult palid, dar se bronzează uşor - un alt mod de a-i depista vara. Debordează de nerăbdare, sînt prietenoşi fărăezitare şi au mişcări neobişnuit de rapide şi de graţioase. Părul lor poate fi închis la culoare, deschis sau ambele, cu şuviţe combinate, care exprimă caracterul lor dual. Nasul le e drept şi lung sau delicat, dar în orice caz bine marcat. Bărbaţii sînt predispuşi la chelie şi ambele sexe tind să aibă frunţi înalte. Indiferent de vîrsta lor, ei par mai tineri decît sînt de fapt, căci au o înfăţişare fără vîrstă. De obicei e o greşeală să încerci să legi Geamănul de un singur loc sau de o singură idee. O greşeală şi mai mare este să îl provoci la o înfruntare a inteligenţelor, căci e în stare să se bage şi să se scoată cu vorba din situaţii dificile cu cea mai mare uşurinţă. Mintea îi merge cu viteza luminii, are simţul ironiei tăioase şi e mai deştept decît aproape oricine. Unii dintre mercurieni au o plăcere răutăcioasă să buimăcească minţile mai încete cu procesele lor mentale fulgerătoare. O astfel de persoană poate să apară din pămînt lîngă tine, să cuprindă curios cu privirea împrejurimile şi apoi să dispară într-o cu totul altă direcţie înainte să apuci să-i zici "Salut!". Un cunoscut din Gemeni s-a logodit recent cu o minunată fată din Vărsător (dacă e cineva în stare să se descurce cu alunecosul geamăn, aceia sînt Vărsătorii) şi, cu o săptămînă înainte de nuntă, toţi cunoscuţii puneau pariuri că mirele va găsi o modalitate de a aluneca din laţ, că, într-un fel sau altul, nu va ajunge la timp la biserică. Dar a ajuns. Gemenii sînt plini de surprize. Mai ales cînd sînt îndrăgostiţi. Secretul aparentei lor ubicuităţi, al uluitorului lor talent de a face mai multe lucruri într-un timp mai scurt decît toţi ceilalţi oameni se află în dualitatea lor. Ei pot face două lucruri deodată cu mai puţin efort decît ne ia nouă să facem unul singur. Deseori, femeile mercuriene calcă rufe, hrănesc copilul şi vorbesc la telefon în acelaşi timp. Unii jură că Gemenii se nasc cu cîte un telefon în fiecare mînă. Rutina de orice fel îl face pe Geamăn să se simtă ca o pasăre cu aripile tăiate ţinută în colivie. Aceşti oameni urăsc cu ferocitate monotonia şi platitudinea. În mod normal nu sînt cei mai punctuali oameni din lume - în afară de cazul în care au ascendent în Fecioară, caz în care devin adevărate orologii umane. Însă Geamănul tipic întîrzie întotdeauna, nu pentru că nu are noţiunea timpului, ci pentru că ceva i-a captat interesul pe drum. Dacă ai un prieten mercurian, probabil că ai simţit deja pe pielea ta un obicei tipic Gemenilor, care poate fi atît de enervant încît să-ţi provoace un ulcer. Îţi sugerează o activitate, de exemplu să treci pe la el pe-acasă (de obicei un apartament, căci o casă ar însemna ceva prea permanent pentru el), să mergeţi la un film vechi împreună, să jucaţi un baschet sau să mergeţi să beţi ceva. Tu îi mulţumeşti, dar îi spui că rămîne pe altădată. Geamănul insistă. E convingător. Te priveşte cu ochişori rugători şi ţese un cocon de farmec în jurul tău. Vorbeşte atît de repede şi zîmbeşte atît de cuceritor încît, după un timp, cedezi. Are de făcut cîteva comisioane, aşa că îţi dă întîlnire la colţul străzii cam într-o oră. La asta nu te aşteptai, aşa că încerci din nou să dai înapoi, dar el va recurge din nou la tehnicile mai sus menţionate şi te va face să accepţi întîlnirea. Te apucă toată plictiseala din lume încercînd să găseşti ceva de făcut în ora respectivă, te mai dor şi picioarele, dar reuşeşti să supravieţuieşti şi te prezinţi la colţ la ora stabilită. Bunul tău amic apare gîfîind jumătate de oră mai tîrziu. Ei bine, s-a răzgîndit. E frînt de oboseală. S-a hotărît să plece acasă, să se bage în pat şi să iasă în oraş mîine. Nu te superi, nu? Doar un Geamăn ar putea evita un pumn în falcă într-un astfel de moment. Dar el reuşeşte. Îl ierţi, iar partea cea mai ridicolă e că în seara următoare te duci la întîlnire de parcă ai avea bun simţ, sau ce-o fi în capul tău! Numai tu eşti vinovat că ai cedat tacticilor de convingere ale Geamănului. Dacă te lasă cu ochii în soare şi a doua zi, aşa-ţi trebuie! Toţi oamenii din semnul lui Mercur simt nevoia profundă de a ascunde adevăratele motive ale faptelor lor. Ca şi Peştii, simt impulsul irezistibil de a se comporta exact pe dos faţă de propriile lor dorinţe. Dar această versatilitate şi uşurinţă a discursului îi face excelenţi politicieni şi experţi în domeniul relaţiilor interumane. Un Geamăn ştie cum să te abată de la cele mai bine înrădăcinate convingeri ale tale. Te poate suci ca pe un covrigel cu karate-ul lui mintal, te face să fii de acord cu el, iar tu o să-l mai şi iubeşti pentru ce ţi-a făcut. Dar la primul semn de probleme, el ştie instinctiv care-ţi sînt punctele nevralgice şi îşi foloseşte inteligenţa şi limba bine exersată ca să te reducă la tăcere prin insinuări ameninţătoare. Între mercurieni şi scris e o relaţie ciudată. Fiecare dintre ei poate înşira cu inteligenţă vorbe pe hîrtie şi poate face întorsături deştepte de frază. Vei găsi o grămadă dintre ei scriind discursuri, reclame, documentare, piese de teatru şi cărţi. Dar acestea vor fi romane, manuale, nonficţiune sau biografii şi aproape niciodată autobiografii. Extrem de rar vei găsi unul căruia îi place să scrie scrisori personale. Geamănul tipic detestă corespondenţa. Se vor codi săptămîni în şir înainte să răspundă unei scrisori. Motivul e clar, avînd în vedere că nu le place deloc să fie legaţi de vreo opinie: ezită să-şi pună gîndurile pe hîrtie, căci îşi dau seama instinctiv că mîine s-ar putea să nu mai creadă ce cred azi şi nu vor să-şi ia un angajament scris faţă de o părere sau o idee. Sînt născuţi cu acest mecanism de apărare. Există un număr uluitor de mare de scriitori din Gemeni care preferă să folosească un pseudonim. Aproape toţi mercurienii vorbesc, înţeleg sau pot citi în mai mult de o singură limbă, iar favorita lor e franceza. Într-un fel sau altul, ei vor triumfa cu ajutorul cuvintelor. Gemenii pot vinde cuburi de gheaţă eschimoşilor şi vise pesimiştilor. Chiar dacă reuşeşti să prinzi un nativ într-un colţ, va schimba subiectul atît de repede şi va abate conversaţia de la persoana lui cu atîta abilitate, încît tot tu te vei trezi la podea. Uneori, tendinţa mercuriană de a păcăli oamenii poate duce la necinste sau activităţi infracţionale, dar nu atît de des pe cît ai putea crede. Deşi talentele lor îi pot duce pe unii Gemeni spre o viaţă de minciună şi înşelătorii, majoritatea sînt prea idealişti ca să ducă o viaţă de infractori. Totuşi, trebuie să recunoaştem că Mercur le oferă "ustensilele" cele mai bune pentru a obţine succesul în acest domeniu şi pot fi escroci sclipitori dacă vor asta. Cu dexteritatea lor, dacă fură un portofel, falsifică un cec sau bani, sînt - cel puţin - extrem de îndemînatici şi rareori sînt prinşi. Însă majoritatea Gemenilor sînt oneşti, iar unii chiar atît de sinceri încît îi rănesc pe cei din jur. Ei par să treacă dintr-o extremă în alta. Dar toţi - hoţi de buzunare, escroci sau cetăţeni oneşti - vor fi incapabili să reziste impulsului de a adăuga oarece înflorituri poveştilor lor din cînd în cînd. Dar asta nu înseamnă că mint, nu? Asta înseamnă că au imaginaţie! Mercurienii au nevoie să-şi odihnească creierele dormind de două ori mai mult decît ceilalţi. Din nefericire, fiind predispuşi la insomnie, rareori se odihnesc cum trebuie. Totuşi, trebuie să încerce să se odihnească cît mai mult, ca să-şi refacă celulele cerebrale, căci epuizarea nervoasă constituie un pericol permanent pentru ei. Ca să nu ajungă prin spitale au nevoie de mult aer proaspăt şi soare. Lipsa acestora şi o activitate fizică redusă îi fac susceptibili la accidente şi infecţii la umeri, braţe, mîini, degete. Cei care-şi neglijează sănătatea mai sînt predispuşi la migrene, reumatism, artrită, probleme cu spatele, plămînii, labele picioarelor şi intestinele. Ciudat e faptul că Gemenii pot suferi o cădere nervoasă mai degrabă din cauza plictiselii şi a închiderii între patru pereţi decît de la activitatea excesivă. În adîncurile firii lui nerăbdătoare şi cercetătoare Geamănul caută un ideal, iar principala lui problemă este identificarea acestuia. Ar putea fi orice, căci imaginaţia lui nu cunoaşte limite. Banii, faima, iubirea şi cariera nu sînt niciodată de ajuns. Pentru el, iarba e întotdeauna mai verde în curtea vecinului. Ce anume caută? Poate un continent ascuns adînc în sine însuşi, căci Geamănul e exploratorul mintal prin excelenţă. În ciuda faptului că e mereu înconjurat de mulţi oameni, el nu-şi împărtăşeşte sentimentele cele mai adînci decît cu unicul lui companion constant: geamănul din sine.

Bărbatul din zodia Gemenilor

Cînd eşti îndrăgostită ai un plăcut şi cald sentiment de securitate. E acea minunată seninătate pe care ţi-o dă conştiinţa faptului că cineva îţi va fi mereu alături cînd vei avea nevoie de el, că nu mai eşti singură pe drumul vieţii. Toate îndoielile pe care le aveai înainte se topesc. Asta doar în cazul în care nu eşti implicată într-o relaţie cu un bărbat influenţat de Mercur, căci acest lucru ţi-ar cam tăia acel "cald sentiment de securitate". De fapt, te vei adapta mult mai bine relaţiei cu un Geamăn dacă-l vei trimite la pîine luni şi nu te vei aştepta să apară pînă joi. Nu-l aştepta niciodată decît cînd îl vezi apărînd la colţul străzii şi nu te agăţa de el cînd vrea să plece. O dată ce te-ai obişnuit cu incapacitatea lui de a sta într-un loc şi cu spiritul lui imprevizibil, ai şanse să faci relaţia să meargă. Nu conta pe el să-ţi fie alături, căci probabil nu vei şti niciodată cînd şi unde va fi, ceea ce îţi va sădi în suflet o parte dintre acele îndoieli pe care o idilă le îndepărtează în mod normal. E adevărat că atunci cînd eşti îndrăgostită de un mercurian nu eşti niciodată singură. Ai tot timpul în preajmă cel puţin două persoane... şi amîndouă sînt el, căci -după cum ştii - e născut în zodia Gemenilor, iar aceştia nu sînt niciodată identici. Natura duală a Gemenilor combină două personailtăţi complet distincte. S-ar putea să fii îndrăgostită chiar de unul dintre acei mercurieni care sînt tripleţi sau cvintupleţi, aşa că ai o mulţime de persoane care să-ţi ţină de urît, chiar şi atunci cînd eşti singură cu el. Geamănul tipic e favoritul fiecărei gazde, pentru că îi plac oamenii. Cu cît mai mulţi, cu atît mai bine. Rareori vei găsi un bărbat din acest semn care să nu stăpînească perfect arta conversaţiei. Are un bun gust desăvîrşit, e plin de remarci spirituale, iar complimentele lui sînt adevărate capodopere de sinceritate caldă. Maestru al manierelor impecabile şi al simţului social, va fi sufletul petrecerilor. Dacă îl vezi pentru prima dată la o reuniune, unde îşi desfăşoară uluitoarea personalitate multiplă, n-ai nici o şansă să scapi. Vei fi convinsă că e cel mai fascinant, interesant şi inteligent bărbat pe care l-ai văzut în viaţa ta şi nimeni nu poate nega asta. E firesc să fii emoţionată şi impresionată. Dar, înainte să te gîndeşti deja la căsătorie, asigură-te că eşti în stare să faci faţă unui viitor nesigur alături de un bărbat ale cărui stări de spirit se schimbă la fel de uşor ca direcţia vîntului şi ale cărui scopuri în viaţă se pot modifica drastic înainte să se termine luna de miere. Într-o zi, bărbatul tău din Gemeni poate trece pe la tine cu o maimuţă pe umăr ca să te ia la bîlci. Îţi va aduce flori, parfum, un disc vechi sau cîteva cărţi, una poate chiar scrisă de el. Orele vor trece pe nesimţite cînd te vei scălda în lumina solară a bunei lui dispoziţii, vei rîde la glumele lui inteligente şi te vei topi sub influenţa farmecului lui galant. Îţi va spune "te iubesc" în o sută de feluri, aşa cum nimeni altcineva nu ar fi în stare. A doua zi te va suna şi va anula o întîlnire fără nici un motiv, făcîndu-te să-ţi imaginezi tot felul de nenorociri. Glumea oare cînd ţi-a spus că te iubeşte? Are pe altcineva? Are necazuri? Temerile tale pot fi întemeiate. Sau nu. După o săptămînă va reapărea, plin de remarci sarcastice, prost dispus şi iritabil. Va fi nervos, critic şi meschin. S-ar putea să-ţi critice pantofii, rujul sau gustul literar şi să-şi exprime nişte îndoieli destul de pertinente cu privire la viitorul vostru împreună. Dacă nu va fi aşa, va fi posac, gînditor, absent, distant şi rece. N-are rost să-l întrebi de ce se poartă aşa, nu vei obţine un răspuns coerent. Dacă vei supravieţui acestei experienţe, peste cîteva zile vei fi într-o galerie de artă, la teatru, la operă sau într-un muzeu cu Geamănul tău, absolut hipnotizată de vastele lui cunoştinţe şi numeroasele lui subiecte de interes. Va fi neobişnuit de tandru şi va deborda de vise fragile şi colorate despre viitorul vostru comun. Apoi îţi va cere mîna. Din senin. Fulgerător. Vei uita toate furtunile şi norii negri şi vei spune "Da" înainte să se răzgîndească. Şi iată-te logodită cu o enigmă. Dacă vrei un bărbat stabil şi răbdător, alături de care viaţa şi iubirea vor curge lin ca o gondolă pe canalele veneţiene, dacă eşti o romantică incurabilă şi cauţi armonia perfectă, eşti în mare pericol. Aşa că dă înapoi cît mai repede, înainte să fie prea tîrziu. Indiferent ce ar spune restul hărţii lui stelare, dacă Soarele se afla în Gemeni cînd s-a născut iubitul tău, el nu va fi mîine unde este azi şi nici nu va păstra prea mult în minte amintirea zilei de ieri. Într-un fel sau altul, se va schimba. Sigur, schimbările pot fi pozitive şi el îşi poate fixa ţeluri tot mai înalte, dar riscul e permanent prezent. Dacă îţi plac jocurile de noroc s-ar putea să dai lovitura cu el şi vei avea şanse să sărbătoreşti alături de el cincizeci de ani de compatibilitate mintală şi emoţională. Dar toţi pariorii buni ştiu care sînt riscurile cînd îşi pun banii pe un număr la ruletă sau pe un cal de curse. Asigură-te că şi tu cunoşti toate riscurile înainte să ţi le asumi. Gemenii simt o nevoie inconştientă de a-şi ascunde adevăratele intenţii, de a se duela mintal cu cei din jur şi de a-şi camufla motivele sub acţiuni duale. Aşa că, dacă suferi ca un cîine din cauza răcelii cu care te tratează un Geamăn sau chiar din cauza răutăţilor pe care ţi le aruncă şi te întrebi ce i-ai făcut de se poartă aşa cu tine, află că probabil e îndrăgostit lulea de tine. Aceasta e prima lui reacţie faţă de sentimentul pe care i l-ai stîrnit în suflet. În general, Gemenii vor să te bulverseze. Apoi, cu nestatornicie tipic mercuriană, vor schimba foaia şi vor fi atît de direcţi, încît îţi vor tăia respiraţia cu sinceritatea lor. E uşor şi plăcut să iubeşti un bărbat din acest semn, cu condiţia să nu încerci să te apropii prea mult de el. Esenţa lui cea mai profundă îi aparţine doar lui şi n-o va împărtăşi cu nimeni, nici măcar cu tine. Ai grijă ca relaţia să aibă un aer relaxat, chiar superficial, şi nu fi prea pasională sau dramatică. Nu-l plictisi, stîrneşte-i mereu interesul şi idila ta cu Geamănul poate fi deosebită. Nu te răscula împotriva caracterului lui schimbător. Schimbă-te o dată cu el. Fii la fel de ageră şi interesată de viaţă ca el, altfel legătura voastră va fi trecătoare. Mai presus de orice, el caută un partener intelectual. O femeie care să aibă o inteligenţă comparabilă cu a lui şi care să-l şi întreacă uneori, căci nu e egoist. E un realist, iar un mediu care să-l provoace intelectual îl stimulează mai mult ca orice. Ultimul lucru pe care şi-l doreşte e un şoricel prostuţ sau o femeie-cîrpă. Lasă-ţi inteligenţa să strălucească. Nu-l va speria ca pe alţi bărbaţi, ci îl va atrage irezistibil. Gemenii au tendinţa să-şi dea uitării vechii prieteni în favoarea celor noi, dar nu din cauză că sînt nesimţitori. Propriile lor personalităţi fluctuează şi evoluează neîncetat, aşa încît e firesc ca ei să caute compania unor persoane care să le împărtăşească interesele din momentul respectiv. Geamănul se simte ca acasă oriunde. Rareori simte vreun ataşament profund şi durabil faţă de amintiri, locuri, oameni sau lucruri. În timpul unor lungi perioade de singurătate poate vărsa o lacrimă-două, dar din cauza singurătăţii, nu din nostalgie pentru ziua de ieri. E un personaj gregar şi detestă, ba chiar îi e groază să fie singur prea mult timp. Dacă reuşeşti să-l faci să înţeleagă că îi vei fi parteneră, tot timpul lîngă el, fără să contezi pe el în vreun fel şi fără să te aştepţi din partea lui să conteze pe tine, probabil că se va gîndi în mod serios să "semneze contractul". Însă nu uita de riscurile pe care ţi le asumi. Mulţi Gemeni se căsătoresc de mai multe ori, dar e mai probabil ca acest lucru să se întîmple atunci cînd se însoară la o vîrstă prea fragedă şi nu aşteaptă să se maturizeze. Nu toţi Gemenii vor avea două neveste, dar aproape sigur vor avea alte lucruri în dublu exemplar, aşa cum le place lor: două case, două maşini, două diplome de facultate, două aparate de ras, două hobby-uri, două slujbe, două ambiţii. În chestiunile financiare vei observa din nou dualitatea naturii mercuriene. Un astfel de bărbat poate fi la început extraordinar de generos, ca apoi să devină îngrozitor de zgîrcit. Dar, dacă vei pune în balanţă cele două tendinţe opuse, fără îndoială că preponderentă va fi generozitatea. Gemenii nu-şi doresc foarte mult să acumuleze bani sau cunoştinţe. El e comunicatorul a cărui funcţie e să aducă mereu idei noi, originale şi să-i slujească pe alţii cu ajutorul versatilităţii proceselor lui mintale rapide, sclipitoare. Îţi va fi credincios? În felul lui, da. Îi place să facă conversaţie, să cunoască oameni noi. În plus, atracţia pe care o exercită asupra femeilor e de-a dreptul stranie, aşa că s-ar putea să dea ocazia apariţiei şuşotelilor şi suspiciunilor. Dar poţi să contezi pe un lucru: sînt extrem de rare cazurile în care simţul corectitudinii, înnăscut la fiecare bărbat Geamăn, îi va permite să întreprindă acţiuni neloiale dacă ai încredere în el. Vreau să spun, încredere adevărată, deplină, nu din cea subminată de îndoieli secrete. El va simţi întotdeauna aceste îndoieli. Minţile mercuriene interceptează întotdeauna gîndurile tale cele mai intime, la fel de clar ca şi cum le-ai transmite la radio. Totuşi, nu e bine să ai pretenţia de la un soţ din Gemeni să le trateze cu răceală pe toate femeile doar pentru că poartă verighetă. Femeile fac parte din societate, iar Gemenii trebuie să farmece toată societatea în care se învîrt. Va vorbi cu ele, va rîde cu ele, poate va sta la un pahar cu ele, căci e firesc pentru mercurieni să comunice, indiferent de sexul ascultătorului, dar asta nu înseamnă că le va seduce. E adevărat că există mulţi Gemeni care trăiesc în pură promiscuitate dar, indiferent ce ai auzit despre ei, există întotdeauna o cauză. A fi suspectat de ceva rău sau a fi nedreptăţit în orice domeniu provoacă o profundă nefericire în bărbatul mercurian. Îl frustrează şi îl deprimă, iar un Geamăn atît de nefericit zboară din floare în floare încercînd să scape de emoţiile complexe pe care le încearcă. O femeie care se află în armonie mintală perfectă cu Geamănul nu are de ce să se teamă vreodată că-i va fi necredincios fizic sau emoţional. Pentru aceşti bărbaţi, aceasta e aproape o regulă de fier. Însă nu se va lăsa înlănţuit în mod iraţional. Firea lui veselă, prietenoasă, caută permanent companie, fie că aceasta îi e oferită de conductorul de pe trenul cu care călătoreşte sau de chelneriţa de la cafeneaua de lîngă biroul lui. Nu încerca să-i înăbuşi spiritul, căci va deveni alunecos şi imprevizibil ca vîntul. Cu cei mici va fi prieten, dar nu va putea să îi disciplineze. Îi va învăţa foarte multe, chiar înainte ca ei să intre la grădiniţă. Probabil că le va face mare plăcere să i se confeseze, căci rareori va fi şocat şi nici nu îi va judeca cu asprime. Ştie să iubească fără a sufoca. Relaţia dintre bărbatul Geamăn şi copiii săi e, de obicei, foarte apropiată, doar poate puţin prea relaxată. Oricît ar fi de afectuos, vesel şi vivace cînd e cu cei mici, nu va insista prea mult ca ei să respecte regulile, sau anumite rutine, căci el însuşi detestă aceste lucruri. Mai mult, are tendinţa de a le critica purtarea într-o zi şi de a le-o aproba în ziua următoare, ceea ce poate crea confuzii în mintea copiilor. Deşi va reuşi să le facă din cînd în cînd morală, aşteaptă-te ca pedepsele mai severe să cadă în sarcina ta, căci taţii din zodia Gemenilor tind să-şi răsfeţe copiii. Un avertisment, totuşi: deşi rareori îi va aplica progeniturii sale pedepse fizice, părintele din această zodie are, ca orice Geamăn, un talent special pentru emiterea de remarci usturătoare, sarcastice, care pot provoca răni adînci într-o inimioară mică, uneori răni pe care copilul şi le va aminti o viaţă întreagă. În plus, tatăl mercurian s-ar putea să aibă reţineri cînd vine vorba să-şi manifeste dragostea prin sărutări şi îmbrăţişări, de aceea trebuie să facă un efort conştient pentru a-şi depăşi răceala tipică zodiei. Totuşi, am cunoscut astfel de taţi care par să reverse asupra odraslelor toată căldura pe care nu se simt în stare s-o manifeste faţă de adulţi. Ai grijă ca cei mici să nu-i dea impresia că e legat de mîini şi de picioare, să nu-l împiedice de la activităţile lui, nu-i cere să stea cu ei în lipsa ta decît dacă ţi-e clar că doreşte asta şi va accepta cu dragă inimă să fie tată, fie pentru un copil, fie pentru o duzină. Cîteodată se va lăsa dus de valul imaginaţiei şi va face declaraţii pe care nu le va putea sprijini cu fapte. Va trebui să-ţi faci iubitul mercurian să înţeleagă cît de important e să se ţină de cuvînt. În ciuda intenţiilor lui bune, va mai încălca din cînd în cînd promisiuni făcute impulsiv. Gelozia e un lucru pentru care nu va trebui să-ţi faci griji cu soţul tău din Gemeni, pentru că posesivitatea nu e una dintre trăsăturile tipice zodiei. Va înlătura zvonurile care-i vor ajunge la ureche cu o fluturare din mînă. Va avea o doză de gelozie, ca orice om, dar nimic exagerat. Cu un asemenea bărbat iubirea nu e o relaţie strict fizică. El aude mai multe, vede mai multe şi simte mai multe decît alţii, iar Mercur îl ajută să înregistreze cu fidelitate cele mai delicate impresii. Iubirea lui pare atît de aeriană şi intangibilă, încît Geamănul îţi poate da impresia că îi lipseşte pasiunea telurică a altor zodii. Dar, dacă nu vrei un om al peşterilor care să te tîrască de păr în pădure, acest bărbat e un amant mai mult decît satisfăcător. El trebuie să simtă o contopire totală, mintală şi spirituală, înainte ca pasiunea lui fizică să prindă aripi. Vei auzi atît de des că un Geamăn are nevoie de două iubiri în acelaşi timp, încît această prejudecată îţi poate sădi în suflet nelinişti nefondate. De fapt, bărbatul Geamăn are nevoie de două iubiri, nu neapărat de două femei. Pare o ghicitoare. Dacă îl înţelegi cu adevărat, vei şti dezlegarea ei.

Femeia din zodia Gemenilor

Dacă ai fost întotdeauna convins în secret că inventatorii poligamiei au avut o idee senzaţională, află că nu e nevoie să te resemnezi la vise. Tot ce trebuie să faci e să te căsătoreşti cu o fată din zodia Gemenilor. Astfel, vei avea garantat cel puţin două neveste, iar în unele weekend-uri mai speciale, chiar trei sau patru. Bineînţeles, există o mică problemă. Diferenţa dintre o fată născută sub semnul Gemenilor şi un harem e aparenta ei lipsă de interes faţă de pasiunea telurică. E greu să o convingi să stea locului suficient de mult timp ca să ia în serios pasiunea - sau orice altceva. Mintea ei zburdă mereu la mari depărtări, însă ai răbdare şi priveşte cu atenţie în sufletul ei. Undeva acolo, ascunsă printre cele cîteva personalităţi diferite care caracterizează o femeie din Gemeni, se află şi o romantică. O femeie capabilă de pasiuni intense, dacă reuşeşti să duci la bun sfîrşit contopirea dintre latura mentală, cea spirituală şi cea fizică. E adevărat, va fi extrem de dificil să o scoţi la iveală şi să o cultivi pe această romantică, dar şi să te bucuri de toate celelalte faţete ale femeii mercuriene. Asta e, de acum, problema ta! Situaţia diferă de la un caz la altul. Vîrsta ei îţi poate oferi indicii importante cu privire la ce te poţi aştepta de la ea, pentru că, pînă se maturizează, iubirea e doar un joc pentru această fată. Poate fi incredibil de nestatornică şi imprevizibilă. La început se va extazia în faţa zîmbetului, vocii şi chiar mersului tău, apoi se va întoarce la 180 de grade şi va critica totul, de la şosetele la tunsoarea ta, de obicei cu atîta sarcasm inteligent şi tăios, încît îţi va trebui nişte iod să pui pe răni. Dar nu te lăsa descurajat! Nu uita că în cazul femeii Geamăn faci o afacere bună, căci te alegi cu două la preţ de una, ca să spun aşa. Mercurienele nu sînt chiar aşa lipsite de inimă cum par uneori. Imaginaţia lor debordantă creează nenumărate fantezii. Viaţa sentimentală e cel mai propice mediu pentru exprimarea lor. Un bărbat din Gemeni poate fi producător, cîntăreţ, marinar, avocat, actor, comis voiajor şi preşedintele mai multor comisii, toate o dată. Dar o femeie nu poate jongla cu toate aceste ocupaţii, căci ar arăta îngrozitor de bizar. Nu că fetele mercuriene nu au cariere, căci au aproape toate. Dar, în actualul context social, o carieră nu le oferă tot atîtea condiţii ca o legătură romantică pentru a-şi pune în practică miile de teorii şi a-şi face gimnatica emoţională caracteristică zodiei. Fata din semnul Gemenilor are nevoie de compasiunea, nu de furia ta. Pentru ea e dureros de greu să se dedice unei singure persoane. Pe de o parte impresionată de capacitatea mintală a unui bărbat şi de spiritul lui, nu se poate abţine să nu remarce antipatia lui faţă de arte sau lipsa lui de reacţie la muzică şi poezie. Cînd găseşte pe cineva care are capacităţi creatoare, care e ca la el acasă în lumea baletului sau cea literară, dualitatea ei se iveşte din nou. Taman în toiul unei plimbări prin muzeu, ea va începe să se întrebe dacă e destul de practic pentru a fi în stare să se întreţină financiar sau dacă are destul bun simţ pentru a şti în ce direcţie vrea să se îndrepte viaţa lui. Cred că acum începi să ai mai multă înţelegere şi compasiune pentru conflictele care îi sfîşie pe cei născuţi la începutul lui iunie. Trebuie însă să recunoaştem că, de obicei, femeia din Gemeni reuşeşte să păstreze pentru ea confuzia pe care i-o provoacă propriul caracter complex şi nu te va împovăra şi pe tine cu ea. E o companie veselă şi vivace. În cea mai mare parte a timpului (cînd starea sa de spirit e pozitivă) ea va fi de o vioiciune scînteietoare, te va amuza cu remarcile ei spirituale, inteligente, şi va conversa cu competenţă despre orice subiect din lume. O bucură toate gesturile sentimentale care vin o dată cu o idilă şi nu are nici o dificultate să cucerească un bărbat. Nici o altă femeie pe care o vei întîlni vreodată nu te va încînta cu modalităţi mai pline de imaginaţie de a-şi arăta dragostea pentru tine şi cu un asemenea farmec fascinant. Această femeie îşi poate flutura genele cu feminitate delicată, dar nu e deloc neajutorată cînd e vorba să-şi cîştige existenţa. Geamăna poate juca perfect rolul petrecăreţei superficiale, flatînd un biet mascul neajutorat, prins în plasă, pînă cînd acesta îşi pierde şi minţile şi carnetul de cecuri. Dar poate trece pe nesimţite la rolul casnicei ascultătoare şi pline de adoraţie, de la care poate ajunge într-o clipită la intelectuala gravă, care studiază marii filozofi şi vorbeşte sclipitor despre politică şi poezie, după care se poate întîmpla să devină un ghem de emoţii vii, sfîşietoare, plină de nervi, lacrimi şi temeri. Un lucru e sigur: femeia asta nu e monotonă! Fata mercuriană îşi doreşte din suflet să fie "cu adevărat îndrăgostită", dar această emoţie pare să-i scape mereu printre degete. Tînjeşte să fie mamă, dar deseori această dorinţă nu îi este îndeplinită. Găseşte un alt fel de perfecţiune în fiecare bărbat pe care îl întîlneşte, în timp ce îl caută în taină pe acel bărbat unic care să aibă toate calităţile de care are ea nevoie pentru a fi fericită. Vei constata că e o prietenă grozavă. Femeia din Gemeni va participa alături de tine la orice, de la scufundări la curse de maşini, ciclism sau badminton. Va fi interesată de toate sporturile în aer liber şi totuşi va reuşi să arate la fel de moale şi feminină ca un puf pentru pudră, cu o minte iute ca un bici. Inteligenţa ascuţită a Gemenilor iese la iveală în mod pregnant cînd curiozitatea acestei femei e stîrnită de un nou subiect. Mintea ei îi va permite să vadă toate aspectele complexe ale ideilor tale creatoare şi probabil că va contribui şi ea cu cîteva planuri proprii de promovare a acestor idei. Atîta timp cît nu ai pretenţia să fie constantă în gîndire şi acţiuni, ea va fi cu desăvîrşire fascinantă. Ar fi cinstit să te previn că Geamăna poate crede sincer că e îndrăgostită, iar în acelaşi timp să observe cît de atrăgători sînt alţi bărbaţi. Dacă nu e lîngă tine tot timpul, te poate uita mai repede decît orice altă femeie, din oricare altă zodie. Îi este în fire nu numai să accepte schimbarea, dar să o şi caute. Pînă învaţă să-şi controleze dorinţa nestăpînită de a face noi cuceriri, de a aborda activităţi mereu noi, neglijînd să-şi cultive răbdarea şi stabilitatea, femeia din această zodie poate să facă un dezastru din viaţa ei... şi a ta. Din fericire pentru bărbaţii îndrăgostiţi de ele, Gemenele reuşesc să ajungă la o înţelegere mai profundă a naturii proprii şi să se potolească înainte de a fi prea tîrziu. O dată ce ai cerut-o de soţie şi ea a acceptat, poţi să le plîngi de milă tuturor celorlalţi bărbaţi, condamnaţi la o viaţă monogamă. Căci tu vei avea mai multe soţii cînd te vei însura cu Geamăna ta. Soţia Numărul Unu va fi capabilă să se adapteze tuturor cerinţelor tale. Dacă îi ceri să-ţi fie credincioasă poate fi în stare şi de aşa ceva, cu condiţia să fii destul de interesant ca să-i fi cîştigat cu adevărat iubirea. Mă refer la acea contopire de compatibilitate intelectuală, spirituală şi fizică. Această soţie nu se va supăra niciodată cînd vei accepta o slujbă care presupune mutarea în alt oraş. Cu ingeniozitatea, bunul gust şi simţul culorii care îi sînt proprii, va face o nouă locuinţă să arate adorabil. În plus, îi va plăcea la nebunie aventura şi nu te va sîcîi cu reproşuri cum că te joci cu securitatea şi viitorul familiei voastre. O entuziasmează mai mult ideea unor noi orizonturi. S-ar putea să dea dovadă de o minte surprinzător de bună pentru afaceri şi-ţi va sprijini toate ideile originale. Dacă veţi avea nevoie de venituri suplimentare nu va avea nici o problemă să îşi caute de lucru şi va cheltui banii cu destul de mult simţ practic. În ciuda impresiei de superficialitate pe care o lasă, e o gînditoare profundă. Soţia Numărul Doi va fi plină de toane şi ai face bine să fii pregătit pentru asta. Va avea momente în care va fi sarcastică şi chiar cinică. Îţi va pune la îndoială felul în care gîndeşti. Dar un bărbat are nevoie să fie stimulat, nu? Aşa că nu te da înapoi să o înfrunţi şi să o învingi într-o dispută intelectuală - oricum, asta îşi doreşte în secret. Această soţie nu va fi uşor de şocat de anumite aspecte ale vieţii şi nici nu va avea prejudecăţi. S-ar putea decide să participe la un marş de protest sau la o grevă şi să uite să vină acasă pînă la miezul nopţii. Dar dacă tu te duci cu băieţii la o bere în timp ce ea ţine un discurs pe undeva sau se duce la cursuri seara? Probabil că nu te va pisa cu întrebări nesfîrşite ca să afle unde ai fost, cu cine şi ce aţi făcut. Nici tu să nu-i faci asta. Relaţia voastră e bazată pe onoare. Această femeie e o individualistă extrem de independentă. Soţia Numărul Trei va fi plictisită şi deprimată de treburile casnice. Paturile vor rămîne nefăcute, iar vasele murdare vor sta în chiuvetă în timp ce ea visează cu ochii deschişi, citeşte sau scrie un început de piesă. S-ar putea să îţi servească la cină o conservă de fasole fără să se obosească măcar să deschidă cutia. Dar poţi purta conversaţii dintre cele mai interesante cu ea pînă aproape în zori. Te va compătimi pentru frustrările acumulate din cuza nedreptăţilor pe care ţi le-a făcut viaţa, va fi interesată de opiniile tale privind budismul şi entuziasmată dacă vei încerca să scrii un cîntec. Va fi şi foarte afectuoasă, din moment ce n-ai bătut-o la cap să şteargă praful, să gătească şi alte prostii din astea. Această femeie poate face uneori ravagii în economiile familiei, dar dacă îi sugerezi brusc o expediţie pe munte sau o călătorie în alt oraş îşi va face încîntată bagajele fără să ridice obiecţii ridicole, cum ar fi "nu ne putem permite" sau "cine o să hrănească pisica?". Soţia Numărul Patru va fi o mamă veselă, care va rîde mult. Nu le va permite copiilor să-i impună restricţii şi va avea suficiente proiecte în desfăşurare ca să nu-i sufoce cu dragostea ei. Micuţii îi vor imita independenţa şi vor avea de cîştigat din asta. Ei nu prea o vor asculta, căci tinde să fie severă într-o zi, pentru ca a doua zi să se înmoaie şi să cedeze cererilor lor, dar vor adora plimbările lungi făcute cu mama lor. Imaginaţia ei va fi la fel de bogată ca a lor şi se vor amuza unii pe alţii. Va fi o mamă îngăduitoare, dar îşi va face griji din cauza mediilor de la şcoală şi va insista ca odraslele ei să ia note bune. Nu vor scăpa uşor dacă nu-şi vor face temele, dar ea le va trece cu vederea faptul că îşi aruncă hainele prin toate colţurile camerei. Soţia Numărul Cinci e o gazdă superbă, o expertă în arta aranjării lumînărilor, florilor şi tacîmurilor. Poţi veni la cină cu oricine, de la şeful tău pînă la preşedinte şi ea va fi atît de amabilă şi fermecătoare încît oaspetelui nu-i va mai veni să plece. Îşi va organiza viaţa eficient şi fără efort, se va îmbrăca precum un manechin şi va adora teatrul. Poţi să o duci la vernisaje şi concerte, se va simţi ca acasă oriunde. Toată lumea te va privi cu invidie şi se va întreba cine e femeia aceea splendidă care te ţine de braţ cu atîta gingăşie. Această soţie e romantică, ultrafeminină şi probabil că-ţi va scrie chiar şi o poezie de ziua ta. Vei dori să-i cumperi rochii de catifea şi parfumuri scumpe, căci stilul ei graţios te va face să te simţi ca un nobil cu domenii întinse. E o femeie sofisticată. Femeia ta din Gemeni nu va lua niciodată trenul dacă va putea lua avionul, nu va tăcea niciodată dacă va avea ceva de spus, nu va întoarce niciodată spatele cuiva care poate fi ajutat. Mintea ei e atît de plină de gînduri şi inima ei de speranţe, încît poate părea că are nevoie de un computer ca să le organizeze pe toate. De fapt, are nevoie doar de un bărbat care să alerge alături de ea şi să-i împărtăşească visele. Dacă tu eşti acela, nu va îndrăzni să se uite peste umăr după tine ca să vadă dacă o ajungi din urmă. O ciudată teamă adînc înrădăcinată în ea o împiedică să se uite vreodată în urmă. Cînd - în sfîrşit - ajungi alături de ea, fă-o să încetinească pînă la ritmul tău. Vei reuşi dacă o vei ţine strîns de mînă şi nu-i vei da drumul niciodată. Deşi o împing din spate vînturile nordice ale lui Mercur, s-ar putea ca ea să tînjească după odihnă mai mult decît crezi. Grăbeşte-te să o ajungi din urmă. Are nevoie de tine.

RAC

Cum să recunoşti un nativ din Rac

Stările de spirit schimbătoare ale Racilor sînt sincronizate cu schimbările Lunii şi reacţionează la aceeaşi misterioasă influenţă lunară care provoacă fluxul şi refluxul oceanelor. Totuşi, în ciuda modificărilor de formă pe care le percepem constant, Luna nu se schimbă cu adevărat, e doar o iluzie. La fel şi Racul rămîne de fapt aceeaşi persoană, cu toate toanele lui fluctuante. Această constanţă în inconstanţă e caracteristica după care poţi recunoaşte uşor un Rac, o dată ce ştii în ce fază se află cînd îl întîlneşti. S-ar putea să-ţi atragă atenţia pentru prima oară cînd îi auzi rîsul "nebunesc, lunatic", extrem de contagios. Acesta urcă şi coboară, pornind de la un chicotit, pînă la hohote sănătoase, profunde, sonore. Dacă e în starea "sufletul petrecerii" nu-ţi va fi deloc greu să identifici un Rac. Va fi cea mai amuzantă persoană din încăpere, cel care rîde mereu, fie că el e cel care spune glumele, fie că reacţionează la glumele altcuiva. Nu există om căruia să-i placă glumele mai mult decît acestui nativ, iar latura lui amuzantă e cu atît mai surprinzătoare cînd apare pe neaşteptate din această personalitate liniştită şi blîndă în mod normal. Umorul Lunar nu e niciodată superficial, ci profund, căci izvorăşte din observaţia atentă a comportamentului uman. Poate că Racul nu-şi foloseşte zilnic umorul, dar îl poate scoate oricînd la iveală într-o clipă din străfundurile în care îl ţine la păstrare. Aceşti oameni nu sînt înnebuniţi să fie centrul atenţiei, ca extravertiţii Lei sau Săgetătorii plini de giumbuşlucuri, dar au un uluitor simţ al publicităţii cînd vor să se facă remarcaţi. Nu te lăsa păcălit de comportamentul liniştit, de plan doi, al nativilor acestei zodii. Ei se bucură în taină de atenţia primită. Nu vei vedea un Rac alergînd cu disperare după celebritate (ei nu aleargă după nimic cu disperare), dar cu siguranţă nu va fugi de ea. Nativul poate fugi de multe lucruri, dar aprecierea publică nu e unul dintre ele. Dacă răceşti uşor, ai face bine să-ţi pui haina de ploaie cînd eşti în preajma unui Rac aflat în perioada lui melancolică. Nativul poate cădea într-o tristeţe fără margini, iar depresiile lui pot fi mai adînci decît fundul oceanului. Temerile lui sînt de obicei bine camuflate de umorul lunar nebunesc, dar nu-l părăsesc niciodată, bîntuindu-i zilele şi nopţile cu o vagă senzaţie că pericole neidentificate îl pîndesc din umbră. Pesimismul nu e niciodată prea departe la aceşti oameni, întotdeauna gata să le strice cele mai frumoase momente. Racul poate face călătorii de vis spre stele pe aripile de funigei ale imaginaţiei sale dacă învaţă să ignore acea sîcîitoare voce interioară care-l cicăleşte întruna şi-l previne că s-ar putea să se piardă în spaţiu pentru totdeauna. Pînă învaţă să-şi învingă temerile, acestea vor fi mereu pentru el călcîiul lui Ahile şi-i vor tăia aripile de fiecare dată cînd va încerca să zboare spre înălţimi. Lacrimile lui nu sînt niciodată de crocodil, ci izvorăsc din adîncurile inimii lui fragile şi vulnerabile. Poţi să-i răneşti sentimentele sensibile doar cu o privire aspră sau un ton dur în voce. Cruzimea îndreptată împotriva lui poate duce la ochi plini de lacrimi sau la o retragere completă în sine. Nu va fi uşor să depistaţi un Rac aflat în această stare de spirit, pentru că, atunci cînd e rănit, tinde să dispară cu totul într-o tăcere încărcată de reproş. Uneori poate să se răzbune cu ferocitate aproape scorpionească, dar o va face de obicei în secret, nu pe faţă, căci îi lipseşte dispreţul faţă de consecinţe tipic Scorpionilor. Totuşi, de cele mai multe ori va refuza să se răzbune şi se va mulţumi să se ascundă în carapacea lui protectoare. Dacă l-ai rănit, poţi să-l împungi zile în şir cu un băţ, căci tot nu vei ajunge la el. Nu va răspunde la telefon, la soneria de la uşă şi nici la scrisori. Copleşiţi de nesiguranţă, disperare şi tristeţe, Racii caută izolarea şi solitudinea. O altă stare de spirit tipică Racilor ar fi cea... răcească. Persoana care ţi-a răspuns repezit cînd ai întrebat-o cît e ceasul, sau care aproape că ţi-a dat una cînd ai rugat-o să-ţi dea solniţa, probabil că era născută la sfîrşitul lui iunie şi trecea printr-una dintre acele perioade cînd nativii zodiei urăsc întreaga lume. Acel om nu e furios pe tine, doar dezamăgit de viaţă. Îi va trece şi va redeveni persoana dulce, blîndă şi înţelegătoare pe care o ştiu toţi, cînd luna va trece în următoarea fază. Consultă ziarul pentru a afla mersul fazelor lunii sau aşteaptă următoarea maree. Există două tipuri răceşti de bază. Primul are o faţă rotundă, frumoasă, piele moale, gură largă, zîmbitoare, ochi aproape rotunzi, deci un chip aproape ca de bebeluş. Ca să îţi faci o imagine mai clară, gîndeşte-te la faţa omului din Lună. Al doilea tip e cel mai des întîlnit. Inconfundabilul "aspect al crabului" se observă imediat pe faţă. Vei vedea un cap destul de mare, sprîncene coborîte spre ochi şi pomeţi înalţi. Sprîncenele vor părea unite într-un fel de încruntare permanentă, care, în mod ciudat, nu deranjează, ci pare interesantă. Mandibula e pronunţată, iar dinţii tind să fie proeminenţi sau, într-un fel sau altul, neregulaţi. Ochii sînt mici şi distanţaţi. Uneori vei vedea un Rac care combină trăsături din faţa lunară şi cea de crab, dar ambele sînt atît de distinctive, încît chiar şi combinate tot îi vor face uşor de recunoscut pe oamenii lunari. Unii dintre ei sînt dolofani, dar marea majoritate au o structură izbitor de osoasă. Braţele şi picioarele pot fi disproporţionat de lungi în comparaţie cu corpul, umerii vor fi neobişnuit de largi şi deseori, mîinile şi tălpile lor vor fi fie uimitor de mici, fie foarte mari. Majoritatea nativilor sînt mai solizi de la brîu în sus şi se leagănă puţin cînd merg repede. Fie că au corp plinuţ sau slăbănog, femeilor vor purta de obicei bluze cu cîteva numere mai mari decît fustele sau pantalonii. Sau vor avea pieptul cu desăvîrşire plat. În orice caz, această caracteristică este destul de marcată. La femeile Rac nu există cale de mijloc în privinţa mărimii pieptului lor. Toţi oamenii influenţaţi de Lună au trăsături extraordinar de expresive. În decursul unei conversaţii pe chipul lor trec în viteză o mie de emoţii. Cunoşti pe cineva care rîde dezlănţuit, apoi plînge de ţi se rupe inima, care uneori te repede iritat şi apoi se ascunde cînd îl răneşti? Această persoană s-a născut probabil sub semnul Lunii. Racii au o imaginaţie atît de vie, de picturală, iar stările lor sînt atît de intense, încît te pot face să le simţi şi tu. Fantezia lor reţine bucuria şi disperarea, groaza şi compasiunea, regretul şi extazul şi păstrează fiecare emoţie în memorie, la fel de vie ca atunci cînd a simţit-o prima dată. Ca oglinzile şi aparatele de fotografiat, ei absorb imagini şi le reflectă cu fidelitate. Fiecare experienţă e gravată în inima lor ca o fotografie pe negativ. Ei nu uită nici una dintre lecţiile primite de la viaţă şi nici lecţiile istoriei. Racul are un profund respect pentru trecut şi de obicei e patriot pînă în măduva oaselor. Îl intrigă atît figurile istorice, cît şi propriii lui strămoşi. Colecţionează adesea antichităţi şi are o curiozitate nemărginită pentru trecut. E un fel de arheolog mintal, mereu în căutarea unor noi fapte fascinante. De asemenea, e o adevărată fîntînă a secretelor. Oamenii simt automat nevoia să-şi mărturisească secretele Racului, dar cu sensibilitatea lui emoţională el ştie deja ce îi apasă. Compasiunea lunarilor e profundă şi extrem de intuitivă. Nu există secret pe care să nu-l descopere, dacă îşi pune mintea. În final va şti totul despre tine, dar tu nu îi vei ghici niciodată gîndurile intime. Îşi ascunde cu mare grijă sentimentele personale de privirile curioase. Nativul tipic detestă să discute despre viaţa lui personală, dar e încîntat să afle totul despre a ta. Însă rareori judecă pe cineva. El doar culege, absoarbe, reflectă. Deşi Racul înapoiază imaginile ca o oglindă, nu va renunţa de bună voie la lucrurile tangibile. Fă o plimbare pe plajă şi vei vedea cum crabul preferă să piardă un cleşte decît să dea drumul obiectului pe care l-a apucat. Adu-ţi aminte asta cînd încerci să convingi un Rac să renunţe la ceva ce îşi doreşte cu adevărat. El nu va lăsa niciodată uşor din mînă un lucru la care ţine foarte mult, fie acesta un prieten drag, un titlu, un statut social, sau o fotografie veche, ori o pereche de papuci vechi şi jumuliţi, cu talpa aproape tocită. Exact ca şi crabul, nativii zodiei Racului nu se reped direct la obiectul pe care îl doresc. Strategia lor e să se mişte în toate direcţiile, numai drept înainte nu. Vor dansa la nesfîrşit în jurul lucrului dorit, pînă cînd li se pare că altcineva e pe cale să pună mîna pe el. Atunci îşi joacă cărţile rapid şi inteligent: plonjează înainte, apucă ferm şi refuză să dea drumul preţiosului obiect rîvnit. Cam tot la fel se comportă şi cînd e vorba să fie generoşi. Inima lunarilor e prea bună ca să nu fie emoţionaţi de lipsurile cuiva. Sînt plini de compasiune şi vor să ajute. Dar vor aştepta precauţi ca să vadă dacă nu se oferă mai întîi altcineva. De ce şi-ar irosi ei prosteşte timpul şi banii dacă nu e neapărat necesar? Cînd nu apare nici o altă sursă, cînd nu sînt semne să apară ajutorul necesar, Racul îl va salva în ultima clipă pe nefericit. Te va lăsa să te duci la fund de două ori, dar te va salva tocmai cînd eşti pe punctul de a te scufunda definitiv. E prea bun ca să te lase să te îneci, dar nici nu-i trece prin cap să se ude fleaşcă dacă e vreun slavamar prin preajmă sau dacă poţi să ajungi singur la ţărm. Nu e vorba de egoism sau răutate, ci de autoconservare. Sub carapacea tare se ascunde un miez moale şi cald, dar timpul, banii şi emoţiile lui nu sînt în cantitate nelimitată şi preferă să şi le distribuie cu înţelepciune. Cînd în sfîrşit va face un gest, acesta va fi deseori măreţ şi generos, însă nimeni nu-l poate acuza că e impulsiv. Dacă totuşi vreun ascendent de foc, precum Leul sau Săgetătorul, îl fac să recurgă la o manevră riscantă, fără asigurări de vreun fel sau altul, şi aceasta eşuează, Racul se va simţi îngrozitor de nefericit. El tinde să se cufunde în posomorală cînd face o greşeală decît să se scuture şi să o ia de la capăt.

Bărabt sau femeie, persoana lunară îşi iubeşte casa, pentru care are un respect aproape mistic. Căminul lui e locul unde se amuză, trăieşte, iubeşte, visează şi se simte în siguranţă. Chiar dacă serviciul lui îl face să călătorească în întreaga lume, nici un Rac nu e pe deplin fericit fără un acoperiş care să fie al lui. Urmăreşte expresia de pe chipul unui nativ cînd tocmai s-a întors acasă dintr-o lungă călătorie. Pur extaz.

Oricîţi bani ar avea puşi la ciorap, lunarul nu se simte niciodată cu adevărat sigur de viitorul lui financiar şi oricît de multă dragoste ar primi, întotdeauna are nevoie de mai multă. Emoţiile nu-i permit să se simtă destul de în siguranţă pentru a se relaxa complet. Tot timpul adună valori tangibile pentru a se proteja împotriva unui viitor dezastru imaginar. El e genul sub al cărui pat ai să găseşti aliniate frumos zeci de conserve cumpărate cu ani în urmă. Dacă nu le vezi acolo, caută în cămară. Pentru ce le adună? Nu pune întrebări stupide! Dacă într-o zi o să vină o foamete? Probabil că Noe era născut în iulie, căci nici pe el nu l-a prins potopul nepregătit.

Vei găsi deseori Racul pe apă, fie că înoată, face surfing sau canotaj. dacă influenţele altor planete nu sînt majore, locul lui favorit pentru petrecerea timpului liber va fi plaja. Mulţi dintre nativi au propria lor barcă, chiar dacă nu-şi permit tocmai un iaht, ci doar o canoe. E ca şi cum visul lor cel mai mare, cel mai tainic, s-a pierdut undeva în adîncul apelor şi ei îl tot caută. Poate că îi ademeneşte cîntecul lunii şi al mareelor. Oricare ar fi motivul, Racul nu va fi niciodată atît de plin de toane ca de obicei atunci cînd se plimbă pe puntea propriei ambarcaţiuni în tenişii cumpăraţi cînd a absolvit colegiul. Să nu îndrăzneşti să-i sugerezi să-şi cumpere unii noi. Trebuie să înţelegi un lucur despre oamenii aceştia: în concepţia lor, dacă ceva e vechi e valoros, dacă e nou e suspect.

Emoţiile lunarilor pot fi uneori mai puternice decît organismul lor. Grijile şi temerile îi pot îmbolnăvi, în timp ce veselia îi poate însănătoşi. Dacă securitatea lui financiară sau emoţională e ameninţată poate cădea într-o profundă depresie, care duce de multe ori la boli sau accidente. Bogata lui imaginaţie poate fi suficient de morbidă ca să-l facă să transforme o afecţiune minoră într-una gravă sau cronică. Cînd intră într-o pasă neagră nu reacţionează prea bine la încurajări sau încercări de a-l înveseli. S-ar putea să te acuze chiar de lipsă de compasiune. Dar dacă va cădea în melancoliedin cauza temerilor, abia atunci îşi poate provoca necazuri majore şi îi va lua de două ori mai mult timp să se vindece decît altor oameni.

Cele mai vulnerabile zone sînt pieptul, sînii, genunchii, rinichii, vezica urinară şi pielea. La fel de sensibile îi sînt capul şi faţa, precum şi stomacul şi sistemul digestiv. Aproape că poţi spune că Racii au inventat ulcerul. Dar cei care îşi păstrează seninătatea şi apelează la minunatul lor simţ al umorului pentru a trece peste perioadele proaste îşi pot păstra sănătatea pînă la vîrste înaintate. Veselia, optimismul şi rîsul, luate în doze zilnice zdravene, le vor păstra mintea şi trupul sănătoase. Aşa cum îşi imaginează Racul că se simte, aşa se va simţi. Nici un alt semn nu e atît de predispus să permită gîndurilor negative să îi provoace afecţiuni fizice, aşa cum nici un alt semn nu e capabil de asemenea miracole de auto-vindecare precum Racul.

Mulţi nativi ai zodiei sînt grădinari înnăscuţi şi-şi vor îngriji plantele cu acelaşi devotament cu care-şi vor "îngriji" contul bancar. Banii trag la Raci ca fierul la un magnet, iar lor le plac banii şi îi vor aduna cu grijă. Ei nu sînt mari cheltuitori, ca să folosim un eufemism. Dacă-ţi spune că e lefter înseamnă că a ajuns la ultimele lui două-trei sute de mii. Pentru el, asta e o situaţie disperată. Nimeni nu e mai capabil la administrarea banilor decît lunarul. E expert în acumularea şi înmulţirea lor, dar nu-l vei vedea aruncîndu-i aiurea pe fereastră. Generozitatea lui e întrecută doar de precauţie.

Nu se ştie de ce, dar mîncarea reprezintă pentru Raci securitate. Cămara. dulapurile şi frigiderul lui trebuie să fie mereu pline pînă la refuz, fie că el mănîncă ce are în ele sau nu. O simplă conversaţie despre mîncare îi va aduce o strălucire rumenă în obraji, iar discuţiile despre foamete şi victimele ei îl vor îngrozi pur şi simplu. Risipa de hrană e o crimă pentru Rac. Poţi să-ţi umpli farfuria de cîte ori vrei la masa lui, dar ai grijă să o laşi curăţată-lună cînd te ridici de la masă.

În ambele sexe ale zodiei există un puternic instinct matern. Tot timpul încearcă să te îndoape cu mîncare caldă sau să te înfofolească pentru a te proteja de frigul de afară. Racii îşi dădăcesc prietenii şi partenerii de viaţă şi îi supraveghează cu un ochi protector. E greu de spus ce stîrneşte mai puternic emoţiile lunarilor: copiii, mîncarea sau banii.

Bărbatul din zodia Racului

Nu te aştepta ca acest bărbat să-şi pună sufletul pe masă la prima întîlnire. Racii nu se confesează niciodată străinilor şi există anumite lucruri pe care nici cei mai buni prieteni ai lor nu le ştiu despre ei. Va fi nevoie de mult timp şi de multă răbdare ca să ajungi să-l cunoşti cu adevărat. Dacă-l prinzi într-una dintre fazele lui nesuferite s-ar putea nici să nu-ţi doreşti să-l cunoşti, dar nu renunţa aşa uşor. Poate fi superficial şi uşuratic, dar şi sensibil şi loial. Pe neaşteptate, acea încruntare sumbră se poate transforma într-un zîmbet blînd. Nesfîrşitele lui nemulţumiri şi comportamentul necioplit pot fi înlocuite treptat de un ton tandru şi de un chicotit înăbuşit, sau chiar de hohote de rîs dezlănţuite. Cînd e trist şi îngîndurat vei dori să-l îmbrăţişezi şi să-i alini melancolia. Cînd îşi manifestă mintea ascuţită, intuitivă, te vei holba la el cu gura căscată. Precauţia lui te va impresiona, iar pesimismul lui te va deprima. Acest bărbat poate fi atît de curtenitor, manierat şi atent, încît aproape că te vei aştepta să te invite la un menuet. Nu încape nici o îndoială: e un visător romantic şi totuşi e atît de raţional şi practic încît duşmanii s-ar putea să-l poreclească "Cap Pătrat". Ce poţi face cu un astfel de bărbat? Să încerci să-l înţelegi. Acestea nu sînt schimbări profunde de personalitate. Doar faze lunare care îi traversează conştientul: azi sînt, mîine dispar. Atît în timpul cît şi între aceste faze, Racul rămîne fidel propriei personalităţi. Firea lui nu deviază niciodată de la tiparul de bază, în ciuda schimbărilor de expresie. Încearcă să-ţi aminteşti întotdeauna că, deşi purtarea Racului poate fi aspră şi distantă, inima lui e întotdeauna caldă, afectuoasă şi atît de sentimentală încît îl face deseori să se simtă vulnerabil. În astfel de momente se strecoară în carapacea lui, la adăpost faţă de propriile emoţii. Vei crede că e un nesuferit şi vei renunţa la el cînd se va retrage într-o tăcere ofensată, dar de îndată ce va trage precaut cu ochiul pe afară, ca să vadă lumina zilei, vei fi din nou tentată să te apropii de el. Din păcate, bărbatul din această zodie e în stare din cînd în cînd să strice cheful de viaţă tuturor celor din jur, manifestîndu-şi dispreţul faţă de toţi şi de toate, împrăştiind posomorală şi pesimism peste tot. În schimb, alte ori poate fi la fel de amuzant ca un urangutan apucat de sughiţ. Normal că nu ştii dacă să-i întorci spatele sau să-l strîngi în braţe. Schimbările de temperatură ale unui lunar pot bulversa pe oricine. Acum te ia frigul sub privirile lui îngheţate, acum te sufoci de atîta devotament. Toanele lui se manifestă cel mai acut cînd se teme că va pierde ceva. Poate pe tine. Asigură-l de o mie de ori că eşti a a lui. Cuvintele de dragoste sînt un balsam pentru sufletul lui. Bineînţeles, el se poate rătăci într-una din fazele lui zurlii tocmai în mijlocul unei scene romantice într-o noapte cu lună plină. Exact cînd te laşi purtată pe aripile unui vis trandafiriu, el se oferă să-ţi recite poezia lui favorită. Tu suspini, te laşi tandră pe umărul lui şi închizi ochii. Apoi va scoate din el ceva de genul "Am pierdut o batistuţă / Mă bate mămica...", ceea ce te va smulge instantaneu din vraja momentului, dar luna aia plină poate avea influenţe bizare asupra unui Rac. Vreau să spun că omul ăsta poate fi de-a dreptul plecat cu sorcova, chiar dacă e suficient de deştept ca să facă un milion de dolari şi să-l păstreze. Acum, că a venit vorba de bani, am veşti bune pentru tine. Dacă eşti genul de fată căreia îi place să-şi plătească la timp chiria, te-ai îndrăgostit de omul potrivit. Securitatea financiară îi e aproape la fel de dragă ca tine. Oi fi tu cu un pas înainte, dar poţi să consideri banii principalul tău rival. Aproape toată viaţa va umbla după ei cu hotărîre şi un fel de fervoare tăcută, aproape religioasă. Finanţele l-au fascinat din copilărie şi îi va face mult mai mare plăcere să economisească decît să cheltuie. Nu e chiar un zgîrie-brînză, dar hai să zicem că n-ai să-l vezi niciodată aprinzîndu-şi ţigara cu o bancnotă de 50.000 ca să-şi impresioneze anturajul. Deşi are un excepţional simţ al umorului, Racul nu va găsi niciodată banii un subiect amuzant. Probabil că putea face calcule complicate în minte înainte să înveţe alfabetul şi la unsprezece ani cîştiga deja ceva bani vînzînd ziare. Să nu te miri dacă ai să descoperi că a păstrat prima lui puşculiţă, încă nedeschisă. Zornăitul arginţilor şi foşnetul bancnotelor îl liniştesc, dar nu se va lăuda cu contul lui din bancă. Racii colecţionează banii pur şi simplu pentru că îi iubesc. De fapt, probabil că-şi va minimaliza geniul financiar. Dacă te iei după el, e doar "un băiat sărac, care încearcă să-şi cîştige existenţa şi să se descurce cum poate". S-ar putea chiar să te apuce mila de el şi să te oferi să-l ajuţi să obţină un împrumut la bancă. Las-o baltă! Probabil că jumătate din banca aia e a lui. Dacă are ascendentul într-un semn de foc, e posibil ca acest bărbat să aibă din cînd în cînd impulsuri extravagante, căroa le va rezista cu un curaj admirabil. Chiar dacă uneori scapă prin magazine la cumpărături inutile, ca să se binedispună, nu-şi va face un obicei din asta. Înainte să te apuci să murmuri printre dinţi "meschinul!" ar trebui să ştii că Racul are o idee foarte interesantă despre economie. El preferă să te ducă la cel mai bun restaurant, unde serviciul şi mîncarea să fie pe măsura preţului, decît să-şi ofenseze gusturile delicate cu cotlete de miel arse şi chelneri mojici la un local de mîna a doua. El consideră că e o prostie să arunci banii pe fereastră pe un palton, cînd o haină de nurcă sau de vizon e o investiţie care se amortizează în cîţiva ani. Un Mercedes conservator sau un jeep solid constituie o investiţie mai sigură decît o maşină ieftină care se strică de cum dai colţul. Calitatea şi prosperitatea sînt sinonime cu Racul. Ei, parcă ţi-ai mai venit în fire, nu? Chiar şi cei mai poetici şi visători reprezentanţi ai zodiei, care îşi petrec viaţa în lumea artelor, au un acut simţ al valorii banului. O fi el un pictor boem care trăieşte în mansardă, dar pe vreun raft pe-acolo sigur are nişte cecuri sau obligaţiuni. Cînd un nativ se lansează într-o carieră, sigur va ajunge printre primii. Talentul lui artistic e uimitor şi poţi să-ţi rogi liniştită Racul să-ţi picteze felicitările de Crăciun. Sigur vor fi adorabile, chiar dacă e un simplu amator. Dacă e un adevărat bărbat al Lunii nu va fi înnebunit după hainele sport. Ţinutele lui sînt mai degrabă oficiale, căci îi plac croielile conservatoare şi finisajele de calitate. Deseori are o slăbiciune pentru butonii de guler, manşetele cu butoni şi cămăşile scumpe cumpărate en gros, fără monogramă (prea ostentativ; preferă subtilitatea). Chiar şi în timpul perioadelor financiare instabile - sau cînd încă nu a reuşit să strîngă primul milion de dolari - Racul va reuşi să degaje un aer de bogăţie. Nu va avea întotdeauna avere, dar să vezi un nativ al acestei zodii la coadă la ajutorul de şomaj va fi un lucru la fel de rar ca un palmier în Siberia. Să sperăm, nu, să ne rugăm la Dumnezeu să-ţi placă mama Racului tău. E aproape sigur că va fi deseori pomenită în conversaţii, prin remarci precum: "Mama nu foloseşte niciodată farduri şi e o femeie frumoasă. Nu crezi că ţi-ai pus cam mult fard pe ochi, iepuraş?". Sau: "Foloseşti foi de plăcintă şi fulgi de cartofi pentru piure? Cînd eram mic, mama făcea cu mîna ei pînă şi pîinea". E foarte posibil ca această culme a virtuţilor să-şi facă apariţia în persoană cînd ţi-e lumea mai dragă, să te trezeşti că o îndelung planificată ieşire e anulată în ultima clipă fiindcă "iubito, trebuie să o duc pe mama pînă la ţară". Cu alte cuvinte, Racul va ezita foarte mult înainte să îşi detroneze mama ca să te încoroneze pe tine regină a vieţii lui, mai ales dacă aceasta i-a asigurat un cuibuşor plăcut, plin de confort călduţ. Aceşti nativi sînt fie foarte, foarte apropiaţi de mamele lor, fie complet înstrăinaţi de ele. Relaţia nu e niciodată lejeră, ca la majoritatea oamenilor. Cei care nu-şi idolatrizează mama sînt fie adoptaţi, fie gelozia simţită faţă de tată a creat un blocaj emoţional, rezultînd răceală şi izolare. Însă la Racul tipic, e mult mai probabil ca problema să fie apropierea exagerată. N-are rost să ne ascundem după degete: dacă eşti îndrăgostită de bărbatul ăsta va trebui să-i cultivi mama şi va trebui să-i fii rival în timp ce o copleşeşti cu complimente. N-o lăsa niciodată să te întreacă la gătit şi gospodărie. Las-o să te înveţe să faci tort de bezea, căci îi va plăcea asta. Apoi pune mîna şi dă-i clasă făcînd de una singură un muşchi Stroganoff, de să le lase gura apă. Ai grijă să-l răsfeţi pe Rac cel puţin la fel de mult ca mama lui, adică foarte mult, căci probabil că a fost obişnuit să fie lumina ochilor ei. Dacă te agiţi în jurul lui, îl hrăneşti regulat, îl serveşti la masă, îl îngrijeşti cînd e bolnav şi-l învălui cu tandreţe la culcare, vei avea un Rac tare dulce şi afectuos. Aceşti bărbaţi nu vor recunoaşte niciodată, dar adoră să fie alintaţi şi îngrijiţi de femei. Însă există trăsături care vor compensa aceste lucruri. În primul rînd, va fi şi el un bucătar bunicel. S-ar putea să te surprindă cînd te va aştepta cu o masă completă de mare clasă. Cînd acest bărbat te invită la el acasă la cină e de obicei foarte serios. Dacă spune să urci la el ca să-ţi arate colecţia lui de discuri, probabil că nu va fi doar un text, ci chiar intenţia lui. Oricum, vei fi în siguranţă, căci de obicei lunarul e un gentleman pînă în clipa în care tu încetezi să mai fii o lady. Aşa se făcea pe vremea bunicii şi, pentru el, alea sînt "vremurile bune". Pune-i întrebări despre istorie şi despre arborele lui genealogic. Va fi teribil de încîntat. Dacă îţi spune că vrea să-ţi facă poze nu o rupe la fugă pe scări. Fotografia e un hobby comun printre Raci şi puţini bărbaţi din acest semn trec prin viaţă fără să aibă măcar un aparat de fotografiat. Pentru el nu e uşor să-şi găsească o femeie demnă de interesul lui, dar cînd acest lucru se întîmplă, va fi emoţionant de sentimental şi o va scălda în cadouri şi admiraţie. Dar standardele lui sînt destul de înalte, căci Racul se teme să nu se ardă. Un eşec sentimental, care pentru alţii ar însemna cîteva săptămîni de tristeţe, pentru Rac constituie un dezastru. Dacă ceva îl separă de o parteneră care îi devenise apropiată, el poate să o iubească la fel ca în prima zi mulţi ani după despărţire. În mod normal nu se aruncă din prima într-o relaţie, dar dacă e sigur că pe tine te vrea, timiditatea se va transforma peste noapte în tenacitate şi îţi va umple cutia de scrisori, va dormi pe covoraşul de la uşă şi îţi va monopoliza telefonul pînă vei ceda. Poate vrei să ştii ce fel de tată e Racul? Aici avem veştile cele mai bune: în adîncul inimii lor, toţi Racii sînt mame. Chiar şi bărbaţii. Vreau să spun că va avea o răbdare infinită cu copiii, va fi sincer interesat de fiecare durere de dinţi, vînătaie sau jucărie stricată, va purta coif din hîrtie cot la cot cu ei de ziua lor şi va petrece ore în şir distrîndu-i pe cei mici. Racii sînt mîndri de fiii lor şi feroce de protectori cu fiicele, însă cînd vor deveni adolescenţi, tentativele lor de a renunţa la sprijinul şi protecţia lui îl pot transforma din nou într-un crab nesuferit. Foloseşte cifrele ca să-l convingi că greşeşte, ştii cît e de impresionat de ele: "Acum avem doi copii. Cînd se vor căsători s-ar putea să avem şase sau opt nepoţi, ca dividendele la bancă. Şase sau opt aduc şi mai multă fericire decît doi, nu?". Şi cu asta l-aţi prins. "Mă bucur că eşti de acord, iubitule. Acum, te rog, spune-mi unde ai ascuns rochia de mireasă a fiicei noastre. Şi încă ceva, dragule, n-ai vrea tu să desfaci cătuşele fiului nostru ca să se poată duce la Starea civilă, unde e aşteptat?". Nu încercaţi să faceţi asta cînd e lună plină, s-ar putea să înţeleagă greşit. Racului îi vine foarte greu să renunţe la controlul asupra celor dragi, dar dacă îi aminteşti că tu îi eşti încă alături, probabil că va slăbi strînsoarea asupra copiilor.

Femeia din zodia Racului

Nu încape nici o îndoială. La început nu vei reuşi să-ţi dai seama dacă femeia ta din zodia Racului e o suavă creatură lunară sau o zănatecă zglobie. N-o să ştii niciodată. În timpul "sezonului ploios" te va îneca în regretele ei. Cînd soarele va apărea din nou dintre nori te va învălui în rîsete şi te va emoţiona cu tandreţea ei. Aşa e ea. Puţin nebunatică, un pic tristă şi plină de imaginaţie. În plus, ştie să strîngă banul la ciorap. Bineînţeles, nu vei avea ocazia să te uiţi sub salteaua ei pînă după căsătorie, căci pudoarea e importantă pentru ea. Dar poţi să fii aproape sigur că are acolo o şosetă veche îndesată cu bancnote. Chiar şi cu un ascendent extravagant, această femeie va avea nişte bani ascunşi sub ghiveciul cu azalee, sau puşi printre faldurile feţei de masă din dantelă pe care a primit-o de ziua ei acum zece ani şi pe care n-a folosit-o niciodată. Deschide una dintre cărţile ei cu poezii şi probabil că va cădea dintre pagini o bancnotă uzată, de 50.000, uitată pe acolo de cine ştie cînd. Femeia Rac poate porni într-o expediţie de cumpărături nebuneşti cînd suferă şi are nevoie de balsam pentru orgoliul ei rănit dar, de cele mai multe ori, cheltuielile ei sînt mult mai puţin substanţiale decît venitul. E posibil să manifeste un interes neobişnuit pentru contul tău din bancă, iar banii constituie unul dintre subiectele ei favorite de discuţie. Nu te va dispreţui dacă nu ai bani, atîta timp cît te străduieşti să-i obţii. Te va ajuta să faci bani şi să-i economiseşti, dar te va lăsa singur cînd te vei apuca să îi risipeşti. Cînd îi dăruieşti acestei fete ceva extrem de scump şi ea îţi spune "Nu trebuia să faci asta", să ştii că vorbeşte serios. Ca să o faci să uite de asigurări, ipoteci, note de plată şi depuneri la bancă, du-o pe malul mării pentru o plimbare nocturnă la lumina lunii. Atunci vei vedea cea mai frumoasă parte a femeii din Rac. Luna va scoate la iveală toate visele ei secrete, iar apropierea apei o poate face să se relaxeze şi să renunţe la cele o mie şi una de inhibiţii. S-ar putea să ai ocazia să-i vezi toată gama emoţională într-o oră. Aşa vei putea alege sentimentul care-ţi place şi o vei putea încuraja să-l cultive. Cînd o ai pe fata din Rac singură cu tine pe o plajă, sub luna plină se petrece o stranie transformare. Doamna distantă şi rezervată pe care o vezi ziua, sau chiar şi femeia pe care ai observat-o la teatru sau restaurant fiindcă rîdea mereu şi flirta cu neruşinare, va  deveni brusc o creatură din altă lume cînd razele magnetice ale lunii îi vor străluci în ochi şi urechile i se vor umple de foşnetul valurilor. Ea va deveni o nimfă a mării, care te poate purta dincolo de limitele imaginaţiei tale. Metoda va funcţiona de fiecare dată, dar ai grijă să nu alegi o seară cu lună nouă, căci nu are acelaşi efect ca o lună plină. Va fi timidă şi dulce cînd luna e în primul pătrar, dar numai o lună plină poate trezi talentele ei ascunse. Sub vraja astrului nopţii, această femeie poate scrie o poezie, compune un cîntec sau rupe vălul unor mistere filozofice cu care înţelepţii şi-au bătut capul secole de-a rîndul. Bineînţeles că în aceste cazuri ea e un partener de conversaţie deosebit de interesant.

Ar trebui să fii prevenit că există două tipuri diferite de femei Rac îndrăgostite. Prima e blîndă, feminină, timidă, modestă, dulce şi pudică. A doua e mai dificilă, pentru că se lipeşte de tine ca marca de scrisoare. Ea va folosi toate trucurile femeieşti pentru a sta aproape de tine oriunde ai fi. Dacă ţii cu adevărat la ea, jocurile acestea pot fi foarte excitante. Dar dacă nu simţi decît amiciţie pentru ea şi ea are grijă să te strîngă de mînă sau să te sărute pe obraz exact cînd trece pe lîngă tine femeia vieţii tale, jocul s-ar putea să nu te mai amuze aşa de tare. Poţi să-i cînţi în strună de dragul glumei, dar ştiu un bărbat care a făcut asta şi a pierdut-o pe fata pe care o iubea cu adevărat. Acest gen de femeie Rac poate fi o reală ameninţare pentru iubirea adevărată şi căsniciile fericite. Aceste femei sînt în minoritate în zodie, dar chiar şi una poate provoca mari necazuri.

După cum ştii din alte zodii, puţine femei sînt perfecte. Cea din Berbec e mereu pe fugă, chemîndu-şi singură taxiurile şi dîndu-se cu capul de pereţi, cea din Săgetător e şocant de directă, femeia din Scorpion te poate băga în sperieţi, Geamăna poate fi nestatornică, Leoaica - prea mîndră etc. În mod normal, femeile din Rac nu au nici unul dintre aceste defecte. Totuşi, există unele lucruri pe care nu trebuie să le faci cînd eşti cu ea. Detestă să fie criticată, e profund rănită cînd e ridiculizată şi nu suportă să fie respinsă. Acestea sînt cele trei reguli de bază. Femeia acestei zodii e rareori agresivă în mod deschis, aşa că va trebui să faci tu prima mişcare. Dacă ea se va mişca, o va face numai înapoi sau în lături. Timiditatea ei ascunsă şi teama de a nu fi respinsă sînt la fel de mari ca şi la bărbatul zodiei. Cunosc o femeie Rac şi un bărbat din aceeaşi zodie care au stat într-o noapte timp de şapte ore împreună singuri, în apartamentul ei, prefăcîndu-se că se uită în nişte reviste. În timp ce inima le bubuia în piept, ei au citit un vraf de reviste vechi, ziarele din ziua respectivă şi au dezlegat şi cîteva rebusuri, căci nici unul nu voia să facă prima mişcare.

Fii amabil şi bun cu mama femeii lunare, căci altfel nu te va ierta niciodată. Cu tot simţul umorului, femeia acestui semn nu va reacţiona favorabil la glumele cu soacre. Să nu-i citeşti niciodată jurnalul. Oricum va fi bine ascuns, încuiat pe undeva. Racilor le place să aibă secrete. Nu sînt genul care să se confeseze, dar pot să asculte confesiunile altora.

Temerile iubitei tale lunare îţi pot crea probleme. Ea se teme că nu e destul de frumoasă, destul de deşteaptă, destul de tînără sau destul de bătrînă. Nu contează că are o siluetă de manechin, un chip ca al Elenei din Troia şi o minte ca a lui Aristotel, tot se va simţi stînjenită. Asigur-o că e tînără, adorabilă, logodită şi că eşti al ei. Dacă îi spui asta de vreo douăzeci de ori pe zi, s-ar putea să înceapă să te creadă. Stările ei de spirit se vor schimba în medie de patru ori pe lună, cu fiecare pătrar al Lunii, plus fluctuaţii minore de două ori pe zi, o dată cu mareele. E oarecum previzibilă într-un mod imprevizibil. Această caracteristică o poate face să-ţi pară misterioasă şi fascinantă, dar te va scoate din minţi atît de mult încît uneori îţi va veni să o strîngi de gît. Într-una din perioadele ei proaste, femeia lunară s-ar putea teme că nu găteşte destul de bine, ceea ce e ridicol, căci nativa zodiei poate face un bucătar francez să pară un biet sergent de popotă în comparaţie cu ea. Nu e genul care să utilizeze conserve sau semipreparate. Tocăniţele ei sînt senzaţionale, piureul de cartofi e pufos, legumele sînt crocante, iar dulceaţa de căpşuni făcută de ea e divină. Cuptorul îi e unul dintre cei mai buni prieteni, iar bucătăria va fi de departe încăperea ei favorită din casă. Se va agita în jurul tău ca o cloşcă, iar ţie îţi va plăcea probabil la nebunie, aşa cum le place celor mai mulţi bărbaţi. 

O altă temere majoră a femeii Rac va fi faptul că nu o iubeşti suficient de mult. Pentru un mascul cu sînge în vene, această temere va fi uşor de îndepărtat. Dovedeşte-i cît de mult o iubeşti, cît de des vrei, căci ea va fi minunat de receptivă. Însă, o dată cu îndepărtarea acestei insecurităţi, s-ar putea să apară o nouă problemă. Sincer vorbind, după ce ai cîştigat pe deplin o femeie Rac, ea s-ar putea dovedi puţin cam prea tenace, ca şi cum nu mai are de gînd să-ţi dea drumul pînă la sfîrşitul vieţii. Asta nu e aşa de rău. Există bărbaţi care tînjesc după o asemenea loialitate. Dacă ai avut norocul să-i cîştigi dragostea, tu nu vei mai tînji niciodată nici după afecţiune, nici după delicatese culinare. Rîsul ei zurliu îţi va umple şi el viaţa de plăcere, iar umorul ei frust şi sănătos îţi va fi şi mai drag cînd te vei gîndi la sirenele sarcastice cu spirit cinic şi chicoteli ipocrite. Este îngrozitor de nedrept să te joci cu inima femeii lunare, pentru că te va iubi, respecta, asculta şi, uneori, te va cicăli puţin, cu sincer devotament. De ce ai încuraja o dragoste atît de rară, dacă nu ai de gînd să şi răspunzi la fel? Nu uita cît e de tenace! Poate că tu doar flirtezi puţin cu ea, dar îţi va fi greu să pui capăt relaţiei, căci ea nu aude fluierul de sfîrşit al meciului. Sentimentele femeii Rac nu au nimic superficial. Că pune mîna pe un bărbat sau un serviciu de cafea, acel lucru e al ei pentru totdeauna! Poate că nu o să-ţi copleşească prietenii cu vivacitatea ei sau cu complimente sclipitoare, dar te va impresiona întotdeauna cu farmecul ei. Aceste femei preferă să-şi păstreze cele mai profunde emoţii pentru persoanele cele mai apropiate. După ce ai ieşit cu alte femei şi le-ai comparat cu fata ta din Rac s-ar putea să alergi înapoi la ea şi să o implori să te prindă din nou în "cleşti", cît mai strîns. Cel mai dificil aspect cînd ai de-a face cu o nativă a zodiei e să o împiedici să se retragă în carapacea ei dură, aflată mereu la îndemînă. Sentimentele ei sînt atît de delicate, încît cea mai nevinovată remarcă o poate răni profund. Nu poţi să ştii cînd va deveni brusc vulnerabilă la înţelesuri ascunse. Într-o noapte poţi să valsezi cu ea ca în vis şi să-i spui că părul ei arată superb, iar ei îi vor da lacrimile. De ce? Fiindcă ai insinuat că ultima dată cînd ai văzut-o părul ei arăta oribil. Aceste femei sînt foarte sensibile şi plîng mult. Să ai întotdeauna la îndemînă o batistă curată.

Nativele nu sînt neapărat zgîrcite, dar simt această nevoie irezistibilă de a păstra totul. Rareori va arunca nasturi, bucăţi de sfoară, borcane, cutii, soţi şi tipare vechi pentru rochii. De unde ştii că nu-i vor folosi cîndva acele jumătăţi de bilete de teatru, sau pliculeţele de ceai folosite? Poate cîndva, în viitorul imprevizibil, va găsi ceva de făcut cu siguranţele arse pe care le ţine în sertarul cu globuri de Crăciun sparte. N-o întreba la ce îi trebuie cele două sute de ciorapi rupţi şi mănuşi desperecheate. Le va găsi ea o trebuinţă! Această fată nu va ierta în veci un musafir care arde cu ţigara cuvertura croşetată de mătuşa Matilda acum patruzeci de ani. Totul are valoare sentimentală pentru ea. Inclusiv insignele de pionier sau primul ei carnet de CEC. Îşi iubeşte posesiunile şi le păzeşte cu gelozie. În această categorie intri şi tu. Nu e tocmai geloasă, ci posesivă. E o diferenţă!

Femeile născute în semne de foc luptă şi protestează faţă de dezamăgirile şi nedreptăţile vieţii. Femeia Rac crede că nu rezolvă nimic agitîndu-se. Cînd lucrurile nu ies cum vrea ea poate că va vărsa cîteva lacrimi în tăcere, dar de obicei îşi va încrucişa braţele şi va aştepta răbdătoare ca lucrurile să se îndrepte de la sine. Răbdarea e una dintre principalele ei virtuţi. Însă cînd e deprimată, va trebui să găseşti o modalitate de a o scoate dintr-ale ei şi să o prinzi înainte să se scufunde prea adînc în depresie. În adîncul sufletului lui, orice Rac îşi doreşte să fie răsfăţat, alintat. Are o nevoie disperată să ştie că nu poţi trăi fără ea şi uneori e capabilă să meargă pînă dincolo de limitele normale pentru a-ţi stîrni mila şi instinctul protector, doar pentru a se asigura că e importantă pentru tine. De fapt, cere foarte puţin pentru cît îţi dăruieşte. Însă nu te lăsa păcălit de slăbiciunea manifestată în timpul acestor episoade. Acea fetiţă neajutorată care se cuibăreşte în braţele tale puternice pentru ca tu să o protejezi de lumea rea şi rece e perfect capabilă să se deascurce singură dacă e nevoie. În toiul unei discuţii încinse în contradictoriu, cînd femeia ta lunară se uită în sus, la tine, cu ochi înlăcrimaţi şi speriaţi, nu uita că, după ce pleci şi treci de colţul străzii, probabil că ea îşi va şterge lacrimile, va pune nişte muzică şi va începe calmă să-şi facă ordine în dulapuri. Bineînţeles, nu poţi să neglijezi momentele cînd depresia ei e reală, şi nu doar o încercare de a-ţi stîrni compasiunea. În acele seri ai face bine să stai cu ea, să asculţi muzică şi să o ţii tandru de mînă. Sacrificiile de care e capabilă o femeie lunară pentru cei dragi nu au limite. Curajul pe care nu pare a fi în stare să şi-l adune pentru a-şi alunga propriile temeri apare ca din senin, strălucitor ca soarele, atunci cînd cei dragi au nevoie ca ea să fie puternică pentru a-i sprijini. Cînd totul îţi merge prost, ea nu te va dezamăgi niciodată şi în acele momente îţi va aminti mai degrabă de o stîncă decît de o fragilă rază de lună. Pentru copiii ei va fi un monument de stabilitate şi un refugiu şi îi va ajuta să-şi găsească drumul în viaţă, cu sensibilitate şi înţelegere. Ei vor conta pe ea şi căldura iubirii ei va transforma căminul lor într-un palat plin de lumină şi bogăţii, chiar dacă trăiţi într-o colibă. Cînd vor apărea copiii, s-ar putea să pierzi o parte din atenţia ei. Racul e semnul maternităţii! Va fi loc şi pentru tine, dar va trebui să te dai un pic mai la o parte. O femeie Rac fără copii îşi va revărsa afecţiunea maternă asupra unui animal de casă sau a prietenilor, iar aceştia vor fi norocoşi. Nimic nu e prea bun pentru familia ei. Dacă fiul acestei femei strănută, va fi băgat imediat în pat, înfofolit şi îndopat cu medicamente, ceai şi supă de pui pînă cînd creşte suficient de mare pentru a opune rezistenţă. Progenitura unei mame din Rac nu va ieşi pe uşă într-o seară rece fără puloverul cel gros sau fără fular şi mănuşi într-o zi de iarnă. Un copil va trebui să aibă multă voinţă pentru a se opune cocoloşirii mamei lunare şi pentru a nu ajunge un răzgîiat. Altfel, va fi un adevărat şoc pentru el cînd va ieşi în lume şi va descoperi că nu e centrul universului. Un asemenea devotament îi poate oferi un refugiu minunat pentru momentele cînd lumea i se pare un loc de nesuportat, dar pe de altă parte îl poate face anormal de dependent de fusta mamei şi incapabil să-şi vadă propriile defecte. Mama din Rac va păstra fiecare lucrare de control a puilor ei, va pune cu mîndrie pe pereţi mîzgălelile lor stîngace şi va împacheta cu duioşie în hîrtie de mătase pantofiorii în care copilul ei a făcut primii paşi. Nativele zodiei nu acceptă uşor ideea că progeniturile lor vor să părăsească cuibul şi nici nu le prea vine să renunţe la ei ca să-i lase să-şi întemeieze o familie. Ele au tendinţa să se agaţe de copil prea strîns şi prea mult timp şi cred că nimeni nu e suficient de bun pentru odorul lor. Uneori, potenţialul mire sau viitoarea soţie a unui copil de Rac trebuie să treacă prin tot felul de teste ca să obţină aprobarea finală.

Ciudata posesivitate a femeii din această zodie o face să fie de neclintit, dar niciodată agresivă. Ea ştie în adîncul sufletului ei că, oricît de departe te-ai duce ca să-ţi urmezi visele, te vei întoarce întotdeauna şi ea va fi acolo, aşteptîndu-te răbdătoare. Ochii ei încă vor mai avea strălucirea lunară de care îţi aminteşti, bucătăria va mirosi delicios a arome de mîncăruri calde, iar ea te va întreba cum a fost şi cum te simţi. Dacă nu ţi-a mers bine, va spune o glumă ca să te facă să rîzi, te va hrăni şi, după ce te-ai relaxat, îţi va alunga grijile cu sfaturile ei de bun simţ şi umorul ei nebun. Mai tîrziu, la lumina flăcărilor din şemineu, te vei uita la chipul ei senin şi te vei întreba din nou: "O fi, de fapt, oare, o creatură lunară sosită dintr-o grădină învăluită în ceaţă, sau o adorabilă nebună plină de viaţă?". Dar răspunsul nu va mai părea important.

LEU

Cum să recunoşti un nativ din Leu

Aţi cunoscut recent o persoană care v-a spus: "N-am nevoie de favorurile tale" şi în acelaşi timp v-a orbit cu strălucirea zîmbetului său superb? Atunci aflaţi că i-aţi căzut victimă marii feline. Nu e deloc ceva neobişnuit pentru Leu să-şi afişeze în acelaşi timp mîndria arogantă şi drăgălăşenia voioasă, acesta fiind motivul pentru care lumea îi iartă orice. Leul-felină stăpîneşte peste toate celelalte animale. Persoana din zodia Leului e stăpînul tuturor, inclusiv al tău. (Bine, bine, ştiu că de fapt nu e adevărat, dar te rog, nu-i spune asta! I-ai frînge inima lui mare, caldă şi egoistă.) Cel mai bine e să-i cînţi în strună. Atunci va toarce în loc să ragă. Leul pendulează între momentele de energie gregară şi cele de superbă indolenţă, în care abia îşi poate stăpîni căscatul. Dacă vrei să studiezi fiara, caut-o în toate locurile la mare modă din oraş. Cel puţin jumătate dintre oamenii pe care îi vei vedea acolo trăind pe picior mare vor fi Lei. Mîţele mai timide vor sta acasă, dar tot lăfăindu-se în confort şi distrîndu-se pe cinste. Leul urăşte întunericul la fel de mult pe cît urăşte plictiseala. Dacă vezi un nativ care roşeşte uşor, nu confunda roşeaţa de timiditate cu cea provocată de mîndria rănită sau de emoţia de a-şi vedea iubita. Nu există Lei introvertiţi, ci doar Lei care se prefac a fi introvertiţi. S-ar putea să vezi cîţiva nativi care se învîrt prin lume cu o aparenţă de forţă, hotărîre şi demnitate tăcută. Nu te lăsa păcălit de acel tors molatec. Chiar şi Leii blînzi sînt convinşi în sufletul lor că au dreptul regal de a domni peste familie şi prieteni şi pîndesc din culise momentul cînd vor putea prinde un loc în lumina reflectoarelor. Dacă nu mă crezi, ia un Leu care se dă drept introvertit şi atacă-i mîndria. Ia de la el ceva ce consideră că i se cuvine, dă-i ordine şi nu-i arăta nici o brumă de respect. Răgetul acelei mîţe blînde se va auzi din celălalt capăt al oraşului. E nevoie de mult curaj ca să-l provoci cînd îşi apără drepturile şi demnitatea. Unii nativi se mai îmblînzesc o dată cu vîrsta, dar Leul nu îşi pleacă niciodată capul mîndru. Niciodată.

Cît despre atributele fizice ale celor dominaţi de Soare, uită-te în jur după oameni cu o coamă de păr dat pe spate, ca să le lase faţa liberă şi o atitudine leneşă, înşelătoare. Leii au un mers drept şi mîndru, cu o moliciune pisicească în pas. Femeile combină graţia felină cu un fel de intensă incandescenţă interioară, bine camuflată de purtarea lor blîndă, calmă şi echilibrată. Dar nu uita că Leoaica e pregătită în orice clipă de atac dacă se simte ameninţată. Ghearele ei or fi ascunse în perniţe, dar sînt mereu bine ascuţite. Îi vei observa aerul dominator şi ţinuta princiară în timp ce trece privindu-i de sus pe muritorii din jur. În general, mişcările şi vorba nativilor sînt tacticoase, căci ei rareori vorbesc repede, aleargă sau se grăbesc. Într-un grup îţi va fi imposibil să ignori prea mult timp un Leu. Fie va atrage atenţia tuturor prin declaraţii şocante şi acţiuni dramatice, fie va obţine aceeaşi atenţie bosumflîndu-se şi ascunzîndu-se după ficusul din cameră pînă cînd cineva se va grăbi să vină să-l întrebe ce i s-a întîmplat. În zodie există destui nativi cu ochi albaştri, dar mulţi Lei, în special cei de sex feminin, au ochi căprui închis, uşor ridicaţi la colţuri, blînzi la început, dar plini de foc şi pară mai apoi. Părul e brun sau blond-roşcat, de obicei ondulat, purtat fie într-o coafură sălbatică, neglijentă, ridicat în sus pe creştet şi pe părţi, fie e bine întins şi netezit pe lîngă cap. Tenul lor e de obicei rumen. E de-a dreptul amuzant să urmăreşti efectul ciudat pe care-l au nativii asupra oamenilor. E greu să stai în faţa Leului fără să-ţi îndrepţi spatele, trăgîndu-ţi burta şi scoţînd pieptul înainte. Pur şi simplu nu-mi dau seama dacă noi, oamenii obişnuiţi, facem asta ca să imităm atitudinea regală a Leului din faţa noastră, sau ca să ne adunăm curajul pentru a suporta o posibilă predică, deoarece acestor nativi le place la nebunie să dea sfaturi. Nu se pot abţine să nu-ţi spună exact cum trebuie să-ţi trăieşti viaţa, adoptînd un ton uşor superior, condescendent. Această înclinaţie pentru a da lecţii este motivul pentru care mulţi nativi ajung să fie profesori, politicieni sau psihiatri. E de-a dreptul exasperant să vezi cît de bine se pricep să găsească motivaţii pentru orice şi să îţi rezolve problemele. Păcat că nu sînt în stare să se ocupe de propria viaţă cu aceeaşi uşurinţă şi subtilitate. Totuşi, asta îl face pe Leu atît de adorabil: superioritatea lui sinceră şi talentele excepţionale, amestecate cu o îngrozitor de transparentă vulnerabilitate a ego-ului. Mîndra şi demna felină vulnerabilă? Absolut! Nativul e profund rănit cînd nu îi respecţi înţelepciunea şi generozitatea. Ca să-l îmblînzeşti, tot ce ai de făcut e să-l flatezi. În nouă cazuri din zece, fiara se va transforma într-o pisicuţă sfioasă şi docilă, care mai are puţin şi se rostogoleşte de plăcere în căldura complimentelor. Vanitatea este călcîiul lui Ahile pentru severul Leu. Flatarea are asupra lui acelaşi efect ca o sfoară cu motocei asupra mîţelor, lipsa de respect îl umple de furie oarbă, iar aceste două extreme îi afectează judecata echilibrată. Există unii nativi care îşi controlează cu succes aceste tendinţe, dar ele sînt întotdeauna prezente într-o măsură mai mică sau mai mare la cei născuţi în această zodie. Încearcă şi ai să vezi. În toiul uneia dintre predicile pe care ţi le ţine, întrerupe-l respectuos şi spune-i prietenului tău din Leu că arată absolut magnific în puloverul pe care-l are pe el. Rezultatul va fi, probabil, o abruptă dispariţie a demnităţii cînd Leul va roşi şi va spune, complet deconcertat: "Serios? Chiar crezi că arăt bine?". În majoritatea cazurilor, un compliment la adresa intelectului lor va avea acelaşi efect. Leul nu se poate abţine să nu se simtă superior şi să nu facă gesturi dramatice din cînd în cînd.  

Leul îşi va irosi rareori energia încercînd să scoată apă dintr-o fîntînă secată, aşa cum face deseori Berbecul. Acest lucru face ca el să fie un extraordinar de bun organizator şi un înţelept distribuitor de sarcini. Ordinele lui sînt surprinzător de eficiente atunci cînd mai renunţă la teatralismul lui, căci poate fi un maestru al discursului simplu, direct. El îşi exprimă aprobarea deschis şi cu generozitate şi poate face complimente aproape jenant de extravagante. Nici cu exprimarea nemulţumirii nu e deloc zgîrcit. De obicei vorbeşte serios, orice ar spune. Vorbele lui pot alina sau ustura, dar nu te lasă niciodată indiferent.

Cînd bărbatul sau femeia din această zodie joacă rol de gazdă te poate face să te simţi ca şi cum ai fi oaspetele familiei regale. Leii îşi înconjoară musafirii cu mormane de mîncare excelentă, vinuri bune, femei frumoase şi muzică liniştită. Nici Ludovic al XIV-lea nu s-a bucurat de atîtea fineţuri! Dar după asta... potopul! În cazul multor Lei, după serile romantice cu dans, romantism şi cine rafinate urmează un potop de cereri în căsătorie, pasiune, lacrimi, furie, scuze, într-un cuvînt, o uriaşă confuzie sentimentală.

Acum că am ajuns la subiectul legăturilor amoroase, subiect foarte firesc atunci cînd e vorba despre nativii acestei zodii, ar trebui să ştii că nu vei găsi prea mulţi burlaci sau fete bătrîne născute în semnul Soarelui. Poate că atunci cînd îl cunoşti Leul e singur, dar e cu siguranţă, fie îndrăgostit sau pe cale să se îndrăgostească, fie proaspăt despărţit de cineva, caz în care va avea o expresie jalnică şi rătăcită. Mîndria feroce a Leului e cauza ruperii multor legături sentimentale şi a desfacerii multor căsătorii. Ţi se rupe inima să vezi un nativ rămas fără pereche, dar dacă mîndria lui a fost rănită de partenerul sentimental (fie el cu sau fără acte), tristeţea sfîşietoare din ochi dispare şi nativul devine feroce şi sălbatic. Totuşi, nimeni nu poate suporta mai multe într-o demnă tăcere sau nu se poate adapta cu mai mult curaj la conjuncturi triste decît cei născuţi sub semnul Soarelui. Ei îşi vor păstra mereu încrederea şi, cînd e nevoie, chiar şi optimismul.

Deoarece puterea de iertare şi compasiunea fac parte din natura Leilor, împăcările sînt cam la fel de frecvente ca şi despărţirile în viaţa lor emoţională, o dată ce flăcările indignării şi demnităţii rănite se sting şi ei se simt singuri. Solarii sînt aproape tot timpul măcinaţi de pasiune, nu numai pentru o persoană de sex opus, ci şi pentru viaţă, pur şi simplu. Atît pentru Lei cît şi pentru pisicuţele retrase, viaţa fără dragoste e ca un ştecher fără priză. Cînd iubirea moare, pentru ei Soarele nu mai străluceşte.

Nativii acestei zodii nu contează niciodată pe alţii. Preferă să fie ei cei care acordă sprijin. Îi atrage ideea de a fi responsabili de cei slabi şi neajutoraţi. Poate că Leul rage şi se bate cu pumnul în piept că toată lumea se sprijină de el şi e obligat să-i care pe toţi în spate, dar nu daţi nici o atenţie lamentărilor lui. Adoră să fie sprijinul tuturor. Încearcă să-i uşurezi povara sau să-i dai o mînă de ajutor şi vei vedea ce repede şi dispreţuitor îţi va refuza ajutorul. Mai mult ca orice, preferă să evite acceptarea de ajutor financiar. Deşi rămîne deseori fără nici un ban, e întotdeauna sigur că va găsi o modalitate de a-şi reumple rapid buzunarele. Puţini nativi îşi supraveghează cheltuielile. Majoritatea sînt în adîncul sufletului nişte pariori, deseori de o extravaganţă nebunească. Chiar şi acele rare feline care ţin cu grijă de fiecare bănuţ se vor îmbrăca luxos şi vor arăta întotdeauna prospere. Leul vrea ca totul în jurul lui să fie de prima mînă, luxos, şi va cheltui bucuros cu largheţe pe plăceri şi distracţie. El dă bani aproape oricui. Dacă îi ceri un împrumut şi nu are bani, va prefera de o mie de ori să se împrumute din altă parte decît să recunoască faptul că Regele nu-şi poate ajuta supuşii aflaţi în nevoie. Însă va face asta numai în ultimă instanţă, căci îi este groază să apeleze la alţii pentru bani, sfaturi sau încurajări. Nativii au suficient orgoliu ca să se încurajeze singuri, sînt destul de deştepţi ca să aibă propriii lor bani şi Dumezeu ştie cît de mult detestă să ceară un sfat! Sfaturile se cer de la cei care-ţi sînt superiori într-un fel sau altul şi cine poate fi superior unui Leu?!

Solarii au deseori febră mare, sînt predispuşi la accidente, boli bruşte şi violente şi sînt de obicei imuni la maladii cronice, de lungă durată. Avînd în vedere faptul că ei rareori fac lucrurile pe jumătate, aceşti oameni fie radiază de o incredibilă vitalitate, fie se plîng că sînt cu un picioar în groapă, această din urmă reacţie fiind consecinţa faptului că se simt neapreciaţi sau au o nevoie disperată de afecţiune. Aceşti nativi au ori inimi extrem de puternice, ori suferă de vreo afecţiune cardiacă. Ei pot suferi de dureri de spate şi de umeri, probleme la coloana vertebrală şi aparatul reproducător, pot avea accidente la picioare, glezne şi pot suferi de răguşeală sau dureri în gît. Din fericire, îşi revin rapid după boală, iar principalul pericol care îi paşte e neglijenţa faţă de propria lor sănătate şi refuzul de a se îngriji temeinic atunci cînd se îmbolnăvesc. 

Cu cei din semnul Soarelui nu există cale de mijloc. Sînt fie îngrozitor de neatenţi, îngălaţi şi neglijenţi, fie meticuloşi şi ordonaţi. Le place bîrfa şi se simt jigniţi şi excluşi cînd în jurul lor se petrece ceva ce ei nu înţeleg. Leii au o fire destul de fixistă. E greu să-i ademeneşti să se abată de la o cale stabilită, deşi ei îi pot convinge pe alţii, datorită talentului lor oratoric. Pot da dovadă de tot atîta energie neîmblînzită ca o rachetă spaţială, după care pot deveni la fel de leneşi şi somnoroşi ca o pisică moţăind la soare. Cînd muncesc, muncesc. Cînd se distrează, se distrează. Cînd se odihnesc, se odihnesc. Majoritatea Leilor au un talent impresionant de a delega plini de veselie cele mai neplăcute şi urîte sarcini altora, în timp ce ei se ocupă de probleme importante, cum ar fi să decidă cine ar trebui să fie următorul preşedinte şi cum ar putea fi cîştigat nu ştiu ce război.

Spre propria surpriză, cînd pe umerii săi cade o adevărată urgenţă, nativul se descurcă lejer cu ea şi îşi face datoria fără să clipească, ajutîndu-i pe neajutoraţi, protejîndu-i pe cei înfricoşaţi (deşi în sinea lui s-ar putea să fie de două ori mai speriat decît ei), înveselindu-i pe cei melancolici. Aceasta e natura înnăscută a Leului, care va ieşi la iveală după ce lasă în urmă faza de playboy. Leul e un prieten extraordinar de loial, un inamic puternic, dar drept, creativ şi original, plin de forţă şi vitalitate. Noi, ceilalţi, îi trecem cu vederea aroganţa, înfumurarea uneori imposibilă, crizele de vanitate destul de ridicole şi lenea, pentru că inima lui e din aur curat, metalul zodiei solare.

Floarea celor din această zodie e macul, numerele norocoase sînt unu şi patru, culoarea e purpuriul, iar piatra care îi aduce soarele în viaţă e topazul.

Bărbatul din zodia Leului

Cînd Gray a scris versurile despre o floare "născută pentru a înflori nevăzută şi a-şi risipi dulceaţa în deşert", în mod sigur nu descria un nativ din Leu. Probabil că ai să-l vezi pe acest bărbat lăfăindu-se în lumina strălucitoare a soarelui şi poate că ai să-l vezi ţinînd discursuri înflorite, dar asta nu se va întîmpla în nici un caz în pustietatea deşertului. Mai mult ca sigur îl vei găsi pe o scenă sau în faţa unui cerc de prieteni sau rude pline de adoraţie. O fi risipind el bani, dar nici prin cap nu-i trece să-şi risipească dulceaţa în vînt. Va avea întotdeauna un public.

Cam asta e esenţa personajului. Secretul cu ajutorul căruia poţi pune mîna pe un Leu e foarte simplu: fii publicul lui. Spre deosebire de amicii lui din Fecioară sau Vărsător, Leul se va arunca bucuros în vîltoarea unei delicioase aventuri romantice dacă îţi joci cărţile cum trebuie, îl adori, îl flatezi şi îl respecţi. 

Ai de-a face cu un flamboiant bărbat de august? Pune-ţi ochelarii de soare şi cedează strălucirii lui orbitoare. Ai de-a face cu unul dintre Leii blînzi, liniştiţi? Nu te lăsa păcălită de moliciunea lui rafinată. Fă o mişcare greşită şi vor zbura scîntei. Nu uita, el doar joacă rolul unui suflet modest. Sub comportamentul curtenitor şi liniştea răbdătoare ard înăbuşit ruguri de demnitate mîndră şi vanitate arogantă, gata să izbucnească şi să pîrjolească femeia insistentă şi destul de fraieră încît să creadă că-l poate conduce.

Leul va fi un pretendent galant şi plin de cavalerism, afectuos, sentimental, tandru şi protector. Nu va fi nevoie să-i întinzi cine ştie ce capcane complicate pentru a-l convinge să-ţi facă avansuri romantice. Unii spun chiar că Leii sînt în stare de pasiune instantanee. Nu trebuie decît să adaugi ocazia potrivită, să amesteci totul cu lumînări aprinse şi viori şi dragostea va înflori rapid, ca un trandafir roşu. De fapt, poţi să laşi la o parte lumînările şi muzica dacă nu le ai la îndemînă, şi să foloseşti doar primul ingredient. Rezultatul va fi acelaşi. Dacă din viaţa lui lipseşte iubirea, ferocea felină se va usca pe picioare, într-un mod cît mai dramatic, desigur. El trebuie să fie adorat, altfel moare. Bărbaţii din Leu nu se uită la bani cînd fac curte unei femei. Vei fi dusă la cele mai bune restaurante, copleşită cu parfumuri şi flori, condusă cu mîndrie la teatru şi vei primi scrisori de dragoste fantastice. Sincer vorbind, ar trebui să ai o inimă de piatră ca să-i rezişti.

Probabil că de-acum îţi închipui că ai apucat pe Dumnezeu de un picior. Nu chiar. Iubirea Leonină nu e deloc lipsită de probleme. Ar fi bine să iei aminte la răsfăţatele metrese ale regilor. Leul te va invita în bîrlogul lui şi te va încălzi cu inima lui mare, dar lăcaşul lui se poate transforma pentru tine într-o închisoare luxoasă. E gelos? Răspunsul e "DA!", scris mare, cu neon orbitor. Îi aparţii trup, suflet şi minte. Îţi va spune cu ce să te îmbraci, pe ce parte să-ţi faci cărarea, ce cărţi să citeşti, care prieteni merită păstraţi şi cum să-ţi organizezi mai bine ziua. Va dori să ştie de ce ai lipsit două ore cînd ai spus că pleci la cumpărături pentru o oră, cu cine te-ai întîlnit pe drum, ce-a spus persoana respectivă şi chiar se va supăra dacă nu îi vei spune la ce te gîndeai cînd priveai în gol pe geamul de la bucătărie în timp ce-i făceai omleta. Dacă te gîndeai la alt bărbat? Nu uita niciodată de forţa temperamentului lui impulsiv atunci cînd e stîrnit. Să-l tachinezi flirtînd din cînd în cînd cu alţii ca să-i dovedeşti că eşti încă seducătoare e o nebunie. Ştie că eşti seducătoare. Nu are nevoie de nici un fel de dovezi. În plus, bărbatul tău din Leu e în stare să-i pună la podea pe nevinovaţii tăi prieteni de sex masculin, dacă nu să-i şi bage în spital, atunci cînd e împins dincolo de limite.

Nu e totul lapte şi miere în relaţia amoroasă cu un Leu, fie el pisoi liniştit sau motan vagabond. Fiecare femeie îndrăgostită de un nativ al acestei zodii ar trebui să vadă de mai multe ori filmul "Anna şi regele" şi să studieze fiecare cadru cu atenţie. Monarhul siamez din poveste era un Leu tipic, iar tehnica Annei îţi va oferi soluţii nepreţuite. Mai întîi provocarea, pentru a-i stîrni interesul, iar în final supunere feminină, după ce l-ai făcut să-şi bage bine în cap faptul că nu te vei lăsa complet devorată. Povestea ei e cu adevărat "lectură obligatorie". Închiriază caseta şi dormi cu ea sub pernă.

Fii pregătită să-l ţii cu picioarele pe pămînt cînd o ia razna cu entuziasmul lui şi fii gata să-l potoleşti cînd face dintr-o problemă măruntă o chestiune de viaţă şi de moarte. Are nevoie de stabilitatea ta pentru a compensa propria lui mîndrie iraţională. Dacă nu eşti o persoană echilibrată, dragostea voastră se va transforma într-o continuă bătălie. Vă veţi despărţi şi împăca într-un ritm atît de rapid, încît prietenii voştri n-o să mai ştie ce se întîmplă.

Nu încerca să fii o femeie de carieră. Iubitul tău leonin nu va accepta niciodată asta. Cariera ta este EL! Poate că-i va permite perechii sale să iasă din bîrlog ca să cîştige ceva bani cînd contul din bancă e subţiat, dar femeia respectivă ar face bine să-l asigure că slujba ei e pe ultimul loc în topul preocupărilor, după el şi cuibul lor comun. El nu va tolera concurenţa, fie ea din partea altui bărbat sau a unui interes exterior. Dacă eşti suficient de curajoasă ca să accepţi aceste provocări, mergi şi-ţi cumpără trusoul de nuntă, dar ai grijă să fie cît mai elegant. Leul tău nu va scăpa nici o ocazie de a se mîndri cu tine. Fă-l de rîs în public arătînd a orice altceva, numai a regină nu, şi s-ar putea să stai mult şi bine la altar aşteptîndu-l să apară.

O dată măritată şi profund iubită, poţi să te consideri binecuvîntată. Soţul tău va fi la fel de bun şi generos ca regele Arthur, cu condiţia ca el să fie cel mai important personaj în familie. Probabil că îţi va spune deseori cît de frumoasă eşti, îţi va da o sumă lunară bunicică pentru cheltuieli şi (minune a minunilor pentru un bărbat atît de înclinat spre romantism!) există toate şansele să-ţi rămînă credincios. Leul e de obicei prea leneş ca să mai vîneze chipuri drăgălaşe o dată ce a găsit o pereche care-i va conduce regatul cu mîini capabile, în timp ce el moţăie liniştit în hamac. Se va juca drăgăstos cu puii, îşi va proteja partenera împotriva oricărui pericol şi o va încînta cu ambiţia lui de a ajunge pe cea mai înaltă treaptă în carieră.

Cu un soţ din această zodie vei avea o viaţă socială foarte activă, dar nu vei pierde foarte multe nopţi, căci el nu îşi sacrifică somnul de înfrumuseţare. Totuşi, va avea nopţi petrecute "cu băieţii" şi uneori va simţi nevoia să-şi asume riscuri, aşa că va face oarece jonglerii financiare. Însă există compensaţii: cum te-ar putea certa pentru că ţi-ai cumpărat o căciulă din blană de nurcă atunci cînd el a pierdut costul unei haine de nurcă la un pocher cu prietenii? Ţine-l cît mai departe de licitaţii, chiar dacă ar fi să-l legi de scaun şi să-l încui în casă, pentru că simte un impuls irezistibil de a licita mai mult decît oricine, pentru orice! Tot el va fi cel care, în public, va înşfăca nota de plată strigînd vesel: "Fac eu cinste!" şi va lăsa la restaurant banii pentru noul tău frigider. În Las Vegas s-ar simţi ca acasă! 

Leul are însă o calitate pe care s-ar putea să o găseşti foarte importantă: aproape toţi nativii au un talent înnăscut pentru a repara lucruri. Poate fi orice, de la o clanţă blocată sau un robinet înţepenit, pînă la un casetofon sau o combină dintre cele mai complicate. Dacă e un Leu tipic, nu va rezista să nu-şi pună la încercare capacitatea de a face să meargă ceva stricat. Dacă nici una dintre metode nu dă rezultate, va trage un şut plin de furie leonină obiectului neobrăzat şi, brusc, clanţa se va deschide, robinetul va împroşca o adevărată Niagară, casetofonul va începe să cînte. Acest semn pare să aibă o calitate mecanică. Mulţi bărbaţi dominaţi de Soare sînt în stare să desfacă un motor de maşină în bucăţi şi să-l facă la loc, abia mînjindu-se pe mîini. Nu e genul care să lase o balama desfăcută să atîrne aşa luni de zile sau o ţeavă spartă să picure la nesfîrşit. Un număr surprinzător de mare de Lei pot să-şi facă singuri mobilă sau să-şi construiască o cameră în plus la casă, fără ajutorul profesioniştilor. Probabil că îşi va face în pivniţă propriul lui atelier. Nu te plînge pentru un pic de rumeguş pe covor, ocupaţia asta îl face fericit şi îl ţine seara acasă.

Solarul e sufletul petrecerilor, dar nu e prost. Poartă masca bufonului pentru a atrage atenţia asupra lui, dar publicul simte de obicei că ar face bine să nu uite să-l respecte chiar şi atunci cînd e pus pe joacă. Indiferent de aparenţe, firea adevărată a bărbatului Leu nu are nimic degajat. E mult mai tenace şi încăpăţînat decît pare. Ştie ce vrea şi de obicei obţine ce vrea. În plus, ştie să şi păstreze ce obţine.

Dacă ai pretenţia să-ţi fie fidel în perioada în care îţi face curte, ai grijă să-i dai romantism şi afecţiune din plin, altfel uriaşa lui nevoie de dragoste şi admiraţie îl va trimite la vînătoare prin toată jungla. Dacă relaţia voastră e profundă şi reală, probabil că-ţi va fi loial, dar ochii îi vor mai rătăci din cînd în cînd. În privinţa asta nu prea ai ce să faci, doar să-l ţii legat la ochi. Leul iubeşte frumuseţea aşa că, dacă eşti genul pe care îl apucă gelozia din cauza unei simple priviri admirative aruncate în direcţia altei femei, fă bine şi descoperă cît mai repede toleranţa! Un bărbat solar părăsit de iubită din cauza flirturilor lui va fi sincer uluit şi rănit. În acest caz va fi capabil de orice, de la mimarea unui atac de cord, pînă la compunerea unui bilet de adio pătat de lacrimi false, pentru a-ţi stîrni mila şi a te face să alergi înapoi în braţele lui primitoare. Va fi atît de convingător, încît te vei simţi ca un monstru de cruzime. Dacă nu-ţi plac scenele dramatice, emoţionale, e mult mai simplu să încerci să-l înţelegi. Dacă îl tratezi cum trebuie, scăpările lui vor fi oricum nevinovate

În ciuda bunătăţii lor fundamentale, Leii nu sînt niciodată prea sensibili la sentimentele altora. De fapt, majoritatea acestor bărbaţi sînt atît de egocentrici încît pot fi brutal de sinceri şi lipsiţi de tact. Dar surîsul lor strălucitor alungă rapid resentimentele. Nativul acestei zodii nu are nici urmă de răutate în el. Poate avea izbucniri impulsive, înfricoşătoare, dar răutatea nu face parte din matricea lui genetică şi nu ştie să facă faţă cruzimii adevărate. Îi plac sporturile, dar o dată cu înaintarea în vîrstă va prefera să le privească de pe tronul lui confortabil, în timp ce tu îl serveşti cu ce-i pofteşte inima.

Nu întotdeauna, dar foarte des, bărbaţii solari au o pornire bizară. Spre deosebire de Capricorn, care caută să urce pe scara socială prin căsătorie, Leul tinde uneori să se însoare cu cineva inferior lui. Dorinţa lui de a ocupa un loc de frunte în ierarhia socială e la fel de puternică precum a Capricornului, dar pur şi simplu nu poate rezista să nu-şi achiziţioneze "un supus", o persoană căreia să-i fie superior din toate punctele de vedere. Uneori această alegere e cumplit de greşită şi vioreaua sfioasă care stătea la picioarele lui privindu-l cu ochi plini de adoraţie, fericită să respire acelaşi aer cu el se transformă brusc şi, printr-o mişcare surpriză, îi înşfacă sceptrul. Cînd se întîmplă asta, Leul detronat devine un soţ îngrozitor de nefericit, care poartă pe chip expresia tragică a unui monarh exilat.

E trist, dar adevărat: Leii au rareori familii numeroase. Mulţi dintre ei nu au deloc copii, sînt despărţiţi de ei sau au un singur copil. Păcat, pentru că sînt taţi afectuoşi, minunaţi, poate chiar prea îngăduitori între două discursuri severe despre comportarea cuviincioasă. Copilul vostru s-ar putea să se simtă sufocat de pretenţiile tatălui sau plictisit de predicile lui interminabile, dar va învăţa rapid cum să-l flateze pentru a-l potoli. Leul va insista să fie respectat de copii şi va fi, dar aceştia vor obţine probabil orice de la el folosind inteligent formula magică: "Da, tată. Ai perfectă dreptate, tată". De aceea, de tine va depinde să-ţi disciplinezi copiii. Poate că progeniturile vor detesta aroganţa lui, dar îşi vor aminti de el cu afecţiune în anii ce vor urma. Un sfat: nu da copiilor mai multă atenţie decît lui, căci s-ar putea să stîrneşti o groază de necazuri din cauza uriaşului lui orgoliu rănit, care va fi aproape imposibil de vindecat.

Pe scurt, bărbatul tău din zodia Leului te poate scoate din minţi cu figurile lui cînd îţi face curte, dar nu e deloc un partener rău pe termen lung. Dacă nu te deranjează să renunţi la mîndria ta şi să-ţi construieşti viaţa în jurul lui, o dată ce ai îmblînzit acest bărbat vei fi adorată şi nu vei mai fi niciodată singură. Şi-apoi... el ştie să repare robinetele alea nenorocite de la baie!

Femeia din zodia Leului

Există un lucru care cu siguranţă n-o să-ţi placă la femeia din zodia Leului: faptul că păstrează un album cu fotografii şi amintiri de la toţi foştii ei iubiţi. N-are rost să încerci să o convingi să-l ardă, pentru că Leoaica e sentimentală. Ea nu e o floare de seră, e o floare a soarelui. Probabil că e jenant de populară şi vei avea o groază de rivali dacă vrei să o faci să accepte să-ţi poarte numele pentru tot restul vieţii. Vei avea un avans mare în cursă dacă te numeşti Caragea sau Raţiu sau Ghica sau Bibescu sau orice alt nume care să sune princiar, ori important. Pur şi simplu nu-mi pot imagina o femeie din Leu care să se mărite cu cineva pe nume Măcelaru! E posibil, totuşi. Orice e posibil. Dar probabil că-l va schimba în Măcărescu.

Aproape sigur va fi liderul social al grupului ei, domnind peste celelalte femei ca o regină, dar cu o căldură atît de dezarmantă şi cu un surîs atît de frumos încît nimeni nu se va supăra. Poate că celelalte fete simt că a fost născută să conducă şi să impună stiluri, obiceiuri şi maniere. Oricum, nu ar avea nici un rost să încerci să-i subminezi autoritatea.

Natura pare să fi fost părtinitoare cînd a înzestrat-o pe Leoaică cu vivacitate, inteligenţă, graţie, frumuseţe şi senzualitate cît pentru trei femei şi ceva pe deasupra. Dacă ai complexe de inferioritate, ai face bine să-ţi muţi gîndul spre o pasăre cu pene mai puţin colorate. Nu-ţi închipui că ai s-o îmblînzeşti, transformînd-o într-o fătucă ce-ţi soarbe cuvintele de pe buze. Bărbatul care se aşteaptă ca fata din Leu să-i cadă la picioare plină de adoraţie trăieşte pe altă lume. Consideră-te norocos dacă te priveşte ca pe un egal, te respectă, e dispusă să-ţi fie parteneră şi-ţi permite să o stăpîneşti din punct de vedere emoţional. Ce Dumnezeu! Simplul fapt că îţi dă voie să o iubeşti te-a ridicat la rang de cavaler! Leoaica e o femeie şi jumătate. E un produs de lux, pe care nu-l găseşti la orice talcioc sau magazin ieftin.

Nu strică să ţii minte că această femeie este o actriţă excepţională, prefăcîndu-se că e dulce şi inofensivă ca vata de zahăr. Va avea o voce şoptită, comportament blînd şi amabil şi ochi mari, calzi, care sclipesc încîntător cînd bate din gene. O femeie din această zodie poate părea placidă şi calmă ca apa unui lac. Ai grijă! E doar un rol pe care-l joacă pentru că dă bine în ochii criticilor. Dar încearcă să o îndepărtezi din rolul principal ocupat în inima ta şi s-o pui pe locul doi şi vei afla curînd că nu e deloc timidă şi supusă. Desigur, majoritatea femeilor dominate de Soare îţi vor da de înţeles foarte clar de la început că sînt prea mîndre şi demne ca să accepte mizerii din partea ta. Dar n-aş vrea să te văd dînd cu stîngul în dreptul în caz că eşti într-o relaţie cu celălalt fel de Leoaică, cea care-şi ascunde ghearele dar le ascute în fiecare zi pentru orice eventualitate.

Primul pas pe care trebuie să-l faci cînd curtezi această femeie este să te duci la ea cu daruri. Nu contează ce-i dăruieşti, atîta timp cît sînt cadouri scumpe, de cel mai bun gust, iar tu eşti îmbrăcat cum trebuie cînd i le oferi. Apoi, pregăteşte-ţi un arsenal de complimente cît mai diverse. Fii original şi creativ. Cu texte de genul "Ce tare eşti, gagico" şi "Eşti mişto, păpuşă" vei ajunge să fii azvîrlit din palat direct în stradă, înapoi printre ţărani. Vulgaritatea şi argoul o lasă absolut rece ca gheaţa. Nu uita, faci curte unei femei cu sînge albastru! Ea nu poate trăi fără flatări, dar ţine minte că ea îţi admiră masculinitatea şi nu vrea sub nici o formă să te transforme într-o cîrpă de care poate să-şi şteargă picioarele. O femeie solară nu te-ar putea iubi dacă nu ai fi puternic. Însă nu-ţi va permite să o insulţi adoptînd o atitudine condescendentă faţă de ea. După standardele ei, nu e în nici un caz o reprezentată a "sexului slab". 

Multe fete din Leu sînt atletice şi iubesc sportul, dar ai face bine să îţi duci Leoaica la teatru şi nu la stadion. Scena şi reflectoarele o vor transfigura şi fascina de fiecare dată. Alege o piesă în care eroina se poartă aşa cum ţi-ai dori tu să se poarte ea în seara respectivă şi ai toate şansele ca ea să-şi asume rolul în mod inconştient şi să-l joace perfect, fără să rateze o inflexiune de voce. După ce se termină spectacolul nu o duce la un chioşc cu hamburgeri şi nu te aştepta ca ea să stea la tejghea molfăind fericită cartofi prăjiţi numai pentru că e atît de îndrăgostită de tine. Mai bine o scoţi mai rar în oraş, dar o duci în locuri mai luxoase. Asta nu înseamnă neapărat că femeia acestei zodii e o vînătoare de comori. De fapt, e de obicei foarte generoasă: nu o va deranja să-şi plătească deseori singură consumaţia sau biletele la teatru şi te va copleşi cu aproape tot atîtea daruri cîte îi vei da tu. Dar pur şi simplu nu se simte în largul ei într-un decor ponosit, de mîna a doua. Cea mai săracă femeie Leu din lume va strînge destui bani ca să-şi cumpere draperii pentru ferestre, inele pentru degete şi haine de bună calitate. E posibil ca din cînd în cînd să facă de curiozitate incursiuni în "lumea a doua", dar numai ca spectator, păstrînd distanţa faţă de mulţime. Sărăcia o deprimă şi îi face rău, fizic. Dacă te îmbraci ca un îngălat şi îi oferi drept locuinţă o cocioabă, n-ai nici o şansă.

Nu o acuza pe Leoaică pentru aroganţa şi vanitatea ei. Aşa e ea făcută: să se simtă deasupra maselor. Oamenii au rareori resentimente din cauza asta, pentru că, atunci cînd e iubită şi respectată, nativa poate fi cea mai bună şi mai generoasă dintre femei, plină de compasiune feminină pentru copii şi toţi cei neajutoraţi şi uitaţi de lume. Nu poţi să-i ceri să renunţe la tronul care i se cuvine prin naştere. Dacă e o solară tipică, e atît de amabilă şi strălucitoare încît majoritatea oamenilor acceptă bucuroşi faptul că e o fiinţă ieşită din comun. La drept vorbind, aşa şi este. E inteligentă, puternică, spirituală, capabilă şi totuşi delicios de feminină. Nimeni întreg la minte nu ar spune că acestea sînt calităţi oarecare.

Cu puţină flatare obţii ce vrei de la femeia ta felină. Deja ştii că aceasta e marea ei slăbiciune ascunsă. Îţi mai spun un secret, pentru cazul în care vrei să te însori cu ea: în cele din urmă se va sătura de colivia ei de aur şi va dori să cutreiere jungla ca să vadă ce mai pun la cale celelalte vieţuitoare. Dacă o ţii închisă între patru pereţi rişti să-i stingi flacăra interioară. Las-o să-şi construiască o carieră. Se va usca pe picioare dacă o obligi să fie doar o gospodină, cu excepţia cazului în care ai destui bani ca să-şi permită să primească mereu musafiri, să dea petreceri şi să redecoreze casa de cîte ori îi vine. 

Femeia solară este de obicei un giuvaer de nevastă. Nu prea ai s-o vezi îmbrăcată şleampăt, în capoate uzate, cu bigudiuri în cap şi cremă anti-rid pe faţă. Şi asta nu pentru că ar omite vreun tratament cosmetic. Leoaica tipică petrece ore în şir în faţa oglinzii şi cheltuieşte o avere pe cosmeticale, dar vrea ca tu să vezi rezultatele, nu strategia. S-ar putea să ai uneori impresia că întreţii toată familia coafezei ei. Mulţi soţi de femei solare ajung să le întrebe disperaţi: "Iubito, chiar trebuie să cheltuieşti atît de mult la coafor?". Dar Leoaicelor nu le place să-şi aranjeze singure părul. Un şamponat şi nişte bigudiuri o fac să se simtă răsfăţată, şi asta contează enorm pentru starea lor de spirit. 

Dacă nu are ascendent în Rac, Fecioară sau Capricorn, va trebui să stai cu ochii pe carnetul ei de cecuri. Cînd vine vorba să cumpere haine luxoase, lucruri pentru casă şi cadouri pentru prieteni, nativa acestei zodii tinde să sară calul şi să se lase dusă de val. Garderoba ei poate fi destul de vastă. Poate arăta splendid în rochii de seară, sclipind de strassuri, cu decolteuri adînci, dar probabil va prefera hainele sport, comode. Îi plac croielile elegante şi materialele fine, dar nu neapărat zorzoanele şi ornamentele. Caşmirul moale, tricotajele italiene şi stofele englezeşti sînt favoritele ei. Gusturile ei sînt de obicei desăvîrşite, chiar dacă sînt costisitoare. Există cîte o femeie din Leu care sare calul şi îşi îngroapă simţul estetic în ţinute încărcate, şocante, dar aceasta e excepţia de la regula generală a simţului excepţional al modei pe care-l posedă orice Leoaică.

Vei descoperi că e o gazdă excelentă cînd îţi vei invita şeful la cină la tine acasă. Acesta te va considera un geniu pentru că ai cîştigat mîna unei asemenea femei. Probabil că felina ta o va cuceri instantaneu şi pe soţia şefului, căci nativele acestei zodii au succes atît la femei cît şi la bărbaţi şi fiecare sex primeşte în mod egal surîsul ei prietenos şi vivacitatea ei amabilă. Oricine ajunge în apropierea ei îi simte căldura. Leii nu prea aruncă umbre.

Ca mamă, va revărsa o cascadă de iubire asupra copiilor ei şi îi va învălui cu afecţiune. Nu îi va fi uşor să le vadă defectele, dar cînd acest lucru se va întîmpla, va fi foarte severă. Pentru că nu suportă să fie luată de bună, dacă progeniturile nu o respectă se va închide într-o regală tăcere ofensată. Multe mame din Leu au un mod bizar de a-şi răsfăţa copiii fără să se zgîrcească la mustrări, ceea ce pare a fi o contradicţie. Ea se va hîrjoni cu copiii, va purta discuţii lungi şi amicale cu ei, dar în acelaşi timp îi va învăţa să ia poziţie de drepţi la o simplă privire a ei, să se poarte impecabil şi să-i asculte pe adulţi. Există însă pericolul ca ea să le dea un pic prea mulţi bani de cheltuială şi să cedeze în faţa rugăminţilor lor de a le cumpăra lucruri nenecesare. Într-un fel, se poate spune că îşi tratează copiii ca pe nişte membri alintaţi ai familiei regale, care sînt profund iubiţi, dar de la care aşteaptă să se comporte desăvîrşit, mai ales în public. Leoaica va fi teribil de mîndră de realizările puilor ei şi Dumnezeu să-l ajute pe nepoftitul care încearcă să le facă rău sau să îi judece nedrept. Ea nu îi va sufoca pe cei mici cu atenţia ei. E prea independentă ca să stea tot timpul cu ochii pe ei. Îşi va vedea de viaţa ei, păzindu-şi în acelaşi timp puii de la distanţă. Chiar dacă are o carieră, copiii ei nu vor duce lipsă de afecţiune sau atenţie. Nativele care au carieră reuşesc de obicei să echilibreze perfect viaţa profesională cu maternitatea.

Sînt momente în care îşi pierde demnitatea şi stăpînirea de sine, transformîndu-se într-o felină jucăuşă, cu înclinaţie pentru comedia bufă. Ea poate rîde în hohote sonore, ca un animal sănătos, dar cînd momentul a trecut, apar din nou vocea satinată şi ţinuta regală. Nimeni nu poate zdrobi o remarcă obraznică sau o întrebare necioplită cu atîta dispreţ glacial ca femeia din Leu. Nu gustă deloc familiaritatea străinilor. Deşi se va prosti şi va fi uimitor de destinsă cu cei apropiaţi, cei din afară sînt poftiţi să stea în banca lor.

În privinţa fidelităţii, Leoaica îţi poate aminti de vechiul toast: "Să bem pentru noi doi, pentru dragoste şi rîs. Îţi voi fi fidelă atîta timp cît şi tu îmi vei fi fidel, nici un minut în plus". Cam atît la acest capitol. Nu fi gelos pe darul ei de a fi centrul atenţiei într-o încăpere plină de bărbaţi topiţi de admiraţie. Întotdeauna se întorc capete cînd Leoaica trece cu mers felin. Ea consideră că e firesc ca bărbaţii să o curteze. Poate că va încuraja complimentele din partea bărbaţilor şi se va deda la flirturi uşoare, nevinovate, pentru că nevoia ei profundă de a fi aplaudată şi adorată ascunde o ciudată teamă că nu e destul de feminină şi atunci trebuie să îşi confirme mereu că e seducătoare. Doar pentru că îi zîmbeşte celui mai bun prieten al tău şi îi spune că adoră noua lui jachetă nu înseamnă că nu mai e îndrăgostită de tine. Dar nu încerca să îi spui şi tu celei mai bune prietene a ei că îţi place noua ei fustă. Asta e cu totul altceva! Dacă te aude că-i spui secretarei tale altfel decît "duduia nu-ştiu-cum" s-ar putea să te alegi cu ceva zgîrieturi de la pisicuţa ta. 

Sigur că nu e cinstit. Dar dacă vrei să fii mîndrul posesor al acelui penaj superb colorat, trebuie să faci cîteva concesii. La urma urmelor, să ai la casa ta un păun e cu totul altceva decît să ai un cuc sau un porumbel cenuşiu. Cîntă în strună vanităţii ei. Probabil că va fi o persoană importantă prin forţe proprii, pentru că puţine Leoaice pot rezista să nu concureze cu bărbaţii pentru prestigiu, dacă nu şi pentru venit. Femeia ta poate fi orice, de la actriţă la chirurg.

Aceasta e cheia unei relaţii armonioase cu femeia ta din Leu: nu o lăsa să te pună în umbră, dar nici nu încerca să o întreci. Recunoaşte-i rolul de vedetă în viaţa ta şi ţine-te bine de mîndrie! În fond, trebuie să fii un bărbat şi jumătate dacă ai reuşit să cîştigi mîna mîndrei Leoaice!

FECIOARĂ

Cum să recunoşti un nativ din Fecioară

Fecioara e semnul virginităţii, dar acest simbolism nu trebuie luat la propriu. Deşi mulţi nativi şi native rămîn toată viaţa necăsătoriţi, există la fel de mulţi care se aşează în final la casa lor. Poate că n-o vor face dintr-o izbucnire pasională, pentru că mariajul nu este este o stare firească pentru cei din Fecioară, dar e surprinzător cîţi dintre ei reuşesc să se acomodeze spiritului de echipă al căsniciei şi sînt aproape întotdeauna devotaţi familiei.

Căsătorit sau nu, e destul de simplu să depistezi un nativ din Fecioară în mulţime. în primul rînd, nu va fi foarte zgomotos. Nu e o persoană tocmai gregară şi va ieşi în evidenţă ca fiind un singuratic. Vezi tipul ăla liniştit şi atrăgător din colţ, cu un dicţionar sub braţ? Cel cu mintea precisă ca un ceasornic elveţian, cel care observă metodic şi organizat fiecare ditaliu, cît de mic? Dacă te uiţi mai atent vei observa cum cîntăreşte atent fiecare minut care trece. acel bărbat e născut în zodia Fecioarei. vezi fata aceea tăcută, cu ochi frumoşi şi blînzi, care aşteaptă autobuzul? Uită-te la mănuşile ei imaculat de albe, la atitudinea ei calmă şi rezervată. Ea va avea bani exacţi pentru bilet gata pregătiţi în mînă. Nici prin cap nu i-ar trece să ceară casieriţei să-i schimbe o bancnotă de cincizeci de mii. Ea e o Fecioară.

Evenimentele sociale nu sînt cel mai bun loc ca să-i cauţi pe aceşti perfecţionişti. Ai mai multe şanse să-i găseşti la birou, lucrînd după program, decît la vreo petrecere. Nu e uşor pentru Fecioară să se relaxeze suficient de mult ca să se distreze în societate, pentru că aceşti nativi nu se simt în largul lor în mulţime. Uneori fac eforturi ca să participe la petreceri şi să se integreze, dar simţul datoriei e prea intens ca să le permită să fie prea frivoli. Uneori, Fecioarele îi fac pe Capricorni să pară prin comparaţie nişte cheflii plini de voioşie şi asta spune foarte multe. Rareori ai să vezi aceşti nativi făcînd baloane d săpun, sau construind castele d nisip. Fecioarele sînt prea ocupate ca să viseze cu ochii deschişi şi seara sînt prea obosite ca să admire stelele. 

Primul lucru pe care îl vei observa la nativul tipic din Fecioară e impresia clară pe care o dă că e preocupat de rezolvarea unei probleme grave, sau că e îngrijorat în sinea lui de ceva.Probabil că aşa şi e. Pentru el îngrijorarea e ceva firesc. Aproape că poţi spune că e un obicei de care se simte ataşat şi pentru care are o adevărată afecţiune. E o chestie intangibilă şi greu de sesizat, dar zîmbetul lui încîntător pare să ascundă întotdeauna cine ştie ce mare problemă. 

Deşi ascendentul şi alte modificări din harta lui astrală pot provoca modificări în aspectul general, de obicei poţi să te uiţi după o personaă cu trup subţire şi ochi neobişnuit de frumoşi. Ochii nativilor sînt în general atît de uluitor de limpezi încît aproape că-ţi poţi vedea reflexia în ei. în plus, strălucesc de inteligenţă şi limpezime a minţii. Chipul nativilor poartă o expresie de puritate şi linişte, care pare să nege existenţa acelor griji secrete. Majoritatea celor născuţi în Fecioară sînt extraordinar de atrăgători, cu nasuri, urechi şi guri delicate. Cu siguranţă nu duc lipsă de graţie şi farmec şi uneori aceste calităţi îi fac să fie puţin vanitoşi. Nativii sînt extrem de critici cînd e vorba de prorpiile lor fotografii şi îngrozitor de preocupaţi de felul în care arată, atît pe peliculă cît şi în realitate. Dacă eşti atent, îi vei surprinde aranjîndu-se în faţa oglinzii cînd cred că nu-i vede nimeni. în general, se îmbracă bine, meticulos, dar conservator. 

Fecioara e de obicei mică de statură, nu ajunge la înălţimi peste medie, dar e musculoasă şi are mult mai multă forţă decît dă impresia înfăţişarea ei fragilă. Aceşti oameni pot munci mult mai mult pe o perioadă mult mai mare de timp decît orice alîi nativi ai altor zodii, chiar şi decît cei mai duri şi mai masivi, cu condiţia să nu facă o cădere nervoasă pe parcurs. Deşi pe dinafară par foarte capabili şi calmi, anxietăţile interioare îi macină, deranjîndu-le procesele digestive şi echilibrul emoţional. Asumare ami multor sarcini decît pot duce fără a-şi primejdui sănătatea şi efortul inuman pe care-l fac pentru a le duce la îndeplinire sînt motivele pentru care mutlţi nativi au nervii întinşi la maxim. însă ei sînt făcuţi să fie calmi şi liniştiţi cînd mecanismele lor complicate şi delicate funcţionează perfect şi nu sînt tulburate de oboseală intelectuală. 

Fecioarele sînt de încredere şi sincere, fără îndoială, dar sînt capabile să se prefacă a fi bolnave atunci cînd nu vor să meargă undeva sau să facă ceva. în acele momente, talentul latent pentru actorie al celor născuţi sub semnul lui Mercur iese la iveală. Mulţi reuşesc să se convingă pe ei înşişi că sînt bolnavi, însă aceste episoade sînt de scurtă durată, datorită minţii lor limpezi. Ei sînt exacţi şi meticuloşi în toate, de la felul în care se îngrijesc, pînă la muncă şi iubire. Prietenul tău din Fecioară care arată mereu de parcă tocmai a ieşit din duş probail că tocmai a făcut asta. Mercurienii fac mai multe băi şi duşuri decît patru oameni la un loc, au idei foarte clare în ce priveşte sănătatea, nu au răbdare cu leneşii şi nu-şi prea fac iluzii în legătură cu viaţa şi oamenii, nici măcar atunci cînd sînt îndrăgostiţi. Bărbat sau femeie, nativul din Fecioară nu e nicodată atît de orbit de dragoste încît să nu vadă defectele celui iubit sau problemele din relaţia lor. El ştie întotdeauna "pe ce picior dansează", ca să spunem aşa, deşi nativul detestă limbajul argotic. 

Desigur, nu trebuie să ai impresia că toţi cei născuţi în această zodie sînt preţioşi şi dogmatici. Mulţi nativi au un simţ al umorului sclipitor şi inteligent (dacă le prinzi remarcile făcute cu voce scăzută) şi emană un farmec irezistibil. S-ar putea să întîlneşti o Fecioară atît de preocupată să-şi păstreze ordinea şi organizarea în cele mai mici colţişoare ale minţii încît îşi neglijează aspectul sau împrejurimile. Dar ai puţină răbdare şi, după ce va trece acea perioadă, vei vedea acesta nativ culegînd o scamă de pe covor, aranjîndu-şi părul sau scuturînd un fir de aţă de pe haină. 

Deşi au foarte puţine vise neralizabile, mercurienii arată deseori ca nişte visători adorabili, ca şi cum ar fi învăluiţi în exact acele curcubee în care mintea lor logică refuză să creadă. 

Cînd sînt iritaţi de vulgaritate, prostie sau neglijenţă, nativii pot deveni brusc nervoşi, nesuferiţi şi răi de gură. Dar în majoritatea timpului sînt oameni blînzi şi plăcuţi. Unele dintre cele mai bune asistente medicale sînt născute la începutul lui septembrie, cele pline de compasiune eficientă şi capabile ca un bisturiu bine mînuit. Cînd te doare capul prietenul tău mercurian e probabil cel care va da fuga la farmacie. Dacă eşti la el acasă, nu va trebui să meargă prea departe, pentru că va avea o mică faramcie chiar la el în apartament. Dulăpiorul din baie e cu siguranţă plin de medicamente pentru dureri de stomac, constipaţie, probleme hepatice sau indigestie acidă. Nu va lua nicodată un medicament decît dacă ştie exact fiecare ingredient din el şi efectul acestuia, aşa că va fi un adevărat expert şi-ţi va spune care e cel mai bun remediu pentru durerea ta de cap, în funcţie de cauza ei. Nativii care călătoresc mult îşi vor lua cu ei farmaciile portabile, probabil într-o geantă separată, specială petnru pilule şi sticluţe. Dacă sînt obişnuiţi să folosească o anume marcă de săpun sau loţiune, probabil că îşi vor lua cu ei şi aceste obiecte. Ar fi un dezastru să ajungă într-un orăşel unde nu se găseşte ceea ce obişnuiesc ei să folosească. Uneori, mercurianul îşi ia cu el şi apă de acasă. Nu rîde! Ştii ce efecte pot avea supra stomacului anumite corpuri străine din apa de băut cu care nu eşti obişnuit? Fecioara îţi va răspunde exact la această întrebare. Cînd aceşti oameni îşi formează un tabiet, păi îşi formează un tabiet şi o vacanţă sau o delegaţie nu consituie o scuză ca să-şi încalce aceste tabieturi. Dacă e obişnuit să-şi ţină şosetele în al doilea sertar din stînga al comodei, acolo şi le va pune şi în camera de hotel. Dacă respectiva cameră are o comodă cu doar un sertar la mijloc, asta îl va da peste cap şi chiar îl va face, poate, să îşi lase şosetele în valiză, dar somnul lui nu va fi deloc liniştit. în dimineaţa următoare, chelneriţa de la restaurantul hotelului va afla rapid că, atunci cînd Fecioara vrea ouă fierte trei minute nu va accepta să fie fierte doar două minute şi patruzeci şi nici de secunde. Cînd spune că vrea pîine prăjită nu înseamnă că o vrea arsă pe margini. Şi nativul îşi va baza cu sigurnaţă mărimea bacşişului în funcţie de receptivitatea ei la aceste amănunte.

Un mercurian îţi poate critica declaraţiile, despicînd firul în patru ca să-ţi aducă argumente contrare şi scoţîndu-te din minţi, dar cînd eşti la ananghie îţi va sări repede în ajutor, punînd ordine în lucruri, fără nici un alt motiv decît dorinţa d a-ţi fi de folos. Nu din orgoliu îşi suflecă el mînecile ca să te ajute să faci o treabă minuţioasă, care trebuie să fie gata cît mai repede. El face asta pentru că nu poate suporta amînările, neglijarea detaliilor, lucrul de mîntuială sau confuzia. S-ar putea să se bage înainte să-l rogi, fără să vrea să fie nepoliticos, ci doar pentru că a transforma haosul în ordine este la el ceva instinctiv. E genul de invitat care va accepta cu plăcere să ajute gazda să facă curăţenie după petrecere. Dar tot el e genul de oaspete care va observa imediat că ai aranjat cu grijă o revistă pe măsuţa de cafea petnru a ascunde o pată sau că pernele de pe canapea au menirea de a acoperi găurile făcute cu ţigara. 

Ca şi nativul din Balanţă, cel din Fecioară nu şi-ar recunoaşte în ruptul capului tipicurile şi tabieturile. El pare să fie la fel de orb la propriile defecte şi slăbiciuni pe cît e de iute în a observa orice detaliu din jurul lui. Dar adevărul e că le observă, şi încă atît de detaliat, ca la microscop, încît nu suportă să le audă de la altcineva. încearcă să-i spui unei Fecioare tipice că e prea critică, îşi face prea multe griji, că se agită prea mult, că e tipicară şi aproape ipohondră, şi va nega totul imediat.

Într-o cameră plină de oameni, poţi descoperi repede care e născut în Fecioară. Nativul e incapabil să stea prea mult timp într-un loc. După un timp, va deveni vizibil agitat şi va începe să se plimbe de colo colo, sau să se mute de pe un scaun pe altul ca la un joc de societate, timp în care chipul lui va păstra o expresie liniştită, ca o mască, deşi mişcările lui dau impresia că a întîrziat la o altă întîlnire la care trebuie să ajungă neapărat. Efectele negative produse de agitaţia interioară a Fecioarei sînt rareori vizibile, dar produc dezastre în sistemul său digestiv. De aceea mulţi umblă la ei cu Ulcerotrat, sau Rennie, sau alte produse pentru stomac. 

Pe aceşti oameni nu-i vei vedea lăfăindu-se în bani sau afecţiune. Sînt foarte prudenţi în ambele domenii, dăruindu-şi dragostea constant şi în tăcere, manevrîndu-şi banii cu acelaşi conservatorism. în mod ciudat, deşi sînt de dispuşi să facă servicii eficiente altora, nativilor le displace profund, aproape de nevroză, să li se facă favoruri.  Ei nu vor să fie îndatoraţi nimănui, pentru nimic. Şi nu vor să conteze pe nimeni altcineva pentru nimic. Această adînc înrădăcinată frică de dependenţă îi face pe mulţi nativi ca la vîrste înaintate să trăiască foarte economic, ajungînd să fie consideraţi zgîrciţi. Dar acesta e cun cuvînt prea dur. Cînd au destule economii şi nu au motive să-şi facă griji pentru viitor, mercurianul va cheltui bani ceva mai liniştit, dar şi atunci va avea grijă să obţină o calitate care să echivaleze exact preţul plătit, altfel îşi cere banii înapoi. 

Deşi nu are nici o urmă de compasiune pentru cerşetori şi leneşi, va fi întotdeauna generos cînd un prieten are necazuri. Fecioara, care e aproape avară cînd e vorba de nevoile ei personale, va face fermecătoare gesturi generoase, ajutîndu-i financiar pe cei care consideră ea că merită cu adevărat, sau pe cei pe care îi place sau iubeşte. Dar nu vei vedea niciodată un nativ aruncînd banii pe fereastră, căci risipa e unul dintre lucrurile care îl deranjează cel mai mult. El munceşte din greu pentru ce are şi extravaganţele îl şochează întotdeauna. De obicei, va avea cîteva replici usturătoare la adresa risipitorilor şi a celor prea leneşi ca să muncească.

Există un lucru care te va face să nu-i mai consideri criticile chiar atît de tăioase, şi anume faptul că e la fel de aspru cu el însuşi pe cît e şi cu tine. Pur şi simplu nu se poate abţine să nu vadă toate defectele, căci a fost născut ca să observe şi cea mai mică fisură a unei vaze. Nu va accepta întîrzierile, căci pentru nativ asta e tot o risipă - de timp, iar pentru el timpul e materialul din care e făcută viaţa. Aşa că fii punctual dacă vrei să eviţi dezaprobarea lui înţepătoare. 

E greu de înţeles de ce uneori mercurienii sînt consideraţi egoişti, căci de obicei ei găsesc mai multă satisfacţie în a-i servi pe alţii decît în a-şi urma ambiţiile proprii. Probabil că eticheta de "egoist" vine din capacitatea nativului e a spune "nu" şi a se ţine de cuvînt. El îşi dăruieşte de bună voie timpul şi energia, dar va refuza să îndeplinească pretenţii iraţionale. Cînd cererile devin excesive, Fecioara se va opri şi îţi va spune foarte clar care îi sînt obiecţiile. Poate prea clar! Pe cît de tare îi place să scoată în evidenţă defectele altora, pe atît de mult urăşte să îi fie criticate prorpiile greşeli. Cînd un nativ din Fecioară comite o eroare, arată-i-o cu tact dacă vrei să-i păstrezi prietenia. 

În ciuda farmaciei pe care o cară cu ei pretutindeni, mercurienii sînt surprinzător de sănătoşi, cu condiţia să nu se îmbolnăvească din cauză că muncesc prea mult sau se îngrijorează prea mult pentru orice. îşi îngrijesc bine corpurile şi sînt foarte atenţi la ce mănîncă. Totuşi, se pot plînge de probleme minore, cum ar fi: indigestie, dureri în zona intestinală, dureri de cap şi probleme la laba piciorului. Cînd au o răceală care le afectează cît de puţin plămînii ar trebui să se îngrijească temeinic, pentru că sînt predispuşi la boli îndelungate dacă planetele lor individuale se află în conflict în harta natală. Pot avea dureri de şold, de braţe, de umeri, de spate, artrită, gută, reumatism şi uneori chiar un ficat leneş. Dar preocuparea Fecioarei faţă de propria sănătate va preveni de obicei majoritatea bolilor grave. Mulţi dintre ei sînt vegetarieni. Dacă nu, poţi să fii siguri că ştiu exact ce trebuie să mănînce şi cum trebuie preparat fiecare fel. Din cînd în cînd vei da peste un nativ obsedat de microbi, care îşi pune mănuşi de cauciuc ca să amestece carnea pentru chiftele sau îşi fierbe periuţa de dinţi în fiecare seară, dar acestea sînt extreme. Totuşi, chiar şi Fecioara obişnuită îşi va spăla cu atenţie mîinile înainte de orice masă.

Mercurienilor le plac pisicile, păsările şi creaturile mici, neajutorate. Le mai place adevărul, punctualitatea, economia, prudenţa şi selectivitatea discretă. Urăsc sentimentalismul siropos, mizeria, vulgaritatea, neglijenţa şi lenevia. Firea lor este extrem de practică şi nu-şi vor face niciodată vise deşarte. Odată ce învaţă să stăpînească detaliile complicate ale vieţii, aceşti nativi îşi pot modela propriul destin cu mai multă siguranţă decît oricare alt semn al zodiacului.

Jadul verde şi platina îi aduc noroc. Culorile lui favorite sînt griul, bejul, bleumarinul, toate nunaţele de verde şi albul impecabil. Sub comportamentul lui grav se ascunde aura fascinantă a Fecioarei, simbolul purităţii gîndului şi clarităţii minţii. 

Bărbatul din zodia Fecioarei

Ar fi bine să spunem lucrurilor pe nume de la început. Nu-ţi face speranţe în legătură cu un bărbat din Fecioară dacă inima ta tânjeşte după vise romantice şi basme cu zîne. O relaţie amoroasă cu un bărbat din această zodie poate tăia creanga de sub picioare unei femei sentimentale, iar căderea pe pămîntul rece poate fi dureroasă.

Acest bărbat trăieşte aproape total la un nivel practic, material şi nu are ce face cu abstracţiunile unei idile ca-n poveşti. Desigur, toată problema poate rămîne doar la nivel teoretic, căci e nevoie de foarte mult efort pentru a-l aduce pe acest om în pragul unei relaţii cu o femeie. Nu e genul care să-ţi facă serenade sub fereastră. Vei avea mult de aăteptat singură, în balconul luminat de lună pînă cînd va începe el să se caţăre spre tine pe scara de incendiu.

De fapt, nativii cunosc dragostea încă din cea mai fragedă copilărie, dar nu dragostea gen Romeo şi Julieta. Principala lui modalitate de a-şi exprima acest sentiment este prin grija şi devotamentul altruist faţă de familie, prieteni şi de cei mai slabi sau mai dezorganizaţi decît el. Nativul s-a născut cu o dragoste instinctivă pentru muncă, pentru datorie şi disciplină şi devotament faţă de cei neajutoraţi. Chiar şi mercurianul cel mai puţin manifestat, care nu ajunge chiar la aceste sentimente, se simte uşor vinovat în sinea lui pentru că nu reuşeşte să se ridice la înălţimea unui ideal altruist.

Genul de iubire care se manifestă dramatic, prin promisiuni sentimentale, declaraţii înlăcrimate şi afecţiune siropoasă, nu numai că lasă nativul complet rece, dar îl poate speria în asemenea hal, încît să fugă din oraş cu primul autobuz sau tren (avionul e prea rapid şi prea scump pentru el şi recurge la el numai în cazuri disperate). Dar răceala acestui bărbat poate fi topită dacă temperatura e exact aşa cum trebuie, chiar dacă pare făcut dintr-o combinaţie de oţel şi ghiaţă. Există cu siguranţă căi spre inima bărbatului din Fecioară. Căi secrete. Iar urmărirea agresivă nu e una dintre ele. Nici cochetăria sau sexualitatea, după cum au aflat multe vampe şi sirene maestre în flirt, spre surprinderea şi dezamăgirea lor. 

În dragoste, Fecioarele caută calitate şi nu cantitate. De aceea, nativii au foarte puţine legături sentimentale adevărate, iar acelea, aşa puţine cum sînt, au finaluri triste sau sînt urmărite de ghinion, într-un fel sau altul. Reacţia nativului la o asemenea dezamăgire este să se îngroape în cea mai grea muncă pe care o găseşte, să se distanţeze de societate, în general, şi să fie de două ori mai precaut la următoarea ocazie. După cum vezi, va trebui să ai o strategie bine pusă la punct şi o răbdare de fier. Tendinţa de bază a mercurianului e castitatea şi o ignoră doar pentru un motiv foarte întemeiat sau o femeie excepţională. Multe Fecioare (dar nu toate) pot trăi fără o viaţă sexuală mult mai uşor decît orice alt semn din zodiac, aşa cum se supun unor reguli de disciplină pe care nu le înţeleg doar pentru că supunerea fără proteste în faţa sorţii este petnru ei ceva firesc. Dacă soarta decide că va trăi toată viaţa singur, mercurianul e pregătit să accepte acest lucru fără regrete prea mari sau traume emoţionale, aşa că în lume sînt mulţi burlaci născuţi în Fecioară, dar totuşi, în stilul lor liniştit, pot avea unele legături amoroase foarte poetice, chiar dacă sînt fragile.

Deşi nu e niciodată ostentativ, mercurianul poate fi un maestru în arta seducţiei subtile. E un amestec de intelect ascuţit şi realism solid. Poate fi destul de detaşat ca să frîngă numeroase inimi cu felul lui distant de a flirta, dar simţul lui critic şi analitic va permite rareori ca aceste rătăciri să părăsească tărîmul platonic. Pudoarea şi selectivitatea mercurianului împiedică orice cădere în promiscuitate. Desigur, poate avea uneori o experienţă senzuală, pur fizică, dar asemena indiscreţii sînt excepţiile care confirmă regula. Iar regula este interesul distant. Desigur, bărbatul e bărbat şi puţini nativi rămîn virgini la propriu, dar îşi păstrează concepţiile pure. Există în mod invariabil ceva curat şi cast în iubirea unui astfel de bărbat, care nu are voie să fie murdărită, chiar şi în focul pasiunii, indiferent de circumstanţele nefericite car ar putea-o face să pară doar o aventură.

Mercurianul nu se va grăbi deloc să-şi găsească un obiect al afecţiunii, ci o va face p eîndelete, pentru că e foarte critic şi meticulos în alegerea unei femei, aşa cum e în tot ce face, de la mîncare pînă la muncă. Nu încerca să-l păcăleşti sau să-l minţi. Iubitul tău din Fecioară nu îşi face nici un fel de iluzii. El vrea o relaţie, sinceră, sănătoasă şi adevărată. Ştie foartze bine cît de mici sînt şansele de a găsi o astfel de femeie. dar nu se va mulţumi cu nimic altceva. Dacă împrejurările îl implică într-o legătură sordidă, poţi să fii sigură că nu va dura prea mult.

E un bărbat ale cărui emoţii sînt foarte greu de stîrnit. Poate trăi mult timp fără să simtă nevoia arzătoare de a avea o parteneră permanentă şi asta e destul ca să te facă să plîngi dacă te-ai îndrăgostit de el. Te vei întreba dacă e făcut din marmură sau s-a născut fără inimă. Nici una nici alta. Ai răbdare. Succesul va fi în cele din urmă al celei care aşteaptă.

Din cînd în cînd, un mercurian curios poate încerca în mod deliberat să se comporte promiscuu, numai ca să vadă dacă e la fel de masculin ca ceilalţi bărbaţi. Bineînţeles că este şi de îndată ce va descoperi asta nu va mai căuta experienţe artificiale ca să-şi dovedească de ce e în stare. Nici un bărbat născut în Fecioară, oricît de rece şi raţional, nu va putea rămîne imun pentru totdeauna la chemările firii umane, dar cînd va ceda, în sfîrşit, se va sfii să o recunoască. Cînd va fi pe punctul de a ceda în faţa iubirii îşi va ascunde adevăratele sentimente sub masca nepăsării elaborate. în fiecare nativ există o doză bună de talent actoricesc extrem de rafinat. Se va preface a fi dezinteresat, aşa cum se preface că îi e rău cînd nu se distrează la o petrecere. Nu te aştepta ca el să reacţioneze afişînd cine ştie ce mare extaz, chiar şi după ce a cedat în faţa sentimentelor. Cît timp încă nu s-a decis dacă tu eşti cea pentru care va renunţa la statutul său de bărbat singur, va face în continuare pe distantul. însă, o dată ce a hotărît că relaţia e profundă şi reală, îşi va declara sentimentele şi intenţiile cu o simplitate mişcătoare. Iubirea lui va arde cu o flacără constantă, fără fluctuaţii, şi te va încălzi ani în şir, dîndu-ţi un minunat sentiment de încredere şi siguranţă. Ce e rău în asta? Singura trăsătură a unei idile de basm manifestată de nativ e aceea că, dacă e îndrăgostit cu adevărat, va aştepta ani la rînd pentru a pune mîna pe partenera dorită, sau va merge pînă la capătul pămîntului pentru a o aduce acasă, lîngă şemineul lui. E capabil de sacrificii enorme pentru a ajunge la acel picioruş delicat despre care e convins că se potriveşte perfect în pantoful de cristal al Cenuşăresei la care visează. O dată aprinsă, flacăra e fără îndoială, foarte puternică. E aproape imposibil de stins. Vei fi la fel de etern adorată ca însăşi Cenuşăreasa. Problema e, cum faci să aprinzi acea flacără. E greu să găseşti un picior căruia să-i vină pantoful de cristal, mai ales că mercurianul e extraordinar de pretenţios.

După ce ai pus mîna pe el, nu-ţi va da aproape niciodată motive de gelozie şi va fi decis să depăşească alături de tine orice probleme provocate de dificultăţi financiare, rude sau factori externi. Va da dovadă de o putere incredibilă în perioade de greutăţi emoţionale sau financiare, atîta timp cît îi eşti alături. Nu există partener mai tandru, mai blînd decît mercurianul, atunci cînd lumea rea ţi-a frînt inima sau cînd eşti bolnavă. Nu te va îngropa în bani, dar vei avea absolut tot ce îţi trebuie şi te va copleşi cu respect şi atenţie. 

Un bărbat născut în zodia Fecioarei este totdeauna înţelegător şi atent la toate acele mici lucruri care contează pentru o femeie. Are o memorie impecabilă şi probabil că nu va uita datele speciale pentru tine, deşi s-ar putea să nu prea priceapă de ce sînt atît de importante. Nu va fi nebuneşte de gelos, dar bărbaţii din fecioară sînt extrem de posesivi. Pare să fie acelaşi lucru, dar nu e. Chiar dacă nu face scene de gelozie din cauza atenţiei pe care ţi-o acordă alţi bărbaţi, simţul proprietăţii, adînc înrădăcinat la el, ar trebui să te prevină că, doar pentru că îţi acordă libgertate, nu trebuie să profiţi de ea. Dacă soţia unui nativ rătăceşte prea departe de focul căminului, de prea multe ori, s-ar putea să rămînă fără un soţ la care să se întoarcă. Mercurienii sînt profund loiali şi detestă să distrugă legăturile familiale, dar cînd bunul lor simţ a fost în sfîrşit ultragiat, nu vor ezita să desfacă rapid o căsnicie. Ei nu sînt genul care să accepte rergiversări şi separări de încercare, sau divorţuri urîte. Cînd s-a terminat, s-a terminat. Adio şi mult noroc! Nici chiar memoria lor excepţională nu ţi va face să verse lacrimi în dorul trecutului, pentru că e capabil să-şi controleze memoria la fel de bine cum îşi controlează emoţiile. Autodisciplina face parte intrinsecă din natura lui. Acest bărbat, o dată ce a luat o hotărîre, îşi va vedea de drum şi, o dată ce a făcut asta, toate lacrimile şi scuzele tale nu-l mai pot face să se răzgîndească. Nu va cădea niciodată victimă iluziei că, lipind bucăţile la loc, va recrea ceva ce a fost cîndva perfect, dar apoi a fost distrus. 

Dacă ai pus ochii pe un bărbat din Fecioară ai face bine să-ţi lustruieşti materia cenuşie şi s-o pui la treabă cînd e prin preajmă. Aceşti bărbaţi detestă ignoranţa, prostia şi gîndirea superficială aproape la fel de mult pe cît detestă mizeria şi vulgaritatea. Fata care rîvneşte la inima unui mercurian trebuie să se îmbrace elegant şi să aibă un creier de dimensiuni considerabile sub coafura îngrijită. Ai grijă! Am spus "îngrijită"! Nativii caută femei dichisite la minte şi la trup, care se îmbtracă bine, dar fără să cadă în extremele ostentative ale modei.

Nu va trebui să fii maestră în bucătărie, dar, pentru Dumnezeu! nu fi atît de naivă încît să-ţi închipui că poţi hrăni un soţ-Fecioară numai cu conserve. O femeie ahtiată după plăceri, egoistă şi cu mintea leneşă nu va avea trai alături de un astel de bărbat, chiar dacă emană sex-appeal prin fiecare por al trupului ei. Acesta e ultimul bărbat din lume pe care ai să-l vezi fugind în lume cu o dansatoare topless, deşi probabil că i-ar împrumuta acesteia haina lui, ca să nu răcească. Adevărul adevărat e că el caută o nevastă, nu o metresă.

De regulă, nativii nu tînjesc foarte tare să devină taţi. Personalitatea lor nu pare să aibă nevoie de sentimente paterne pentru a se simţi împlinită emoţional, aşa că bărbaţii-Fecioară tind să aibă familii restrînse. Totuşi, o dată născut un copil, ei sînt părinţi deosebit de conştiincioşi şi îşi iau foarte în serios responsabilităţile. Nativul va petrece multe ore învăţîndu-l pe cel mic tot felul de lucruri şi transmiţîndu-i propriile lui standarde înalte de comportament. Va accepta bucuros să-i ajute pe copii la temele pentru acasă şi va face orice sacrificiu pentru hobbi-urile lor, pentru lecţiile lor de muzică, pentru a-i trimite în tabere şi, mai ales, la facultate. Un tată născut în Fecioară va pune mare accent pe intelect şi îşi va educa progeniturile cu rigiditate în probleme de etică, politeţe şi simţ civic. Chiar şi nativul divorţat se va îngriji într-un fel sau altul ca urmaşii lui să fie bine îngrijiţi, oriunde ar fi, şi ca ei să primească o bună educaţie. Copiii unor astfel de bărbaţi dobîndesc dragoste şi respect pentru cărţi şi învăţătură. Rareori vei vedea un părinte din Fecioară care să-şi răsfeţe copiii şi aceştia vor avea parte mereu de disciplina necesară. Toate bune şi frumoase, dar s-ar putea ca cei mici să ducă lipsa unor manifestări fizice de afecţiune din partea tatălui, căci afecţiunea nu e ceva foarte firesc pentru el. Dacă nu face eforturi serioase încă de la naşterea copiilor, s-ar putea ca într-o zi să-şi dea seama că între el şi copiii pe care-i iubeşte atît de mult a apărut o barieră insurmontabilă. în plus, aceşti taţi au tendinţa de a fi prea critici, de a aştepta prea mult prea repede şi de a fi prea severi.

Mercurianul îţi va pretinde să-ţi baţi capul cu sănătatea lui, dar şi el te va îngriji cînd vei fi bolnavă şi îţi va permite să faci pe dama cu camelii fără să-ţi reproşeze nimic. E posibil ca din cînd în cînd, poate chiar destul de des, să aibă toane şi să fie iritabil, dar un lucru e sigur. Dacă-l laşi în pace nu-ţi va căuta ceartă. Lasă-l să-i treacă pasa proastă şi te va surprinde cu tandreţea cu care te va trata pentru a compensa nervozitatea din trecut. Lasă-l să-şi facă griji. îi prieşte. Pentru el e ca un fel de exerciţiu mintal. Dar dacă vezi că îi afectează sănătatea fizică, scoate-l dintr-ale lui sugerîndu-i o activitate interesantă sau nouă. 

Acum că ştii ce te aşteaptă, dacă încă mai eşti îndrăgostită de bărbatul tău din Fecioară, poţi să te aştepţi la un viitor plin de mulţumire. Vei avea un soţ vivace şi bine informat, care nu-ţi pretinde să îl serveşti ca o sclavă şi nici să circuli prin casă arătînd tot timpul sexi, cu un strop de parfum după ureche şi un trandafir în dinţi. Va fi de încredere şi plăcut dacă manifeşti tact faţăă de defectele lui. Oricum nu va avea prea multe, dacă nu ei în calcul mici obiceiuri cum ar fi cel de a-şi trece în fiecare seară degetul pe mobilă ca să vadă dacă ai şters praful. Orice ar face, încearcă să nu-l cicăleşti. Nu uita că el nu e făcut să rabde genul de analiză critică pe care o aplică el celorlalţi. Obişnuieşte-te cu obiceiul lui de a te critica şi trece peste el rîzînd, căci pur şi simplu nu se poate abţine să nu despice firul în patru. O dată ce îndepărtezi aceste posibile resentimente, poţi să te relaxezi şi să savurezi viaţa alături de inteligentul şi loialul tău bărbat din Fecioară. Nu e un înger, dar multe femei te vor invidia. La urma urmelor, cîte dintre ele sînt căsătorite cu un bărbat muncitor, frumos, ordonat şi curat, care nu uită nici o aniversare şi face minuni cu carnetul lui de cecuri? Cîte au un soţ deştept, care se îmbracă elegant, nu iese cu băieţii decît foarte rar şi nu face ochi dulci altor femei şi, în plus, e blînd şi atent? Ia uite-te mai atent! Aia e reflecţia felinarului de pe stradă în jurul capului lui, sau... Nu! Nu poate fi un halou! Nu după halul în care te-a repezit la restaurant cînd i-ai scăpat untul în poală. Sigur că nu. Totuşi... 

Femeia din zodia Fecioarei


Îţi închipui femeia din zodia Fecioarei ca pe o creatură virginală, pură ca zăpada neatinsă? Iluziile tale sînt pe cale de a fi spulberate. Nu e deloc o nimfă în tunică diafană, îngenunchind lîngă izvor.

O astfel de femeie îşi poate părăsi soţul pentru un bărbat pe care l-a cunoscut pe malul vreunui ocean îndepărtat, poate naşte copilul iubitului ei fără să fie căsătorită cu el şi poate înfrunta lumea ostilă cu fruntea sus. Sînt multe de învăţat despre acest simbol vulnerabil şi fragil al feminităţii nepătate. În primul rînd, coloana ei vertebrală e făcută din oţel inoxidabil.

E adevărat ca e fundamental timidă. Fără îndoială. Fecioarele nu se caţără pe lădiţe de lemn ca să ţină discursuri înflăcărate, agresive, înflăcărate, nu sînt arestate pentru conducere sub influenţa alcoolului şi dacă găseşti vreuna care să joace într-un spectacol burlesc, fă-ţi o cruce mare! Dar e puţin probabil. Dar o femeie din Fecioară e, totuşi, o femeie. Are toate vicleniile şi armele necesare, inclusiv hotărîrea de a-şi căuta fericirea, oriunde s-ar afla aceasta. Dacă pe acest drum se întîmplă să dea peste ceva spini, nu va leşina şi nici nu va striga după ajutor.

Cînd auzi de o nativă care a indignat societatea pentru că i-a încălcat legile, citeşte printre rînduri. Mintea ei e fundamental curată, pură, ca şi iubirea adevărată, singurul fel de iubire pe care-l va accepta. Va escalada cel mai înalt munte şi va traversa oceane furtunoase doar în galoşi şi jachetă o dată stîrnit spiritul ei mercurian, fapt ce poate schimba profund acea imagine feciorelnică, fragilă a ei. O Fecioară care îşi dă seama că mariajul ei e imperfect şi găseşte o iubire care i se pare fără cusur, nu va ezita să taie legăturile vechi. Cînd va folosi cuţitul va fi la fel de calmă şi precisă ca un chirurg. Oricît ar detesta să rupă legăturile de familie, ea detestă şi mai mult ipocrizia.

O dată ce a văzut că o iubire e adevărată şi ideală, puritatea conceptului ei despre o legătură sentimentală e mai presus de orice document legal din lume. Ea e singura femeie din zodiac care poate fi mortal de practică şi divin de romantică în acelaşi timp. Acea aventură romantică petrecută la malul unui ocean îndepărtat poate părea superficială şi imorală. de fapt, e un exemplu previzibil de fecioară care se comportă cum îi dictează firea atunci cînd ajunge într-o situaţie dificilă. Va agoniza de ruşine din cauza condamnării din partea societăţii în cazul unei astfel de legături ilicite, dar aceasta nu îi va schimba cursul acţiunilor, aşa cum nu va schimba nici puritatea motivelor acestei femei. Iubirea unei Fecioare poate arde cu o asemenea incandescenţă, încît să facă de rîs pasiunea altor zodii prin intensitatea şi hotărîrea ei. Însă aprinderea acestui foc poate dura cîtva timp.

Trebuie să recunosc faptul că aspectul fizic, animalic al iubirii poate fi oarecum diminuat la femeia tipică din Fecioară, dar ea are o calitate misterioasă, tăcută ăi răbdătoare, iar "pasiunea spiritului" este un substitut extrem de satisfăcător pentru bărbaţii care preferă delicateţea într-o relaţie amoroasă.

Nativa e o perfecţionistă, dar asta nu înseamnă că ea e perfectă. Are şi ea trăsăturile ei negative şi acestea pot pune omul la grele încercări. În primul rînd, aceste femei au convingerea nestrămutată că nimeni nu poate face lucrurile atît de ordonat şi eficient ca ele. Ceea ce te scoate din minţi e faptul că, de obicei, au dreptate! În plus, ţin enorm la promptitudine. Ai făcut vreodată o Fecioară să te aştepte la o înrîlnire? Cînd e supărată sau prost dispusă, nu va face scene furtunoase şi nici nu-ţi va da cu sticle în cap, dar poate fi o adevărată scorpie plină de venin cînd o enervezi. Poţi să te aştepţi liniştit să te facă cu ou şi cu oţet fără menajamente. Du-i flori, recunoaşte că ai greşit şi nu o contrazice. Nu vei rezolva nimic, căci într-o ceartă cu o Fecioară nu ai cum să cîştigi. Pămîntul e elementul ei, aşa că apreciază creaţiile naturii. Prin urmare, florile o vor mai îmblînzi. Cît despre scuze, fii scurt şi sincer. Fecioara nu e deloc proastă. Mintea ei limpede va descoperi imediat o minciună elaborată, chiar şi spusă de cel mai rafinat orator, şi va vedea şi cea mai mică pată de ruj de pe gulerul cămăşii tale. O fi ea o minte pură, dar categoric nu e naivă.

Nu vreau să spun că-ţi va percheziţiona coşul cu rufe murdare, cel puţin nu pînă la căsătorie. După aceea, rufele vor fi în casa ei şi ea nu se va mai simţi atît de vinovată cînd le va studia. 

Această femeie are un blocaj mintal cînd e vorba să recunoască faptul că a greşit, aşa că ai face bine să-ţi asumi vinovăţia din start. Oricît de tare te-ar irita acest lucru, de cele mai multe ori ea va avea dreptate. Aşa că, de ce să te opui? Cînd reuşeşti să o aduci din nou la starea ei normală, e o fiinţă atît de încîntătoare încît nu va mai conta cine a cîştigat cearta.

Dacă orgoliul tău masculin poate să suporte, nu ţi-ar strica să o consulţi în problemele financiare sau să o laşi pe ea să administreze bugetul. E concisă şi practică şi va descoperi cele mai mic erori, pe care nici un expert contabil nu le-ar detecta imediat. Asta doar în cazul în care harta ei natală nu are influenţe puternice din alte părţi sau nu are un ascendent impulsiv.

Revizuieşte-ţi manierele şi gramatica dacă ai o iubită din Fecioară. Nu va suporta greşelile de limbaj, înjurăturile sau faptul că bei apa din castronelul pentru spălat pe mîini. Nu mesteca ţelină lîngă urevhea ei şi nu comanda un pui fript întreg. E destul de greu să-l mănînci elegant în faţa ei. Mai bine spune-i chelnerului să-ţi aducă şniţel de piept dezosat, e mai sigur. Nici cu îmbrăcămintea neglijentă nu vei avea mare trecere în faţa ei. Dacă te-ai îndrăgostit de o fecioară, resemnează-te să te bărbiereşti şi să faci duş de două ori pe zi. Dă-ţi cu after shave, aranjează-ţi părul, pune-ţi o cămaşă curată, ai grijă cum te comporţi şi lustruieşte-ţi pantofii înainte să porneşti la cucerirea acestei fete. ªi uite un pont foarte valoros: data viitoare cînd întîrzii, prefă-te că nu-ţi dai seama cît e ceasul. Intră pe uşa ei furios. cînd te întreabă ce s-a întîmplat, spune-i că biblioteca aceea nenorocită, afurisită (mai urît de-atît să nu-ndrăzneşti să te exprimi!) se tot închide cu cinci minute mai devreme decît scrie în program. Asta n-ar fi aşa de rău, dacă s-ar întîmpla doar din cînd în cînd, dar ei trag de tine să te dea afară în fiecare sear, cînd tu trebuie să pui la loc toate colecţiile alea de reviste ştiinţifice cu care lucrezi. Va uita complet de întîrzierea ta.

N-o duce la curse ca să te vadă aruncînd dintr-un foc trei sute de mii pe un pariu, păstrează-ţi povestioarele fără perdea pentru pauza de masă cu băieţii de la muncă şi spune-i tot timpul cît de bine îţi par că nu e genul superficial. Aşa şi e, nu? Nu e nici genul sufocant. Fecioarele nu alunecă spre extreme. Ele pot foarte bine să-şi poarte singure de grijă, dar nu au nevoie să se comporte bărbăteşte pentru asta. 

Nu o copleşi scoţîndu-ţi în evidenţă farmecele fizice, nu o strînge în braţe de să-i rupi coastele în metrou şi nici nu te grăbi să o săruţi de noapte bună de la prima sau chiar de la a zecea întîlnire. Aşteaptă şi vei primi ceva mai bun. În general, nu face mare caz din relaţia voastră. Mişcă-te încet, cu graţie şi bun gust, sau vei rămîne fără iubita ta din Fecioară. Probabil că-i va plăcea la nebunie teatrul şi chiar paradele. Pompa şi costumaţiile, emoţia dramatică ţi oferă o supapă pentru propriile ei emoţii ţinute strîns sub control. În plus, e un critic excepţional. Intelectul ei înalt combinat cu gustul artistic îi oferă o percepîie extrem de ascuţită. O Femeie din Fecioară va şti exact ce vor scrie criticii în recenzii înainte ca acestea să apară. Iubeşte piesele de teatru, concertele şi cărţile, dar le critică fără milă conţinutul. La fel de critică e şi cu cravata, tunsoarea, vorbele şi faptele tale. Pentru ea, a critica e la fel de firesc ca şi a respira. E eterna perfecţionistă şi fără ea, toţi am fi cam neglijenţi şi delăsători. Însă, ai grijă, nu o critica şi tu! Asta e împotriva regulilor. Aici nu merge să-i faci şi tu ce-ţi face ea. Gîndirea ei limpede precum cristalul îi permite să-şi vadă în taină rpopriile imperfecţiuni la fel de clar cum le vede şi pe ale tale şi se judecă deseori cu multă asprime. De aceea consideră că nu e cazul să o faci şi tu. Despre ea se poate spune cu adevărat că e cel mai aspru critic al propriei persoane. 

Unul dintre lucrurile plăcute în relaţia cu o femeie din Fecioară e faptul că ea îşi va bate capul cu toate, îngrijorîndu-se pentru orice şi făcîndu-i chiar plăcere. Te va ţine pe linia dreaptă fără să-ţi răpească masculinitatea, artă pe care femeile din alte semne ar face bine să o deprindă de la ea. 

Cît despre problema fidelităţii, s-ar putea să auzi de vreo nativă care, din cine ştie ce motive inimaginabile, s-a hotărît să-şi arunce pe fereastră virtutea, aruncîndu-se într-un vîrtej de aventuri, dar de obicei asta se întîmplă din dorinţa de a-şi dovedi ceva şi această rătăcire nu va dura prea mult. Fecioarele care se abat uneori pe drumul promiscuităţii sînt destul de deştepte ca să-şi ascundă scăparea şi asemenea comportament este, oricum, o excepţie de la regulile lor. În mod normal, dacă te iubeşte cu adevărat, poţi să stai liniştit chiar dacă femeia ta rămîne singură timp de o lună pe o insulă pustie cu cel mai sexi bărbat din lume. Dar două luni? Păi, Fecioarele sînt şi ele oameni, ştii? Nu sînt computere. Au inimi mai calde decît cred cei din jur şi emoţii care pot fulgera de intensitate, chiar dacă nu simt nevoia să închirieze un panou ca să facă reclamă acestui lucru. Latura emoţională a nativelor este controlată, dar nu inexistentă. Nu uita asta! 

femeia acestei zodii e enervant de meticuloasă în chestiuni mărunte, dar poate fi cea mai bun, generoasă şi afectuoasă creatură din lume. Gîndeşte-te la perfecţionismul ei ca la o virtute în loc de un defect. În lumea asta măturată de  impulsivitate ce ne-am face fără mintea şi privirea ascuţită a Fecioarei? Chiar şi în timp ce te scoate din sărite cu critcile ei, are ceva adorabil şi de-a dreptul irezistibil. dar, desigur, ai descoperit asta deja, altfel nu te-ai bărbieri de două ori pe zi şi nu te-ai duce în fiecare seară la bibliotecă. Comportamentul ei liniştit şi ochii blînzi, limpezi, şi-au făcut treaba şi te-au prins în mreje. Probabil că ai aflat chiar şi cît poate fi de amuzantă cînd oamenii nu se iau de ea şi ce spirit sclipitor zace în căpşorul acela drăgălaş. E ciudat şi fermecător, dar, în general, rîsul femeilor din Fecioară sună ca nişte clopoţei.

Ea nu-şi face iluzii, aşa că nu încerca să-i vinzi cine ştie ce idei de doi lei. Pentru ea, adevărul e frumuseţe şi frumuseţea e adevăr. Obişnuieşte-te s-o vezi golind scrumirele din trei în trei secunde, fii bun cu pisoii adunaţi de ea de pe străzi şi ea va accepta cu graţie feminină rolul de soţie supusă, care-ţi aduce pipa şi papucii. Îşi va împărţi viaţa numai cu un om în care are încredere, iar lucrurile mărunte înseamnă enorm pentru ea. În ciuda modestiei şi timidităţii ei naturale, e destul de puternică pentru ca alţii să găsească sprijin în ea în momente grele. Curajul tăcut şi simţul responsabilităţii înnăscute la femeile din Fecioară acţionează deseori ca un liant magic care ţine la un loc o familie numeroasă. Probabil că va fi o bucătăreasă bună şi nu te va otrăvi cu supa. Casa voastră va fi curată şi plăcută, iar castronelul de pe măsuţ de cafea va fi plin cu mere în loc de bomboane de ciocolată, care strică dinţii şi nu sînt bune pentru sănătate. 

Probabil că n-ai să-ţi vezi niciodată progeniturile alergînd prin cartier cu lumînări neşterse sub nas, mînjite de dulceaţă pe faţă şi tenişi rupţi. Nici n-ai să-i găseşti pe cei mici cu degetele băgate în tutunul tău de pipă sau colorîndu-ţi documentele de serviciu. Fecioara ta îi va disciplina cu fermitate. Nativele au rareori mai mult de unul sau doi copii şi nu par să aibă neapărată nevoie să fie mame pentru a se simţi femei. Însă o dată apărut copilul în viaţa unei astfel de femei, nu îi va neglija niciodată nevoile fizice, morale sau educaţionale. Poate că nu-i va satisface la fel de uşor nevoile emoţionale, dar dacă e sigură de dragostea ta pentru ea şi se ştie apreciată se va relaxa şi va dărui copiilor ei caldă afecţiune din belşug. Cei mici le găsesc deseori pe mamele din Fecioară încîntător de amuzante şi bune. Acestea sînt ferme şi încearcă să le inducă obiceiuri sănătoase, dar au o blîndeţe care face copilul să se simtă iubit şi în siguranţă.

Dacă ai drept nevastă o Fecioară tipică, probabil că vei veni de la serviciu şi îţi vei găsi casa mirosind a flori proaspete şi pîine rumenindu-se în cuptor. Ea îţi va şterge de praf vechile visuri şi le va face să strălucească din nou, nu-ţi va împrumuta niciodată aparatul de ras şi nici nu-ţi va folosi periuţa de dinţi ca să se dea cu rimel. te va îngriji ca un înger cînd vei fi bolnav şi nu te va pune în situaţii jenante flirtînd cu cel mai bun prieten al tău. Se va îmbrăca îngrijit şi vei putea discuta u ea o groază de subiecte, nu numai despre scutece şi bîrfe de la coafor. Nu va face crize de gelozie sau de nervi şi nici nu va arunca banii pe fereastră. Îţi va păstra cu sfinţenie secretele, te va ajuta să-ţi organizezi munca şi probabil că nu va face riduri cînd va fi de vîrstă mijlocie. Spune drept, pentru toate astea nu merită să-ţi revizuieşti comportamentul şi să-ţi îngrijeşti unghiile? Ochii ei sînt lacuri limpezi de iubire pură, iar cînd zîmbeşte poate lumina o cameră întreagă. Păstreaz-o! S-ar putea să nu mai ai un asemenea noroc tot restul vieţii.

BALANŢĂ

Cum să recunoşti un nativ din Balanţă

Balanţele detestă să fie nepoliticoase, dar vor îndrepta tabloul strîmb de pe peretele casei tale şi îţi vor da mai încet televizorul. Balanţele iubesc oamenii, dar urăsc mulţţimile. Ca nişte porumbei ai păcii, aceşti nativi umblă să medierze şi să împace persoanele certate, dar lor le place la nebunie o ceartă straşnică în care să fie implicaţi. Sînt blînzi şi plăcuţi, dar pot fi şi posomorîţi şi nu suportă să primească ordine. Balanţele sînt extrem de inteligente, iar în acelaşi timp sînt incredibil de naive şi credule. Vorbesc pînă te înnebunesc de cap, dar au un talent minunat de a şti să asculte. Balanţele sînt persoane agitate, dar rareori se grăbesc sau se pripesc. Nu mai înţelegi nimic? E şi firesc. Această zodie are o inconstanţă care te poate scoate din minţi şi îi bulversează pe nativi la fel de mult cît pe ceilalţi.

Mulţi îţi vor spune că Balanţa e numai iubire şi frumuseţe şi drăgălăşenie şi lumină. E adevărat, pînă la un punct, şi nu prea. Doar pentru că simbolul zodiei e strălucitorul cîntar al justiţiei nu înseamnă că nativii sînt întotdeauna perfect echilibraţi. Du-te la o farmacie şi roagă pe cel care lucrează acolo să te lase să vezi cum cîntăresc componentele preparatelor. Spune-i că vrei să afli cum "funcţionează" mătuşa Martha. Ai să vezi de cîte oscilaţii e nevoie pînă ca cele două talere ale cîntarului să fie în echilibru perfect. După acest experiment vei şti că Balanţele sînt calme, echilibrate, drăgălaşe, politicoase şi fermecătoare doar din cînd în cînd. în restul timpului, ele sînt enervante, certăreţe, încăpăţînate, agitate, deprimate şi confuze. Nativul e acum aşa, acum invers, dar după un timp, apare şi momentul de echilibru perfect.

Ca să-ţi dai seama care sînt trăsăturile fizice caracteristice acestor oameni trebuie să ste concentrezi la fel de tare ca şi atunci cînd e vorba de personalitatea lor. Nu prea există trăsături tipice Balanţelor, decît dacă punem la socoteală gropiţa lui Venus. Chipul lor e în general echilibrat, plăcut, dar nu remarcabil, aşa că mai bine începem cu gropiţele. de obicei vei descoperi două în obraji sau una în barbă. Dacă nu le găseşti pe faţă, caută la genunchi. Multe Balanţe fac gropiţe la genunchi. Fii discret, dar verifică. Nu te descuraja dacă persoana are gropiţe la genunchi dar nu s-a născut în octombrie,. Cu siguranţă are un ascendent în Balanţă. 

După ce ai verificat chestia cu gropiţele, vei observa că chipul nativilor poartă întotdeauna o expresie plăcută. Chiar şi atunci cînd Balanţa e furioasă, ea va reuşi cumva să pară blîndă, sau măcar neutră.. Vocile celor dominaţi de Venus sînt de obicei dulci şi limpezi ca un clopot, iar ei rareori le ridică pentru a ţipa sau urla. O Balanţă e singura fiinţă de pe lume care poate spune "Te urăsc şi am să-ţi trag un pumn în nas de să te umplu de sînge" cu tonul cu care ar recita "Pe lîngă plopii fără soţ". Gura lor are de obicei o formă arcuită, iar buzele sînt de culoarea vişinatei. De fapt, chipul tipic unei Balanţe îţi poate aminti uimitor de tarte de o cutie cu bomboane, sau un fursec. Unii arată ca nişte acadele umane sau o îngheţată de caramel cu multă frişcă deasupra. Acestea sînt şi lucrurile după care se dau în vînt, de altfel, iar dacă o Balanţă citeşte asta cu siguranţă salivează deja. 

Femeile sînt aproape întotdeauna drăguţe, iar bărbaţii sînt de obicei frumoşi. Totuşi, nu toţi oamenii frumoşi din lume sînt născuţi în Balanţă. Frumuseţea venusiană e ceva aparte şi uneori nu e uşor de recunoscut. Secretul e să te gîndeşti la expresiile drăgălaşe ale lui Dwight Eisenhower şi Brigitte Bardot şi atunci îi vei descoperi. Problema e că uneori femeile arată ca Eisenhower iar bărbaţii ca Brigitte Bardot.

Nu vreau să spun că femeia Balanţă e masculină. Majoritatea lor aproape că sînt chiar mai feminine decît e în stare să suporte un bărbat normal. Şi cu siguranţă nu vreau să spun bărbaţii din Balanţă sînt feminini. De obicei sînt nişte masculi foarte virili. Dar nu se poate nega faptul că au o puritate a trăsăturilor care te împiedică să-i confunzi cu vreun boxer sau campion de lupte. Chiar şi acel rar exemplu de Balanţă despre care se poate spune că e urîtă are o expresie atît de fermecătoare, încît eşti convins că chipul ei trădează un caracter foarte frumos.

Nu vei cunoaşte o Balanţă al cărei zîmbet să nu fie ca un nor moale şi alb. Acel surîs venusian poate topi o ciocolată de la cinci metri distanţă. Cînd îşi face apariţia, are puterea să transfigureze chiar şi cele mai şterse sau chiar urîţele trăsături. 

Majoritatea Balanţelor sînt mai degrabe pline de curbe decît de unghiuri. Părul lor e deseori ondulat. Nu sînt neaparat grase (deşi un ascendent în Taur poate produce şi asemenea specimene). Totuşi, uneori îţi fac figura, ţin regim şi apoi au o siluetă chiar subţire. Dar chiar şi atunci, curbele tot vor rămîne acolo, trupul lor arătînd ca o clepsidră suplă. Ca s-o luăm din nou drept exemplu pe Bardot, în nici un caz nu poţi spune despre ea că e grasă, dar nici nu poţi spune că e slabă. Mai există o caracteristică a Balanţelor, care te va face să le recunoşti imediat. Vei observa rîsul lor viu, clocotitor, plin de veselie. O dată ce-l auzi, nu-l vei mai uita uşor.

Acuma, ai putea crede că e o binecuvîntare să te naşti atrăgător şi cu gropiţe, să cauţi corectitudinea şi frumuseţea, să fii plăcut şi uşor de mulţumit. ţi-ai putea închipui că blîndeţea şi inteligenţa, graţia şi compasiunea sînt adevărate daruri de la vreo zînă - naşă. Aşa şi e. Cînd talerele balanţei sînt echilibrate îţi vine să crezi că ai întîlnit un înger coborît din Paradis. Problema e zîna aceea care tot înclină talerele, ba într-o parte, ba în alta. Parcă nu se poate hotărî dacă a făcut o greşeală sau nu şi transmite indecizia asta şi nativilor din Balanţă. Mai întîi vor turui într-una, monopolizînd conversaţia. Apoi vor asculta atent, cu un interes care te flatează. Cînd alţii se ceartă, Balanţa va juca rolul pacifistului, liniştind pe toată lumea. Apoi se vor întoarce brusc la 180 de grade şi vor lua cu bună ştiinţă partea oponentului tău, stîrnind o discuţie aprinsă numai de dragul scandalului. Nativii caută armonia. Totuşi, mulţi se dedau la excese de mîncare, băutură sau amor fizic, dînd complet peste cap talrele alea, ca să nu mai vorbim de armonia care zboară pe fereastră. 

Zile, săptămîni şi chiar luni la rînd Balanţa poate fi prea ocupată ca să se distreze. Va lucra pînă tîrziu în noapte şi se va trezi o dată cu răsăritul soarelui. Te oboseşte numai să o priveşti. Apoi, brusc, se va trînti într-un fotoliu şi va spuna: "Sînt frînt!". O dată ce a u făcut asta, nu-i mai vezi mişcînd nici un muşchi. Va fi un efort pentru nativ şi să ridice lingura sau paharul la gură (dar vor reuşi). Dacă e prin preajmă cineva dispus să îi servească, nativii vor pretinde ca acea persoană să facă totul pentru ei. Cînd cade în letargie, Balanţa nu mai poate fi mişcată nici cu buldozerul. Va vorbi, va citi, va căsca, va moţăi, se va uita la televizor sau se va uita pe fereastră şi abia va fi în stare să se tîrască în dormitor (dar va reuşi). Toată cicăleala sau ţipetele din lume nu o vor impresiona. E ca şi cum ar fi pe altă lume. După un timp, cînd şi-a refăcut forţele, va simţi un val de energie şi va porni din nou la treabă într-o viteză nebună. Din nou va munci ca un rob, păstrînd echilibrul în mod miraculos, în timp ce îşi planifică sarcinile cu uşurinţă eficientă. Deşi Balanţa nu e un semn dublu, majoritata prietenilor lor au impresia că de fapt cunosc două persoane complet diferite. Spune cuiva care a cunoscut o Balanţă în perioada sa de activitate intensă că acest om e leneş şi te va privi ca pe un om nebun. 

Balanţele ştiu din instinct că, pentru a păstra armonia trupului trebuie să alterneze pasele active cu odihnă completă. Aranjarea specială a genelor şi celulelor lor cere cu insistenţă acest lucru şi majoritatea nativilor sînt foarte pricepuţi la păstrarea delicatului echilibru al fizicului lor. Totuşi, armonia minţii şi emoţiilor nu e la fel de instinctivă. Nativii pot vărsa rîuri de lacrimi copleşitţi de emoţie, în clipa următoare pot fi usturător de sarcastici, ca apoi să devină veseli şi vioi ca nişte cintezoi. Sentimentele Balanţei sînt foarte profunde, indiferent care dintre ele o cuprinde într-un moment sau altul. în plus, ea are o atitudine filozofică faţă de bucurii şi tristeţi, atitudine care în final echilibrează lucrurile. 

Instinctul îi păstrează pe nativi sănătoşi din punct de vedere fizic şi mintal. De obicei reuşesc să evite bolile grave. Cea mai mare ameninţare pentru sănătatea lor e excesul de un fel sau altul. Consumul de dulciuri poate provoca obezitate, probleme stomacale şi dermatologice. Excesul de alcool poate duce la grave afecţiuni ale rinichilor şi vezicii urinare, care au ca rezultat violente dureri de cap. Depresiile pot provoca iritaţii pe piele sau chiar erupţii purulente. Partea sensibilă a trupului lor e pieptul şi uneori pot apărea probleme la tălpi şi la intestine, deşi acestea nu sînt foarte răspîndite printre nativi. Mulţi dintre ei suferă de ulcer, nu atît din cauza stressului, cît din cauza exceselor alimentare şi din cauza emoţiilor lor fluctuante şi puternice. în general, Balanţele sînt mai sănătoase decît majoritatea oamenilor, cu condiţia să nu se epuizeze şi să nu uite să-şi facă perioadele de odihnă completă. Efectul pe care-l au liniştea şi armonia supra sănătăţii venusienilor e miraculos. Cînd sînt bolnavi, ei au nevoie de lungi perioade de odihnă, fără situaţii stressante emoţional, în care să fie înconjuraţi de cărţile favorite, muzică lentă şi cuvinte liniştitoare. O asemenea atmosferă ajută întotdeauna Balanţa să se pună rapid pe picioare.

Personalitatea Balanţei e alcătuită din cantităţi aproape egale de bunătate, blîndeţe, corectitudine, spirit de contradicţie, încăpăţînare crîncenă, logică filozofică şi nehotărîre. Să luăm de exemplu spiritul de contradicţie. Balanţa se va certa cu tine pe un subiect banal cum ar fi cît e ceasul, dacă ea consideră că al tău a rămas în urmă cu două secunde. Nu-ţi închipui că ai să scapi cu generalizări de genul "Adolescenţii distrug ţara". îţi va fi servită o dizertaţie bine documentată şi amănunţit gîndită despre rolul benefic al adolescenţilor şi tinerilor în societate. Să nu spui niciodată pe ton lejer "E o prostie să locuieşti la oraş cînd poţi locui la periferie. Nici nu se compară!". Mai ales ultima remarcă e o greşeală imensă. E de-ajuns să pronunţi cuvîntul "comparaţie" şi nativul din Balanţă se va dezlănţui. Poate face comparaţii toată noaptea, cu pauze pentru gustări. Nu ar avea nici o importanţă dacă ai susţine contrariul, căci Balanţa ar ţine un discurs argumentînd în favoarea ideii opuse. în fond, nu-i pasă de partea cui e într-o discuţie în contradictoriu, atîta timp cît e în tabăra opusă. Uneori, dacă se plictiseşte, poate schimba "taberele" în toiul discuţiei. Spune-i că-ţi place un film şi îţi va spune ce defecte are. Critică-l şi el îl va lăuda. în tot acest timp, va încerca să rămînă corect. Balanţei îi e groază să fie considerată o persoană cu prejudecăţi, la fel de mult pe cît îi e groază de acuzaţiile nedrepte şi credinţa oarbă.

E o trăsătură admirabilă, desigur, dar atîta balans al talerelor poate scoate din minţi o persoană optimistă şi chiar poate împinge Balanţa într-o stare de constantă nehotărîre. Chiar şi cei mai controlaţi venusieni detestă să ia decizii într-o clipă, fără să ia în considerare toate posibilităţile. Pentru ei, corectitudinea e un adevărat fetiş. Un general născut în Balanţă este un excelent strateg, iar planificarea lui atentă poate cîştiga o bătălie îaninte chiar ca ea să aibă loc. Totuşi, în sinea lor, aceşti nativi urăsc vărsarea de sînge. Numai gîndul la război le face rău. Capacitatea lor de a vedea o problemă din toate unghiurile, de a calma temperamentele violente şi de a linişti fac din venusinei cei mai buni mediatori, capabili să reunească oameni car se urăsc şi nu au încredere unii în alţii şi de a-i face să coopereze în armonie. Un ofiţer născut în octombrie va lăsa pe alţii să ia decizii rapide, în focul luptei, în timp ce el va pune la cale sclipitoarele manevre strategice care vor salva milioane de vieţi şi vor duce şi la cîştigarea războiului.

Din cauza acestei probleme pe care o au cînd e vorba să ia o decizie, Balanţele pot ajunge să întîrzie la servici fiindcă nu s-au putut hotărî dimineaţă dacă să-şi pună mai întîi papucul stîng sau pe cel drept. Chiar şi în cazul venusianului mediu, vei observa această tendinţă de a cîntări lucrurile şi a despica firul în patru pînă te apucă nebunia. Va spune: "Dacă faci asta, se va întîmpla cutare şi cutare. Pe de altă parte (aceasta e una dintre expresiile lor favorite!), dacă faci invers..." Nimic nu e mai chinuitor decît să urmăreşti un nativ încercînd să ia o hotărîre. Şi nici nu-i place să fie grăbit sau influenţat cînd ia o hotărîre. Dacă nu ai răbdare poţi transforma Balanţa într-un munte de încăpăţînare pe lîngă care Taurul pare un naiv numai bun de învîrtit pe degete. Nerăbdarea e o trăsătură pe care majoritatea venusienilor nu pot să o suporte. Persoanele superficiale, pripite, impulsive, care nu se gîndesc la consecinţe îi scot din minţi pe cei din Balanţă. 

Partea amuzantă e că venusienii vor nega întotdeauna imediat cînd sînt acuzaţi de indecizie. Nu-i lăsa să te vadă zîmbind. în traducere, asta înseamnă că, deşi le ia o perioadă de timp diabolic de lungă ca să ia o decizie (lucru pe care se fac că-l uită), o dată ce au ajuns la o concluzie, ei rămîn fixaţi la ea. Dacă îi dai timp, nativul va pune în aplicare decizia finală cu o asemenea convingere încît ajunge să creadă că e o persoană fermă, cu mare putere de decizie. Oricum, cînd spune că nu e deloc nehotărît nu face decît să stîrnească una dintre controversele pe care le iubeşte atît de mult. Cînd îţi contrazice analiza astrologică, spunei cu îngîmfare: "Mă aşteptam să adopţi atitudinea asta. Balanţele se contrazic întotdeauna din orice." Asta îl va face să se urce pe pereţi de nervi, dar îl va face să îşi dea seama care e adevărul şi pentru el adevărul e foarte important. Nu strică nici să-i atragi atenţia că nu e corect din partea lui să nu ia în considerare argumentele ambelor părţi. Pînă la urmă va vedea logica raţionamentului. 

Puţini dintre cei născuţi în Balanţă sînt excentrici sau ostentativi. în general ei detestă manifestările publice de furie sau pasiune, aşa cum detestă şi exagerările. Au o capacitate de concentrare fantastică şi le place să mediteze la subiecte profunde. Au o afecţiune înnăscută pentru cărţi şi un respect adînc pentru cuvîntul tipărit. Aproape sigur vei găsi o bibliotecă bine garnisită în casa fiecărei Balanţe.

Venusianul adoră armonia sunetelor, a culorilor, poezia şi folosirea corectă a cuvintelor, atît în scris cît şi în discuţii. Indiferent de imaginea pe care o proiectează în societate, nativul din Balanţă e îndrăgostit de tot ce e bun şi curat, frumos şi plăcut. în adîncul său el are suflet de artist. Muzica liniştită, blîndă, conversaţia interesantă, mîncarea bună şi vinul de calitate sînt pentru el un adevărat balsam. Mintea lui e sclipitoare ca diamantul dar fină ca suprafaţa opalului.

Bărbatul din Balanţă

Vei primi o groză de sfaturi de la acest bărbat. Va avea soluţia perfectă pentru toate problemele tale şi cîte un răspuns pentru toate întrebările pe care le pui. Dar n-are rost să te aştepţi ca el să fie întruchiparea tutror viselor tale din adolescenţă. El va schimba cîteva dintre ele şşi-ţi va aduce contraargumente la altele. Bărbatul din Balanţă poate fi la fel de nervos şi iritbail ca un crocodil căzut în urzici, iar obiceiul lui de a găsi motivaţii raţionale pentru orice, inclusiv pentru dragoste, te va face să te urci pe pereţi, sau să renunţi la luptă. 

Totuşi, trebuie să te previn că, o dată ce ai fost prinsă şi înfăşurată în farmecul venusian, nu va fi uşor să te rupi din mreje. Ar fi mult mai uşor să te eliberezi dintr-o capcană pentru urşi decît să scapi de un bărbat din Balanţă. Dacă vei încerca să fugi, te va convinge să rămîi cu argumente atît de logice şi inteligente, încît n-ai nici o şansă să le combaţi decît dacă ai absolvit Dreptul la Harvard. Pe lîngă faptul că-şi va folosi forţa inegalabilă a raţiunii sale, va deveni atît de dulce şi blînd încît vei uita instabilitatea firii lui, care te-a înnebunit înainte. Apoi îţi va zîmbi şi inima ta se va topi.

Din acea clipă, ai pierdut bătălia. Visele lui vor deveni şi ale tale şi nimic nu va conta mai mult pentru tine decît să-l faci fericit. Vei aştepta apariţia acelui zîmbet şi vei avea nevoie de el aşa cum un călător însetat are nevoie de apă. Numai o femeie cu inima de piatră poate rezista surîsului unui nativ din Balanţă şi chiar şi ea va trebui să-şi adune toată hotărîrea ca să nu se simtă electrizată de puritatea acelui zîmbet. Farmecul Balanţei nu e hipnotic, ca cel al Scorpionului. Atracîia lui e logică şi reală, deloc supranaturală. N-are nici o legătură cu magia neagră, ci doar cu bunul simţ de a ceda în faţa aurei lui cereşti. 

Pe de altă parte, vor fi momente cînd talerele Balanţei vor oscila nebuneşte, umplîndu-i comportamentul de contradicţii. Va trebui să ţipi la el, să-l împingi în lac sau să stai în cap ca să-i atragi atenţia şi să-l obligi să facă o mişcare. Nu fi atît de naivă încît să-ţi închipui că dragostea va fi lină şi liniştită, chiar dacă el e dominat de Venus. Dacă eşti pusă la punct cu mitologia, ştii că Venus avea şi ea zilele ei proaste. Totuşi, cînd tlarele se echilibrează, viaţa alături de acest bărbat poate fi la fel de îmbătătoare ca o cupă cu ambrozie, plină de rîs şi o libertate relaxată cunoscută doar zeilor din Olimp.

Să ia o hotărîre este pentru un bărbat din Balanţă la fel de greu ca îmblînzirea unui taur furios şi chiar şi după ce a a făcut-o, e posibil să-şi schimbe brusc decizia dacă are impresia că a comis o greşeală. 

Cuvintele "dragoste" şi "Balanţă" sînt practic sinonime. Balanţa a inventat iubirea şi a rafinat-o aducînd-o la rang de artă mai bine chiar decît Leul, Scorpionul şi Taurul, ceea ce spune multe. Delicatele strategii ale lui Cupidon sînt înnăscute în nativul din Balanţă. El va folosi fiecare truc cu o uşurinţă uluitoare şi rareori se va întîmpla să nu-şi cucerească fata dorită. Totuşi, o dată ce se întîmplă asta, nu e întotdeauna sigur ce să facă cu ea. După ce a fermecat-o în asemenea hal încît i s-a supus de bună voie, el ezită. Să profite de starea ei de neajutorare sau să o ceară de nevastă? Sau amîndouă? Sau nici una? Şi aşa începe lupta interioară, iar viaţa în grădina Edenului cu acest Adam devine mai puţin extatică decît te aşteptai. 

Nativul nu-şi va pierde interesul faţă de sexul opus decît cînd va avea cel puţin nouăzeci de ani. Dacă are o căsnicie fericită, acest interes va fi pur academic, dar subiectul nu-l va plictisi niciodată, chiar dacă se reduce la speculaţii nevinovate.

Deoarece arta amorului fizic este un talent înnăscut, manifestat şocant de devreme la masculul din Balanţă, şi avînd în vedere că excursiile lui în jungla plăcerilor sînt aproape întotdeauna încununate de succes, el se alege cu o groază de liane prinse de el. Acest bărbat detestă să rănească sentimentele cuiva, deşi e complet inconştient de ravagiile făcute cînd e pus pe harţă. Nu suportă să spună nu şi rareori îşi dă seama că amînarea e mai crudă decît o ruptură rapidă a unei legături amoroase care n-are nici o şansă de reuşită. Numai un Vărsător poate fi şi mai ezitant cînd e vorba să facă o mişcare drastică, într-o direcţie sau alta. Dacă Balanţa simte că e nedrept faţă de cineva din viaţa lui, faţă de tine sau de un fost iubit de-al tău proaspăt părăsit, indecizia lui dureroasă va fi nesfîrşită. Pentru el, să fii incorect faţă de cineva e o chestiune cam la fel de gravă ca o crimă. Refuzul lui de a fi crud îl poate împinge să încheie o căsătorie destinată eşecului sau îl poate face să piardă iubirea vieţii lui. Rezolvarea pentru ambele situaţii este să se descotorosească de falsele sentimente.

Nimeni nu poate nega tendinţa bărbaţilor din Balanţă de a fi uşuratici, mai ales la tinereţe. Impulsul lor natural este să cîntărească din priviri fiecare a treia sau a aptra femeie întîlnită şi să cîntărească posibilitatea ca ea să fie perechea lor de suflet. Deseori, ei confundă îngrozitor prietenia cu dragostea. Surprinzător e faptul că rareori se aleg cu inimile frînte, în ciuda acestor experimentări şi rătăciri. Bărbatul din Balanţă e capabil să uite cu o repeziciune de-a dreptul jignitoare şi e incapabil prin firea lui să regrete amintirea vreunei iubiri neîmpărtăşite sau a unei idile imposibile. Probabil că se va alege cu cîteva vînătăi pe suflet, dar nu va rămîne cu răni permanente, decît în cazuri cu totul ieşite din comun. Atunci, durerea poate fi inimaginabil de devastatoare. Dar acest lucru se întîmplă extrem de rar. Mai degrabă ai şanse să descoperi un nativ bun la suflet prins în ghearele unei femei hotărîte pînă la obsesie, care l-a făcut să creadă că dacă ar părăsi-o ar comite un păcat la fel de mortal ca încălcarea tuturor celor zece porunci deodată. Prins într-o astfel de plasă, el poate fi un nefericit prizonier al iubirii. Dar ambele extreme constituie excepţii şi majoritatea bărbaţilor din Balanţă reuşesc să-şi păstreze suficientă libertate ca să se bucure de dragoste fără a se lăsa imobilizaţi de legături sentimentale.

Nativul nu e prea interesat să-ţi afle secretele. Poate părea că e, la prima vedere, dar, dacă te uiţi mai atent, vei vedea că deseori el nu observă lucruri care se petrec chiar sub nasul lui. Deşi te va contrzice pînă în pînzele albe, scopul lui nu e să afle motivaţiile tale personale, ci să adune date astfel încît, pe baza unor teorii abstracte, să ajungă la o concluzie echilibrată. întrebările lui nu au drept scop să scoată la iveală nevrozele personale ale interlocutorului. Va discuta argumentele pro şi contra cu o logică sclipitoare şi ascuţită, iar concluzia lui va fi de obicei cinstită, corectă, de bun simţ şi practică. Dar nu are înclinaţia de a descoperi nuanţele personale sau hăţişurile emoţionale care zac dincolo de suprafaţă. Lui îi sînt suficiente faptele şi atît. Simte instinctiv că o asemenea examinare psihologică îl depăşeşte şi aşa şi este. 

Dacă eşti extravagantă, va deduce că arunci cu bani în stînga şi-n dreapta şi, în consecinţă, nu constitui un risc acceptabil pentru acordarea unui credit. Faptul că tu cauţi securitate emoţională risipind bani nu intră în zona lui expertiză. Doar nu e psihoterapeutul tău. Dacă eşti zgîrcită, îţi va examina slăbiciunea pentru a-ţi evalua cît mai corect obiceiurile. Nu are nici o dorinţă să-ţi descopere frica secretă de a-ţi pierde independenţa devenind săracă. Promiscuitatea îl va face să-i înfiereze pericolele, frigiditatea va provoca discuţii şi mai lungi despre izolarea de oameni. Dar va evita să afle ce traume au provocat-o pe prima sau de adînc înrădăcinatele complexe care au declanşat-o pe a doua. Balanţa e judecătorul. ai să vezi mulţi judecători dînd decizii drepte, bazate pe cîntărirea faptelor prezentate în dosar, dar nu mulţi dintre ei te vor întreba de ce culoarea roşie îţi provoacă nervozitate, sau îţi vor înţelege pornirea de a-ţi lăsa soţul să doarmă pe preşul din faţa uşii cînd poartă pijamalele cu dungi roşii. Nu uita niciodată că Balanţa se implică într-o controversă doar din curiozitate pur abstractă. El pare a fi profund, dar nu e. Şi nici nu e chiar atît de băgăreţ şi bîrfitor pe cît pare. Să scoţi de la un nativ un secret care i-a fost încredinţat e ca şi cum ai reuşi să treci de secretul confesiunii.

Toate acestea îl fac să fie foarte de încredere, dar sentimentele tale pot avea de suferit. Poţi să i te confesezi liniştită. Dar vei suferi cînd nu va simţi cele mai intime nevoi ale tale. Vrea să te mulţumească, dar rareori are suficientă putere de înţelegere pentru a percepe speranţele tale secrete şi pentru a-ţi satisface toate dorinţele ascunse (cu excepţia cazului în care are un ascendent într-un semn de apă). Numai pentru că e un amant excelent din punct de vedere tehnic nu înseamnă că îţi simte şi înţelege stările de spirit. Are destule bătăi de cap cu ale lui. Nimic nu poate fi mai enervant decît să alergi la el ca să-i spui cum cineva te-a rănit profund. Tu cauţi înţelegere şi compasiune şi ce obţii? Prima lui întrebare va fi: "Ce i-ai făcut persoanei respective?" Apoi îţi va arăta care este partea ta de vină pînă cînd ţie o să-ţi vină să urli de indignare frustrată. N-ai decît! El tot nu va fi părtinitor dacă i se va părea că ai fost nedreaptă, iar implicaţiile emoţionale îi vor scăpa cu desăvîrşire. 

Faptul că nativul din Balanţă nu e conştient de nevoia partenerei de a fi înţeleasă în profunzime duce invariabil la probleme. Poate părea incredibil că poate avea atîta intuiţie cînd e vorba de lucruri abstracte, că poate fi atît de logic în deducţiile lui sclipitoare, că poate fi atît de capabil de cîntărire limpede, lucidă şi lipsită de prejudecăţi a faptelor şi totuşi să fie atît de enervant de obtuz cînd e vorba de lucrurile care te rănesc sau te încîntă. Dar e şi asta una dintre oscilaţiile inerente firii acestui nativ, aşa că ai face bine să te obişnuieşti cu ele. Desigur, blîndeţea şi zîmbetul acela fac viaţa alături de el ceva mai suportabilă.

Venusianul tipic cheltuieşte banii cu destulă largheţe. El nu ezită să dea bani pe lucruri care aduc în viaţa lui frumuseţe sau fericire. Fii pregătită să fii o gazdă bună, căci casa lui va fi un adevărat centru al ospitalităţii, la aproape orice oră din zi sau din noapte, cu excepţia acelor ore cînd se odihneşte şi nu va fi deloc încîntat să fie deranjat de sonerii, telefoane, sau oameni). Nu-l tîrî în locuri aglomerate, unde e obligat să se înghesuie cu alţi oameni şi unde zgomotul îi ofensează simţul armoniei. Mulţimile de străini ţi afectează echilibrul interior. Toţi nativii din Balanţă au un dezgust instinctiv faţă de contactul fizic cu mase de oameni. Viaţa lui socială va fi plină de persoane inteligente, sclipitoare, dar cînd grupul se extinde dincolo de două duzini de trupuri umane, va avea impresia că se sufocă. Un astfel de bărbat te poate lăsa singură brusc, în mijlocul unei săli de spectacol, fără nici o explicaţie. Nu înseamnă că te urăşte, doar că a suferit un atac de claustrofobie, o problemă tipic venusiană. 

Cea mai rapidă cale ca el să ajungă la acel gen de dezinteres care duce la divorţ este o casă lăsată de izbelişte. Ai grijă ca sonorul la radio şi TV să fie redus la un nivel rezonabil şi nu lăsa mirosul de prăjeală să-i penetreze nările sensibile. Dacă trebuie să faci supă de ceapă şi pîine cu usturoi, dă cu un tub întreg de deodorant cu miros de brad pînă cînd casa miroase ca parcul naţional Yellowstone. O soţie care îi oferă soţului ei născut în Balanţă pîinea direct din punga în care a cumpărat-o, îl pune să folosească hîrtie igienică pe post de şerveţele şi lasă sticla cu lapte şi cutia cu cereale pe masă, la vedere, se îndreaptă mai repede decît îşi închipuie spre statutul de femeie divorţată. Atîrnarea ciorapilor la uscat pe perdeaua de la duş iese din discuţie. Dacă uiţi să ştergi praful sau să faci paturile îi creezi o îngrozitoare stare de conflict emoţional. Se va retrage din atmosfera de dizarmonie dormind tot mai mult şi ieşind tot mai des în oraş de unul singur, pînă ce, în final, nu va mai exista nici un fel de comunicare între soţi. E posibil ca el să fie îngălat cît şase porci la un loc, dar se va aştepta ca tu să-i aduni şosetele aruncate prin casă şi să împătureşti frumoas ziarul azvîrlit de el pe jos. Dacă nuanţa draperiilor se bate cap în cap cu culoarea covorului e în stare să stea bosumflat ani de zile fără ca tu să-ţi dai seama de ce. Mai bine foloseşte pastelurile. Cu bunătatea tipică zodiei lui el nu se va plînge de lipsa de asortare, dar secretara lui şi gusturile ei impecabile i se va părea tot mai atrăgătoare pe zi ce trece.

Bărbatul din Balanţă detestă starea de confuzie şi are mare nevoie de armonie ca să rămînă echilibrat. Căminul lui trebuie să fie o oază frumoasă şi liniştită, altfel talerele balanţei pot rămîne permanent dezechilibrate. Din moment ce rareori stă să caute motivaţiile adînci, va trebui să fii suficient de deşteaptă ca să ghiceşti de ce nu e niciodată acasă şi atunci cînd e doarme tot timpul. Nu uita că introspecţia nu e deloc punctul lui forte aşa că va trebui să fii tu analistul familiei. El nu va bănui niciodată că nefericirea lui i se trage de la faptul că te vede cu măşti pe faţă iar pe cei mici mînjiţi cu dulceaţăă pînă la urechi. Poate că nu-şi dă seama că urăşte perdeaua portocalie de la duş sau că bibeloul cu balerină din bibliotecă îi "zgîrie" simţul artistic, chiar dacă e cadou de la mătuşa lui favorită. Nu va prea înţelege de ce tot uită să te sărute seara sau dimineaţa, dar mintea lui logică îi va spune că ceva nu e în regulă şi va suferi din cauza asta mai mult decît lasă să se vadă. Culege de prin casă ziarele şi jucăriile, pune casa la punct, dă-ţi cu cel mai bun parfum, scoate-ţi bigudiurile, dă televizorul mai încet, cumpără o perdea de duş de un albastru ceresc şi înlocuieşte balerina cu un fir de frezie într-o vază mică. într-o dimineaţă te vei trezi şi vei descoperi că eşti măritată cu un cu totul alt om, care are o atitudine complet schimbată.

Copiii vor beneficia întotdeauan de pe urma simţului dreptăţii al unui tată din Balanţă. El va avea grijă ca cei mari să nu profite de cel mic, va aplica disciplina cu autoritate calmă şi va încerca mereu să le ofere un motiv logic pentru pedeapsa pe care nu o va administra niciodată la furie. în mod bizar, nativul nu este întotdeauna prea încîntat de a ideea de a avea copii. Dar după ce aceştia apar, va cîntări avantajul dragostei lor şi se va dedica rolului de părinte cu sincera dorinţă de a se bucura de el şi de obicei ajunge să fie un părinte înnebunit după copiii lui. însă nu va permite niciodată afecţiunii paterne să înlocuiască dragostea pe care o are pentru tine. La Balanţele de ambe sexe, partenerul e pe primul loc, copiii pe al doilea. 

Un ultim sfat astrologic: dacă eşti îndrăgostită de un bărbat din Balanţă şi eşti sigură că pe el îl vrei, nu te sfii să-i propui orice vrei, inclusiv căsătoria. Va fi uşurat că ai preluat iniţiativa. Dar fii cu ochii în patru căci are prostul obicei să te lase pe tine să iei decizii, iar cînd lucrurile nu ies bine să sublinieze vesel: "A fost hotărîrea ta, nu a mea". Ai grijă ce faci, altfel n-o să-i mai tacă gura. Există un singur mod de a-l pune la punct: "Da. A fost hotărîrea mea. Dacă te lăsam pe tine să decizi am sta şi acum prin parcuri, sărutîndu-ne în ploaie şi făcînd pneumonie". Bineînţeles că te va contrazice, dar, tocmai cînd eşti cu mîna pe ceainic şi te pregăteşti să-i tragi una în cap cu el, va zîmbi şi, brusc, te vei trezi din nou pe banca din parc, sărutînd bărbatul vieţii tale.

Femeia din zodia Balanţei

Un copil mi-a pus cîndva o întrebare dificilă: "De ce doamenele poartă pantaloni şi bărbaţii folosesc colonie frumos mirositoare?", a vrut el să  ştie. I-am răspuns la repezeală ca să nu mai aibă  timp să se gîndească  la alte ghicitori: "Pentru că în fiecare femeie există o mică parte care e masculină şi în fiecare bărbat are o părticică feminină." Acest lucru e valabil, mai mult sau mai puţin pentru toate zodiile, dar Balanţei i se potriveşte perfect. Chiar şi în cel mai viril şi aspru bărbat din Balanţă poţi găsi o urmă din sexul opus, iar Venus are grijă să joace aceeaşi festă şi femeilor zodiei.

Nativa poate fi delicată ca un iepuraş alb, pufos, şi poate vorbi cu voce şoptită, blîndă, dar extrem de convingătoare. Se poate îmbrăca în mătăsuri şi dantele, iar părul îi poate mirosi a cele mai dulci parfumuri. E posibil chiar să arate ca o păpuşică pe care o poţi ridica cu o singură mînă (deşi un ascendent în Taur sau Săgetător o poate face să fie ceva mai grea). Dar cu toată feminitatea ei, manierismele drăgălaşe şi graţia adorabilă, acestă fată poate purta o pereche de pantaloni cu surprinză toare lejeritate, iar pantalonii îi vor veni chiar bine. Mintea ei va avea o logică de-a dreptul masculină şi îţi va face faţă cu succes în orice fel de discuţie. E posibil chiar să te întreacă uneori, deşi latura feminină a Balanţei e prea subtilă ca să te lase să te prinzi că e mai deşteaptă ca tine pînă nu se vede trecută cu bine de luna de miere. în timpul "sezonului de împerechere" va avea grijă să nu te bată la şah, dar nu-şi va ascunde la nesfîrşit inteligenţa în spatele acelor gropiţe drăgălaşe. Pînă la urmă, vei vedea desfăşurîndu-se în toată splendoarea ei acea forţă a minţii ei. 

Majoritatea femeilor din Balanţă vor scoate la iveală acel spirit sclipitor ori de cîte ori se va aborda un subiect care oferă cea mai mică şansă de controversă. Poate fi orice, de la felul în care-ţi porţi gulerul la cămaşă, pînă la motivul pentru care nu reuşeşti să obţii o mărire de salariu. (În ultimul caz, va considera că e parţial vina ta şi parţial a şefului tău. La Balanţe lucrurile se echilibrează întotdeauna). Dacă refuzi să muşti momeala, va discuta singură în contradictoriu. O fată din Balanţă poate stîrni o astfel de discuţie singură, o poate continua şi chiar sfîrşi de capul ei. Singura ta contribuţie poate fi ceva de genul "Dar de ce?" sau "N-aş prea crede", dar asta e tot ce-i trebuie pentru ca ea să -ţi ofere un monolog strălucit, care poate să dureze mai mult de o oră. însă pe tot parcursul lui, probabil că vei fi topit de încîntare, copleşit de farmecul ei. cam la fiecare trei propoziţii îţi va oferi zîmbetul acela delicios şi tu vei ajunge să-ţi schimbi părerea la fel de uşor cum îşi schimbă ea sexul arogîndu-şi prerogativele bărbăteşti şi transformîndu-se apoi rapid din nou în iepuraşul adorabil după care eşti topit. Te va convinge cu o logică pură ca un cristal. Nu vei pierde nimic, cu excepţia mîndiriei tale, dar nu-i vei duce dorul prea tare, căci vei fi sub vraja zîmbetului blînd, venusian. în plus, de obicei are dreptate, căci deciziile ei sînt la fel e bine cîntărite ca cele ale Curţii Supreme de Justiţie. Această femeie nu are nevoie de prea multe încurajări ca să se lanseze într-o comparaţie verbală între două puncte de vedere, oricare ar fi acestea. Un an electoral îi va oferi ocazia perfectă ca să-ţi exerseze talentele retorice şi argumentaţia logică. Ea poate fi o activistă politică excepţională, o dată ce s-a hotărît care candidat are dreptate.

Trecînd peste înclinaţia tipică a Balanţei de a cîntări totul de două ori, ca să se asigure că n-a omis nimic, nativa poate fi o femeie şi jumătate pentru un bărbat interesat de o idilă sau de companie, sau de amîndouă. Tendinţa ei de a contrazice e de fapt bazată pe o dorinţă sinceră de a lua o decizie imparţială. Lucrurile ar putea sta mai rău. Măcar ea nu-şi inventează propriile reguli pe parcurs şi nici nu sfidează cu încăpăţînare orice logică, refuzînd să asculte vocea raţiunii, ca femeile din alte zodii. Şi-apoi, majoritatea opiniilor ei sînt prezentate cu diplomaţie şi tact, ceea ce îndulceşte pilula într-un anumit grad. 

S-ar putea să te cam plictisească digresiunile ei pe teme mărunte, insignifiante, dar, cînd va fi vorba de ceva important, vei aprecia eforturile ei de a fi corectă şi capacitatea ei de a judeca nepărtinitor, cîntărind toate aspectele subiectului. Alte femei vor azvîrli în stînga şi-n dreaptea opinii care reflectă, de fapt, firea lor, fără să le pese prea mult de ce crezi tu sau de un răspuns cinstit. Pentru o Balanţă , opiniile personale nu există . Părerea ta merită tot atîta respect ca a ei pînă la luarea unei decizii finale, pe baza fisurilor din eşafodajul argumentelor ei, al tău şi al tuturor filozofilor.

Majoritatea venusienelor au o carieră , căci le plac banii pentru că îşi pot cumpăra lucruri frumoase cu ei. Nativa adoră hainele frumoase, parfumurile scumpe, muzica clasică. în general, Balanţele au nevoie de sume considerabile de bani pentru a se desprinde de sordida realitate înconjurătoare, care le poate provoca o stare de rău fizic şi emoţional. Dar mai există un motiv pentru care ţine să muncească şi să cîştige bani. Bărbatul ei. Dacă exită un lucru pe care femeia din Balanţă îl preţuieşte mai mult decît orice pe lumea asta este bărbatul pe care a ales să-l iubească, respecte şi organizeze.

Detestă să-şi facă pasienţe. Parteneriatul, atît în dragoste cît şi în afaceri, constituie cea mai profundă nevoie a ei. Nu-i place să lucreze singură şi e pur şi simplu incapabilă să trăiască singură. Pentru ea, mariajul e o firmă mixtă, iar regulile sînt la fel de inflexibile ca cele ale unei companii. Tu eşti preşedintele ascoiaţiei şi ţi se acordă respectul cuvenit. Ea e şefa consiliului director şi te va împiedica să faci greşeli, în felul ei feminin, protector. E făcută pentru munca în echipă. Va dori să ia parte la cît mai multe dintre activităţile şi hobby-urile tale. Această femeie e dispusă să fie o gazdă perfectă pentru asociaţii şi prietenii tăi chiar şi în lipsa ta, dar e suficient de feminină ca să te sprijine şi să te urmeze cînd vrei să-ţi schimbi cariera, să vă mutaţi în alt oraş sau să cultivi noi prieteni. Toate astea sînt domeniile în care tu decizi. Rolul ei este să înlăture obstacolele din calea ta şi ca să se asigure că nu strici ceva prin acţiuni impulsive sau judecăţi pripite.

Adevărata Balanţă nu are de gînd să fie un bolovan legat de gîtul soţului ei. Vrea doar să înlăture toate stîncile din calea lui. La suprafaţă nu e nici pe departe atît de dominatoare cum e în sinea ei, pentru că ultimul lucru pe care şi-l doreşte e să facă afirmaţii categorice, care să -ţi dea ocazia să dai vina pe ea mai tîrziu. în cele mai multe cazuri va avea mare grijă unde păşeşte (exceptînd cazul cînd are un ascendent în Berbec - şi dacă eşti însurat cu o astfel de femeie ai o mare problemă ). 

Nativa tipică a acestei zodii este o fină intelectuală şi are o putere de analiză uluitoare, ceea ce poate fi de mare ajutor în rezolvarea problemelor tale de serviciu. Rareori permite emoţiilor să stea în calea luării unei decizii obiective şi de obicei îţi poate da sfaturi mai bune decît avocatul tău. Mai mult decît atît, ea îţi oferă aceste perle de înţelepciune pe o tavă de argint, înconjurate de farmec şi acoperite cu un înveliş de sugestii amicale. Mîna ei de fier poartă o mănuşă din catifea moale şi îţi poate da ghiont ca să te aducă pe calea cea bună cu atîta delicateţe încît vei jura că schimbarea a fost ideea ta.Un bărbat născut în zodia Berbecului, Scorpionului, Taurului sau Leului îşi va pune de obicei nevasta din Balanţă pe un piedestal şi o va idolatriza. Ceea ce e bine, pentru că şi ea îl idolatrizează. Cei care vizitează cuibul unei Balanţe care şi-a găsit perechea potrivită vor avea impresia că se uită la Adam şi Eva înainte de apariţia şarpelui care a stricat totul. (Două Balanţe căsătorite vor deveni invariabil ori porumbei mereu îndrăgostiţi, ori adversari înverşunaţi. Vor trece de la o extremă la alta). 

Există multe avantaje cînd locuieşti cu o femeie născută în Balanţă. nu-ţi va deschide niciodată corespondenţa. Pur şi simplu nu i-ar trece prin cap să fie atît de lipsită de onoare. Niciodată nu-ţi va dezvălui secretele de serviciu în faţa prietenilor şi nu te va face de rîs în faţa şefului. Probabil că-l va cuceri şi pe el cu farmecul ei, cu acelaşi surîs cu care ţi-a topit inima cînd ai văzut-o prima dată. Există unele native influenţate de poziţii negative ale lui Marte, care pot avea uneori emoţii excesive, sau pot mînca şi bea mai mult decît ar trebui, dar aceste cazuri sînt extrem de puţine. Chiar dacă o Balanţă se mai împiedică uneori de propriile talere, mai devreme sau mai tîrziu va ajunge la acea stare de armonie paradisiacă. Vor exista momente cînd te vei întreba dacă e înger sau diavol, dar de cele mai multe ori, îngerii vor "lupta" în tabă ra ei. 

Probabil că nu vei avea a te plînge de lipsă de demonstraţii fizice ale iubirii ei pentru tine, pentru că e sentimentală ca dantela veche, dar şi extrem de afectuoasă. Deşi gîngurelile şi alintările ei sînt sincere, acele priviri dulci, atingeri tandre, îmbrăţişări calde şi sărutări frecvente joacă şi rolul de camuflaj pentru agresivitatea ei masculină ascunsă . 

Locuinţa voastră s-ar putea să arate ca o reclamă pentru mobilă sau covoare. Culorile se vor asorta, iar mobila va fi de bun gust. Tablourile vor fi drepte pe pereţi, iar mesele vor fi de obicei servite la timp. în cazul celor mai multe venusiene poţi să te aştepţi şi la şerveţele de damasc, tacîmuri argintate, flroi pe masă, porţelan, lumînări, vin, muzică lentă şi un meniu echilibrat. Dacă mai pui la socoteală şi mintea ei ascuţită şi spiritul sclipitor, ce poţi să mai ceri? Pentru ea, "ocupaţia" de femeie este o carieră pe viaţă şi e imposibil să nu atingă perfecţiunea la un moment dat. Latura ei masculină te va deranja rareori, cu condiţia să nu fii unul dintre acei bărbaţi imposibili care se cred Henric al VIII-lea şi au pretenţia ca femeile din viaţa lor să se comporte ca nişte consoarte supuse, îngrozite să nu-şi piardă capul dacă spun şi altceva înafară de "da" şi "nu". Consoarta ta din Balanţă va spune cu siguranţă mai mult decît atît! Ei îi place să vorbească. Dar e şi un ascultător care te flatează cu atenţia acordată cînd simţi nevoia să spui ce ai pe suflet. Această femeie este şi dură şi moale în acelaşi timp şi nu orice femeie e capabilă de o asemenea performanţă în echilibristică.

Comportamentul ei dulce şi talentul de a-ţi netezi cu blîndeţe fruntea încruntată te poate face să crezi că e slabă şi neajutorată sau că va fi panicată şi feminină cînd se va ivi o criză. Te înşeli amarnic. Acea adorată creatură mică şi delicată e nouă zeci la sută făcută din oţel curat. Nu e cazul să rămîi legat la ochi o viaţă doar pentru că nu ai văzut ce zace în ea atunci, la început, cînd plănuia cu şiretenie să te prindă în mreje în timpul acelor partide de şah pe care te tot lă sa să le cîştigi. Deschide bine ochii la urmă toarea urgenţă familială şi vezi cine menţine, de fapt, totul şi pe toţi pe linia de plutire.  Adevărul acesta nu trebuie să te facă să te simţi mai puţin bărbat. Nimeni altcineva nu va şti cîtă nevoie ai de ajutorul ei la cîrmă cînd lucrurile devin furtunoase. Ea nu se va lă uda niciodată cu asta. Fii recunoscă tor că ai pe cine te baza. Şi-apoi, arată tare bine în blugii ăia pe care-i poartă la cumpărături sau la picnic. E ceva normal ca femeile să poarte pantaloni, atîta timp cît au destulă minte încît să poarte mătase la petreceri şi dantelă în pat. Ea aşa face. Una dintre cele mai valoroase calităţi ale ei este capacitatea de a-şi ascunde inteligenţa ascuţită sub o feminitate fără cusur.

Copiii vor fi iubiţi şi îngrijiţi cu tandreţe de o mamă Balanţă, dar, ca să fim sinceri, se vor situa pe locul doi, la destul de mare distanţă de tine, ocupantul incontestabil al primului loc în viaţa ei. Ei vor primi o porţie mare din inima ei, dar nu le va permite niciodată să se atingă de acel colţ pe care ţi l-a dăruit ţie înainte ca ei să apară. Dacă joaca lor îţi deranjează odihna, poate fi foarte severă, iar dacă nu te vor asculta, ea se va înfuria mai rău decît atunci cînd n-o ascultă pe ea. Cei mici vor fi drăgălaşi şi curaţi în copilărie şi vor deveni adulţi politicoşi şi ordonţai, cu condiţia să nu-i răsfeţi tu, caz în care ea nu va interveni, căci tu eşti domnul şi stăpînul castelului. Copiii nu vor fi nicodată neglijaţi sau ignoraţi, dar adevărul adevărat este că motivul pentru care a vrut să devină mamă a fost ca să-ţi poată oferi astfel şi mai multă fericire. Nu le va permite niciodată să fie nerespectuoşi cu tine. Totuşi, dacă devii cam prea despotic, le va oferi un umăr moale pe care să plîngă şi chiar le va strecura în buzunar o ciocolată fără ştirea ta, atunci cînd vei pune piciorul în prag cu prea multă severitate.

E adevărat că s-ar putea să ciugulească dulciuri cam prea des şi să se îngraşe. E posibil chiar să stea prea mult prin oraş, la dans, sau să bea un păhărel în plus. Vor fi momente cînd va fi cam prea autoritară şi altele cînd te va scoate din ninţi cu vorbăria. Dar toate acestea se vor întîmpla numai cînd talerele balanţei ei emoţionale vor fi temporar dezechilibrate. întotdeauna vor reveni la stadiul de echilibru perfect o dată depăşit momentul dificil, mai ales dacă îi oferi afecţiunea şi înţelegerea necesară ca armonia să revină în sufletul ei. 

Care altă femeie mai poate arăta ca o prinţesă cînd o duci la bal şi imediat după aceea să-şi lege şireturile la bocanci, să-şi tragă fermoarul la pufoaică şi să te ajute să tai buşteni pentru şemineu? Balanţa are suficientă feminitate pentru primul caz şi destulă putere pentru al doilea.

SCORPION

Cum să recunoşti un nativ din Scorpion

Orice enciclopedie descrie scorpionul ca fiind o arahnidă nocturnă, care îşi atacă şi paralizează prada cu o otravă injectată în ea de coada lui lungă, curbată, folosită atît pentru autoapărare, cît şi pentru distrugere. înţepătura lui e uneori fatală.

Oamenii se trag deseori înapoi cînd aud că cineva e născut în noiembrie, murmurînd: "Ah, eşti Scorpion!", fie cu teamă în glas, fie cu admiraţie şi respect. Uneori mai scot şi cîte un chicotit, legat, evident, de legendara senzualitate a Scorpionului. Nativii sînt sătui de aceste reacţii la zodia lor şi cine-i poate condamna? Dar ei sînt lipsiţi de scrupule şi periculoşi, nu? 

Greşit! Asta depinde de multe lucruri. în primul rînd, ar trebui să înveţi cum să-i recunoşti pe nativi. Scorpionului îi place să circule incognito. Datorită puterii lui de autococntrol, de obicei reuşeşte, dar există cîteva modalităţi care te vor ajuta să-i penetrezi deghizarea.

Uită-te la ochi. Fie ei albaştri, verzi, căprui sau negri, te vor străpunge cu intensitatea lor hipnotică. Majoritata oamenilor devin agitaţi şi stînjeniţi sub privirea fixă a Scorpionului. Va trebui să rupi vraja şi să-ţi muţi privirea, căci nu vei cîştiga niciodată confruntarea de priviri cu un Scorpion. Aceasta e o modalitate infailibilă de a identifica un plutonian. Ochii nativului îţi străpung fiinţa pînă în adîncuri, pătrunzîndu-ţi în suflet.

După asta, ascultă-l cum vorbeşte. Tonul poate fi moale precum catifeaua, răguşit sau usturător de tăios, vorbirea măsurată şi lentă sau ritmată şi repezită, dar vorbele lui nu vor avea niciodată drept scop crearea unei imagini false a propriei persoane. Scorpionul ştie exact cine e şi cine nu e şi nimic din ce gîndesc alţii despre el nu va schimba asta. Nici insultele, nici complimentele nu au absolut nici un efect asupra lui. Nu are nevoie să-i spună alţii care-i sînt viciile şi virtuţile. în cel mai bun caz, va fi de acord, calm, cu evaluarea ta, în cel mai rău caz te va suspecta de motive ascunse. 

Dacăai să dai vreodată peste un Scorpion palavragiu, cu privire alunecoasă, consideră-l o excepţie astrologică extrem de rară, căci puţini nativi sînt agitaţi.

Majoritatea plutonienilor au un fizic plin de forţă. Trăsăturile sînt marcat greoaie sau ascuţite şi bine cizelate, iar nasul e destul de proeminent, uneori chiar ca un cioc de pasăre. La nativii tipici, pielea e foarte palidă, aproape translucidă, iar sprîncenele sînt groase şi unite deasupra nasului. Dar ceea ce îi dă de gol est vitalitatea electrică pe care o degajă prin simpla lor prezenţă. Oricît ar încerca ei să treacă neobservaţi, o asemenea forţă vitală nu poate fi ascunsă complet. Bărabţii vor avea braţe şi picioare păroase, iar părul acesta va avea deseori tente roşiatice. Majoritatea nativilor au ochii şi părul închise la culoare, dar să nu trecem cu vederea tipul blond, glacial, perfect exemplificat de Grace Kelly. Glacial la suprafaţă, am vrut să spun. Calmul şi stăpînirea de sine de suprafaţă ale plutonienilor sînt create şi menţinute cu grijă pentru a ascunde natura lor clocotitoare.

Au un autocontrol de invidiat. Indiferent de furtunile emoţionale stîrnite în ei, rareori le vei vedea reflectate pe chipul îngheţat, imobil al Scorpionilor. Aceşti oameni afişează în mod conştient o figură inexpresivă şi sînt mîndri de asta. Ei ordonă trăsăturilor feţei să rămînă neclintite şi acestea se supun. (Nici n-ar îndrăzni să n-o facă.) Rareori vei vedea un Scorpion dîndu-se de gol roşind sau încruntîndu-se. Zîmbetele sînt rare dar sincere. Trupul Scorpionului se supune aceloraşi ordine ca şi faţa. N-ai să-i vezi sărînd în sus, tresărind sau manifestînd ticuri nervoase. Reacţiile sînt păstrate la minim, pentru că arta Scorpionului constă în neîncetata testare a motivaţiilor şi firii tale, în timp ce el rămîne impenetrabil. E un adevărat expert.

E important să ţii minte că există un tip de Scorpion care se mişcă şi vorbeşte destul de repede şi pare a avea un comportament deschis, prietenos. Uită-te adînc în ochii lui şi gîndeşte-te bine la cîteva din faptele lui anterioare, la adevăratul lui comprotament. De fapt, toată pălăvrăgeala aceea veselă e doar un joc pentru el. în interior, e la fel de dur şi hotărît ca şi ceilalţi plutonieni. Poate e chiar mai periculos, petnru că deghizarea lui e mai bună şi te păcăleşte mai uşor. Trebuie să fii mereu în gardă cînd eşti pe lîngă un Scorpion. Nu vreau să spun că sînt răi, ci doar că nu sînt nici blînzi, nici naivi. Unii nativi, dîndu-şi seama că ochii îi dau cel mai adesea de gol, poartă ochelari mai tot timpul, chiar şi noaptea. 

Spune-i unui Scorpion că are un mare talent care într-o zi va fi recunoscut de întreaga lume şi îţi va răspunde firesc, liniştit: "da, ştiu". Roagă-l să-ţi facă un serviciu şi răspunsul va fi la fel de simplu: "Da, sigur", sau "Nu, nu pot".

Dacă eşti o finţă sensibilă, nu-i cere părerea sau sfatul. îţi va spune adevărul adevărat, oricît de brutal ar fi el. Tu l-ai întrebat! Scorpionul nu va face complimente gratuite ca să crească în ochii cuiva sau ca să cîştige un aliat. Nu e de demnitatea lui să flateze. Cînd îţi spune ceva drăguţ, apreciază acele vorbe ca pe o comoară. Poţi fi sigur că sînt sincere. Dacă îţi spune că ai voce, lasă baltă cîntatul în baie şi pune mîna pe microfon. Dacă spune că ai o voce grozavă, poţi să te duci liniştit să dai o probă la Metropolitan. S-ar putea chiar să-ţi înlăture din drum cîţiva munţi fără nici un strop de efort, ca să te ajute. Să nu crezi toate poveştile pe care le auzi despre egoismul Scorpionului. Mai bine ascultă ce povestesc cei care au beneficiat de sfaturile lui înţelepte şi de generozitatea lui. E de la sine înţeles că acest nativ atrage în jurul lui atît admiratori loiali şi devotaţi cît şi inamici invidioşi şi plini de ură. Dar chiar şi aceştia din urmă îl respectă împotriva voinţei lor şi vei observa că evită să-l provoace pe faţă. Exemplele celor puţini care au încercat sînt dureros de vii în amintirea tutror celor care tind să uite că precauţia e obligatorie cînd lansezi un atac împotriva Scorpionului. Nu uita! Planeta lui, Pluto, guvernează şi energia nucleară! 

Totuşi, aceşti oameni au o drăgălăşenie care-ţi rămîne în minte şi deseori manifestă o compasiune blîndă faţă de cei bolnavi sau disperaţi. Planeta care-l influenţează îi oferă acestui personaj mai multe căi de urmat. Poate imita scorpionul nocturn, care îi înţeapă pe alţii şi chiar pe sine însuşi, chiar dacă asta îl ucide, doar de dragul plăcerii de a înţepa, sau poate imita vulturul care-l simbolizează şi care se ridică deasupra limitelor sale şi îşi foloseşte forţa cu înţelepciune şi cu simţul dreptăţii.Mari generali, preşedinţi şi savanţi sînt astfel de vulturi. Această zodie a dat mai mulţi preşedinţi ai Statelor Unite decît oricare alta. 

Cît despre scorpionii nocturi, probabil că ai simţit şi tu înţepătura cîtorva. Astrologia antică îi numea şerpi. Nu e greu de ghicit cărei categorii îi apraţin Scorpionii pe care-i întîlneşti. Există însă şi cîţiva care se situează undeva între arahnida nocturnă şi vultur. Aceştia sînt şopîrlele cenuşii. La ei sacrificiul de sine se transformă în îngrijorare nevrotică pentru propria persoană, iar talentele paranormale se transformă într-o teamă permanentă de pericole obscure, care pîndesc din umbră şi pot lovi în orice clipă. Curajul plin de forţă se distorsionează şi, în loc de răzbunarea nemiloasă a scorpionului sau de nobleţea vulturului care se ridică deasupra acestor sentimente negative, la şopîrle apare o meschinărie josnică ce le face să se retragăîn hăţişul urilor lor mărunte la cea mai mică ofensă. Ei speră că destinul le va pedepsi inamicii, cărora le doresc moartea aproape fără să-şi dea seama de acest lucru, dar refuză să acţioneze direct pentru a se răzbuna. 

Şopîrlele cenuşii nu reuşesc să ia putere de la Pluto, putere care i-ar ridica deasupra circumstanţelor nefericite în care se găsesc. Chiar şi atunci cînd sînt prinşi în încleştarea nemiloasă a tragediei, această uluitoare forţă interioară poate oferi Scorpionilor şansa unui nou început în lumina soarelui. Dar şopîrlele caută umbrele întunecate şi zac în somnolenţă, risipind jalnic darurile zodiei lor.însăun Scorpion nu se scufundă niciodată atît de adînc în mlaştina deprimării încît să piardă complet puterea lui Pluto. Niciodată nu e prea tîrziu pentru o şopîrlă să se transforme în vultur. Această vrajă specială aparţine exclusiv celor născuţi în semnul Scorpionului. Tot ce au de făcut e să apeleze la ea. 

Vulturii tipici nu cunosc frica. chiar şi femeia sau bărbatul obişnuit din acest semn vor înfrunta cu vitejie orice, de la durerea fizică şi sărăcie pînă la ridicol şi eşec, cu un fel de mîndru dispreţ şi convingerea interioară că pot depăşi orice lovitură a sorţii.

Scorpionul este extrem de loial prietenilor. Unii dintre ei chiar sînt în stare să-şi dea viaţa (în luptă sau într-o situaţie de criză) pentru a-şi salva prietenii, rudele sau persoanele iubite. Soldatul din Scorpion sare instinctiv să-şi tragă camaradul rănit la adăpost, înfruntînd gloanţele inamicului. Pompierul din această zodie moare ca să salveze copilul din clădirea în flăcări. Uneori pare că aceşti oameni caută în mod inconştient dar voit violenţa, pericolul, pentru a-şi pune la încercare forţa interioară.

Scorpionul nu uită niciodată că a primit un dar sau că cineva a fost bun cu el şi acea persoană va fi răsplătită din plin. Pe de altă parte, nu uită nici o rană sau o ofensă, dar poate reacţiona în mai multe feluri. Vulturul îşi va zdrobi inamicul, ca acesta să înveţe să nu-l mai rănească niciodată, va cîştiga lupta şi-l va lăsa pe învins să plece în drumul lui. Mortalul scorpion nocturn va înţepa mai întîi, apoi va planifica distrugerea duşmanului, apoi va înţepa din nou. El nu se mulţumeşte doar să plătească poliţele ca să fie chit cu inamicul. El trebuie să-l distrugă complet, sau măcar să-l doboare. Arahnida tipică  va sta treaz nopţile, plănuind cum să se răzbune. Dacă un vecin îi zgîrie dinadins aripa maşinii, a doua zi el îi va zgîria ambele aripi ale maşinii vecinului şi poate va trece cu cauciucurile şi peste gardul viu, îngrijit, al acestuia - numai aşa... ca dobîndă la poliţă. Aceşti nativi rareori se mulţumesc să plătească măsură pentru măsură inamicilor, ca să le arate că ce ţie nu-ţi place altuia nu face. Ei plătesc dublu, triplu, cu vîrf şi îndesat! însă la şopîrlele cenuşii, răzbunarea plutoniană se manifestă printr-o ură înnăbuşită ani la rînd, ceea ce duce în final la o profundă depresie sau chiar la o boală fizică. Ferocele resentiment scorpionesc răsucit spre interior şi niciodată exprimat ajunge să-l otrăvească la fel de sigur cum propria înţepătură ucide vietatea după care au fost numiţi aceşti nativi. Atunci cînd acest sentiment e manifestat, exprimat, poate provoca vinovăţie, pentru că, în adîncul inimii lor acestor oameni le e ruşine să facă rău celor neajutoraţi. de aceea, acest sentiment ar trebui pur şi simplu depăşit. Nativii trebuie să înveţe să treacă mai departe fără a mai privi vreodată înapoi. 

Tabloul sănătăţii Scorpionului îi oglindeşte perfect firea. El poate să-şi distrugă trupul cu excese, melancolie sau prea multă muncă, dar îl şi poate reface prin simpla putere a voinţei. Această forţă plutoniană îl poate ajuta să-şi revină chiar şi dintr-o boală foarte gravă. Nativul e rareori bolnav, dar cînd se întîmplă e de obicei ceva grav. Cele mai bune medicamente sînt o lungă perioadă de odihnă şi o schimbare de atitudine, prin care să alunge din suflet resentimentele şi să primească în loc o acceptare senină a stării de lucruri. Sînt pacienţi foarte dificli căci desigur că ştiu mai multe decît toţi doctorii şi asistentele. Principalele lor zone sensibile la microorganisme şi accidente sînt organele reproducătoare, nasul, gîtul, inima, coloana vertebrală, spatele, sistemul circulator, picioarele şi gleznele. varicele şi accidentele pe terenul de sport sînt ceva obişnuit la ei. Ar trebui să evite focul, explozibilii, vaporii toxici şi radiaţiile. Cu toate acestea, vei descoperi o mulţime dintre ei în ocupaţii unde flirtează cu pericolul şi intră în contact exact cu aceste lucruri. Uneori suferă de sîngerări nazale cronice sau din diverse motive suferă operaţii la nas.

Scorpionul e profund interesat de religie, extraordinar de curios în legătură cu toate fazele vieţii şi morţii, foarte pasionat de sex şi irezistibil atras de dorinţa de a se schimba în bine. Tot el e eroic, dedicat legăturilor de familie şi amoroase. în plus, se simte dator să protejeze cu blîndeţe copiii şi sufletele mai slabe. Poate fi sfîtn sau diavol. Poate experimenta cele mai negre mistere ale Iadului sau poate tuna şi fulgera împotriva păcatului şi decadenţei. Fie că vorbeşte de la amvon, într-o întrunire de afaceri sau pe scenă, atracţia lui hipnotică va prinde în mreje publicul, transfigurîndu-l. De fapt, e o chestie destul de înfricoşătoare! Chiar şi atunic cînd Scorpionul a permis temporar furiei, melancoliei sau alcoolului să-l tîrască în şanţ, poţi să pui rămăşag pe exemplarul tău din "Infernul" lui Dante că ceilalţi vagabonzi vor face cărare cînd va trece el! 

E feroce de posesiv cînd vine vorba de lucruri pe care le consideră ca fiind proprietatea lui. îşi doreşte succesul, dar ambiţia lui nu e niciodată ostentativă. Aşteaptă liniştit momentul cînd va face mişcarea de mat, iar între timp îşi face treaba, ştiind sigur căe perfect pentru o poziţie superioară. Preia controlul încet dar sigur şi poate face cam tot ce vrea, cu condiţia să vrea cu adevărat. Puterea întunecată, magică, misterioasăa lui Pluto poate transforma dorinţa în realitate cu meticulozitate rece şi concentrată.

Deşi o dorinţă morbidă de a cunoaşte adîncurile depravării şi decăderii umane poate da naştere unei şopîrle cenuşii care se lăfăie într-o lume a drogurilor şi cruzimii, el poate inversa procesul trecînd la medicină, unde tratamentele drastice, purtînd aceleaşi simboluir ca drogurile, îl fascinează pur şi simplu. Deşi mulţi dintre chirurgii sadici sînt Scorpioni, e la fel de adevărat că mulţi dintre cei mai buni medici ai lumii sînt inspiraţi tot de Putlo săvindece atît mintea cît şi trupul, diagnosticînd şi tratînd pe baza unor misterioase cunoştinţe. Scorpionul s-a născut cunoscînd tainele vieţii şi morţii şi cu capacitatea de a ale cuceri pe amîndouă dacă doreşte. Dar, după cum spun vechii astrologi, pentru asta "trebuie să ştie că ştie". Misterle străvechi fascinează mintea lui sclipitoare.

Unul dintre cele mai ciudate lucruri din astrologie este faptul că, în anul dinaintea sau de după naşterea unui Scorpion, în familia respectivă moare cineva. Iar cînd moare un Scorpion, în familia lui va avea loc o naştere în anul dinainte sau în cel de după. Asta se întîmplă în cel puţin 95 la sută din cazuri. Simbolul lui Pluto e pasărea Phoenix, care se înalţă triumfătoare din propria cenuşă, iar Scorpionul simbolizează reînvierea.

Bărbatul din zodia Scorpionului

Dacă eşti îndrăgostită de un bărbat din Scorpion şi cuvîntul "pasiune" te înspăimîntă, pune-ţi pantofii de sport şi rupe-o la fugă ca şi cum te-ar urmări King Kong. 

nu vorbesc doar de pasiunea romantică, deşi aceasta e în capul listei. Mă refer şi la pasiunea intensă manifestată cînd e vorba de politică, muncă, prietenie, religie, mîncare, rude, copii, haine, viaţă, moarte şi orice alt subiect îţi vine în minte. Un astfel de bărbat nu e tocmai ce-i trebuie sufletului tău dacă îţi repugnă excesele emoţionale. Ia-o la fugă!

Dacă l-ai cunoscut recent pe plutonian ai să spui că am luat-o razna. Doar e atît de calm şi echilibrat! Cum ar putea cineva care are în mod evident atît de mult autocontrol să fie pasional, şi încă periculos de mult? Simplu. Pnentru că acea suprafaţă calmă e doar o cacialma. înăuntru, pasiunile lui ard la fel de incandescent ca soba pe care ai pus mîna şi te-ai fript cînd aveai trei sau patru ani şi întindeai mînuţele după lucruri interzise. Şi acest bărbat s-ar putea să-ţi fie interzis. Sub comportamentul lui înşelător, controlat, el e încins la roşu. Nu pune mîna! Ştii foarte bine cît durează să se vindece o arsură. După această experienţă, s-ar putea să te usture inima luni în şir, poate chiar ani, şi trusele de prim ajutor nu-ţi vor folosi la nimic. Asigură-te mai întîi că ştii încotro te îndrepţi şi cu cine.

Dacă zodia ta îţi dă o fire imună la foc, din azbest, atunci dă-i bătaie şi joacă-te cu dinamita. S-ar putea să fii în stare să ţii flăcările sub control şi să te alegi cu un foc la care să-ţi încălzeşti inima tot restul vieţii. Poate şi tu ai aceeaşi pasiune în tine. în acest caz, se pune doar problema intensităţii căldurii. dacă  flacăra din tine are termostat, ca să o poţi închide cînd a lui e la maxim, totul e în regulă. Să zicem că aşa stau lucrurile. Fetele care sînt în pericol trebuie să fi fugit deja la mare distanţă. într-o zi îmi vor mulţumi, după ce se vor căsători cu un bărbat cumsecade din Balabţă sau Rac. 

Cît despre voi, femeile care s-au analizat şi se consideră în siguranţă într-o relaţie cu un plutonian, hai să vedem ce se ascunde în spatele privirii străpungătoare, hipnotice a Scorpionului. Putem fi aproape siguri că ţi-a făcut deja o impresie. Fie te-a făcut să crezi că e copilăros şi drăgălaş, fie că e răutăcios şi pasional. Problema e că nu e nici una, nici alta. Sau, mai bine zis, e amîndouă. S-o luăm de la capăt.

într-un cuvînt, acest bărbat e invincibil.Imediat sub rezerva lui îngheţată se află un cazan uriaş cu aburi fierbinţi, care bolboroseşte şi şuieră permanent. Dacă ai noroc, el va reuşi să ţină bine capacul pe acel cazan toată viaţa, dar o jignire profundă poată să-l azvîrle cît colo, într-o explozie strălucitoare. E oarecum fascinant de urmărit, dacă nu eşti în calea furiei lui distrugătoare. Dă-te deoparte dacă simţi că e pe cale să se dezlănţuie şi nu face nimic ca să o provoci tu însăţi. 

Te va năuci cu trăsăturile lui îngemănate: pasiunea şi raţiunea. E maestru în amîndouă: intelectul şi emoţiile îl conduc în egală măsură. Scorpionul e mai mult decît inteligent. Dacă e un specimen foarte evoluat e şi profund filosofic, preocupat de misterle existenţei şi se va apropia foarte mult de aflarea răspunsurilor. 

Există exemplare care pot duce vieţi spartane, în camere nemobilate, refuzîndu-şi orice confort din motive obscure, estetie, dar adevărata natură a semnului e senzuală. în mod normal, Scorpionul se înconjoară cu lux. Va înclina spre excese în alimentaţie, droguri, alcool şi, mai mult ca sigur, dragoste.Idilele nu l-au speriat niciodată, nu l-au uimit şi nici nu l-au luat prin surprindere. Amorul l-a preocupat încă de cînd a învăţat să meargă pe bicicletă. Desigur, e posibil să fi cunoscut un nativ care arată atît de inocent, are atîta farmec tineresc dezarmant şi căruia îi lipsesc manierismele seducătoare evidente, încît te-a convins că chestia cu pasiunea scorpionească e mult exagerată. S-ar putea chiar să aibă pistrui şi un sertar plin cu insigne de cercetaş, primite pentru bună purtare. Dar ia întreab-o pe soţia lui dacă soţul ei e plin de apsiune. Poate că va reuşi să-şi adune suficientă demnitate ca să-ţi răspundă: "Nu e treaba ta!", dar îşi va aminti cu siguranţă multe zile umplute cu tiradele lui înflăcărate pe tema poluării, dresării cîinelui, a drogurilor, a părului lung, a metodelor contraceptive şi multe nopţi de... mă rog, şi multe nopţi. Acest lucru va fi valabil chiar dacă soţul ei arată ca Huckleberry Finn şi nu aduce nici pe dparte cu King Kong.

Aceşti bărbaţi au un temperament exploziv, care poate provoca răni atît de adînci încît să nu se mai vindece toată viaţa. Cînd Scorpionul îşi azvîrle coada mortală, înţepătura doare îngrozitor. Nu numai că îi place să cîştige, dar el trebuie să cîştige. ceva în el moare cînd pierde, chiar şi în lucruri mărunte şi totuşi, ciudat, dar acest bărbat crede şi practică fair-play-ul. Ca şi în cazul celorlalte emoţii, dezamăgirea nu se vede niciodată pe acele trăsături împietrite, iar reacţiile lui sînt controlate cu severitate, inclusiv în domeniul legăturilor amoroase. Dacă are un motiv solid să evite relaţia, va arde pe dinăuntru, dar va proiecta o imagine de un calm glacial. De asemenea, e capabil şi să tortureze cu cruzime o fată înainte să se decidă să o înşface de păr şi să o tîrască în vizuina lui din junglă. Bineînţeles, există şi plutonieni care vor face o cerere în căsătorie cu tandreţe, lăsîndu-se în genunchi. Aceştia se vor purta foarte corect şi civilizat, chiar şi fără să fie suprvegheaţi, dar nu te lăsa înşelată. E vorba doar de dorinţa tipică a nativului de a-şi păstra demnitatea cu orice preţ. Reputaţia ta trebuie să fie impecabilă. Nu va accepta ridicolul sau vulgaritatea, în ciuda naturii lui erotice.

Bărabţii din Scorpion pot avea fie o atitudine oripilată, de predicatori, faţă de păcat, ceea ce îi face să poată deveni lideri religioşi aproape fanatici, fie curiozitatea îi împinge să pătrunde în fiecare colţişor întunecat al misterului firii umane. Uneori, aceste două atitudini se combină, avînd ca rezultat ipocrizia, sau auto-amăgirea.

Fiecare nativ este o lege în sine şi nu îi pasă deloc ce gîndesc alţii despre el. I-ar plăăcea să fie respectat ca fiind un cetăţean de bază, un stîlp al soicetăţii, dar dacă asta stă în calea vreuneia dintre ideile sau scopurile lui, atunci puţin îi pasă de acest statut, iar bîrfitorii n-au decît să se ducă acolo unde domneşte zeul Pluto. Nici una dintre deciziile lui majore nu e influenţată de opiniile prietenilor, rudelor, vecinilor sau duşmanilor. îmi pare rău să-ţi dau vestea asta, dar nici măcar tu nu ai nici o influenţă. N-o lua încă la fugă. O asemenea superbă mulţumire de sine şi siguranţă a scopului poate crea un spirit liber foarte atrăgător, care nu-şi bate meru capul cu ce spune lumea. Sînt sinceritatea, curajul şi integritatea chiar de aruncat pe fereastră? Poate că în lumea contemporană şi-au pierdut puţin din lustru, dar curăţă-le puţin de praf şi orice expert ţi le va evalua ca fiind adevărate şi curate. 

E o experineţă de neuitat să vezi un Scorpion operînd sub norul negru al adversităţilor. în timp ce alţii se dau cu capul de pereţi, se jeluiesc, bombăne, el înfloreşte în plină forţă, scoţîndu-şi la iveală tot curajul lui proverbial. Rareori îşi permite să se lase luat de valul invidiei sau autocompătimirii şi nici nu crede că viaţa îi datorează ceva. îţi dai seama cît timp ar pierde cu toate astea? în loc să se bosumfle, rănit, sau să se înfurie cînd îl lovesc necazurile, el le înfruntă cu capul sus. Le înfrînge? Desigur! Doar asta a fost născut să facă! 

Există un lucru puţin cam înspăimîntător, care s-ar putea să-ţi ceară să dai dovadă de ceva curaj. Scorpionii adoră misterele şi nu poate să dea peste unul fără să îl rezolve în detaliu. Din moment ce misterul eternului feminin e cea mai puternică ofensivă şi defensivă a oricărei fete, să fii dezgolită de acest mister te poate face să te simţi cam vulnerabilă. Nu vei mai avea nici un secret cînd va începe să-ţi sondeze mintea cu ochii aceia arzători şi întrebările pătrunzătoare. 

Are standarde înalte şi nu-şi va alege cu uşurinţă prietenii. Vor trebui să se ridice la înălţimea standardelor lui. Vorbim aici despre un gen rar şi minunat de bărbat, care e în stare să stea la o bere cu alţi bărbaţi şi să glumească fără perdea, ca un elisabetan autentic, după care scoate la iveală acea latură profundă, misterioasă, a firii lui şi se transformă într-un amant tandru şi blînd. Ce altceva mai vrei de la un bărbat? Supunere şi tolernaţă? Detaşare şi precauţie? Nu e cinstit! Doar ştiai de la început că aceste calităţi îi cam lipsesc! 

Uneori poate fi crud, din motivele lui, imposibil de ghicit şi s-ar putea chiar să dea dovadă de un umor sadic, atunci cînd te descrie prietenilor lui ca fiind grasă, bondoacă, scorpie sau obtuză. Din punctul lui de vedere e o glumă intimă, între voi doi. Zîmbeşte, chiar dacă-ţi vine să mori! Doar ai fost prevenită că Scorpionul se simte obligat să-şi ascundă motivele, iar această tendinţă nu e deloc diluată de iubire. Ba, chiar s-ar putea să fie intensificată! Doar n-o să-şi expună adevăratele sentimente în faţa întregii lumi, ca un şcolar vulnerabil, îndrăgostit lulea... Mai tîrziu, cînd veţi fi singuri, îţi va spune ce gîndeşte cu adevărat.

Căsătoria îţi va aduce o oarecare siguranţă, dar dacă îţi face cîteva figuri plutoniene înainte de cununie s-ar putea să te doară şi nici n-o să ţi se pară amuzant. Totuşi, nici să nu-ţi treacă prin cap să-i spui că jocul lui aspru, autosuficient, de-a cine-are-nevoie-de-tine? te face să-ţi vină să te arunci de la etaj. Bărabtul acestei zodii îţi va spune pur şi simplu că n-ai decît să sari. Poate că o să-ţi ia ceva timp să te adaptezi personalităţii lui, dar în final te vei căli. Dacă eşti prea moale, vei fi tot timpul rănită alături de un Scorpion. Nu-l întreba niciodată ce crede despre o rochie sau o tunsoare nouă, dacă nu eşti pregătită să fii înţepată cu acul adevărului brutal. Cel puţin eşti sigură că afirmaţiile lui pozitive sînt oneste şi nu vopsite cu lacul flatării nesincere. Mai bine să auzi din cînd în cînd cîte un "Arăţi îngrozitor" sănătos, ca apoi să fii răsplătită cu cîte un "Eşti foarte frumoasă, să ştii", decît să înghiţi într-una remarci vagi precum -"Da, dragă, e foarte drăguţă, dulceaţă. îhî, e perfect, iepuraş" de la alţi bărbaţi. Nu crezi? Eu aşa zic. Dar tu eşti cea care trebuie să se obişnuiască cu asta.

Cînd e vorba de gelozie, ai face bine să păşeşti cu mare grijă p eternitoriul ăsta. Bărbatul tău poate erupe ca muntele vezuviu într-o zi proastă dacă se întîmplă să clipeşti accidental dintr-un ochi prin preajma unui bărbat fiindcă ţi-a intrat ceva în ochi, iar dacă îi dai vreodată un motiv real să fie suspicios, eşti o femeie foarte curajoasă. în schimb, pune bine deoparte propria ta geozie şi uită de ea. Nu ai să-l impreisonezi nicicum dacă-l scalzi în lacrimi pline de reproş sau incriminări furioase. Indiferent cum s-ar purta, spune-ţi în sinea ta: "Mă iubeşte şi nu va arunca niciodată dragostea adevărată pentru promiscuitatea fizică. E loial legăturilor profunde, iar cu acele fete nu face decît să-şi practice arta hipnozei". Spune-ţi asta dimineaţa, la prînz şi seara. Mai ales seara, căci femeile îl vor găsi irezistibil, dar nu uita că, dacă cineva e destul de puternic încît să reziste acestor tentaţii continue şi fluviului de flatări acela e bărbatul din Scorpion. Nu-i aşa că te simţi mai bine?

Probabil că Scorpionul tău va fi un tată sever. Celor mici nu li se va ierta nici cea mai mică urmă de comportament frivol sau de lene. îi va învăţa să respecte proprietatea altora, dar şi să se respecte pe ei înşişi. Copiii nu prea vor avea ocazia să îşi formeze un sistem fals de valori. Deşi îi va iubi cu aceaşi pasiune pe care o pune în tot ce face, nu va suporta prostiile. îi va proteja cînd vor avea nevoie, dar cei mici vor înţelege repede că el aşteaptă de la ei să stea pe propriile lor picioare. Dacă vor împrumuta bani de la el, e în stare să le perceapă dobîîndă, dar e pentru binele lor. E posibil ca ei să nu-şi dea seama de asta pînă după dispariţia lui, dar într-o zi tot vor învăţa lecţia pe care a vrut să le-o dea. Majoritatea copiilor de Scorpioni îşi urăsc taţii toată copilăria şi adolescenţa pentru autoritarismul lor strict şi disciplina severă, dar cînd devin adulţi îşi dau seama ce norocoşi au fost să beneficeze de îndrumarea lui fermă. Nici un alt tată nu-şi învaţă copiii mai multe despre cum e viaţa, cu adevărat. Deseori, progeniturile se vor bucura de umorul şi blîndeţea lui, dar tot nu va fi nici o îndoială cine e şeful. Va rîde şi glumi cu ei, dîndu-le senzaţia de libertate, dar graniţa va fi clar trasată şi cei mic vor şti să nu o depăşească. în ciuda resentimentelor faţă de atitudinea lui aproape militărească, copiii îi vor admira în taină forţa şi vor încerca să-l imite. însă în unele cazuri, lucrurile stau exact pe dos. Un copil delicat se poate simţi intimidat şi ameninţat permanent din cauza puterii Scorpionului şi va deveni nevrotic şi introvertit, temîndu-se să nu stîrnească nemulţumirea tatălui. Atunci trebuie să-i aminteşti cu tact şi respect că uneori blîndeţea şi afecţiunea au rezultate mai bune decît comportamentul lui normal. Un bărbat din Scorpion nu va permite niciodată unei femei să-i dicteze. Nici într-un milion de ani. El e bărbatul, iar tu eşti femeia şi dacă ai dubii în privinţa asta, te va pune la punct în aşa fel încît nu vei mai uita niciodată. Totuşi, un soţ plutonian căsătorit cu o femeie care-l înţelege cu adevărat va fi tandru, înţelegător, atent, şi-i va răsplăti loialitatea cu acel gen de dragoste despre care majoritatea femeilor au auzit numai prin cărţi şi la care visează. 

Nu va avea nici un rost să încerci să-i rezişti acestui bărbat o dată ce flacăra s-a aprins şi el a decis că te vrea. Magnetismul Scorpionului e aproape tangibil. Dacă eşti puternică şi răbdătoare, flăcările plutonianului nu te vor răni. Fetele sînt complet depăşite dacă se bagă într-o relaţie cu acest bărbat. Lui îi trebuie o femeie vitează, care să zboare alături de el fără să se prăbuşească. ţine-te bine, orinde te-ar duce, dar deschide bine ochii şi vei vedea orizonturi pe care cei timizi nu le vor zări niciodată.   

Femeia din zodia Scorpionului

Femeia Scorpion are o frumuseţe profundă, misterioasă. E fascinantă, mîndră şi perfect stăpînă pe sine. dar are un singur regret ascuns: că nu s-a născut bărbat. 

Aproape că simt furia nativelor la vederea dezvăluirii de mai sus, căci nu există femeie plutoniană care să nu se considere femeie pînă în vîrful unghiilor, iar dacă tu eşti îndrăgostit de o astfel de femeie probabil că nu înţelegi ce vrea să spună respectiva remarcă. Această fată are cu siguranţă suficientă strălucire şi este extraordinar de seducătoare. Dar eu n-am spus că arată ca un băiat şi nici nu am vrut să insinuez că nu se descurcă de minune cu statutul ei de femeie. Doar că, în subconştientul ei, ar prefera să fie bărbat. Ar avea mai puţine restricţii şi mai multe oportunităţi. Este singurul secret pe care-l ascunde şi faţă de sine, aşa că, să-l vadă dat în vileag, nu-i pică deloc bine.

Din clipa în care fata din Scorpion va putea face diferenţa între botoşeii albaştri şi cei roz, se va resemna să-i poarte pe cei roz, pentru că e o adevărată maestră a adaptării perfecte la orice situaţie. Dar rozul nu e culoarea ei. Adevărata nuanţă a firii ei e maroul închis, sau roşul închis, ca vinul, care nu sînt tocmai culori feminine. însă e capabilă să te facă să crezi că sînt. Cunosc un exemplar care se preface extraordinar de bine că e o pisicuţă fragilă, pufoasă. Toarce cu atîta mulţumire, încît majoritatea bărbaţilor cred că au de-a face cu o ultra-feminină nativă din Peşti. Cad în capcana ei şi se trezesc prea tîrziu, mai trişti, dar mai înţelepţi. Nu e o pisicuţă. 

Femeile din Scorpion au un dispreţ profund pentru membrele sexului lor care eşuează în rolurile de iubită, soţie şi mamă. O plutoniană îşi va controla dorinţa de a domina şi va oferi o interpretare splendidă a feminităţii, cu mult mai mult rafinament decît femeile dure din Berbec, Leu sau Săgetător. Ea va face asta la începutul relaţiei. S-ar putea să existe exemple de bărbaţi care au avut o surpriză neplăcută după ce şi-au scuturat orezul nuntaşilor din păr şi au îndepărtat păienjenişul iluziilor de pe ochi. Spre deosebire de femeie din Berbec, de exemplu, Scorpioana îşi va ascunde forţa şi va vrăji un bărbat cu parfumul greu al privirii ei exotice în timp ce îi permite să-i ofere un foc e la bricheta lui. asta e mult mai sexi decît să aprindă ea însăşi un chibrit şi să-i sufle fumul în faţă, iar ea e conştientă de asta. O altă fată s-ar arunca în braţele tale şi şi-ar striga iubirea de pe acoperişuri. Plutoniana se va îndrepta spre tine cu mişcări lente, seducătoare, şi îţi va şopti mesajul ei intim. E uimitor, dar aceste fete pot arăta seducătoare în blugi, tricouri largi sau adidaşi. Poate că vocea ei răguşită creează imaginea. Cunosc o astfel e nativă care a purtat o şapcă de baseball tot timpul cît viitorul ei soţ i-a făcut curte şi a vorbit mai mult despre sport. Dar era la fel de seducătoare ca Mata Hari şi a pus mîna pe bărbatul dorit, căci acesta a fost hipnotizat. 

Nu te aştepta ca ea să cadă pe spate ca reacţie la avansurile tale. Să nu te aştepţi să bată din gene şi să te adore cu devotament orb. Multe dintre aceste femei sînt băieţoase şi nici măcar nu au gene foarte lungi. Dealtfel, cu ochii aceia superbi, misterioşi, care îţi pot citi în suflet, nici nu are nevoie de accesorii. Şopteşte-i la ureche ceva romantic, care ar topi complet orice altă fată, şi ea îţi va arunca o privire intensă, străpungătoare, care va vedea adevăratele tale intenţii. E un adevărat aparat de radiografii, aşa că nu flirta. Dacă nu eşti serios, nu faci decît să-i iroseşti timpul şi să o insulţi. Nu te-aş sfătui să insulţi un Scorpion. Nu e sănătos. Dacă nu înţelegi ce vreau să spun, întreabă pe cineva care înţelege. S-ar putea să auzi unele poveşti care or să-ţi zbîrlească părul.

Nu trebuie să uiţi că această femeie fatală îşi poate ascunde forţa răzbunătoare sub un surîs sfios, un comportament blînd şi o voce mai şoptită decît a lui Marilyn Monroe. E bine să reţii asta, dacă vrei s-o îmlînzeşti, dau să te protejezi împotriva ei... sau amîndouă. Poţi să fii sigur că furiile Iadului sînt dulci zîne pe lîngă o femeie din Scorpion care a pierdut controlul asupra emoţiilor ei plutoniene. Nativa poate fi dominatoare şi tiranică, sarcastică şi frigidă, pentru ca, în clipa următoare să devină fierbinte ca un cuptor. Poate urî veninos, ucigător şi poate iubi cu ferocitate, abandonîndu-se total. De un lucru poţi fi sigur: nu e nicodată  "călduţă", între cele două extreme.

Scorpioana are un dar care îţi poate da fiori pe şira spinării. E o formă neobişnuită de magie neagră, pe care o poate folosi cu atîta măiestrie încît poţi jura că e vrăjitorie. Ai prea puţine şanse de scăpare din clipa în care ochii ei îi întîlnesc pe ai tăi. Datorită celui de-al şaselea simţ, ea poate recunoaşte deseori un viitor partener de la prima privire şi, nu se ştie cum, va transfera instantaneu această percepţie spre tine. Reacţiile tale nu pot fi decît două. Vei fi prins fără scăpare în vraja ei şi dus vei fi, alunecînd într-o spirală maeţitoare spre capiturlarea necondiţionată, sau te vei speria de moarte şi-ţi va veni s-o rupi la fugă ţipînd după ajutor. De ce atîta grabă? Mai stai puţin. S-ar putea să afli ce înseamnă să trăieşti cu adevărat. Ea ştie şi te va învăţa şi pe tine. Oricum, ar trebui să fii flatat că te consideră demn de acea privire ciudată. Această femeie nu găseşte nici o scuză unui bărbat slab. Ea caută ambiţie şi curaj. Vrea un bărbat care să o domine şi să o facă să fie mîndră de el, fără să-i schimbe personalitatea. Alesul trebuie să fie puternic, masculin şi mai frumos decît media. Mai are nevoie şi de o mare inteligenţă pentru a se putea măsura cu propria ei minte sclipitoare şi un interes mai mult decît trecător în problemele abstracte, filosofice. Aşa că stai liniştit şi afişeazăă un zîmbet superior. Toţi cunoscuţii vor gndi că eşti deosebit dacă ea te priveşte insistent. Dacă stai să te gîndeşti, asta îţi poat edeschide noi orizonturi. Cota ta la bursa  valori va creşte brusc cu cîteva puncte bune. 

O dată ce te-ai apropiat de o Scorpioană, poţi fi sigur că eşti un bărbat deosebit şi neobişnuit. Aşa cum poţi fi sigur şi de faptul că ea te iubeşte cum n-ai mai fost iubit şi nici na-i să mai fii iubit vreodată. Vei fi cel mai important lucru din viaţa ei. Dacă e o plutoniană tipică, te va susţine cu loialitate şi va încerca să te facă fericit cu o intensitate pasională. Dacă eşti prea greu e mulţumit, îşi va arăta frustrarea prin încercări pasionate de a-ţi anihila dezinteresul. 

Probabil că ţi-a sărit în ochi cuvîntul "pasional". Majoritatea bărbaţilor au auzit zvonuri interesant despre pasiunea femeilor din Scorpion. E adevărat. Pe dinăuntru clocoteşte de pasiune, deşi aceasta e ţinută strict sub control şi ascunsă sub o atitudine glacială faţă e străini şi un calm de suprafaţă care-ţi aminteşte de catifeaua neagră. Dar bărbaţii sînt, din păcate, prea înclinaţi să asocieze pasiunea strict cu amorul fizic. Dar definiţia plutoniană a acestui cuvînt e mult mai cuprinzătoare. Are legătură cu sentimentele ei legate de absolut tot ce atinge. Ea nu ştie ce înseamnă să fii uşor interesat de ceva. îi este imposibil să fie detaşată. Rareori poate spune că îi place sau nu-i place o piesă de teatru, o carte, religia, mobila sau anumiţi oameni. Ori îi repugnă cu vehemenţă, ori idolatrizează cu pasiune. Dacă ceva nu îi stîrneşte una din aceste două atitudini, atunci ignoră complet acel lucru, adoptînd o atutudine glacială. Totuşi, va rămîne neatinsă de furtunile emoţionale, cel puţin dacă e să nre luăm după exteriorul placid  în care se înfăşoară după fiecare explozie nucleară minoră sau majoră. După ce s-a calmat şi a adoptat din nou atitudinea echilibrată, de catifea neagră, s-ar putea să fie greu să-ţi convingi soacra că fiica ei a spart toate farfuriile şi a făcut bucăţi toate draperiile. Toată lumea o să creadă că acuzi pe nedrept acea femeie calmă şi controlată de un temepreament atît de distrugător. Dacă stai să te gîndeşti, calităţile ei sînt atît de excepţionale încît ar fi trebuit să-ţi dai seama că şi defectele vor fi pe măsură. După ce-ţi trece cucuiul din creştet, gîndeşte-te la părţile ei bune. 

Pentru că e atrasă de investigarea tenebrelor, la început poate părea la fel de tentantă ca şi fructul oprit, iar expresia profundă, stranie, din ochii ei poate intesifica această impresie. E adevărat că această femeie se poate uneroi avetnrua în zone periculoase în eforturile ei de a pătrunde toate misterle vieţii, mai ales că nu cunoaşte frica. Dar nativa tipică va ieşi din aceste cotoloane întunecate la fel de puternică şi pură. Dacă permite acestor călătorii să-i întineze spiritul, Scorpioana se va simţi măcinată de vinovăţie şi angoase, dar forţa ei interioară o va ajuta să se ridice ca pasărea Phoenix din cenuşa acestor experimente şi tot va fi superioară aproape tuturor femeilor pe care le cunoşti.

Scorpioana poate fi păstrătoarea multor secrete întunecate, căci îi place să audă confesiuni, dar nu va spune nimic despre ea şi nici nu va dezvălui aceste secrete, nici măcar ţie. Nu încerca să-i smulgi tainele legate de viaţa ei personală, căci această femeie are o parte numai a ei, intimă, pe care nu o vei atinge niciodată, o parte a minţii şi sufletului ei, care îi aparţine în exclusivitate. Nu e mincinoasă, ba chiar de cele mai multe ori e brutal de sinceră, dar vor exista întotdeauna gînduri şi sentimente pe care nu le va mărturisi nimănui. 

Nativa este incredibil de loială celor puternici şi merituoşi, dar cei slabi nu vor fi niciodată onoraţi de privirea ei. Demnitatea ei cînd e vorba de relaţii interumane o poate face să pară distantă şi snoabă. într-un fel, aşa şi este, pentru că practică sistemul ei personal de caste, mai puternic marcat decît cel al surorilor ei din Leu şi Capricorn. Toţi Scorpionii sînt extrem de selectivi cînd e vorba e prieteni. Pe cei care merită îi vor păstra o viaţă, iar cei superficiali, comuni, vor rămîne întotdeauna pe dinafară. Orice femeie din Scorpion are imense resurse interioare de perseverenţă şi hotărîre, la care apelează oricînd are nevoie ca să facă faţă exceselor care o tentează, de la alcool şi droguri, pînă la răzbunările autodestructive, lipsite de scrupule sau depresiile periculoase. Mai devreme sau mai tîrziu, probabil că va investiga o formă sau alta a ocultului, iar misterle străvechi şi lumile nevăzute îi vor cîştiga respectul, deşi, pe parcursul unei vieţi, Scorpionul poate trece prin toate fazele, de la fervoare religioasă pînă la ateism.

Scorpioana nu simte nevoia să fie nevastă cu acte ca să acorde partenerului dragstea şi devotamentul unei neveste. Dacă circumstanţele obiective fac căsătoria imposibilă, ea te va iubi fără reţineri şi nu va da doi bani pe ce spun vecinii. în multe dintre aceste situaţii neobişnuite, relaţia e onestă şi profundă, mult mai presus de iubirea superficială, egoistă din multe mariaje legale. Ipocrizia societăţii nu o va împiedica nicodată pe această femeie curajoasă să caute fericirea. Ea nu răspunde decît în faţa propriilor legi, iar în inima ei înţelege mult mai profund jurămîntul "pînă cînd moartea ne va despărţi" decît multe dintre miresele care-l murmură. 

în ciuda personalităţii ei puternice, Scorpioana îşi va lăsa bărbatul să fie şeful. în loc să-l pună în umbră cu forţaşiambiţia ei, îşi va pune la bătaie talentele ca să-l ajute pe el să-şi atingă scopurile. Viitorul tău va fi improtant pentru ea şi, după căsătorie, dacă îi ceri, ea va renunţa fără mari regrete la propria carieră, înafară de cazul în care ai dezamăgit-o profund sau e nevoie în casă de un venit suplimentar. Poate că acasă veţi avea certuri furtunoase, dar în public te va apăra cu ferocitate. Nu va accepta ca cineva să te vorbească de rău sau să profite de tine. Cei care vor încerca vor simţi biciul furiei ei. Fericirea ta va fi întotdeauna pe primul loc. Nativa tipică te va ajuta să perseverezi pînă cînd obţii ce vrei şi nu se va plînge şi nici nu-şi va pierde răbdarea, deşi poate acumula oarece resentimente dacă îţi pierzi curajul pe parcurs. Are pretenţia să ţinteşti cît mai sus, iar dacă te vei mulţumi cu mai puţin s-ar putea să ai parte de remarci destul de sarcastice şi de reproşuri.

Femeile din Scorpion îşi iubesc căminul, care va străluci de curăţenie, bun gust şi confort. Mesele sînt servite la timp şi lucrurile sînt în general ţinute sub control. Dacă nu e aşa, înseamnă că ceva o face să fie foarte nefericită, căci înclinaţia ei firească e spre frumuseţe şi ordine. Pentru nativa tipică, curăţenia de primăvară e ca o vacanţă. Adoră să cotrobăie prin toate cotolanele ca să vadă ce găsesc. Ai grijă să nu găsească bileţele parfumate prin jacheta ta cea veche cînd face curăţenie în dulapuri. Scorpioana e iraţional de suspicioasă chiar şi atunci cînd nu are motive, aşa că îţi poţi închipui ce se întîmplă cnd găseşte indicii reale ale unei posibile infidelităţi. Imaginează-ţi norul-ciupercă al unei explozii nucleare şi ai să-ţi faci o idee. Nu are rost să o suspectezi şi tu pe ea, în ciuda ocaziilor ivite. Şi s-ar putea să fie destule, căci ea nu-şi dezvăluie niciodată sentimentele cele mai profunde. Bineînţeles, asta îţi va stîrni multe întrebări. înghite-le, o dată cu nodul din gît. Ca şi în cazul sertarului pe care-l ţine mereu încuiat, anumie lucruri sînt teritoriu interzis pentru oricine. N-ai să obţii nimic cu insistenţele. Ştie şi ea că nu e corect, dar asta nu schimbă cu nimic lucrurile. Asta e! O accepţi aşa saunu.Probabilcă ai s-o accepţi, căci e imposibil să o părăseşti. Dacă nu din alt motiv, măcar pentru că amintirea ei te va bîntui tot restul vieţii. E mai uşor să te adaptezi idiosincraziilor ei decît să ai coşmaruri în fiecare noapte dacă o părăseşti. Nimeni nu părăseşte un scorpion. Nu de tot. Oricum, ai lîngă tine o femeie deosebită. 

Oricîtă nevoie ar avea de siguranţa pe care i-o oferă rădăcinile şi căminul, se va muta fără ezitări vizibile dacă asta e necesar pentru cariera ta. Pentru un militar e o soţie excelentă, iar pentru un politician e un adevărat giuvaer. Nu există om pe care să nu-l poată "citi" şi nici minciună pe care să n-o "miroase". Scorpioana îţi poate soune exact în cine poţi avea încredere şi care sînt cei pe care e bine să-i supraveghezi. Şi soţia din Peşti are aceeaşi clarviziune, dar ea e prea blîndă, prea incapabilă să critice şi prea dispusă să găsească scuze defectelor celorlalţi. Nu e şi cazul femeii din Scorpion. De fapt, va fi nevoită deseori să-şi înfrîneze limba ascuţită şi să-şi modereze tonul tăios.

La capitolul buget, plutoniana e complet imprevizibilă. Se poate zgîrci şi economisi fiecare bănuţ, pentru ca apoi să aibă accese de extravaganţă magnifică. Un lucru e sigur: îi plac banii. Dar această femeie preţuieşte şi mai mult presitigiul şi va fi mulţumită dacă accepţi un venit mai mic însă eşti propriul tău şef şi ai perspective de a eveni o persoană influentă. Acestor femei le place puterea şi vor sacrifica multe pentru a o obţine. va fi perfect mulţumită dacă tu ai putere, căci semnul sub care e născută îi permite să trăiască din plin prin alţii. Nu uita că, deşi se va sacrifica şi se va mulţumi cu foarte puţin pentru atingerea unui scop planificat, e prea mîndră ca să trăiască modest toată viaţa şi va deveni foarte acră şi nemulţumită dacă e obligată să ducă o viaţă de sacrificiu pentru o perioadă de timp nerezonabil de lungă. După un timp, fie va încerca să provoace o schimbare în starea economică a familiei, sau se va retrage treptat în stadiul de şopîrlă cenuşie, părînd că acceptă şi chiar că e mulţumită cu viaţa în sărăcie, dar fiind în sinea ei plină de resentimente.

Nativa va fi posesivă, dar nu va accepta acelaşi lucru din partea ta. Una dintre cele mai neplăcute trăsături ale Scorpionilor de ambe sexe e refuzul de a accepta alte puncte de vedere decît al lor cînd e vorba de sentimente. E nevoie de săptămîni de introspecţie ca să-şi schimbe opinia. Interesul ei natural faţă de sexul opus, fie el şi platonic, îţi poate oferi destule motive să fii la fel de gelos pe ea pe cît e şi ea gelosă pe tine. Probabil că uneori va fascina toţi bărbaţii prezenţi şi tu va trebui să stai deoparte şi să-i vezi roind în jurul ei. Asta duce mult prea rar la ceva serios, dar poate da naştere unor momente jenante şi chiar unor certuri explozive. în toiul luptei ai face bine să-ţi aminteşti că nevoia ei de a plăti totul cu vîrf şi îndesat o face să iasă învingătoare din orice fel de confruntare. Ea are întotdeauna ultimul cuvînt. Dacă o minţi o dată, ea te va minţi de două ori. Dacă refuzi să o săruţi dimineaţa după ce v-aţi certat cu o seară înainte, s-ar putea ca ea să refuze să te sărute la culcare timp de o lună. Dacă mama ta critică talentele ei culinare, s-ar putea ca soţia ta din Scorpion să "uite" să o mai invite la masă vreo cîteva luni. însă va ierta o jignire accidentală, dacă ştie că a fost făcută neintenţionat. Simţul dreptăţii e la fel de puternic la Scorpioni ca şi simţul răzbunării. Mulţi oameni uită acest lucru. Ea va ţine minte orice gest de bunătate şi-l va răsplăti şi pe acesta cu vîrf şi îndesat. 

SĂGETĂTOR

Cum să recunoşti un nativ din Săgetător

Oamenii dominaţi de Jupiter sînt foarte temperamentali şi nu suportă să fie acuzaţi de lipsă de onestitate. O acuzaţie nedreaptă sau o insultă adusă integrităţii lor le va provoca o indignare explozivă, dar după o izbucnire temperamntală incendiară, Săgetătorul tipic se va simţi cuprins de remuşcări şi va încerca să dreagă lucrurile. îţi va învineţi ochiul şi te va băga în spital, dar probabil că a doua zi te va îngropa în flori şi compasiune. O ofensă îl va face să uite de starea lor de spirit de obicei veselă şi optimistă şi va da drumul unui potop de vorbe dure, care pun de obicei la punct orice scandalagiu. Bărbaţii îşi vor folosi pumnii şi vor dispreţui armele. O personaă grosolană, care insultă un Săgetător, se va trezi împrăştiat pe trotuar, întrebîndu-se ce camion la lovit. De obicei, Arcaşul întîi acţionează şi vorbeşte şi abia după aceea se gîndeşte la consecinţe. 

Mulţi Săgetători caută luminile rampei şi nimeni nu e mai fericit decît ei să ofere bis după bis unui public încîntat. E în stare să cînte pînă răguşeşte sau să danseze pînă îşi toceşte tălpile, numai de dragul încîntării de a se exprima. Industria spectacolului e plină de Săgetători.

în femeile şi bărbaţii din acest semn există o puternică latură religioasă, mai ales în tinereţea lor. Sînt foarte interesaţi de probleme bisericeşti, dar o dată cu vîrsta, devin tot mai sceptici în privinţa dogmei, înclină să se îndoiască de lucrurile în care credeau pînă atunci şi încep să caute valori perfecte. Un săgetător care să nu aibă un set de genţi de voiaj  e o raritate. Nativilor le place la nebunie să călătorească şi de obicei, au cel puţin un bagaj pe care-l ţin mereu gata făcut, pregătit pentru a fi folosit într-o clipă. 

întotdeauna vei observa la naivul, curajosul, optimistul Săgetător o trăsătură copilăroasă. El refuză să accepte gravitatea vieţii, deşi unii dintre ei reuşesc să facă faţă responasbilităţilor cu multă conştiinciozitate după ce trec de prima tinereţe. însă nu sînt niciodată cu adevărat fericiţi atunci cînd simt povara acestor responsabilităţi. Firea jupiteriană se revoltă împotriva restricţiilor şi dacă acestea sînt prea multe, pot provoca nativului boli grave. Dacă Săgetătorul supravieţuieşte acestora şi risipei de energie pe care o face, poate ajunge la vîrste matusalemice. Majoritatea arcaşilor îşi păstrează pînă la sfîrşit mintea ascuţită ca briciul, dar rafinată de vîrstă. Senilitatea nu e aproape niciodată o problemă la ei. 

Zonele sensibile ale nativului sînt şoldurile, plămînii, ficatul, braţele, mîinile, umerii, intestinele şi labele picioarelor. Dragostea lui pentru sporturi şi natură poate duce la accidente din cauza excesului nesăbuit de activitate fizică. Nimeni nu-l va putea ţine într-un pat de spital mai mult de cîteva zile. Jupiterianul acceptă cu greu faptul că e bolnav şi se însănătoşeşte cu o rapiditate uluitoare. Viaţa îi înfrînge rareori definitiv pe aceşti oameni. Ei cred cu toată fiinţa că ziua de mîine va fi cu siguranţă mai bună decît cea de ieri, iar cea de azi e destul de interesantă. Toanele întunecate trec la ei aproape înainte ca norii să apuce să acopere soarele. 

Fiecarui Săgetător îi plac jocurile de noroc, cu excepţia celor care au o influenţă conservatoare, precaută, în harta lor astrală. Puţini dintre ei pot rezista impulsului de a arunca vreo cîteva bancnote pe masa cu postav verde. Sunetul zarurilor scuturate în paharul crupierului îi atrage pe jupiterieni ca un cîntec de sirenă. Dacă planetele au avut aspecte adverse la naştere, un Săgetător poate arunca pe geam averi uriaşe sau poate pierde banii de chirie pe un cal. Las Vegasul atrage Săgetători ca mierea albinele. Acelaşi lucru e valabil şi pentru jocurile de noroc mai serioase precum bursa şi cotaţiile imobiliare. Din fericire, majoritatea nativilor ţin sub control aceste impulsuri, dar chiar şi ei vor risca din cînd în cînd cîteva zeci de mii la un poker mic sau pe un bilet de bingo. 

Atît arcaşii timizi cît şi cei plini de forţă îşi vor asuma oricînd riscul de a se îndrăgosti, fără să stea pe gînduri. Ei se aruncă în iubire cu capul în îaninte, abandonîndu-i-se cu inconştienţă, dar deseori se opresc brusc atunci cînd e rostit cuvîntul "căsătorie". Deşi Săgetătorul e cald şi minunat în dragoste şi alte realţii interumane, e cam alunecos şi greu de prins. Simbolul lui e centarurul: jumătate cal, jumătate om, ceea ce îi conferă un avantaj evident atunci cînd cineva aleargă după el, cu condiţia să nu se împiedice în propriile picioare. 

Cîteva dintre cele mai neplăcute trăsături ale unora dintre Săgetători sînt temperamentul violent, excesele alimentare şi alcoolice, care pot duce la obezitate şi alcoolism, o inteligenţă sclipitoare pătată de sarcasm usturător sau excentricitate extremă şi incapacitatea e a păstra un secret. Dar nici una dintre acestea nu trebuie neaparat să rămînă defecte permanente. Ele pot fi uşor eliminate datorită hotărîrii tipice Săgetătorilor. Jupiterianul tipic îţi va împrumuta bani fără să te facă vreodată să te simţi jenat că ai cerut sau măcar obligat să-i dai înapoi. Casnica din semnul lui Jupiter va adopta un orfan sau un animal pierdut şi va face întotdeauna loc pentru încă o personă la masa ei.

Arcaşul va îmbrăţişa o cauză măreaţă cu devotament orb şi va crede că posibilităţile oferite e aceasta sînt mai mari decît părţile negative, atitudine provenită din imaginaţia lui debordantă şi gîndirea progresistă. El îşi prezintă întotdeauna ounctul de vedere folosind argumente obiective, raţionale, uneori făcînd praf opoziţia cu satira lui tăioasă, şi totuşi, nu se ştie cum, reuşeşte să nu se implice în scandal. însă fcoul din el e oricînd gata să izbucnească oricînd cineva atacă miracolul sau cauza lui din momentul respectiv. E  un inamic de temut, căci ţinteşte la fix atunci cînd îşi face timp să se concentreze asupra victimei sale. Atunci, săgeţile lui îşi ratează rareori ţinta. Ele sînt înmuiate în remarci spirutale şi inteligente şi sînt sufient de ascuţite ca să străpungă orice armură.

Deşi foarte puţini Săgetători sînt cu adevărat amuzanţi, e ciudat felul în care spun o glumă, căci pierd ritmul şi strică poanta. Publicul (acasă sau într-o sală de spectacol) va hohoti de rîs din cauza evidentei stîngăcii, dar sufletul jovial al jupiterianului va crede că toată lumea rîde datorită minunatului lui simţ al comediei. E de-a dreptul vesel!

Bărbat sau femeie, arcaşul se poate purta atît de stîngaci, sau se poate preface că e atît de retras, încît ar putea să-ţi dea impresia că nu e prea inteligent sau că e timid. E adevărat că sînt cîţiva nativi care adoptă un comportament excentric, de sihaştri, dar asta nu face decît să le dea ocazia să-şi ascută şi mai mult mintea, ajungînd pînă la geniu.

Deşi Săgetătorii au memorii uluitoare, care îi ajută să spună cu exactitate ce au făcut pe 14 aprilie 1983, şi îşi amintesc fiecare detaliu al cărţilor şi filmelor, ei pot uita unde şia-u lăsat haina. Mjoritatea îşi pierd mereu mănuşile, cheile, portofelele şi unii spun că şi-ar pierde şi capetele dacă n-ar fi prinse de gît.

Un jupiterian nu e în stare niciodată să spună o minciună fără să fie prins. Nimeni nu-l crede. înşelătoria nu stă în firea lui şi cînd încearcă s-o abordeze e dat în vileag rapid şi sigur. Ar face bine să spună întotdeauna adevărul, fie ce-o fi! Nici chiar mintea lui atentă, ascuţită, nu-l va putea salva de rezultatele unei astfel de excursii în ţara minciunii, cu excepţia cazului în care are un ascendent în Scorpion. Acest gen de nativ e destul de rar, dar fii pregătit să întîlneşti cîteva exemplare. 

în adîncul sufletului lui, Săgetătorul e convins că de fapt viaţa e un circ, iar el e clovnul care face tumbe şi sare prin cercuri violet, îmbrăcat în costum bleu ciel. Chipul lui e vopsit în culori aprinse, iar ochii îi strălucesc de curiozitate şi veselie. Că e îndrăzneţ sau retras, adevărata fire a acestui idealist generos e la fel de veselă ca un pom de Crăciun. Plin de vitejie, îşi prinde o garoafă peste inima lui mare şi-şi încordează arcul, înderptîndu-l spre cer. Cînd ţinteşte drept, el poate trimite săgeata dincolo de stele, spre locul unde se nasc visele.

Bărbatul din Săgetător

Nu vreau să te descurajez, dar bărbaţii din Săgetător au un obicei bizar. Se aruncă pe un cal alb şi pornesc în galop pe străzi fluturînd o sabie în apărarea unei cauze. Apoi mai au o idiosincrazie. Fac tumbe ca nişte clovni la circ, amestecîndu-se printre elefanţi şi personaje bizare, cum ar fi femeia cu barbă, înfulecînd veseli vată de zahăr. 

acest specimen poate fi capturat folosind anumite manevre. dar mai întîi trebuie să-l dai jos de pe calul alb, să-l scoţi dintre elefanţi şi, desigur, femeia cu barbă trebuie să dispară şi ea. Cauzele şi circul nu prea mai lasă loc pentru o viaţă de familie, ca să nu mai vorbim de plimbări sub clar de lună. 

|ncă din start ai un atu. Sînt atît de mulţi Săgetători care galopează şi fac tumbe prin viaţă, încît vei avea de unde alege. Entuziasmul idealist şi curiozitatea unui bărbat din această zodie sînt contagioase. Sigur, uneori exuberanţa lui inocentă poate scăpa de sub control. De exemplu, te poate arunca în sus ntr-un moment de încîntare nebunească, impetuoasă, ca apoi să uite să te prindă. 

Aproape întotdeauna e înconjurat de o mulţime de oameni. ăsta e un alt obstacol. Va trebui să-ţi faci loc cu coatele prin mulţime ca să ajungi lîngă el. Dar nu fi pesimistă, căci acest bărbat e un optimist incurabil. dacă duşmanii lui i-ar trimite o cutie cu balegă, el nu s-ar simţi jignit, ci ar crede că au uitat să-i trimită şi calul. Acest gen de optimism poate fi periculos. De fapt e vorba despre încredere oarbă, articol din care Săgetătărul are depozite uriaşe. Acest lucru îl face să aibă încredere naivă în orice şi oricine, aşa încît cade deseori în gropi. E firesc să se întmple aşa cînd umbli cu un arc în mînă, ţintind mereu spre cer în căutarea unui scop înalt spre care nimeni n-a mai îndrăznit să tindă (sau nimeni n-a mai avut atîta lipsă de realism încît să încerce să-l atingă).

Totuşi, el nu e un visător cu capul în nori în sensul strict al expresiei. Visele lui sînt întotdeauan supuse scrutinului logic şi inteligent al lui Jupiter, precum şi curiozităţii lui. Dacă aceste vise supravieţuiesc cercetării lui minuţioase dar oneste, înseamnă că sînt probabil pe atît de practice pe ct sînt de nebuneşti, chiar dacă lumea nu e pregătită pentru ele. O dată ce a hotărtă că există o şansă să le ndeplinească, nativul şi scoate oalele cu vopsea şi pensulele şi ncepe să le coloreze cu cea mai vie şi curajoasă imaginaţie pe care ai văzut-o vreodată. Dar capetele pătrate stau totdeauna la pndă pregătite să calce în picoare ideile progresiste şi să le năbuşe nainte de a avea ocazie să-şi dovedească validitatea.

Imaginaţia lui nesfrşită l poate face să se prăbuşească. Dar norocul are grijă să l salveze exact la timp. Acest bărbat e de obicei atît de norocos încît e de-a dreptul dezgustător şi ar trebui arestat. Dacă s-ar duce în munţi şi s-ar ntoarce un un sac de pietre care s-ar dovedi a nu fi aur, el ar plnge un timp, după care ar descoperi că pietrele alea sînt minereu de uraniu. Dacă te apleci să culegi chestia aceea lucioasă de lngă gura de canal, te vei trezi în mnă cu poleiala de la o lamă de gumă. Dacă se apleacă el, se va alege cu o bucăţică din diamantul Hope, scăpat pe jos de Harry Winston cînd a ridicat mna să cheme un taxi. 

Cu aşa noroc, e şi firesc să fie optimist. Binenţeles, mai sînt şi zile cînd piatra e doar o piatră şi poleiala e doar polieală, dar Săgetătorul tipic şi revine rapid după astfel de lovituri zdrobitoare. La fel stau lucrurile şi în dragoste pentru jupiterian. E norocos. Cînd nu e, îşi revine foarte repede. Singurul lucru pe care nu-l acceptă e lipsa de sinceritate, dar cam atît. De aceea are atît de mulţi prieteni şi cunoscuţi care-l simpatizează. El priveşte dincolo de exteriroul oamenilor, căutînd valorile reale, intrinseci. Nu că n-ar avea duşmani, dar sînt mult mai puţini decît cei pe care îi au alte zodii. Cei care s-au simţit lezaţi de remarcile lui directe se vor uita urît l el şi le va veni să-l strîngă de gît, dar de obicei le trece şi îşi dau seama că intenţiile lui sînt inofensive. Bărbatul din Săgetător păcătuieşte prin lipsă de tact şi de consideraţie, dar niciodată prin cruzime voită.

Probabil că ai văzut deja că vorbirea lui e la fel de directă ca şi traiectoria săgeţii lui simbolice. Poate spune lucruri absolut scandaloase, dar dacă eşti îndrăgostită de el va scăpa nepedepsit. Dar vei avea tot dreptul să te simţi jignită cînd un Săgetător pe care abia l-ai cunoscut se va uita la tine cu ochii lui strălucitori, plini de viaţă şi ţi va spune că eşti exact genul de femeie pe care un bărbat şi-ar dori-o drept amantă. Tocmai cînd te pregăteşti să-i tragi vreo cteva poşete în cap, va arbora o expresie inocentă, ca de băieţel, şi-ţi va explica plin de candoare dezarmantă că în Evul Mediu regii şi aristocraţii făcaeu căsătorii de convenineţă, aşa că soţiile lor erau de obicei urte şi plicticoase. Dar amantele lor erau frumoase şi inteligente, fete pe care şi le-ar fi ales pentru a le fi soţii dacă regulile ar fi fost altele. A citit despre asta, pentru că l-a interesat ntotdeauna perioada respectivă. Probabil că te vei calma şi chiar te vei umfla puţin în pene. Pe deasupra, vei fi şi impresionată. Cîţi bărbaţi petrec ore în şir citind cărţi de istorie fără să fie obligaţi de cineva? S-ar putea chiar să fie un geniu! Ia gîndeşte-te! Ai putea deveni soţia unui intelectual. Greşit! Ai putea ajunge amanta unui intelectual. Fiind deja topită după mintea lui, nu-ţi dai seama că e pregătit să atace în forţă din clipa în care ai reacţionat pozitiv la propunerea lui iniţială (şi nu-ţi nchipui nici o clipă că a fost o remarcă întîmplătoare şi nu o propunere!).

Sigur, nu orice femeie va accepta o explicaţie atît de cusută cu aţă albă pentru nişte avansuri atît de evidente. Dar nu contează. Chiar şi după ce victima are o izbucnire indignată, se întorc la Săgetător devenind din nou prieteni apropiaţi după ce le trece furia. Asta ar trebui să-ţi dovedească în ce pericol uriaş te afli alături de acest tip atît de inofensiv în aparenţă. Cu zîmbetul acela larg, candid, naiv, nu aduce nici pe departe cu un lup. Mai degrabă cu şeful unei trupe de cercetaşi. Dar cînd vine vorba de amor nu e deloc un cercetaş şi ar fi bine să ţii minte asta cînd te invită într-o expediţie pe munte.

Bărbatul jupiterian îşi trăieşte viaţa sentimentaşă la nivel superficial, dar nu încearcă niciodată să ascundă acest lucru. (La urma urmelor, dacă ţi cureţi din urechi pnza de paianjen a sentimentalismului, ai să-ţi aminteşti că a spus "amantă", nu "soţie"). Săgetătorul caută legături amoroase superficiale, ntmplătoare. Uneori ajung să fie atît de ntmplătoare încît sînt de-a dreptul promiscue. Din cînd în cînd, aventurile unui arcaş reuşesc să facă pînă şi un Scorpion să roşească. ªi aveţi cuvntul meu că Scorpionul nu roşeşte cu una cu două...

Să revenim la sinceritatea lui. E un subiect mult mai puţin delicat. Dacă experienţele amare ţi-au arătat cît de neserioase pot fi jurămintele eterne ale bărbaţilor, te va bucura onestitatea lui. Nici nu vei clipi cînd îţi va spune cîte legături amoroase a avut şi ce aşteaptă de la cea cu tine, totul în cuvinte clare şi logice. Nu se va nsura dacă va avea în mod conştient vreo ndoială în privinţa parteneri sale, dar poate ajunge să se implice ntr-o legătură care să ducă la ncurcături care vor culmina cu o cerere în căsătorie, de obicei din partea fetei. în acest caz, o va rupe la fugă în direcţia opusă altarului, dar, fiind cam stngaci, s-ar putea să se mpiedice şi ea l va prinde nainte să apuce să ajungă prea departe. în acest caz, jupiterianul se va gndi bine şi va decide (complet ilogic) că, dacă l-a atras o anumită latură a ei (intelectul sau fizicul, nu contează care) va ajunge să-i placă şi cealaltă. Va ceda, se va nsura şi astfel va fi pregătit terenul pentru ncă un divorţ tipic Săgetătorilor. forţa raţiunii lui pare să-l părăsească în mod misterios atunci cînd e prins ntr-o capcană sentimentală.

Femeile nţeleg deseori greşit atitudinea Săgetătorului şi cred că relaţia e mai serioasă dect este. Aceeaşi atitudine a jupiterianului dă uneori impresia că vrea o legătură pasională, cînd el de fapt şi doreşte o prietenie superficială, absolut platonică, sau vrea doar să-şi petreacă timpul cu o prietenă e sex feminin.

De aici pot rezulta multe ncurcături cu rezultat negativ pentru arcaş, dar cu norocul lui, majoritatea acestor ncurcături se sfrşesc cu bine. E clar că acest bărbat flirtează tot timpul, dar nu vrea doar sex. i plac varietatea şi stimularea intelectuală. Dacă o femeie ncepe să se agaţe de el ca un scaiete cînd el nu voia dect să se distreze, va ncerca să treacă peste situaţie dnd impreisia că a fost doar o glumă. Binenţeles, ea nu va prinde poanta. Mulţi nativi sînt acuzaţi că fac avansuri tuturor secretarelor atrăgătoare sau oricărei fete frumuşele pe care o văd. Ba, uneori, nu se abţin să flirteze şi cu bătrnica din colţ, de la chioşcul de ziare sau cu poliţista care vrea să-i amendeze. Să fim serioşi! Nici un bărbat ntreg la minte nu ar invita la o bere o poliţistă aflată în timpul serviciului! După ce-şi termină tura, da! Aşa că vezi şi tu de ce suspiciunile astea nefondate l enervează pe arcaş. Dacă e să fim cinstiţi, în majoritata cazurilor el nu făcea dect să fie prietenos.

Dacă eşti fată deşteaptă (şi ar fi bine să fii, pentru că aceşti bărbaţi vor neaparat ca femeia de lngă ei să fie inteligentă), te-ai prins deja. Nu fi geloasă. Nu fi bănuitoare. Lasă-i spaţiu e manevră dacă vrei să-l prinzi pnă la urmă. Nu-l lua la ntrebări, nu-l cicăli, nu boci şi nu ameninţa că-l părăseşti. Copleşeşte-l cu libertate. nchipuie-ţi ce schimbare plăcuta va fi asta pentru el faţă de celelalte relaţii ale lui. Dacă priveşti viaţa ca şi el şi iei oamenii aşa cum sînt, ai principalele "ingerdiente" pentru a fi genul lui de femeie-soţie. Atîta timp ct sînteţi sinceri unul cu altul, poate fi grozav să nălţaţi zmee mpreună. Ce rost are să-ţi faci griji ntrebndu-te ce se va ntmpla cînd zmeele vor cădea la pămnt? Nu. nu e nevoie să-i dai acestui bărbat tot ce-şi doreşte ca să poţi puna mna pe el. E de-ajuns să fii ce doreşte. Fii atentă la tot ce te nconjoară. Lasă-l să-ţi domine şi canalizeze energiile. ndrăgosteşte-te de sporturi. Du-te cu el în excursii cu cortul şi ia-ţi şi Saint Bernardul ca să vă păzească. Fii generoasă, afectuoasă, entuziastă şi nu ncerca să-l ţii ncuiat în casă la tine pregătindu-i bunătăţi în fiecare seară. Spune-i foarte clar că nici el nu poate avea pretenţia să te ţină numai pentru el. Arată-i că eşti un spirit liber, ca şi el. Nu pune niciodată furtunul cu apă rece pe el cînd se nfierbntă din cauza unor idei nebuneşti şi găseşte-ţi alte preocupări ct timp el umblă de nebun trăgnd cu săgeata în ţinte imposibil de atins. Astfel, ntr-o seară minunată, ţi va mărturisi sincer că eşti cam tot ce şi doreşte să fie o femeie. Cînd ajunge în acest puîncît, spune-i şi tu la fel de sincer că şi el se ncadrează în standardele tale, dar că a sosit vremea să luaţi o hotărre. Subliniază faptul că l placi atît de mult încît ai fi dispusă chiar să te măriţi cu el, dacă promite să nu-ţi răpească libertatea. în caz contrar, nu mai ai timp de pierdut pe lngă el, ceea ce e mare păcat, pentru că vă potriviţi atît de bine, dar ai fost ntotdeauna curioasă cum ar fi să ai copii. Maternitatea e o nouă aventură pe care ai vrea să o ncerci. Ai grijă să aranjezi cu un fost iubit să te sune în toiul discursului. Acceptă lejer ntlnirea cu respectivul în faţa Săgetătorului tău. Cînd nchizi, zmbeşte-i strălucitor şi spune-i că nu vezi de ce nu aţi rămne buni prieteni, apoi invită-l să vină cu tine la ntlnirea cu vechiul iubit ca să nu stea singur. Asta ar trebui să-i dea ultimul impuls necesar ca să te ceară de nevastă. (Cu plăcere!).

După nuntă, probabil că n-ai să ai probleme cu rudele lui. Mulţi Săgetători sînt şocant de dezinteresaţi de legăturile de familie. Ei nu acceptă teoria legăturilor de snge afectuoase, dect dacă rudele merită afecţiune. chiar şi cei care ţin la părinţi şi fraţi sau surori reuşesc să păstreze o distanţă sănătoasă faţă de ei. i vizitează şi le arată afecţiunea lor caldă, dar nu aceptă niciodată ca aceştia să se bage în viaţa lor personală. Ai grijă ca nici rudele tale să nu intervină ntre voi.

ţine o geantă de voiaj gata pregătită. Vei călători mult. Vei lua şi acum Saint Bernardul, pentru că soţului tău i plac animalele. Vezi-ţi de propriile preocupări şi lasă-ţi soţul să iasă în oraş fără tine ori de cîte ori vrea. Nu-i pune niciodată la ndoială sinceritatea. Cînd e furios, Săgetătorul poate scoate o uşă din balamale sau poate găuri peretele cu pumnul. E doar mosul lui de a se elibera de mnie, dar ai o groază de strns după aceea şi apoi, ct de des poţi să chemi zugravul? E mult mai simplu pentru toată lumea să nu-l acuzi de lipsă de integritate. Cînd face ceva rău, aproape sigur ţi va spune. Va fi deajuns de greu de nghiţit această onestitate fără să-ţi mai faci probleme imaginare. Fă exerciţii pentru a fi pregătită să faci faţă acestei situaţii şi fii gata să afli că tot pe tine te iubeşte. Fii la fel de practică ca şi el în privinţa emoţiilor umane. Vei descoperi cu surprindere ct de puternică poate fi iubirea sădită pe un sol atît de onest. Adevărul dă naştere la permanenţă ntr-o relaţie. 

Va trebui să petreci nişte ore bune gătind pentru el şi servindu-l. Fiindcă e fan al sporturilor, probabil că va avea pretenţia să urmăreşti cu el meciurile la televizor. Dar te va lua şi la toate numeroasele lui evenimente sociale dacă eşti atrăgătoare şi amuzantă şi dacă-ţi plac oamenii. Săgeătorii nu suportă femeile mohorte, care stau lipite de ei tot timpul şi nu se adaptează în societate. Va fi mndru de talentle tale speciale şi n-ar strica să ai măcar vreo două. Citeşte ct mai mult şi pregăteşte-te să aperi unele dintre cauzele lui, mai ales pe cele pierdute. 

S-ar putea să fie cam extravagant şi i va plăcea dn cînd în cînd să joace un joc de noroc, dar acelaşi impuls l va determina să fie foarte generos în privinţa cheltuielilor tale, dacă e un arcaş tipic. 

Aşteaptă-te la oarece critici directe, deseori dureros de lipsite de tact. Ar trebui să te fi obişnuit deja cu asta. Vei avea destul de lucru dregnd busuiocul ntre el şi prietenii lui. Tu eşti cea care-l nţelege cel mai bine, ţi-aminteşti? Tu l-ai făcut să creadă asta în seara în care ai pus problema căsătoriei.

Copiii l vor ncnta mult mai mult cînd vor fi ceva mai mari, dar bebeluşii l vor bulversa puţin. Taţii din Săgetător adoră să-i ia pe cei mici în excursii. S-ar putea să fie mai apropiat de băieţi, pe care-i va include în activităţile lui, sportive sau de altă natură, dar va fi foarte tandru cu fetele. Copiii l vor considera mai degrabă amic dect tată. Cu ct vor creşte mai mari, cu atît se vor apropia mai mult de el. Din cînd în cînd, onestitatea lui i va deranja, mai ales atunci cînd simt nevoia de inimitate. Copiii sînt sensibili cînd e vorba de secretele lor şi s-ar putea ca sentimentele lor să fie rănite din cauza ntrebărilor lui curioase şi a observaţiilor lui pe şleau. Escapadele adolescentine mai degrabă l vor amuza dect l vor nfuria, dar e posibil ca nsăşi toleranţa lui să-i facă să nu sară calul. Probabil că va fi sever cu ei numai cînd vor minţi. Nu-l ignora în favoarea celor mici. Cînd vrea să te ia cu el ntr-o aventură, lasă baltă scutelcele şi talcul, cheamă o dădacă (nu pe maică-ta!) şi du-te. 

Arcaşul gndeşte atît cu mintea ct şi cu inima. Nu va fi ntotdeauna nţelept. Uneori va fi nesăbuit de curajos. Se va mpiedica şi va cădea, apoi se va ridica şi va ncerca din nou. Dar i vei ierta aproape orice, pentru că te va iubi cu sinceritate.

Femeia din Săgetător

Ea nu va spune întotodeauna ceea ce vrei să auzi. De cele mai multe ori remarcile ei spuse pe şleau şi întrebările stînjenitoare îţi vor încreţi părul. Dar din cînd în cînd, va spune cîte ceva atît de deosebit şi splendid încît îţi va veni să cînţi de fericire. 

Să dăm un exemplu. Scena: o cafenea. Tocmai ţi-ai adunat curajul ca să-i spui că o iubeşti, dar înainte să apuci să deschizi gura, ea te priveşte cu ochii ei senini, larg deschişi şi te întreabă plină de curiozitate "Cum te simţi cînd eşti atît de scund? Nu ai complexe, nevroze, ceva?". în timp ce tu înghiţi în sec, încercînd plin de bărbăţie să-ţi revii, ea va adăuga: "N-ar trebui să-ţi faci probleme din cauza asta. Mulţi bărbaţi importanţi au fost scunzi. Ca Napoleon. Sau Hitler". Asta e ca şi cum ţi-ar pune sare pe rană. Dar înainte să apuci să te ridici şi să pleci, gîndindu-te că femeia asta merită cu vîrf şi îndesat o asemenea grosolănie, ea va murmura visătoare: "Nu pot să sufăr bărbaţii ca nişte prăjini. Tu eşti perfect. Am observat cînd veneam împreună încoace că ne potrivim perfect împreună". 

Aşază-te la loc. Vei rămîne. Pentru mult timp. O fată din Săgetător, prietenoasă şi onestă, tocmai ţi s-a lipit de suflet cu farmecul ei unic, ciudat. întotdeauna va vorbi deschis, pentru că vede lumea exact aşa cum este, deşi poartă ochelari cu lentile roz. Trebuie să recunoşti că acesta e un talent deosebit. Nu oricine poate privi orice situaţie cu o logică limpede, raţională păstrîndu-şi capacitatea fericită de a crede că lucrurile se vor ameliora sau dacă nu, le va accepta aşa cum sînt. 

Femeile din Săgetător sînt nişte adevărate Shirley Temple. te va durea cînd partenera ta îţi va spune că şi-ar dori să cîştigi mai mulţi bani, dar apoi va adăuga: "Sigur, oamenii care au prea mulţi bani devin egoişti. Poate că avem noroco că sîntem săraci". E adevărat, e un optimism stîngaci, dar te vei obişnui cu el.  Fata asta nu te va minţi niciodată. Uneori s-ar putea să îţi doreşti să o facă. întreab-o cum îşi petrece serile cînd nu e cu tine şi vei primi un raport detaliat şi sincer despre scrisorile pe care i le scrie atrăgătorului doctor pe care l-a cunoscut vara trecută în vacanţă şi despre cîte întîlniri refuză. S-ar putea chiar să-ţi povestească de insomnia ei şi cum stă trează noaptea întrebîndu-se dacă nu cumva ceea ce simte pentru tine e doar prietenie şi nu iubire. O să-ţi vină să urli la ea: "Pentru Dumnezeu, mai minte-mă şi tu, cîteodată! Are şi un bărbat mîndria lui!". Nu ţipa prea tare. Ai s-o jigneşti şi apoi, nici ea nu e tocmai lipsită de temperament. se ştie că femeile din această zodie au uneori crize de furie explozivă. 

Probabil că nativa va locui singură. Aceste femei sînt foarte independente şi ambele sexe au o ciudată detaşare faţă de legăturile de familie. Poate pentru că nativii călătoresc atît de mult încît nu stau acasă suficient timp ca să-şi cunoască familia. Chiar dacă drumurile lor se rezumă la a merge la film sau la prietene, aceste femei sînt tot timpul pe picior de plecare, agitate. Nu vreau să te sperii, dar am cunoscut o Săgetătoare atît de inocentă în privinţa nuanţelor relaţiilor de familie încît şi-a invitat iubitul pe care-l părăsise să vină cu ea şi noul ei soţ în luna de miere. Bietul de el, părea atît e singur! Şi-apoi, a spus că-şi plăteşte partea lui. De ce te uiţi aşa la ea? A greşit cu ceva?

există un lucru pe care va trebui să-l înveţi rapid, altfel relaţia voastră nu va demara niciodată. Cînd vrei ca ea să facă ceva, roag-o. Nu-i ordona ce să facă. Din cîte ştie ea, tehnica omului peşterilor s-a demodat încă de la Tarzan şi Jane. îi place să se simtă protejată, dar nu-i place să i se dea ordine. Nu acceptă asta nici de la mama ei. Cine eşti tu să te crezi mai presus de mama ei? Totuşi, firea ei e cam sucită. Deşi detestă să i se comande, mai ales în public, cînd te testează ca să vadă cît poţi fi de ferm, fii ferm. Jupiterienele nu suportă bărbaţii slabi, nehotărîţi. Dacă o ia razna şi limba ei ascuţită devine prea veninoasă, sau ameninţă că va face ceva ce te scoate din sărite, aplică-i puţin tratament gen Tarzan. Numai cît să o potoleşti. ceva de genul: "Fă, tu asta şi am să-ţi sucesc gîtul ca la porumbei". S-ar putea să reacţioneze cu o uimitoare supunere dacă va fi convinsă că vorbeşti serios. O Săgetătoare nu are de gînd să renunţe la individualitatea ei pentru un bărbat, oricare ar fi acela, dar îi cam place să ştie că o consideri "muiere". 

S-ar putea să te zăpăcească, dar asta nu-i nimic faţă de ce e în capul ei. Multe native confundă dragostea cu prietenia şi invers. Dacă eşti unul dintre acei bărbaţi de modă veche, care preferă ca o femeie să fie evazivă şi timidă, caută-ţi altă parteneră. La această femeie, ce-i în guşă-i şi-n căpuşă. Stilul ei de a spune pe faţă, fără menajamente, ceea ce gîndeşte duce în mod firesc la percepţii greşite şi la multe scandalulri zgomotoase, ca să nu mai vorbim de sentimente rănite. Dar astea nu îi vor frînge spiritul. într-o situaţie de criză, mîndria jupiteriană apare din adîncuri şi o salvează, permiţîndu-i să trateze inima ei frîntă ca şi cum ar fi cea mai tare poantă a sezonului. Poate că înăuntru sufletul ei plînge, dar va para cu atîta spirit sclipitor întrebările prietenilor referitoare la ruptură, încît aceştia vor ajunge la concluzia că din punctul ei de vedere legătura respectivă a fost doar un simplu flirt. Nici unul nu va ghici că ea udă perna cu lacrimi în fiecare seară, întrebîndu-se ce a spus de a distrus totul. S-ar putea să fi fost faptul că i-a spus să nu urce la ea fiindcă "avea de vorbit cu un tip care are probleme", atunci cînd iubitul ei a sunat-o din colţul străzii la miezul nopţii. De fapt, bărbatul respectiv era cumnatul ei, dar cum săgetătorii omit aproape întotdeauna să menţioneze esenţialul, a uitat să spună asta. Şi-apoi, de ce ar fi trebuit să se justifice? Toţi Săgetătorii se umplu de furie indignată atunci cînd le e pusă la îndoială integritatea. Sau o fi fost chestia aia cînd el a vrut să o ia sora şi pe sora lui mai mică la film cu ei, iar Săgetătoarea a trîntit: "Dumnezeule, sper că n-o să stea tot timpul pe capul nostru şi cînd o să fim căsătoriţi!". Poate că ei îi plăcea tînăra, dar teama jupiteriană de a fi sufocat de rude a provocat izbucnirea nesăbuită. Acum îi e dor de surioară la fel de mult ca de iubitul ei, dar e prea tîrziu ca să explice ce a vrut să spună. Oricum, n-ar înţelege nimeni. 

Cu toată inteligenţa ei logică, Săgetătoarea nu e niciodată pregătită pentru astfel de impasuri şi astfel ajunge deseori într-un deşert al iubirii, fără să ştie unde va apărea următoarea idilă şi de ce. Iar atunci cînd apare, nativa se teme să nu fie rănită şi va afişa o detaşare exagerată, incapabilă să ia pe cineva în serios, cu atît mai puţin pe sine însăşi. Va flirta fără jenă, dar nu va avea de gînd să transforme flirtul într-o legătură stabilă sau eternă. Astfel va dobîndi reputaţia de femeie rece şi lipsită de inimă. Un semn de foc nu e niciodată aşa, dar cîţi bărbaţi ştiu asta? Dacă o asemenea stare de lucruri o face să rămînă singură toată viaţa, această femeie sigur nu va deveni o fată bătrînă seacă şi acrită, plină de resentimente. Tot i se va părea că viaţa e amuzantă şi se va distra de minune. Va înlocui bărbatul cu o groază de pasiuni şi hobbz-uri şi se va bucura din plin de fiecare dintre ele. 

Sigur, pe tine nu te interesează acest specimen, căci vrei să te însori cu o Săgetătoare. Ca şi bărbatul zodiei, nativa e cam speriată de căsătorie. Va trebui să foloseşti momeală foarte strălucitoare şi colorată ca s-o convingi să-ţi accepte cererea în căsătorie. E în largul ei şi neconvenţională în relaţiile cu bărbaţii. Fiindcă se consideră egala ta, s-ar putea să-ţi copieze comportamentul şi să-ţi împrumute puloverele. Dacă îi mai plac şi sporturile sau campingul, s-ar putea să-ţi fie greu să o deosebeşti de "băieţi". Dar vei reuşi. în primul rînd, puloverul tău stă altfel pe ea. Nu vreau să spun că jupiterienele sînt deranjant de masculine. Ele pot fi cele mai moi şi feminine fete din cîte ai îmbrăţişat vreodată. Doar că se înţelege atît de bine cu atît de mulţi bărbaţi, încît te obişnuieşti să o vezi printre ei peste tot, mai puţin la saună.. Deoarece e atît de onestă, s-ar putea să nu dea doi bani pe reputaţia ei şi să dispreţuiască profund ipocrizia cerută în relaţiile sociale. Dacă o întrebi, probabil că-ţi va spune că faptul că vine acasă la miezul nopţii nu e o dovadă de promiscuitate, aşa cum sosirea la o oră decentă nu e o dovadă de inocenţă. Ea ştie că morala ei e ireproşabilă şi asta e tot ce contează. Bineînţeles că se înşeală amarnic. Ce gîndesc alţii contează foarte mult pentru reputaţia unei femei. Dar înţelege-o şi tu. Nu înseamnă că e uşuratică şi desfrînată numai pentru că rîde la cîteva glume ale unor bărbaţi, de obicei fără să aibă habar despre ce e vorba (subtilitatea dublului înţeles e deseori dincolo de înţelegerea Săgetătorului). 

Adevărul e că în sufletul ei e un copil încrezător. Percepţia ei e atît de naivă încît e foarte vulneribilă la lupi, escroci şi mincinoşi (însă numai cînd e vorba de dragoste). Nu contează cît de inteligente îi sînt contraargumentele într-o discuţie sau cît de uluitor de logică poate fi. Toate astea n-au nimic de-a face cu inima ei. Mintea ei nu intră în discuţie, căci e sclipitoare şi se poate descurca în orice situaţie de criză. Dar inima ei e lipsită de apărare, aşa că e rănită destul de des.

Apropo! Femeia din Săgetător e cam stîngace. uneori, cînd o vei privi mergînd pe stradă ca un cal pur-sînge te vei gîndi că e cea mai graţioasă femeie pe care ai privit-o vreodată. Asta pînă cînd se împiedică de o crăpătură în trotuar, se agaţă de taraba de fructe ca să-şi recapete echilibrul şi răstoarnă două lăzi cu portocale. Probabil că proprietarul o să înjure, dar în scurt timp va da din umeri, îi va spune să o şteargă şi îi va mai da şi doi struguri. starea de spirit solară a nativilor acestei zodii poate topi cele mai dure inimi. Din cînd în cînd, această fată îţi va aminti de un căţel împiedicat, care dă fericit din coadă şi ţi se încurcă mereu printre picioare. Dar căţeluşii sînt iubiţi şi hrăniţi de mulţi oameni, nu? Cu o jupiteriană e ceva mai greu, pentru că are un apetit de speriat. îi plac mîncarea şi vinurile bune, hainele frumoase şi îi place să călătorească la clasa întîi. Săgetătorii sînt risipitori, cu condiţia să nu aibă ascendent în Capricorn sau Fecioară. Banii de dragul banilor nu îi interesează şi e nevoie de cîteva lecţii bune ca să-i înveţi valoarea unei bancnote de 100.000. 

 Nativa din viaţa ta poate lucra în show business, pentru că multe dintre ele sînt atrase de lumina reflectoarelor. Dacă e aşa, aşteaptă-te să pună cariera pe primul loc pînă se satură de ea. Dulcele sunet al aplauzelor şi emoţia bisurilor vor suna pentru ea mai convingător decît orice declaraţii romantice pe care i le poţi face. Să n-o obligi niciodată să aleagă între tine şi posibilitatrea de a încînta mulţimi de oameni. După un timp ipocrizia şi sclipiciul artificial al lumii spectacolului o va dezgusta şi va da fuga acasă ca să încerce viaţa domestică alături de cineva real. Tu. Cineva care crede că sinceritatea e frumoasă şi minciuna e urîtă. Tot tu. Dacă va renunţa la o carieră nu va însemna că şi-a scos pentru totdeauna aripile de la picioare. Acestea sînt prinse la călcîiele ei de la naştere. Microbul călătoriilor va fi mereu în preajmă, gata să-i dea "febra drumului". Du-o în vacanţe cît de des poţi. Dacă nu, las-o pe ea să plece şi ai încredere deplină în ea. Căci te iubeşte pe tine, nu pe clovnii şi muzicienii în devenire cu care îi place să piardă vremea.

Din cauza atitudinii ei detaşate faţă de dragoste şi a reţinerii ei faţă de căsătorie ai putea crede că e lipsită de sentimente. Greşeşti foarte mult. Va vărsa rîuri de lacrimi la filme triste şi va citi poezii cu ochii umeziţi de emoţie. Probabil că a păstrat fiecare bilet pe care i l-ai trimis, a presat florile pe care i le-ai cumpărat cînd v-a prins ploaia pe stradă şi biletele de la meciul de hochei unde te-a întîlnit. 

Cît despre talentele ei de gospodină... fii bărbat! Adună-ţi curajul şi răbdarea. Săgetătoarele se plictisesc de moarte ştergînd praful şi spălînd pe jos. Va urî aceste lucruri cu înverşunare. însă atunci cînd va avea o casă a ei, probabil că-şi va înghiţi dezgustul. va prefera, totuşi să-i iei o menajeră, de îndată ce-ţi permiţi. Dacă nu, casa ei va sclipi oricum, în ciuda resentimentelor stăpînei. Mamei ei nu-i va veni niciodată să creadă că acel copil îngălat lustruieşte cu ceară măsuţa de cafea. Mîndria şi logica jupiteriană sînt adevărartele motive. Femeia aceasta simte nevoia să fie înconjurată de frumuseţe şi curăţenie pentru a se simţi în largul ei. Mai devreme sau mai tîrziu, ea va înţelege că, dacă nu spală linoleumul, nimeni altcineva nu o va face. 

Gătitul? Păi... nu poţi fi niciodată sigur. Poate ar fi mai bine să mîncaţi în oraş în weekend. Dacă reuşeşte să prepare nişte mese omeneşti în timpul săptămînii, doar nu te aştepţi să-i iasă la fel şi sîmbăta şi duminica. Dacă nu au ascendent în Taur, Rac sau Capricorn, majoritatea femeilor din Săgetător nu sînt tocmai extaziate să petreacă ore în şir în bucătărie. Dar poate să încropească un desert delicios şi rafinat cînd încearcă să te scoată dintr-o stare proastă. Toanele ei pot fi o adevărată teroare, dar sînt rare şi durează atît de puţin încît abia dacă vei avea timp să le observi. Cînd e într-adevăr jignită, limba ei va şfichiui ca un bici sarcastic, dar va uita ce a spus aproape înainte să termine propoziţia şi apoi nu va înţelege de ce vrei să discuţi despre asta. Această femeie nu e partenera potrivită pentru un bărbat melancolic, posomorît. Pesimismul şi mohorala o îmbolnăvesc la propriu.

Probabil că cei mici îşi vor adora mama. O dată ce va trece peste teama ei iniţială de responsabilitate, va schimba scutece şi va face copilului baie cu profesionalismul unei asistente calificate. Săgetătoarea va fi prietena copiilor ei, se va juca cu ei şi cei mici vor primi o doză sănătoasă de optimism şi remarci fără ocolişuri. Le va citi poveşti şi îi va lua prin surprindere cu picnicuri inopinate în pădure, în căutarea celor trei ursuleţi (în adîncul sufletului, şi ea e aproape convinsă că aceştia locuiesc în pădure). Dacă nu-i vor găsi, mama jupiteriană le va spune copiilor că toată povestea e o minciună, dar numai după o căutare atentă sub fiecare brad. Progeniturile ei vor fi bine îmbrăcate, dar nu preţioase, şi vor învăţa cîteva trucuri neconventionale de la mama lor, cum ar fi plimbatul desculţ pe o cîrpă cu picioarele muiate în vopsea ca să faci draperii cu amprente. Ei, măcar nu ai să ai o casă plină de conformişti. Nativa s-ar putea să tindă să nu impună o disciplină prea strictă copiilor, cu excepţia cazurilor cînd e obosită sau furioasă. 

Nimeni nu e o gazdă mai graţioasă decît femeia din Săgetător, nici măcar surorile ei din Leu, care sînt campioane în materie de viaţă socială. Dar atitudinea prietenoasă, veselă, a jupiterienei îi face pe toţi să se simtă bineveniţi în casa ei, de la gunoier la şeful tău. Această femeie sparge gheaţa imediat chiar şi la cele mai scorţoase evenimente sociale, dar probabil că va şi face cîteva sprîncene să se ridice dezaprobator. 

Atîta vreme cît nu încerci să o sufoci şi n-o faci să se simtă prinsă în capcană, femeia ta din Săgetător îţi va dărui loialitatea, încrederea şi afecţiunea ei. cele trei sînt inseparabile, căci această femeie nu poate dărui dragoste fără prietenie.

CAPRICORN

Cum să recunoşti un nativ din Capricorn

E destul de greu să prinzi caracteristicile Capricornului. Vei învăţa să-l recunoşti, dar îţi vor trebui nişte exerciţii preliminare. Studiază paianjenul tăcut din colţ. Nu are nici o şansă în faţa insectelor zburătoare, rapide. Dar ele ajung în plasa lui inteligent întinsă şi paianjenul învinge. Aminteşte-ţi de broasca ţestoasă din fabula lui Esop, care se ia la întrecere cu iepurele. Nu are nici o şansă, nu-i aşa? Dar iepurele cel sprinten o ia razna în toate direcţiile, uitînd scopul cursei şi ţestoasa învinge. Priveşte capra neagră cum escaladează muntele. Nu are nici o şansă în faţa strategiei inteligente a oamenilor care o urmăresc. Dar vînătorii rămîn în urmă în timp ce rezistenta capră se caţără hotărîtă din stîncă în stîncă pe copitele ei special formate. Şi capra învinge.

Acum poţi trece să studiezi un Capricorn. Unde îl vei găsi? în orice loc care îi poate oferi şansa de a avansa şi de a-şi îmbunătăţi personalitatea şi calităţile. Oriunde îşi poate urmări ambiţiile secrete. încearcă la o întrunire socială. Capricornul nu e genul petrecăreţ, dar capra pe care o studiem urcă pe scara socială la fel de uşor ca pe munte. Alege un grup eclectic, de preferinţă situat la nivelul celor cu venit superior. Poţi încerca şi nivelul persoanelor cu venit mediu, dar cu cît cobori mai mult sub acest nivel, cu atît mai puţine şanse ai să găseşti un Capricorn. Probabil că nu va purta pe cap un abajur, nu va dansa step şi nici nu va atrage atenţia asupra lui în nici un fel. El va fi spectatorul care priveşte totul admirativ din fundal. S-ar putea nici să nu-l observi la început în timp ce el urmăreşte tăcut şi calm toate personalităţile ostentative, agresive, fermecătoare, îndrăzneţe şi sclipitoare din jurul lui. Toţi cei din grup vor părea să fie mult mai bine echipaţi decît el pentru cursă. Orice cursă. Mulţi dintre ei merg la cacealma, unora le e frică, dar toţi sînt bine lustruiţi şi puşi la punct, iar Capriconul nu pare a avea nici o şansă în faţa lor. Şi totuşi, va învinge. 

Fiindcă nativul se amestecă atît de bine în mulţime, camuflîndu-se în mod inconştient în fundal, nu e întotdeauna uşor să recunoşti caracteristicile fizice ale acestui semn. Capricornii pot fi îndesaţi şi musculoşi, subţiri şi înalţi, sau dolofani şi moi. Dar indiferent de forma corpului, capra va da impresia că e bine înrădăcinat în locul în care se află, pînă cînd se decide să se mute în alt loc. în general, oamenii dominaţi de Saturn au păr drept, des, întunecat, privire directă şi insistentă şi ten măsliniu sau arămiu. Vei vedea şi Capricorni cu păr blond şi cîrlionţat şi ochi alabştri, dar priveşte-i atent. Sincer, nu-i aşa că arată ca şi cum ar fi trebuit să aibă păr, ochi şi piele întunecate la culoare? E o subtilitate delicată, dar validă. Ia-o pe Marlene Dietrich de exemplu. Ten ca porţelanul, ochi verzi şi păr ca mătasea de porumb. Mai priveşte-o o dată. Urmăreşte-i mişcările calme, meticuloase. Ascultă-i vocea adîncă, voalată. Ia în consideraţie legendara ei minte de afaceristă dură şi ambiţia. Nu sînt astea calităţi pe care te aştepţi să le găseşti la o brunetă? Dacă stăpîneşti această subtilitate nu ve fi niciodată păcălit de înfăţişarea unui Capricorn.

Personalitatea saturniană e merreu înconjurată de un uşor aer melancolic şi grav. Nici unul dintre nativi nu reşeşte să evadeze complet de sub unfluenţa saturniană, care le impune o autodisciplină severă şi refuzarea multor plăceri personale. Mulţi Capricorni au tălpi puternice şi poartă pantofi comozi. Mîinile lor sînt îndemînatice, vocile sînt de obicei egale şi liniştitoare şi probabil că vei observa o blîndeţe care flatează şi convinge. Capricornii pot avea o înfăţişare şi un comportament la fel de inofensive ca o pernă de puf, dar sînt duri ca ghearele unui tigru. Ei sînt insistenţi, rezistă neabătut la orice, reuşind să digere insulte, tensiuni, presiuni, dezamăgiri şi îndatoriri neplăcute cu tot atîta calm ca şi captra care poate digera cutii de tablă, sticlă spartă şi carton. Ca şi acest animal, nativii au stomacuri de fier şi coarne periculoase. în timp ce extravertiţii veseli îşi împrăştie energia pe deal şi pe vale, capricornii nu deviază nici cu un centimetru de la calea lor. Ei îşi urmează constant cărarea ascendentă, cu o încrederă înnăscută în siguranţa drumului bătut de alţii înainte, convinşi că scurtăturile tentante sînt pline de capcane.

Capricornii îi admiră enorm pe cei care i-au precedat şi au ajuns în vîrful muntelui, stabilind regulile călătoriei. Ei curtează succesul, respectă autoritatea şi onorează tradiţiile. Mulţi oameni energici, impulsivi, îi etichetează drept snobi şi rigizi. Ca răspuns, Capricornul îşi poate eticheta criticii drept repeziţi şi nesăbuiţi, dar de obicei e prea înţelept ca să-şi facă duşmani fără să fie neaparată nevoie. Saturnienii se supun. Ei acceptă. Se adaptează. Sau e doar o aparenţă? Capricornul permite altora să meargă înaintea lui, dar deseori ajunge primul la destinaţie, sfidînd logica. E foarte atent să evite obstacolele, pietrele ascuţite. Nu e de mirare că aceşti oameni se împiedică extrem de rar. Ochii lor nu sînt lipiţi de stele, ci sînt îndreptaţi mereu înainte, iar picioarele le sînt bine înfipte în pămînt. Gelozia, pasiunea, impulsul necontrolat, furia, frivolitatea, risipa, lenea, neglijenţa, toate acestea sînt obstacole. Alţii n-au decît să se împiedice de ele şi să cadă, dar nu şi Capricornul. Poate că va arunca o privire în urmă, simţind milă pentru cei căzuţi, sau recunoştinţă pentru sfaturile şi ajutorul primite de la ei în trecut, dar îşi va continua ascensiunea constantă pînă cînd îşi va atinge scopul. 

Există Capricorni delicios de romantici, care înţeleg ciudata lumină a lunii şi superbele culori ale aripilor fluturilor, dar nu se vor lăsa orbiţi de emoţii. Dacă un nativ scrie o poezie frumoasă, plină de imaginaţie şi fantezie, tema va fi solidă şi punctuaţia va fi corectă. Va avea un înţeles clar şi sentimentului nu îi va fi permis să înece versurile cu sirop. Nu sfida convenţiile dacă vrei să cîştigi respectul caprei. Chiar şi cei mai îndrăzneţi (adică excepţiile) vor respecta măcar graniţele cele mai îndepărtate ale acceptabilităţii sociale. Scenele publice şi pasiunile viscerale, dezlănţuite, nude, îi fac să se simtă îngrozitor de stînjeniţi. 

Unii nativi vor uita să-şi ascundă ambiţia şi vor refuza să muncească dacă nu vor fi lăsaţi să conducă. Aceştia sînt capre încăpăţînate, care insistă să înceapă de la vîrf, acolo unde simt că le e locul. Desigur, o astfel de atitudine dă naştere unei persoane posomorîte, pesimiste, reci şi egoiste, care e imposibil de mulţumit.însă de obicei cîteva ghionturi zdravene sînt de ajuns ca să-l aducă pe calea cea bună.

în general, Capricornii tineri sînt mai mulţumiţi decît cei mai vîrstnici şi au şi de ce. Ca în tradiţia asiatică, nativii tineri îi idolatrizează pe strămoşi şi pe bătrîni. Respectul pentru înţelepciunea şi experienţa vîrstei face parte din firea saturniană. Cînd se maturizează şi bătrînii dispar, acţiunile nebuneşti ale tinerei genraţii îi pot speria şi ului pe saturnienii conservatori. Ei îşi clatină capetele şi murmură despre bunele vremuri de odinioară. însă, din fericire, mulţi dintre ei se adaptează şi înfruntă noile provocări. E încîntător să vezi un Capricorn cu păr sur distrîndu-se vesel cu cei tineri, descoperind pentru prima dtă bucuriile copilăriei pe care le-a pierdut pe cînd era un mic puştan serios. Capricornii vîrstnici fie se poartă ca nişte acrituri frustrate, fie sînt fericiţi, au interese noi şi se comportă ca nişte tineri moderni. Cîţiva dintre ei sînt prinşi la mijloc şi zîmbesc larg, stăpînindu-şi încîntarea, în timp ce stau pe margini şi bat tactul muzicii cu piciorul fără a reuşi vreodată să-şi adune curajul pentru a se arunca şi ei în vîltoarea distracţiei. 

Rareori vei găsi nasul drept, bine format al saturnianului băgat în treburile altora şi nici nu-l vei auzi prea des bîrfind. Dacă nativul suferă influenţe din Gemeni sau Peşti va fi puţin cam palavragiu, dar în mod normal îşi văăd doar de treaba lor. Capricornii nu vor împărţi în dreapta şi-n stînga sfaturi pe care nu li le-a cerut nimeni, dar dacă faci apel la înţelepciunea lor practică, ţi le vor oferi pe un ton sever. în plus, vor avea pretenţia să le urmezi sfatul. Nativul a învăţat să accepte datoria şi responsabilitatea şi să tolereze frustrarea. Dacă nu-i poţi urma exemplul nu va pierde timpul dîndu-ţi lecţii, ci îţi va rezerva un strop de compasiune şi-şi va vedea de drum. 

S-ar putea să fi auzit că saturnienii fac căsătorii din interes, pentru bani sau poziţie socială. E o exagerare, dar nu foarte mare. Capra pragmatică se aruncă rareori într-o căsnicie sau într-o afacere dacă nu e pregătită emoţional pentru prima şi financiar pentru a doua. Aceşti oameni sînt în stare de lucruri ciudate pentru a obţine sentimentul de securitate. Gîndul la zilele bătrîneţii nu le părăseşte niciodată mintea. Chiar şi cei tineri vor fi încîntaţi instinctiv de vizitele la unchiul Nelu sau la mătuşa Jeni. La urma urmelor, afectuoasele rude pot avea oarece cecuri sau proprietăţi. Şi în plus, aceste vizite le dau saturnienilor un sentiment de confort şi familiaritate. în fond, cui i-ar plăcea să vadă că o avere e lăsată moştenire canarului... Ai putea spune că această atitudine e rece şi calculată, dar pentru Capricorn e doar de bun simţ, raţională. Ocaziile nu au de ce să bată de două ori la uşa nativilor, căci aceştia le vor auzi de la prima bătaie. de fapt, stătuseră cu urechea lipită de uşă, aşteptîndu-le.

în copilărie Capricornii tind să fie fragili, mai bolnavi decît alţi copii, dar o dată cu vîrsta le creşte considerabil puterea şi rezistenţa la boli. Firea sobră, temperată a caprei tipice le dă o uimitoare putere de rezistenţă şi un potenţial de supravieţuire atît de mare încît nu e ceva neobişnuit ca nativii să depăşească suta de ani. Aceşti oameni ar trebui să nu aibă prea mare neovie de doctori şi spitale, dar au, pentru că teama, nesiguranţa, îngrijorarea şi pesimismul sînt mai mortale decît microbii. Nici o dietă echilibrată, nici un obicei oricît de sănătos nu pot învinge pericolele pesimismului. Capricornii care vor să evite bolile trebuie să facă mult sport în aer liber şi să îşi transforme personalitatea, pentru a fi mai optimişti, mai deschişi. Aerul curat, de ţară, şi briza proaspătă a tolernaşei face miracole pentru sănătatea lor. Aproape toate caprele de ambe sexe au piele sensibilă. Pot avea iritaţii pe fond nervos, alergii, zone aspre şi porţiuni descuamate, transpiraţii ciudate ca miros sau localiyare, pori măriţi sau acnee. Problemele stomacale pe fond nervos sînt şi ele destul de comune. Rotulele, încheieturile şi oasele reprezintă zonele lor vulnerabile, şi e posibil să-şi rupă braţe sau picioare. Cele mai grave boli provocate de melancolia saturniană sînt paralizia psihosomatică, migrenele grave şi infecţiile renale.

Capricornii fie vor avea dinţi albi, frumoşi şi puternici, fie vor avea mereu probleme cu cariile şi vor face într-una vizite la dentist. în general, dacă evită afecţiunile insidioase provocate de depresii, tenacitatea şi forţa lor vitală e remarcabilă. Dar nu e plăcut să fii atît de longeviv dacă suferi de artrită şi reumatism. Capra trebuie să caute soarele şi să nu se ferească de plimbările prin ploaie dacă vrea să-şi păstreze sănătatea.

Capricornul e o persoană atît de timidă, dulce, poate puţin cam încăpăţînată, dar nu în mod agresiv. Pare atît de inofensiv! O persoană în care poţi să ai toată încrederea şi căreia poţi să i te confesezi în linişte. Cine i-ar vrea răul şi cine l-ar putea bănui de ambiţii ascunse? de fapt, Capricornul se foloseşte de slăbiciunile, pasiunile şi geloziile tale pentru a se face pe sine mai puternic. îţi este folositor şi, în cele din urmă, îţi devine indispensabil, astfel încît îl vei ruga să preia conducerea. El va trage sforile cu modestie, din colţul lui, fără să fie ostentativ. Capra îşi încalcă orgoliul pentru a obţine ceea ce doreşte cu adevărat orgoliul lui: poziţia de lider necontestat. 

Nativul nu are nevoie să fie în fruntea paradei, dirijînd fanfara. El dă permisiunea pentru paradă şi planifică traseul, organizînd totul din culise. Toate cascadoriile periculoase, la mare înălţime, au nevoie de plasa de siguranţă a Capriconului atunic îcnd dau greş şi se prăbuşesc. Paleta lui de culori cuprinde negrul intens şi bleumarinul (disciplină şi caracter oficial), maro (practic) şi verdele închis (vise oneste, profunde). Plimbă-te încet prin pădurea lui tăcută, căptuşită cu muşchi moale şi iederă şi caută cele opt comori ascunse ale lui Saturn. Rubine bogate zac îngropate sub salcia plîngătoare a Capricornului. rămîi acolo şi descoperă frumuseţea eternă a onixului pur, lucios.

Bărbatul din zodia Capricornului

E înconjurat de un zid pe care l-a construit singur. E timid, dar puternic şi dur. E plăcut, dar are o ambiţie feroce. Ca şi legendarul cowboy, bărbatul din Capricorn pare să prefere singurătatea. Nu e aşa. Nu chiar. 

în adîncul inimii lui, Capricornul tînjeşte după adoraţie. I-ar plăcea la nebunie să încînte mulţimile cu acrobaţii nebuneşti la trapez. în visele lui cele mai ascunse, acest nativ e un romantic incurabil, dar Saturn îi înfrînează pornirile naturale cu o mie de lanţţuri. Severa planetă a disciplinei îi dictează un comportament calm, acţiuni practice şi intenţii serioase. Aceasta e crucea lui şi deseori e foarte greu de purtat. Uneori îşi va masca frustrarea bruscîndu-i pe cei din jur, iar alteori te va ului cu un umor neaşteptat, surprinzător, deşi acesta va fi întodeauna în stil ironic, persiflant. Dar, se ştie, ăsta e cel mai amuzant stil de umor şi Capricornii pot fi de-a dreptul spumoşi cînd sînt spirituali şi jonglează cu glumele seci. 

Ia un bărbat Capricorn echilibrat şi de încredere, ia-l la bani pe mărunţi şi vei găsi în interiroul lui un visător blînd şi vesel, care tînjeşte să simtă vîntul libertăţii în pleteşi e îmbătat de parfumul dulce al complimentelor, care e flămînd de aventură şi emoţii. Sînt extrem de puţini aceia care pot elibera acest suflet singuratic din închisoarea lui secretă.

Probabil că ai ajuns deja să te gîndeşti că tipul din Capricorn ar fi un profesor grozav dar un iubit jalnic. Tocmai ai hotărît că ai prefera să-l vezi preşedinte decît lîngă tine la altar. ţi-a creat impresia unui bărbat care ar prefera să-şi vadă numele la rubrica socială decît în jurnalul tău. Acum descopeeri că are o inimă la fel de caldă şi prietenoasă ca un foc de lemne într-o noapte de iarnă. Ştiu, eşti entuziasmată, dar aşteaptă o clipă înainte să te repezi să-i rupi trei coaste strîngîndu-l în braţe şi să aştepţi să te ducă în al nouălea cer. Surprizele pe care le-am descris mai sus fac parte din fiinţa lui interioară. Va fi încîntat şi impresionat dacă le vei ghici prezenţa, dar ele sînt bine ascunse. Nu prea sînt şanse să lase vreodată acele vise nebuneşti să evadeze şi să o ia razna. E de-ajuns să ştii că sînt acolo. Nu te aştepta să-ţi vezi capricornul zburdînd desculţ printre margarete. Nu poţi schimba personalitatea lui esenţială, saturniană.

însă poţi rîde la povestirile lui cu cîini pînă cînd adună sufucuent curaj să-ţi spună altele, mai sofisticate. Poţi face aluzii cum că ai impresia că sub atitudinea lui conserbatoare sînt ascunse focuri înnăbuşite pînă cînd va avea suficientă încredere încît să lase să izbucnească la suprafaţă o flacăr, două. Poţi să-i spui că visele lui ţi se par mai vii decît ale celorlalţi, pentru că nu există vis mai sclipitor ca cel transpus în realitate, încurajîndu-l astfel să viseze şi mai mult. într-o bună zi, va ajunge în vîrful muntelui său, iar tu vei fi alături de el, plină de mîndrie pentru hotărîtul tău Capricorn şi bucuroasă că ai crezut în visele lui pragmatice. 

Capricornii se prefac că pot trăi fără complimente, iar felul în care se poartă atunic cînd li se face unul e o dovadă destul de convingătoare. Dacă i-ai făcut vreodată un compliment bărbatului tău din această zodie şi ai văzut cum ricoşează de expresia lui impenetrabilă ştii la ce mp refer. Nu te grăbi să tragi concluzii. Numai pentru că nativii sînt experţi la a se amăgi singuri nu trebuie să cazi în aceeaşi capcană. De fapt, el are o nevoie disperată să i se spună că e bun, inteligent, frumos, sexi şi interesant, dar fiindcă nu lasă să se vadă această nevoie, rareori îi este satisfăcută. în consecinţă, nu va fi obişnuit cu complimentele şi nu va prea şti ce să facă atunci cînd cineva îl va admira în mod deschis, aşa că-şi ascunde jena cu o glumă sau va ignora complimentul, reacţie care îi va convinge pe oameni să nu mai rişte niciodată să flateze chipul acela împietrit. Se creează impresia că urăşte complimentele, aşa că primeşte tot mai puţine. E un cerc vicios. Poate că e mai mult vina ta decît a lui. Data viitoare cînd îl flatezi, uită-te la urechile lui. Vezi cum s-au înroşit? Vezi sclipirea aceea slabă din ochii lui? e încîntat cum nu se mai poate. Doar pentru că nu se apucă să ţopăie sau să se rostogolească prin iarbă ca Leul nu înseamnă că nu e profund fericit şi foarte mîndru. Simte nevoia să ştie că vezi ce om ninunat e. Firea lui şi stelele îl împiedică să-şi facă reclamă. Va trebui să fii tu agentul lui de publicitate. 

Acest bărbat înfloreşte tîrziu. în tinerţ  grav ca o bufniţă, dar s va rlaxa trptat p măsură c s va maturiza şi, dacă  un Capricorn tipic, va ajung să arat şi să s poart mai tinreşte decît toţi cei din grup. La alţi bărbaţi, trebuie să le tolerezi ani de zile nesăbuinţa superficială, ca apoi să te alegi cu un bătrîn morocănos şi încuiat. Iubitul tău din Capricorn nu te va răpi ca să te ducă la Paris la începutul idilei voastre, dar s-ar putea să te ducă să vezi taj Mahalul la lumina lunii patruzeci sau cincizeci de ani mai tîrziu, cînd alţi bărbaţi se plîng că le trosnesc încheieturile. nu e rău deloc! dacă eşti genul căreia îi place să se îndoape la început cu aperitive grele ca apoi să-şi mănînce conştiincioasă legumele, nu e pentru tine. O legătură amoroasă cu un Capricorn, dacă duce la căsătorie e ca şi cum ai lăsa desertul la urmă, aşa cum e firesc.

Desigur, procesul invers de îmbătrînire al nativului îţi poate provoca oarece probleme în sectorul "fidelitate". Cînd idila voastră e proapsătă, vei avea prea puţine bătăi de cap cu loialitatea partenerului tău, dar cînd acesta va mai înainta în vîrstă, s-ar putea să se mai abată puţin de la calea voastră comună. Totuşi, Capricornul e poate cel mai fidel dintre toate semnele zodiacale, pentru că acest bărbat consideră familia ceva sfînt. Indiferent de scăpările minore de mai tîrziu, acestea nu vor înlocui niciodată căldura căminului, copiii şi pe tine. Ar un profund respect pentru legăturile de familie, aici incluzînd atît familia construită cu tine, cît şi cea din care provine, căreia i-a fost devotat din copilărie. 

E inacceptabil să-i insulţi mama sau să fii rece cu fratele lui. Pregăteşte-te să-ţi iubeşti rudele prin alianţă, chiar dacă sînt la fel de adorabile ca un cactus. Nu numai că le va lua apărarea, dar, dacă vei lăsa disputele să se agraveze, povara de a trebui să aleagă între cele două familii îl poate face p enativ ursuz şi pesimist. Şi nu-ţi doreşti în nici un caz să vezi un Capricorn cînd  psimist şi posac.

S-ar puta să dai peste un saturnian care manifestă un dispreţ făţiş faţă de rudele lui, sau care a retezat cu furie legăturile de familie şi nu a mai privit niciodată înapoi. Dacă vei da deoparte suprafaţa independenţei lui vei descoperi în trecutul lui o rană profundă, emoţională, care a provocat de fapt acest comportament atipic. Mulţi Capricorni continuă să locuiască la părinţi mult timp după ce amicii lor au început să se bucure de deliciile unui cuibuşor de burlac. De obicei se îndrăgostesc mai tîrziu decît majoritatea bărbaţilor şi rareori se căsătoresc înainte să-şi construiască o carieră stabilă.

Cu ochiul lor format pentru aprecierea pedigriului şi a perfecţiunii, vor studia peisajul cu mare atenţie. Saturnianul va alege o fată care va deveni o bună mamă. Api, va trebui ca ea să fie o bună gospodină şi să gătească bine. în plus, va trebui să se îmbrace bine ca să-i impresioneze pe asociaţii şi prietenii lui şi, dacă se poate, să fie mai presus de aceştia în privinţa provenienţei, manierelor, educaţiei şi inteligenţei. La sfîrşit, va arunca o privire rapidă ca să vadă dacă fata e frumoasă sau dacă i se pare atrăgătoare din punct de vedere sexual. După cum vezi, nu e nici o nenorocire dacă ai păr lăţos, nu te dai cu parfum, iar picioarele tale nu stîrnesc invidia actualei Miss Univers. Cotrobăie prin cufăr după arborele genealogic şi arată-i cam pe ce ramură se află Bibescul familiei. Invit-o pe mama lui la prînz în oraş o dată pe săptămînă şi lasă-l să vadă cît eşti de practică eşti cînd e vorba de buget. La următoarea voastră întîlnire ia-o şi pe surioara ta în vîrstă de patru ani. Dacă eşti singură la părinţi închiriază copilaşul vecinilor. Şterge-l la nas cît mai frecvent şi mai blînd cu o batistă din pînză (nu cu şerveţel), vorbeşte cu Capricornul despre dorinţa ta de a fi consilier municipal şi de a te ocupa de îmbunătăţirea urbei, mergi încet şi egal, aruncă în conversaţie cîteva expresii franţuzeşti şi/sau englezeşti şi dă ochii peste cap de plăcere cînd vezi un bebeluş într-un cărucior. Ai grijă să-i arăţi că îl consideri pe tatăl lui cel mai înţelept domn pe care l-ai cunoscut vreodată şi fă referiri întîmplătoare la unchiul care a lucrat cu Traian Vuia la construirea primului avion cu reacţie, sau la strămoşul care a stat alături de Cuza la divanul ad-hoc. Dacă eşti frumuşică, e cu atît mai bine. Dar frumuseţea nu va înlocui niciodată în ochii lui puloverul pe care l-ai tricotat pentru mătuşa lui, Getuţa. Aproape că pot să-ţi garantez că acest bărbat nu se va însura în veci cu tine dacă nu treci testele familiei lui. Bineînţeles că există excepţii, dar sînt atît de rar încît ar fi o nebunie să rişti crezînd că bărbatul tău saturnian e una dintre ele.

După ce familia lui te-a cerut de nevastă (sau el te-a cerut) pune piciorul în prag. Cu fermitate! Spune-i că îi iubeşti din tot sufletul pe ai lui, dar tu ai acceptat să împarţi patul şi casa doar cu el. Dacă nu faci asta, vei petrece multe seri de sîmbătă gătind pentru unchiul Costel sau ajutîndu-i surioara să treacă prin chinurile adolescenţei.

Deoarece Capricornii sînt întotdeauna uşor emoţionaţi în prezenţa sexului opus, unii dintre ei vor face cîteodată aluzii fără perdea, se vor chinui să încerce să facă insinuări cu subînţeles erotic sau vor părea duri, aspri şi lipsiţi de orice scrupul sau sensibilitate. E doar felul lor de a încerca să fie "ca băieţii", o metodă tipică de a-şi ascunde jena şi curiozitatea provocate de pasiunile arzătoarea ale altor persoane, mai agresive. Nu te lăsa amăgită şi nu-ţi închipui că vrea să fiţi un cuplu ca Bonnie şi Clyde. Elti o domană şi nu cumva să uiţi asta! O fi aruncînd el cîte o privire fugară spre vreo "doamnă a nopţii", dar aceea nu e în nici un caz genul de femeie pe care ar lua-o de nevastă. S-ar putea ca ăsta să-ţi sune a sfat primit de la mătuşa ta Agepsina, fata bătrînă a familii, dar dacă crezi că e o prostie dă-i înainte şi poartă bikinii minusculi şi rimelul verde, toarnă pe tine o sticlă de parfum şi sărută-l în public. Poate că vei merge în cele din urmă spre altar cu cununa de lămîiţă pe cap, dar sigur nu va fi lîngă tine un mire saturnian.

Un dar frumos pentru soţul tău Capricorn ar fi o carte de poezii, cu cît mai romantice cu atît mai bine. Dacă nu-l înveţi timpuriu arta exprimării afecţiunii, s-ar putea să devii o nevastă căreia nu-i lipseşte nimic, care e adorată şi apreciată cu căldură, cu un soţ absolut perfect, dar neîmplinită emoţional. Nu va mai avea nici un rost atunci să te plîngi că nu-ţi spune niciodată că te iubeşte. Se va uita, doar, la tine cu o privire inocentă şi îndurerată sau cu dezgust posomorît (în funcţie de cît de puternică a fost influenţa lui Saturn la naşterea lui) şi-ţi va explica răbdător: "Eşti nebună. îmi amintesc perfect că ţi-am spus că te iubesc cînd ţi-am dat inelul de logodnă şi încă o dată cînd s-a născut micul Alex".

El consideră că ar trebui să ştii ce simte pentru tine din moment ce te susţine financiar şi îţi acordă privilegiu de a îţi permite să fii mama copiilor lui, să dai cu mătura prin casa lui şi să-i lustruieşti trofeele. Pentru Capricorn, declaraţiile sentimentale constituie o poleială de prost gust a crinului romantismului. S-ar putea să te întrebe: "Ce vrei, să fiu Pacientul englez?". ăsta e momentul să spui tare "da". îl va şoca şi speria puţin. Nu se va transforma în Ralph Fiennes, dar s-ar putea să-şi dea seama că un "iubito", murmurat tandru la momentul potrivit nu-i va ştirbi cu nimic masculinitatea.

Ca tată, va fi însăşi personificarea expresiei "pater familias". Va sta întotdeauna în capul mesei, inclusiv la picnicuri, chiar dacă asta înseamnă să stea în muşuroiul de furnici sau în urzici. Va pretinde respect şi ascultare şi va insista să impune disciplina şi rutina. în schimb va oferi devotament total, chiar autosacrificiu şi probabil că va fi de acord cu petreceri cît mai mari de zilele de naştere ale celor mici şi cu Crăciunuri cît mai vesele. Tatăl din Capricorn va avea grijă ca progeniturile să meargă regulat la dentist, să-şi facă lecţiile şi nu se va sfii să le aplice corecţii corporale cînd va fi necesar. Nu strică să-i aminteşti că a fi părinte poate fi plăcut şi amuzant, nu numai o responsabilitate serioasă. învaţă-i pe copii să-i dea săruări generoase înainte de a pleca la culcare şi încurajează-l să-i ducă la meciuri, la pescuit sau la înot. Dacă e puţin cam sever, nu uita că ei vor avea decîştigat din asta în timp, cu condiţia ca tatăl lor să nu exagereze. cînd va deveni bunic, Capricornul tău va deveni şocant de îngăduitor. Bunicii din această zodie sînt dădace grozave. Cunosc unul care cutreieră cartierul pe role alături de nepoţi. 

Un Capricorn se însoară rareori în grabă şi majoritatea mariajelor lor sînt solide. Dar dacă s-a însurat cu cine nu trebuie, va pleca brusc şi soţia lui nu va avea parte de o a doua şansă. Acest bărbat detestă divorţul, dar cînd acesta se va petrece, va fi definitiv. Cu alte cuvinte, cînd s-a săturat, gata! 

Probabil că soţul tău saturninan va programa amorul fizic , trecîndu-l pe lista de lucruri de făcut ca pe cumpărături, corespondenţă, vizitele la muzeu sau la medic. Acest lucru poate părea rece şi lipsit de sentiment, dar nu uita că pragamticul Capricorn va fi interesat de aspectul fizic al iubirii mult timp după ce alţi soţi de aceeaşi vîrstă vor începe să recurgă la poezie pentru a-şi exprima afecţiunea. ţii minte? Desertul la urmă!

Femeia din zodia Capricornului

Nu există femeie Capricorn tipică. Ea poate fi un curator de muzeu care poartă ochelari de bunicuţă fiindcă are nevoie de ei, sau poate fi o dansatoare care poartă un bikini minuscul şi sclipitor fiindcă o amuză. O vei vedea prezidînd severă o şedinţă cu părinţii, prăjind hamburgei într-un local sau organizînd cel mai mare bal de caritate din oraş. O femeie Capricorn poate decora rubricile mondene, poate zîmbi modest din spatele soţului ei politician sau turna lichide misterioase în eprubete. Dar indiferent de ce face sau ce poartă, Saturn îi va domina acţiunile şi ţelurile tainice. 

Poate fi ultra-feminină, flirtînd şi fermecîndu-te pînă începi să te simţi ca un uriaş urs grizzly care o poate proteja de lumea rece şi rea. sau poate fi glacială, tăcută şi distantă, stînd în siguranţă pe piedestalul ei de marmură şi provocîndu-te să fii suficient de inteligent ca să-i cîştigi mîna superioară. Orice personalitate afişează, dedesubtul şiretlicurilor ei feminine sau al atitudinii ei practice, raţionale, se află acelaşi scop: o hotărîre inflexibilă de a pune mîna pe bărbatul potrivit, cel care poate deveni cineva, o poate face să fie mîndră de el şi poate fi un tată bun pentru copiii ei.

Sînt atît de multe femei Capricorn care au cariere, încît ai putea crede că dragostea şi căsătoria vor fi întotdeauna pe locul doi în preocupările lor. în privinţa dragostei ai dreptate. în privinţa căsătoriei, nu. Trebuie să înţelegi că ţelurile capricorniene sînt siguranţa, autoritatea, respectul şi poziţia socială. Are prea puţină importanţă dacă aceste nevoi sînt împlinite în spatele unei catedre, într-un birou de afacersit, sau alături de un soţ ambiţios ale cărui viaţă socială şi cămin le poate organiza cu uşurinţă graţioasă şi planificare riguroasă. într-un fel sau altul, această femeie va obţine recunoaşterea de care are nevoie. Unele o obţin scriind cărţi, ţinînd prelegeri, pictînd sau compunînd muzică. E uimitor cît de mulţi Capricorni de mabe sexe au talent artistic ieşit din comun! Poate că acesta provine din simţul lor înnăscut al echilibrului şi armoniei, din felul în care ştiu instinctiv ce e plăcut şi ce e bine sau corect.

e o chestiune delicată, dar chiar şi nativele pe care le găseşti în teatrele de mîna a cinşpea sau în cea mai veche profesie din lume (vor fi doar cîteva) vor ajunge să se mărite cu directorul teatrului sau cu cel mai bun actor în primul caz, sau cu cel mai bogat client în al doilea. Capra trebuie să urce. Fie că încep cursa de sus sau de jos, pentru ele vîrful muntelui e locul din care priveliştea li se pare cea mai satisfăcătoare. Saturniana nu are nimic ostentativ. N-o vei vedea niciodată izbind şi dînd din coate, făcînd scandal ca să ajungă în faţă. S-ar putea să crezi că e suficient de docilă ca să se mulţumească cu locurile din spate, lăsîndu-şi concureţa să i-o ia înainte. Aşteaptă puţin şi ai să vezi cine e promovat. 

Te înşeli dacă îţi închipui că nu-şi va sacrifica niciodată cariera în favoarea căsniciei. Oferă-i şansa de a fi lider în societatea mondenă şi stăpîna unei locuinţe bine conduse şi vei vedea ce repede îşi pierde interesul pentru slujbă (unul dintre puţinele lucruri pe care le va face repede). Daacă vrei, femeia din Capricorn va fi fericită să continue să muncească pentru a te ajuta să urci spre succes, căci nu e leneşă. însă va fi şi mai fericită savurîndu-şi statutul de soţie a ta, cu condiţia ca statutul să fie bun şi să se bucure de securitate financiară.

Una dintre trăsăturile caracteristice cele mai încîntătoare la această femeie e buna creştere naturală şi atitudinea rafinată. Poţi cunoaşte o nativă crescută într-o magherniţă de la periferia mizeră a oraşului, al cărui tată lucrează în mină, dar dacă nu se hotărăşte ea să-şi dezvăluie provenienţa vei fi convins că e produsul unei familii bune, vechi, şi e absolventa uneia dintre cele mai bune şcoli. Atît de mult fac parte din însăşi natura lor simţul social şi al aparenţelor conservatoare, convenţionale. 

Orice bărbat implicat într-o relaţie cu o femeie din Capricorn ar trebui să ştie un lucru esenţial despre această zodie. Nativa pare să fie mult mai echilibrată şi calmă decît este de fapt. Comportamentul ei te poate convinge să e stabilă ca o stîncă şi nimic nu-i poate tulbura suprafaţa calmă. Adevărul e că această femeie are multe toane. Vei psune că aşa sînt toate femeiel, dar capricoarna are unele perioade foarte negre, care nu trec prea repede. Dacă simte că e prost tratată sau se simte neapreciată, va fi posomorîtă zile şi săptămîni în şir, ba chiar luni. Ea spune că această atitudine e raţională şi practică, dar mohorala, depresia şi pesimismul saturnian au rădăcini mult mai adînci. Ele sînt declanşate de frica de viitor, grijile pentru prezent, ruşine pentru trecut, sau de bănuiala că cei din jur îşi bat joc de ea sau că într-un fel sau altul e nepotrivită cu împrejurimile. Aceste femei nu acceptă prea uşor să fie tachinate, aşa că încearcă să renunţi cît mai mult la asta. La drept vorbind, le este imposibil să priceapă poanta atunci cînd ele sînt victimele glumei. Nu e nevoie să o copleşeşti întruna cu complimente (oricum va simţi cînd acestea nu vor fi sincere), dar nu glumi cu ea cînd e vorba de lucruri importante şi laud-o suficient de des ca să ştie că îi cunoşti adevărata valoare. 

în situaţii romantice acestei femei îi este foarte greu să se relaxeze. Sub suprafaţa rece a Capricornului există destulă dorinţă fizică, mult mai multă decît îşi închipuie cei din jur, dar aceasta nu e niciodată satisfăcută în mod superficial. Să pierzi vremea cu îmbrăţişări nebuneşti şi săruturi extatice cînd viitorul e nesigur nu e deloc hobby-ul ei favorit. Totuşi, o dată ce s-a hotărît că tu eşti bărbatul potrivit şi situaţia financiară e stabilă sau ambiţia ta e suficient de mare, ea va fi la fel de caldă ca un panda drăgălaş, afectuoasă şi chiar pasională. Capricornii nu cred în vise vagi care plutesc fără ţintă pe un cer senin. Ei vor să ştie exact unde îi duce corabia iubirii şi vor să fie siguri că apele pe care pluteşte sînt sigure. Trebuie să construieşti o fondaţie solidă casei tale dacă intenţionezi să-i treci pragul cu o capricoarnă în braţe. Ai grijă să fie bine asigurată şi ipoteca să fie plătită.

Probabil că saturniana va fi un fel de fluturaş social, extrem de conştientă de cerinţele etichetei, şi va avea înclinaţii spre obiceiurile vechi, cum ar fi inele gravate pentru şerveţele şi scaune tapiţate cu goblenuri. Totul trebuie să fie corect şi tradiţia trebuie urmată cu orice preţ. Din cînd în cînd s-ar putea să prindă obiceiul de a face cumpărături în cele mai scumpe şi exclusiviste magazine, unde va insista să găsească chilipiruri. Nu o deranjează să cumpere o rochie de pe raftul cu reduceri de preţ atîta timp cît rochia poartă o etichetă de firmă celebră. 

femeile din capricorn au o frumuseţe deosebită, proaspătă. Rareori vei găsi una care să nu fie neobişnuit de atrăgătoare. Totuşi, ele sînt timide şi măcinate de nesiguranţă în ceea ce priveşte înfăţişarea lor şi s-ar putea să descoperi că au nevoie de asigurări constante ca să se convingă că sînt frumoase. Deşi nativele urăsc lipsa de onestitate de orice fel, de multe ori nu se dau în lături să mintă cînd e vorba de vîrsta lor. Şi de obicei le merge, datorită bizarei influenţe saturniene. Cînd sînt mici, ele arată ca nişte bătrînele micuţe, ca apoi, cînd trec de prima tinereţe, să înflorească brusc transformîndu-se în femei care arată ca nişte fete tinere. 

Ar fi o greşeală îngrozitoare să-i respingi familia. Bărbatul care se însoară cu o capricoarnă se însoară cu rudele ei. Nu are rost să-ţi închipui că partenera ta e altfel. După un timp, nu-ţi va mai veni să rîzi cînd vei auzi glume cu soacre (în schimb, s-ar putea să-ţi vină să plîngi). de multe ori, saturniana e singurul sprijin al familiei ei, financiar, moral sau ambele. E posibil să poarte de grijă unui părinte bolnav cu un devotament care poate ajunge pînă la punctul în care ea ar renunţa pentru totdeauna la ideea unei căsătorii. Deseori, ea va face bucuroasă aceste sacrificii datorită iubirii ei sincere pentru familie, dar chiar dacă nu-i convine situaţia, puternicul ei simţ al responsabilităţii şi datoriei nu ţi va permite să evadeze.

Aşa că n-ai de ales. Resemnează-te să-ţi flatezi soacra, sperînd că e o femeie grozavă, care merită complimentele. Nu discuta în contradictoriu despre politică cu tatăl ei şi dacă chiar trebuie să-i critici fraţii şi surorile ai grijă ca aceste critici să fie constructive, bazate pe o încredere sinceră în potenţialul lor. în mod frecvent, Capricornii se trezesc împovăraţi cu rude bolnave sau aflate în nenorocire, iar nativa tipică nu va permite niciodată iubirii, oricît de puternice ar fi ea, să o facă să neglijeze aceste obligaţii. Ai face bine să planifici de la început astfel încît să aveţi mereu o cameră sau două libere, pentru rudele aflat în vizită. Dar există şi o parte bună. Vei avea o soţie care se va purta cu blîndeţe şi consideraţie cu toţi membrii familiei tale. Femeia din acest semn va înţelege dacă dai săptămînal părinţilor tăi o sumă fixă şi probabil că va fi o bună prietenă pentru fraţii şi surorile tale. E genul de fată pe care o iei acasă ca să-ţi cunoască mama şi mama ta va fi imediat de acord cu alegerea ta. Din spirit de contradicţie tipic masculin, o asemenea încurajare imediată îi poate face să dea înapoi. E întotdeauna mai plăcut să lupţi împotriva obiecţiilor ridicate de părinţi privind femeia iubită. Dar nu vei face decît să-ţi calci pe inimă, căci mama ta are dreptate. Dacă e o saturniană tipică, această fată va fi o soţie excepţională.

Căminul unei capricoarne arată mereu atît de impecabil fără ca tu s-o vezi făcînd vreun efort, încît ai zice că se ascund prin colţuri zîne micuţe şi pitici care lucrează frenetic după miezul nopţii ca să spele, să lustruiască să gătească şi să facă ordine. Greşit! Ultimul loc unde te-ai putea aştepta să găseşti asemenea creaturi imaginare ar fi pe lîngă un Capricorn. Spiritul practic al lui Saturn şi credinţa fermă în date ferme exclude în mod normal orice înşelegere pentru lumea celor nevăzute. O nativă nu ar crede în spiriduşi nici dacă unul i-ar dasa pe vîrful nasului. însă trebuie să fim corecţi şi să recunoaştem că, deşi nu e o visătoare cu capul în nori sau o adeptă a misterelor oculte, o dată ce e în posia tuturor datelor concrete, această femeie e capabilă să vadă romantismul şi poezia din cele mai obişnuite situaţii.

Vraja vîntului de nord nu îi este deloc străină, şi nici nu e surdă la cîntecul argintiu al ploilor de primăvară. Muzica bună o tulbură profund şi este o protectoare fascinată a aproape tuturor formelor de artă. Poate că are nevoie să vadă şi să atingă vraja ca să creadă în ea. Un spiriduş ar avea mult mai multe şanse cu ea dacă ar veni şi i-ar psune fără ocolişuri unde e ascunsă legendara oală cu aur, în loc să facă aluzii la asta în basme.

Deoarece venerază tradiţia şi are un profund respect pentru cei care au depăşit obstacole uriaşe pentru a atinge succesul, acestei native îi vine mai uşor să se emoţioneze citind discursul de la Gettysburg decît să se entuziasmeze la auzul celei mai recente idei nebuneşti care ţi-a trecut prin cap. De fapt, ea e o adevărată romantică, cu o imaginaţie mult mai mare decît a acelor superficiali împrăştiaţi cu fantezii complet ireale. Feicare fată de ianuarie are sufletul bîntuit de poezie, dar nu are prea multă înţelegere pentru poeţii care flămînzesc prin mansarde neîncălzite. Ocupă-te de mîncare şi chirie şi abia apoi vezi-ţi de visul tău, oricare ar fi el. Acesta e motto-ul Capricornilor. De asemenea, asigură-te că visul merită efortul. Din punctul ei de vedere, eşecul nu are nimic romantic sau magic. 

E posibil să fii nevoit să-ţi împarţi soţia saturniană cu diverse cauze. Ea va fi o luptătoare neobosită în favoarea celor săraci şi lipsiţi de apărare, dar va prefera să-şi dezvăluie latura caritabilă în eforturi de grup şi nu faţă de indivizi separaţi. Nativele acestei zodii sînt lidere înnăscute pentru organizaţiile de femei.

Probabil că femeia din Capricorn va instila în cei mici respectul pentru calitate. îi va învăţa să mănînce tot, să nu facă mofturi, să rabde situaţiile neplăcute sau să renunţe la ce e prea neplăcut. Ei vor primi cele mai bune porţii de mîncare şi mama lor le va cumpăra pantofi de cea mai bună calitate. Pentru ea, a face economie nu înseamnă a cumpăra lucruri ieftine. va pretinde de la copii să fie respectuoşi cu rudele şi bătrînii şi vor avea maniere impecabile. Nu vor fi răzgîiaţi şi nici nu li se va permite să fie neascultători. Dacă îi faci cadou o carte despre psihologia copiilor o va folosi probabil ca să ardă una la fund unuia dintre micii zurbagii şi abia mai tîtziu va apuca să o citească. Poate că nu va fi prea încîntată de pupăturile lipicioase ale celor mici, dar există puţine mame mai devotate decît capricoarna. Copiii ei o vor găsi întotdeauna dispusă să-i asculte cu atenţie şi respect. S-ar putea ca mama saturniană să fie cam severă şi inflexibilă cînd ei vor trece prin diversele faze ale creşterii, dar îi va asculta fascinată cînd vor realiza ceva. Această femeie nu va fi niciodată prea ocupată ca să acorde progeniturilor atenţia ei interesată. După ce copiii devin adolescenţi, s-ar putea ca între ei şi mama lor să se ridice cîteva bariere, căci conservatorismul saturnian se va ciocni de liberalismul tinereţii. în acea perioadă s-ar putea ca ea să aibă nevoie de ajutor ca să înţeleagă visele entuziaste ale copiilor. S-ar putea să primească nişte lecţii dureroase pînă să înveţe că nu le poate dicta cu cine să fie prieteni. Dar e suficient de inteligentă ca să se adapteze şi să-şi ascundă coarnele dacă îşi dă seama că va avea mai mult de pierdut decît de cîştigat.

Deoarece multe femei Capricorn au piele sensibilă, soţia ta nu se va prea farda. Multe dintre ele sînt alergice la farduri. Dar natura le-a răsplătit cu frumuseţe naturală care n-are nevoie de artificii, şi şi-o vor păstra mult timp după ce obrajii altor femei se vor fi ofilit. Unele dintre native te uluiesc cu tenuri încîntătoare, trăsături ferme şi ochi sclipitori la optzeci de ani şi chiar mai mult. 

Ajut-o cu răbdare pe capricoarna ta să-şi depăşească lipsa de încredere în propria persoană. Numai pentru că nu acceptă să se amăgească singură nu înseamnă că e lipsită de imaginaţie. încearcă vreo cîteva din visele ei practice şi ai să fii uimit de cît sînt de plăcute. Probabil că încăpăţînarea e unul dintre defectele ei, dar nu e o plîngăreaţă sau o cicălitoare agitată. Te va împinge spre succes, dar va fi tandră şi devotată. în ciuda felului ei blînd, chiar modest de a fi, ea va şti exact cum să te joace pe degete. Dragostea ei are o bogăţie profundă, mult mai durabilă decît iubirea pretenţioasă, carbonizantă, sclipitoare a altor femei. Cine zice că această femeie nu crede în basme? Numai o saturniană poate privi adînc în ochii unui broscoi stîngaci şi va vedea că e, de fapt un prinţ deghizat. Mai mult decît atît! Dacă te însori cu ea nu vei rămîne niciodată fără şosete curate.

VĂRSĂTOR

Cum să recunoşti un nativ din Vărsător

Tuturor le plac curcubeele. Copiii îşi pun o dorinţă cînd văd unul, visătorii aleargă după ele, pictorii le pun pe pînză, dar Vărsătorul locuieşte într-unul. Mai mult, el l-a demontat şi a examinat fiecare bucăţică, fiecare culoare, şi tot crede în el. Nu e uşor să crezi în ceva după ce ai aflat exact cum e acel lucru, dar Vărsătorul e în esenţă un realist, deşi adresa lui e ziua de mîine, privită cu ochelari roz. 

Ca şi buimăcita Alice, dusă prin Lumea Minunilor de Vărsătorul Lewis Caroll, va trebui să fii mereu pregătit pentru neprevăzut cînd e vorba de uranieni. În general amabili şi liniştiţi, Vărsătorilor le place, însă, să sfideze opinia publică şi sînt extrem de încîntaţi în sinea lor cînd şochează din cînd în cînd oamenii mai convenţionali cu comportamentul lor iraţional. Aceşti oameni în general blînzi şi politicoşi te pot zgudui brusc cu cele mai uluitoare afirmaţii exact cînd te aştepţi mai puţin. Uranianul tipic e pe jumătate Albert Schweitzer şi jumătate Mickey Mouse. Poate fi încălţat în sandale, bocanci, pantofi eleganţi sau adidaşi şi rareori îşi va bate capul să verifice dacă ceea ce poartă se potriveşte ocaziei. Va apărea la uşa ta desculţ, dacă aşa îi vine cheful, şi va rîde de tine fiindcă rîzi de el. Vărsătorii deseori adoptă o ţinută bizară, pentru a-şi demonstra refuzul de a se conforma normelor.

Poţi recunoaşte deseori oamenii născuţi în această zodie fixă, de aer, după cît de des folosesc cuvîntul "prieten". Întrebarea tipic uraniană după ruperea unei legături amoroase este "Nu putem rămîne prieteni?". Vărsătorul nu e nici obtuz, nici naiv, nici entuziast, nici blazat. Experimentările permanente nu-l fac decît să fie curios în legătură cu următorul mister pe care-l are de descifrat. Şi următorul mister poţi fi tu. Persoana care pare cînd complet absentă cînd te studiază ca sub un microscop invizibil e probabil un Vărsător. Poate fi derutant să descoperi, după toată curiozitatea lui intensă, care te-a flatat, că manifestă acelaşi interes pentru viaţa personală a poliţistului din colţ, a barmanului sau a cîntereţei din bar. Politica îl fascinează, sporturile îi interesează, iar copiii îl intrigă. Acelaşi lucru e valabil pentru cai, maşini, bătrîni, descoperiri medicale, scriitori, astronauţi, alcoolici, piane etc. Renunţă la orgoliu, ori abordarea lui distantă, impersonală ţi-l va răni.

Ochii Vărsătorului au de obicei o privire, vagă, absentă, visătoare şi sînt deseori deschişi la culoare, dar nu întotdeauna. Părul e de obicei drept şi mătăsos, deseori blond sau şaten deschis; tenul e palid şi de obicei are o înălţime peste medie (ascendentul poate duce la modificări în aspectul general). Vei observa o nobleţe a profilului. Trăsăturile uraniene sînt fine şi bine definite, amintind de cele ale împăraţilor romani de pe monedele de aur. Adevăraţii nativi vor adopta deseori o poziţie cu capul plecat de la baza gîtului cînd cugetă la o problemă sau imediat după ce au pus o întrebare. Capul le cade brusc în faţă sau se înclină într-o parte, aşteptîndu-ţi reacţia. În mod ciudat, datorită sexualităţii duale a uranienilor, trupurile masculine au deseori caracteristici feminine (cum ar fi şoldurile late), iar cele feminine au cîte o trăsătură masculină (cum ar fi umerii laţi).

Nativii iubesc libertatea şi pot fi deseori extrem de amuzanţi, perverşi, originali, îngîmfaţi şi independenţi, dar pot fi şi diplomaţi, blînzi, înţelegători şi timizi. Ei vor căuta aproape cu disperare sentimentul de siguranţă pe care li-l dau mulţimile, aglomerările de oameni şi se va înconjura cu prieteni. Apoi vor cădea într-o pasă mohorîtă, pesimistă şi vor dori să fie lăsaţi singuri. În oricare dintre aceste faze ar fi, nativul îşi păstrează percepţiile acute, care sînt mai profunde şi mai rapide decît ale altora. Uranus face din el un rebel înnăscut, care crede că toate vechile obiceiuri sînt greşite şi că oamenii şi lumea au nevoie de schimbări drastice şi revoluţionare mai mult decît de orice altceva (deşi, dacă e implicat în politică, va fi suficient de inteligent încît să nu-şi facă publice opiniile prea devreme, distrugîndu-şi strategia).

Vărsătorii analizează constant situaţii, prieteni şi străini. Poate fi deranjant cînd se apucă să-ţi pună întrebări directe, fără pic de tact, ţintind exact spre cele mai intime sentimente ale tale. Cînd descoperă că puzzle-ul nu era deloc prea complicat, se plictisesc şi uneori chiar se supără. Nu e nimic mai jignitor decît un Vărsător care se satură de acest joc de-a examinarea sub microscop şi se orientează spre alt subiect tocmai cînd te-a convins că pentru el eşti cea mai importantă fiinţă de pe planetă. E foarte dureros!

În ciuda obsesiei lor pentru prietenie, nativii nu au prea mulţi apropiaţi. Ei caută cantitatea şi nu calitatea în relaţiile lor şi rareori întemeiază o legătură pentru o perioadă mai lungă de timp. Sînt prea multe de descoperit ca să se limiteze prea mult timp la numai una sau două prietenii. Nu rezolvi nimic cu rugăminţile patetice, căci acest om e prea impersonal dar, dacă reuşeşti să ajungi la inima unui Vărsător, de obicei acesta va coborî de pe bicicleta lui ca să vadă dacă nu cumva i-a scăpat ceva.

Uranianul e înconjurat de un fel de izolare ciudată şi deseori e înţeles greşit de ceilalţi. Asta pentru că ceilalţi încă sînt cu un pas în urma Vărsătorului. Purtătorul apei trăieşte în viitor, întorcîndu-se în prezent numai pentru perioade foarte scurte de timp, aşa că oamenii mai realişti îl consideră pur şi simplu sărit de pe fix. El simte acest lucru şi sentimentul lui de izolare se accentuează. Dar, după părerea lui, faptul că cei din jur nu reuşesc să ţină pasul cu el nu e un motiv să meargă înapoi. Aşa că rătăceşte singur printre norii lui, în timp ce noi, simplii muritori, ne întrebăm ce naiba caută tocmai acolo, atît de departe. Astrologii spun că ceea ce gîndesc Vărsătorii va gîndi toată lumea peste cincizeci de ani. Asta o fi adevărat, dar prăpastia dintre ei şi noi ceilalţi rămîne la fel de adîncă. Acest semn e cunoscut ca fiind semnul geniului şi aşa şi este, căci mai mult de jumătate dintre cei mai celebri oameni ai lumii sînt născuţi în Vărsător sau au ascendent în Vărsător. Pe de altă parte, un procentaj la fel de mare dintre cei închişi în sanatorii de boli nervoase sau dintre cei care au şedinţe frecvente la psihoterapeut sînt tot uranieni. Se spune că graniţa dintre geniu şi nebunie e foarte subţire, iar prietenii tăi Vărsători te pot face uneori să te întrebi de care parte a graniţei se află ei. Mare parte din confuzie e provocată de faptul că omul a avut întotdeauna tendinţa să-şi hulească profeţii.

Uranienii sînt un bizar amestec de pragmatism rece şi instabilitate excentrică şi par să aibă o înţelegere instinctivă pentru cei bolnavi psihic. E ciudat, dar aproape orice nativ poate reduce substanţial agitaţia nebunilor doar vorbindu-le încetişor. Are un talent minunat de a calma persoanele isterice şi de a linişti copiii înspăimîntaţi. Să fie oare din cauză că propriul lui sistem nervos e atît de sensibil şi de slab protejat?

Mintea Vărsătorului e atît de deschisă încît e o raritate să găseşti unul care are prejudecăţi, cu condiţia să nu aibă grave influenţe negative în harta stelară natală. Chiar şi atunci va fi foarte şocat cînd îi vei scoate în evidenţă aceste prejudecăţi. Instinctul fratern e atît de puternic la el, încît atunci cînd un Vărsător se face vinovat de intoleranţă, nu numai că el nu-şi dă seama de asta, dar detestă eticheta respectivă. În mod obişnuit, toţi îi sînt fraţi sau surori. Va umbla prin înalta societate ca şi prin cele mai mizere mahalale cu ulciorul lui simbolic, adunînd cunoştinţe şi vărsîndu-le din nou. Chiar şi perioadele lui de hibernare sînt scurte, aşa că nu apuci să-i duci dorul, că el şi apare din nou, prezent peste tot. Nu încerca să-i întrerupi solitudinea. Cînd vrea să fie singur, vrea să fie singur, însă nu s-a retras permanent din lume, chiar dacă i-a venit brusc să-şi treacă numărul de telefon la secret. Adresa nu i s-a schimbat, şi nici el. Nu poate renunţa prea mult timp la compania oamenilor. 

De obicei e greu să convingi un Vărsător să fixeze o întîlnire la o anumită oră. Preferă să lase o marjă de siguranţă mai mare, pentru că nu-i place să se simtă legat de anumite îndatoriri sau obligaţii la anumite ore. Preferă ceva de genul "Ne mai vedem... poate marţi". Şi uneori se referă la marţea de peste două săptămîni. Însă trebuie spus că, o dată ce l-ai prins la înghesuială şi şi-a dat cuvîntul că vă veţi întîlni la o anumită oră, va respecta cu sfinţenie ora cu pricina. Poţi să fii sigur de asta şi ai face bine să nu întîrzii. El va fi acolo, cu condiţia să nu fie răpit în drum spre întîlnire (ceea ce, fiind Vărsător, e posibil. Acestor oameni li se poate întîmpla orice, oricînd. Absolut orice!)

Îşi va expune deschis opiniile, dar nu va avea pretenţia să-ţi dicteze cum ar trebui să gîndeşti sau să-ţi trăieşti viaţa. Nici el nu are de gînd să-ţi permită să-i dictezi lui lucrurile astea. Spre deosebire de Berbec, Leu sau Gemeni, nu doreşte să-i convingă pe ceilalţi cu orice preţ să-i adopte ideile. Filosofia uraniană e că fiecare are nevoile lui proprii, dansează după propria muzică şi individualitatea ar trebui respectată. 

Rareori ai să vezi un Vărsător luptînd feroce pentru o cauză. Ei trăiesc după propriul sistem de valori şi consideră că asta e suficient. Lasă-i pe Berbec, Leu, Scorpion şi Săgetător să apuce sabia şi să lupte glorios pentru a-i elibera pe nedreptăţiţi. Uranianul e prea ocupat să descopere cauzele revoluţiei, să asculte necazurile oamenilor şi să împartă compasiune înţelegătoare. Nativul crede în schimbările violente, dar lasă violenţa în seama altora. Nu e un laş, dar pur şi simplu nu are echipamentul necesar pentru bătălie. Cînd un scandal îl ia prin surprindere, fie va ataca orbeşte, derutat, fie va fi de acord cu adversarul ca să pună capăt disputei. Reacţia lui e imprevizibilă, dar un lucru e sigur. A doua zi opinia lui va fi la fel de fermă ca înainte. Oricine are pregătire şi talent la dezbateri îl poate învinge de obicei, căci atenţia lui poate să rătăcească foarte uşor spre abstract într-o confruntare a inteligenţelor. Vărsătorul luptă cel mai bine cu pălăria. Şi-o pune pe cap şi pleacă. Însă mintea lui plină de respect pentru adevăr nu se va clinti nici un milimetru cînd e ferm convins de ceva, în ciuda faptului că nu-i plac disputele neplăcute. Toate ţipetele şi presiunile emoţionale din lume nu-l vor face să se abată de la calea ideilor lui independente. 

Un alt motiv pentru care Vărsătorul se confruntă deseori cu critici ostile e faptul că e mereu plin de surprize. Te poate conduce spre vest, ca apoi să se întoarcă şi să mărşăluiască spre est fără să te prevină. El are o anume încăpăţînare în hotărîrea lui de a nu te anunţa ce pune la cale. 

Uranianului nu-i vine foarte uşor să aibă încredere în oameni. Mai întîi trebuie să-ţi întoarcă pe toate feţele motivele posibile şi chiar sufletul, dacă se poate. S-ar putea să ai senzaţia că fiecare cuvînt al tău şi fiecare gest sînt catalogate şi puse la păstrare în mintea lui intuitivă pentru a putea apela mai tîrziu la aceste date. Aşa şi e. Poate că ţi se pare din cînd în cînd pierdut în vise, dar să nu te laşi înşelat. Probabil că ţi-ar putea spune şi cîte gene ai. Să nu te aştepţi niciodată ca un uranian să te accepte la prima vedere. El vrea să ştie ce se ascunde dincolo de chipul tău şi va pune întrebări foarte jenante ca să afle. Dar trebuie să ştii că o dată ce ai fost acceptat îţi va fi loial şi prietenia lui nu va fi zdruncinată de bîrfe răuvoitoare. Nu va crede şoaptele răutăcioase ale inamicilor tăi, dar le va asculta cu siguranţă din pură curiozitate. Fii însă sigur că analiza finală şi decizia îi vor aparţine în totalitate.

Maladiile uraniene au de obicei legătură cu sistemul circulator. Nativii tremură de frig iarna şi suferă de cald vara. La bătrîneţe sînt predispuşi la varice şi îngroşarea arterelor, dacă emoţiile lor sînt orientate în direcţii negative, şi au tendinţa să sufere accidente la picioare, mai ales la gambe şi glezne. Oasele gleznei sînt deseori fragile şi s-ar putea ca nativii să se plîngă de dureri în picioare din caza proastei circulaţii. Alte probleme de sănătate ar fi durerile dese în gît şi uneori palpitaţii, dar aceste nu sînt grave. Uranienii au nevoie de foarte mult aer curat, somn şi exerciţiu fizic, dar rareori se folosesc de aceste remedii naturale. Nu au parte de prea mult aer curat pentru că de obicei închid ferestrele, se înfofolesc în pături şi tot se plîng că le e frig. Tensiunea nervoasă tipică nativilor îi împiedică deseori să se odihnească sufient, şi deseori somnul le e tulburat de vise stranii. Cît despre exerciţiu fizic, dacă n-a fost învăţat de mic să iubească sporturile e greu să-l îmboldeşti pe uranian şi să meargă mai repede, darămite să alerge. Adevăratele probleme de sănătate ale uranienilor nu încep decît la maturitate, cînd încăpăţînarea lor creşte. Aceşti oameni sînt extrem de uşor de hipnotizat. Mulţi simt intuitiv acest lucru şi se feresc să se expună dar, făcută de un specialist, hipnoza le-ar putea vindeca unele dintre numeroasele lor fobii. 

Vărsătorii nu au memorii grozave, dar nici nu au nevoie să memoreze prea multe, din moment ce par să prindă cunoştinţe din aer. De ce şi-ar îmbîcsi mintea cu lucruri de care s-ar putea să nu aibă nevoie niciodată, cînd pot să-şi întindă antenele invizibile şi să prindă tot ce le trebuie? Probabil că aceşti oameni vor veni acasă de la cumpărături fără să fi cumpărat nici măcar un articol de pe listă. Nativul tipic este întruchiparea legendarului profesor distrat. E în stare să treacă pe lîngă soţia lui pe stradă fără să o salute dacă e adîncit în conversaţie cu un prieten.

Puterea de concentrare a Vărsătorului poate fi uluitoare. Totuşi, e în stare să prindă lucruri care se petrec în spatele lui, dacă vrea, ca un radar. Nativii pot purta o conversaţie complicată fără să piardă nici o mişcare din ceea ce se întîmplă în cealaltă parte a camerei, dacă se hotărăsc că îi interesează. Uneori ai putea să juri că n-a auzit nici un cuvînt din ce ai spus, ca a doua zi el să-ţi repete totul, cuvînt cu cuvînt, ca un casetofon. Nu subestima niciodată puterea unui uranian de a se îmbiba cu informaţii în timp ce pare complet absent, chiar dacă uneori se poate pierde în concentrare.

Capacitatea extraordinară a nativului de a plonja în necunoscut şi de a absorbi secrete mistice fără măcar să încerce duce spre o stranie intuiţie, o putere premonitorie uluitoare. Cunosc un Vărsător care răspunde la telefon înainte ca acesta să sune şi, mai mult, ştie dinainte cine e la celălalt capăt al firului. Aproape fiecare uranian are o sensibilitate unică, ce îl ajută să-ţi cunoască cele mai ascunse dorinţe. Fără cuvinte, el înţelege o nevoie îngropată atît de adînc în sufletul tău încît nici tu nu eşti prea conştient de prezenţa ei. Prin acelaşi proces bizar, el poate să-ţi transmită sentimente şi gînduri, chiar dacă e cu spatele la tine. Unii dintre ei nu au nevoie de serviciile poştale ca să trimită o telegramă. Totuşi, gîndirea lor nu are nimic superstiţios. Că e mecanic auto sau muzician, Vărsătorul e un adevărat om de ştiinţă şi nu se va grăbi să tragă o concluzie pînă cînd nu a întors totul pe toate părţile. Însă cînd ajunge la o concluzie, aceasta va rămîne bine înfiptă în creierul lui. Cînd e vorba de progresul omenirii, mintea lui e mai deschisă ca a oricui, dar se închide ermetic cînd e vorba de propriul lui comportament, care poate fi neaşteptat de conservator.

Vărsătorii detestă minciuna şi înşelătoria. Îţi vor da bani în dar, dar nu le cere un împrumut, căci urăsc să împrumute sau să ceară împrumuturi. Dacă totuşi amicul tău uranian îţi împrumută bani, ai grijă să-i dai înapoi exact cînd ai spus. O promisiune încălcată poate provoca o fisură adîncă în prietenia voastră. Aceşti nativi se ţin de cuvînt şi-şi plătesc facturile şi au aceeaşi pretenţie de la tine. Însă toată această dragoste de adevăr poate fi distorsionată într-un comportament dubios, căci poate răspunde la întrebări atît de inteligent, încît creează impresii greşite. Dar îşi va exprima liber indignarea dacă va prinde pe altcineva folosind această delicată nuanţă de minciună. Rareori va minţi de-a dreptul, dar te poate păcăli în moduri extrem de subtile. Permanenta goană după adevăr şi dorinţa de a-şi ascunde propriile motive sînt trăsături incompatibile şi Vărsătorii trebuie ca la un moment dat să privească în faţă această problemă dacă vor să afle adevărul adevărat despre sine.

Bărbatul din Vărsător

Ca să intrăm direct în miezul problemei, nu te aştepta ca un bărbat din zodia Vărsătorului să se comporte aşa cum se comportă oamenii îndrăgostiţi. Dacă faci greşeala asta vei avea parte de o crudă trezire la realitate. Cînd e vorba de prietenie, el e tot ce ţi-ai putea dori: cel mai bun prieten, un confident de încredere. Dar dragostea... După cum spunea un Vărsător pe care l-am cunoscut: "Oricine poate avea o fată, dar dragostea e cu totul altceva". În cazul acestor bărbaţi, asta e foarte adevărat.

Tocmai cînd se poartă ca şi cum nu te-ar plăcea, atunci e pe punctul de-a se îndrăgosti nebuneşte de tine. Logic! Vărsătorul place pe toată lumea. El se va referi chiar şi la cel mai mare duşman al lui ca fiind "prietenul meu". Aşa că atunci cînd spune că nu place pe cineva, asta are o semnificaţie mai adîncă. Simpla descoperire a acestei semnificaţii îţi va lua ceva timp. 

Nativul nu vrea să-şi dezvăluie adevăratele sentimente, deşi ocupaţia lui favorită e descoperirea sentimentelor ascunse ale altora. Propriile lui reacţii şi motive sînt complexe şi are de gînd să le păstreze aşa, chiar şi numai pentru plăcerea de-a te păcăli. Acest bărbat va trăi multe experienţe ciudate atît prin dragoste cît şi prin prietenie şi le va analiza cu aviditate pe fiecare. Pînă reuşeşti să ajungi cu el la altar, nici tu nu eşti decît un alt experiment, oricît ţi-ar fi de greu să acccepţi asta. Nu te descuraja. Poate fi păcălit, în ciuda precauţiei lui. Dar, înainte să-ţi începi tentativa de a-l păcăli, ai face bine să încerci să înveţi cum să faci faţă atitudinii lui unice faţă de oameni.

El e un spirit gregar, aşa că munca în echipă e ceva firesc pentru el. Vărsătorul înţelege regulile fair play-ului ca şi cum le-ar fi inventat el însuşi şi le aplică în relaţiile personale. El e interesat de orice, pentru că dragostea lui pentru oameni e atît de impresionantă. Pentru un astfel de bărbat, toţi oamenii sînt deosebiţi, chiar şi cei pe care nu i-a cunoscut încă. Foarte puţini dintre nativi sînt egoişti sau meschini. Dar chiar şi aceştia pot reveni la calea cea dreaptă dacă li se atrage atenţia cu blîndeţe asupra acestor defecte. Vărsătorii nu suportă să li se spună că sînt obtuzi.

Uranianul are idealuri neobişnuit de înalte, datorită codului său moral rigid, care nu trebuie neapărat să coincidă cu cel general acceptat de societate. Cu siguranţă va avea o viaţă plină de schimbări, controverse şi evenimente neaşteptate. Totuşi, vei avea alături de el parte de momente de seninătate deplină, cum nu vei avea cu nici un alt semn al zodiacului. O dată ce trece peste şocul descoperirii că a permis ca o femeie să devină mai interesantă în ochii lui decît tot restul omenirii, el poate deveni un iubit extrem de atent. Partea periculoasă e înainte de a depăşi şocul respectiv. Deoarece e atît de obişnuit să-şi neglijeze problemele personale în favoarea celor ale majorităţii, poţi spera că ceva din această atitudine se va transfera şi în viaţa lui amoroasă. Însă nu conta pe asta. E la fel de posibil ca acest bărbat să-şi dea brusc seama că şi-a dedicat toată loialitatea ţie cînd sînt atîţia oameni în lume care au nevoie de el. În acest caz, se va trage înapoi de lîngă tine pentru a-şi dovedi că nu a pierdut dragostea pentru prieteni şi restul omenirii prin devotamentul faţă de tine.

Mereu pornit pe analizat, Vărsătorul se va întreba deseori: "Ce-o fi vrut să spună prin asta?" şi nu se va potoli pînă nu va afla. Cea mai mică umbră de mister îl scoate din minţi, aşa că nu te lăsa păcălită de nonşalanţa lui. Cînd simte că i se ascunde ceva, pur şi simplu nu va dormi noaptea pînă cînd nu va dezlega misterul. Există întotdeauna posibilitatea să fie dezamăgit de ceea ce descoperă, aşa că ai grijă să nu ţii ascunse decît lucruri care merită efortul de a fi descoperite. Dacă nu, el nu se va jena să-şi exprime dezamăgirea şi va pleca în căutarea unui nou mister.

Fata care vrea să pună mîna pe el va trebui să-l intrige mai întîi. O carte deschisă nu-ţi va stîrni niciodată curiozitatea. El e atras de paginile închise, dacă se poate chiar lipite între ele. Cînd o femeie îl ignoră sau îşi ascultă propria raţiune cînd e vorba să ia decizii (cel puţin la început), el va face ochii mari şi chipul lui va căpăta expresia alertă a unui ogar pus pe căutare. De ce e atît de afectată emoţional de cutare lucru? (După cum vezi, poţi să fii emotivă atîta timp cît nu explici de ce). Chiar e atît de schimbătoare sau doar joacă teatru? De ce pune pe ea atîta parfum şi machiaj şi apoi se simte insultată cînd o fluieră pe stradă Leii, Săgetătorii şi Scorpionii? Vrea să atragă atenţia bărbaţilor sau nu? E o puritană sau o promiscuă? Examinările, întrebările şi testele vor flata la început femeia, fireşte, dar cînd vede că e la fel de curios în legătură cu chelneriţa care tocmai le-a adus cafelele sau cu vînzătorul de lozuri, îi cam trece entuziasmul. Sentimentul de insectă prinsă sub microscopul rece al unui savant nu e tocmai o senzaţie care să facă să palpite de amor inima unei fete. Aşa că va ajunge să se îndrepte spre un alt bărbat, mai pasional sau mai terestru, iar Vărsătorul va suspina vreo două secunde, după care se va orienta spre următoarea lui investigaţie romantică. Asta dacă nu i-a stîrnit interesul vreo nouă invenţie sau o idee originală, caz în care femeile vor trebui să mai aştepte.

Bărbaţii acestei zodii pot fi înduioşător de blînzi şi docili, dar nu cumva să uiţi că această suprafaţă calmă e doar un miraj, ca şi aparenta lui maleabilitate. Nu va tolera nici o fărîmă de oportunism la o femeie. Dacă uranianul crede că e exploatat, acel farmec al lui se poate evapora atît de repede încît nici n-o să-ţi dai seama ce se întîmplă. Înspăimîntător e faptul că un nativ extrem de supărat e capabil de acţiuni şocante. Şi mai înspăimîntător e faptul că s-ar putea să-l ierţi. N-o face! Sau cel puţin nu-l ierta mai mult de o dată. El admiră o femeie tare pe poziţii, dacă nu e prea masculină şi-l lasă să zboare pe unde-i place, nestînjenit de promisiuni dezgustător de sentimentale şi acuzaţii înlăcrimate. Cît despre amintitele acţiuni şocante trebuie, totuşi, să pomenim aici că de obicei Vărsătorii sînt extrem de galanţi cu sexul opus. Dar, uneori, luaţi de val, s-ar putea să uite să facă distincţia dintre cele două sexe. În plus, adaugă la asta imprevizibilitatea uraniană şi ai şanse să te trezeşti cu o jumătate de grepfruit azvîrlită în faţă dacă îl scoţi din sărite.

Vărsătorul are toate şansele să atingă o poziţie prestigioasă în cursul vieţii. Fie că e doar un trofeu pentru performanţele la fotbal într-un campionat al liceelor sau o diplomă că e cel mai înalt om din judeţ, el va primi o recunoaştere de un fel sau altul a meritelor sale. Mulţi Vărsători ajung chiar să cîştige premii de mare prestigiu, cum ar fi Nobelul. Pe de altă parte, un mare procentaj de nativi fac vizite săptămînale la psihiatru. Poate fi destul de dificil de sesizat diferenţa între cele două grupuri.

Unii dintre bărbaţii acestei zodii au un fetiş pentru curăţenie, căci ei au o teamă aproape nevrotică de microbi şi boli. Nativul e în stare să lase aceste fobii să se strecoare şi în viaţa lui amoroasă, deşi uneori acest lucru e inconştient. Să nu te miri dacă se plînge că e alergic la fardul tău de pleoape şi că îl face să strănute. Uranienilor le apar din senin alergii exact la lucrurile pe care preferă să le evite şi sînt în stare să păcălească pînă şi doctorii.

El nu e genul care să-ţi facă curte cu gesturi extravagante. Nu-ţi va veni la uşă cu haine de nurcă şi diamante, dar viaţa alături de el poate fi la fel de sclipitoare şi fără pietre preţioase. Poţi să te aştepţi din partea lui să-ţi ofere la prima întîlnire o cutie cu alune spunîndu-ţi că şi-ar dori să fi fost smaralde, pentru ca, mulţi ani mai tîrziu, să-ţi ofere o cutie cu smaralde, spunîndu-ţi că şi-ar dori să fi fost alune. Cine mai are nevoie de diamante?

Acum e momentul să privim în faţă partea cea mai rea. Spre deosebire de Rac, Capricorn, Leu sau Balanţă, Vărsătorul nu aşteaptă nerăbdător însurătoarea aşa cum un copil aşteaptă desertul. La drept vorbind, majoritatea evită însurătoarea cît pot de mult. Rareori se găseşte vreun nativ care să fi făcut acest pas la tinereţe. De obicei acest impas începe prin faptul că Vărsătorul porneşte într-o iubire de la o frumoasă, superbă prietenie, sentiment de care îi e mult mai uşor să se desprindă mai tîrziu. Acest bărbat alege o fată care ştie să fie şi o bună camaradă şi care poate ţine pasul cu subiectele care îl interesează, inclusiv fotbalul, rebusul, caii de rasă, licuricii şi pergamentele de la Marea Moartă. De ce? Simplu. Cu atîtea lucruri de discutat rămîne mult mai puţin timp pentru amorul fizic, care îl poate face să se implice serios într-o relaţie. Idealul lui e femeia care îi e şi prietenă şi care nu are pretenţii emoţionale de la el. Unde poţi ajunge pornind de la această situaţie? De obicei, nicăieri.

Bărbaţilor acestei zodii le vine de obicei foarte greu să exprime fizic afecţiunea. Probabil că vei avea mult de aşteptat pînă la primul sărut. Sigur, vei constata că a meritat aşteptarea, iar suspansul va face totul şi mai deosebit. Dar el se va agăţa de iluzia că e implicat într-o relaţie plăcută, neriscantă şi platonică mult timp după ce o asemenea relaţie amicală a devenit imposibilă pentru tine.

Chiar şi după ce şi-a adunat curajul să spună "Te iubesc", el va evita căsătoria folosind toate scuzele şi tertipurile inventate de mintea umană. Cînd le va termina, va inventa el unele total noi şi pline de imaginaţie. Îţi va explica răbdător că nu te poate întreţine financiar la nivelul pe care-l meriţi, că părinţii lui au nevoie de el acasă sau că nu e destul de bun pentru tine. Dacă nici astea nu ţin, va susţine că viitorul e prea nesigur, cu încălzirea asta globală şi cu poluarea... Dacă e transferat undeva la Polul Nord? Ai putea muri de pneumonie acolo şi el va jeli tot restul vieţii!

Dar nu e totul pierdut. Deşi se căsătoresc tîrziu, Vărsătorii se căsătoresc pînă la urmă. De obicei după ce ultimul lui prieten a pornit în călătorie de nuntă, nativul se trezeşte că mariajul e un mister pe care alţii l-au rezolvat iar el nici nu s-a apucat să-l investigheze. Fireşte că nu suportă gîndul acesta şi poc! sare cu cererea în căsătorie. Brusc, desigur.

La începutul legăturii s-ar putea să ajungi la concluzia că trebuie să-i dai o lecţie şi te hotărăşti să-l laşi să creadă că te-a pierdut în favoarea unui peţitor mai agresiv. Dă-mi voie să te avertizez că pierdută s-ar putea să rămîi. Uranianul tău cu inima frîntă mai degrabă va vărsa în tăcere cîteva lacrimi şi-şi va spune că a cîştigat cel mai bun decît să dea buzna după tine, ca să te aducă înapoi, cu ochii arzînd de pasiune. Se va resemna să trăiască fără tine cu o insultătoare uşurinţă. Ba chiar va pune probabil insuportabila întrebare: "Crezi că putem rămîne prieteni?". Dacă spui categoric NU, probabil că va ridica din umeri şi se va îndepărta încet. Dacă spui da, veţi reveni de unde aţi pornit: la prietenie.

Nativul nu e în stare să fie gelos. El va avea încredere în tine pînă cînd îi dovedeşti că nu eşti de încredere. Nu fiindcă e naiv, ci pentru că firea lui analitică l-a lămurit deja în privinţa caracterului tău. Dacă nu sînt influenţe grave în harta stelară de la naşterea lui, e incapabil de suspiciuni nefondate şi posesivitate. Dacă simte totuşi uneori ghimpele geloziei, tu nu vei şti niciodată. Cît despre el, va fi rareori, dacă nu niciodată, necredincios la modul propriu, fizic, în primul rînd pentru că subiectul sex, deşi îl interesează, nu-l obsedează. S-ar putea să găseşti vreun Vărsător care petrece mult timp gîndindu-se adînc la sex, dar poţi să fii aproape sigură că are ascendent în Scorpion şi, chiar şi aşa, sînt puţine şanse să alerge efectiv după fuste.

O dată ce un nativ şi-a ales o parteneră de viaţă, din punctul lui de vedere poate să se concentreze asupra altor lucruri mai importante. Se poate relaxa şi poate studia în linişte chestiunea relaţiilor dintre sexe.

Dacă în relaţia voastră apare o problemă care-l face să se simtă vinovat, va rupe legătura brusc, deşi îl va durea îngrozitor. Situaţiile care pot duce la un asemenea deznodămînt ar putea fi aproape orice, de la faptul că părinţii tăi nu sînt de acord cu legătura voastră, pînă la diferenţa de religii dintre voi sau un fost iubit al tău la care încă mai ţii, o promisiune pe care şi.a făcut-o lui însuşi cînd avea opt ani sau ceva ce a citit într-o carte. Indiferent ce e, va trebui rezolvat dacă vrei ca intimitatea dintre voi să se refacă, chiar dacă dragostea dintre voi e scrisă în stele. Vărsătorii zac în beznă şi-şi ling rănile inimii dacă prietenii nu-i observă şi nu încep să le pună întrebări.

E în stare să aştepte pînă la nouăzeci de ani ca se reînnoade relaţia, chiar dacă ţie ţi se pare cam mult. Partea cea mai proastă e că nu-ţi va spune niciodată care a fost motivul rupturii. Pervers cum e, te va lăsa să crezi că totul a fost doar o aventură superficială şi va ascunde adevărul - că totul a fost real - pînă într-o zi, cîndva, în viitor, cînd e convins că vă veţi ierta şi împăca. E crud, dar aşa e jocul lui. Singura ta alinare va fi că şi el suferă în felul lui. Probabil că vei fi complet zăpăcită cînd vei simţi că îţi transmite în felul ciudat, tipic uranienilor, sentimente profunde, în timp ce acţiunile lui de suprafaţă te resping. Nu prea ai ce face, căci el conduce jocul. Poţi doar să încerci să inventezi un nou mister cu care să-l tentezi sau să ai un succes uluitor care să-i stîrnească curiozitatea şi să-l facă să vrea să vorbească din nou cu tine, cum ar fi să devii prima femeie care a ajuns pe orbita planetei Venus.

Nu că asta i-ar schimba sentimentele faţă de tine. Dacă te iubeşte cu adevărat, te va iubi chiar dacă n-ai să orbitezi mai departe de alimentara din colţ. Probabil că te-ai prins de-acum că un uranian poate fi foarte încăpăţînat cînd e vorba de iubire. Fixismele lui în probleme de inimă te pot trmite direct la balamuc sau în braţele altcuiva, din disperare. Singurul lucru pe care poţi să-l faci e să speri că vei fi tot atrăgătoare la nouăzeci de ani sau apucă-te să studiezi orbita planetei Venus.

Să nu te superi dacă va veni acasă noaptea tîrziu, chiar şi după ce v-aţi căsătorit. Prietenia e foarte importantă pentru el, iar dacă prietenul e de sex feminin ar fi mai bine să ignori acest aspect. La drept vorbind, probabil că şi lui i se pare irelevant. Dacă-i pui o întrebare directă, îţi va spune adevărul. Dar, dacă îl întrebi din nou, suspicioasă, va crede că nu te interesează adevărul, aşa că va inventa nişte poveşti detaliate şi absolut nebuneşti, ca să te înveţe minte şi să-ţi rozi unghiile după aceea, gîndindu-te cît din ce ţi-a spus a fost adevărat. Ai să înveţi repede lecţia. Nu fi jignită cînd e într-o dispoziţie solitară. Se va întoarce mai cald şi mai afectuos ca oricînd ca să-şi împărtăşească visele solitare cu tine.

Deşi nu e interesat de bani, există cîţiva Vărsători care au milioane, în general fie pentru că le-au picat în braţe, fie pentru că în cercetările lor necontenite au descoperit ceva cu totul nou, care le-a umplut contul din bancă. Oricum, cu acest bărbat vei avea parte numai de surprize. Nu fi extravagantă, căci nu-şi va reveni niciodată dacă arunci banii pe fereastră, dar uneori are accese de generozitate care te vor uimi.

Pentru copii uranianul va fi un bun prieten, care nu se satură să-i asculte, căci tot ce fac ei i se pare fascinant. Va face calcule complicate pentru a descoperi ce capacitate pulmonară trebuia să aibă lupul din poveste pentru a dărîma dintr-o suflarele casele celor trei purceluşi şi-şi va bate capul cu compoziţia mixturii folosite de vrăjitoare pentru a otrăvi mărul oferit Albei ca Zăpada.

Nu permite carierei tale să te facă să-l neglijezi. În plus, nu e genul de bărbat care să tolereze prezenţa prea îndelungată a prietenelor tale în casă şi nici nu va suporta să te vadă stînd la televizor sau citind cînd el te-a rugat să-i cauţi vechea minge de baschet. Unul dintre cele mai importante motive pentru care s-a însurat cu tine a fost ca să fii acolo pentru el ca să-i faci piure, să-i coşi nasturii la cămaşă şi să-i scoţi aşchiile intrate în deget. Din punctul lui de vedere, o femeie e o soţie şi o mamă bună dacă se ţine tot timpul de aceste ocupaţii. Dar el e atît de plin de idei interesante şi de surprize, încît nu-ţi va mai trebui o altă ocupaţie, mai ales că poate fi cu adevărat nesuferit cînd se simte neglijat.

Deşi e atît de realist, Vărsătorul nu va uita niciodată prima lui iubire adevărată. Aceşti bărbaţi se însoară deseori cu iubita din copilărie, chiar dacă trec ani de zile pînă se reîntîlnesc. S-ar putea să uite de aniversarea nunţii voastre, dar îţi va aduce violete în ianuarie. Crăciunul poate fi oricînd, nu neapărat pe 25 Decembrie. Pot trece luni fără să-ţi spună un cuvînt afectuos, ca într-o dimineaţă, cînd îi faci omleta, să se uite adînc în ochii tăi şi să spună "Ai idee cît eşti de frumoasă?". Şi va fi ceva în vocea lui care va face să ţi se înmoaie genunchii. Zurgălăi pe plajă, zile de naştere sărbătorite în zori, curcubee la miezul nopţii, ouă de Paşte în zăpadă şi lumînări pe tort aprinse în vîrful unui gigantic carusel. Ai grijă, însă. Poţi să te şi pierzi în Ţara Minunilor.

Femeia din Vărsător

E cel mai înţelept să nu uiţi că femeia din Vărsător e la fel de paradoxală în dragoste cum e în toate celelalte domenii, dacă vrei să începi o relaţie cu ea. Astfel, n-o să te aştepţi să ai parte de Cosînzeana şi să te trezeşti cu Pocahontas.

Această femeie are toată fidelitatea semnelor de pămînt cînd e îndrăgostită, dar are şi detaşarea şi lipsa de emoţie a semnelor de aer. E posibil să ai o relaţie fericită cu nativa dacă îi laşi libertatea de-a se ocupa de nenumăratele ei interese şi de a circula printre prietenii ei. Nu încerca niciodată să o legi de cratiţă sau de piciorul patului. Întreabă-i ce-au păţit pe cei care au încercat. Ea poate decide brusc că vrea să studieze baletul, să mediteze singură în munţi sau să se înroleze în Greenpeace. Îţi aminteşti povestea cu prinţesa cu plete lungi, de aur, care locuia în turn? Asta e femeia din Vărsător. Dacă îi tai cosiţele nu se va schimba absolut deloc. Ea are vise cu totul altfel decît restul lumii, aude o muzică ademenitoare în depărtări şi merge după o stea pe care majoritatea dintre noi n-au văzut-o niciodată. 

Această femeie aparţine tuturor şi nimănui. Iubirea ei poate fi tandră şi pasională, dar va avea întotdeauna ceva nedefinit, care-ţi va scăpa printre degete, ca un cîntec pe care nu reuşeşti să ţi-l aminteşti pe deplin. Poţi să fredonezi melodia, dar versurile îţi tot scapă din minte. Vărsătoarea pretinde cu insistenţă să fie lăsată liberă, dar loialitatea ei faţă de cineva care acceptă o iubire în aceste condiţii e fără limite. Iată o trăsătură care îţi va plăcea: ea nu va fi prea interesată de contul tău bancar, dacă nu are ascendent în Rac, Capricorn sau Taur. Banii nu sînt niciodată pe primul loc în preocupările acestei femei. Nu-i va păsa dacă nu eşti cel mai bogat bărbat din oraş, dar va dori să fii respectat într-un fel sau altul pentru realizările tale intelectuale.

Cînd te hotărăşti să prinzi acest fluture, nu uita că nu-şi va petrece niciodată viaţa ei imprevizibilă cu un bărbat care nu e sincer cu sine însuşi. Propriul ei cod de valori poate fi mai ciudat decît orice ai întîlnit vreodată şi cu totul altfel decît codul moral acceptat de societate, dar îl va respecta cu sfinţenie. Uraniana va înţelege că propriile tale reguli pot fi la fel de deosebite de ale ei sau ale restului lumii. Nu va avea nici o obiecţie atîta timp cît nu faci rabat de la ele. Dacă vrei o femeie pasională, ai greşit adresa. Dacă e o Vărsătoare tipică, pasiunea nu va fi punctul ei forte. Ea va considera dragostea fizică destul de plăcută dacă nu se pune prea mult accent pe ea. Cu alte cuvinte, aceste femei pot reacţiona cu o profundă intensitate în timpul actului sexual, dar dacă preferi ca relaţia să rămînă platonică lungi perioade de timp, e perfect în regulă. S-ar putea ca Vărsătoarea să se teamă în mod inconştient că dorinţa simţită pentru o persoană îi va îngrădi oarecum spiritul şi o va împiedica să rămînă fidelă singurei ei iubiri adevărate, libertatea. Libertatea de a experimenta şi cerceta şi libertatea de a-şi dărui timpul omenirii. Dar şi libertatea de a-şi urma toanele bizare.

Dacă vrei să-ţi construieşti o carieră politică, ştiinţifică sau educaţională, uraniana e femeia perfectă. N-ai putea nimeri mai bine, cu condiţia să nu dai peste o Vărsătoare cu influenţe opuse în harta ei natală, care adoră să şocheze oamenii mergînd desculţă pe Calea Victoriei sau fumînd trabucuri uriaşe în autobuz. Există unele Vărsătoare absolut scandaloase, dar nativa tipică e o încîntare în societate. E graţioasă, amabilă, spirituală, inteligentă şi extrem de adaptabilă la toate straturile sociale.

În condiţii normale lipsa ei de suspiciune e un atu în plus în favoarea ei, dar dacă te prinde efectiv că-i eşti necredincios, firea ei sensibilă va fi profund rănită. Îţi vei da imediat seama din clipa în care te vei uita în ochii ei ciudaţi, visători. Dar nu va fi suspicioasă fără motiv şi rareori se va îndoi de cuvîntul tău. Nativa tipică nu te va verifica după ce pleci din casă, nu te va suna la serviciu, nu-ţi va verifica batistele ca să caute urme de ruj şi nici butonii de la cămaşă ca să găsească fire de păr blond. Trădarea va trebui să-i sară în ochi ca s-o vadă. Înainte să te repezi să te însori cu ea, trebuie spus că lipsa ei de gelozie se datorează nu doar tăriei ei de caracter. În primul rînd, probabil că ţi-a disecat psihicul şi sufletul sub microscop încă de la prima întîlnire. Şi-apoi, o pasionează prea multe subiecte şi prea mulţi oameni ca să mai aibă timp să-şi bată capul cu ce faci tu după ce te scapă din ochi. Dacă Vărsătorii de ambe sexe te scapă din ochi, te cam uită. Uneori, o Vărsătoare va rămîne alături de un partener promiscuu sau cu ochi alunecoşi pentru că acesta-i oferă ceva ce ea are nevoie, aşa că se va face că nu-i vede aventurile. Pe de altă parte, dacă nu are mare nevoie de tine, tăria aceea morală va lucra împotriva ta la primul semn clar de infidelitate. Ea va pleca pur şi simplu. Nu încerca să reîncălzeşti supa, pentru că e îngheţată bocnă pentru totdeauna. Sigur, puteţi rămîne prieteni. De ce nu? Pe o astfel de femeie nu o deranjează niciodată să fie prietenă cu foştii iubiţi sau soţi. A dat uitării trecutul şi a şters complet din memorie amintirile rele. 

Există o singură, ciudată, excepţie de la regulă. Ca şi bărbatul zodiei, Vărsătoarea îşi va aminti toată viaţa prima iubire adevărată. Dar numai pe prima. Te întrebi dacă îşi mai aminteşte de tine Vărsătoarea pe care ai cunoscut-o cîndva? Depinde de ce consideră ea că e dragostea. Poate fi acel băiat care i-a dat ciocolată cînd avea nouă ani, băiatul cu care s-a plimbat prin ploaie sau băiatul cu urechi mari, care cunoştea clovnii de la circ şi o hrănea cu alune. 

Rareori vei găsi o uraniană implicată într-o legătură extraconjugală. Ea poate fi tentată de asta în anumite circumstanţe ieşite din comun, dar o relaţie bazată pe necinste e împotriva firii ei. O astfel de idilă ilicită nu va dura mult şi ruptura va fi permanentă. Totuşi, există multe native divorţate. Dacă situaţia devine intolerabilă, această femeie devine brusc ca de gheaţă. Ea poate dispărea peste noapte, fără să se uite în urmă. Ele nu sînt încîntate cînd ajung la divorţ, nu-şi doresc asta, dar nici nu e o nenorocire, aşa cum e pentru alte femei, mai sentimentale. Uranus e planeta schimbării, la urma urmelor. Deoarece e o individualistă notorie şi are nenumăraţi prieteni, uraniana nu va ezita să pornească singură la drum dacă va fi nevoie.

Fii pregătit ca ea să-ţi studieze inima pînă cînd nu-ţi va mai rămîne nici un vis neîmpărtăşit, nici un gînd neanalizat. Dar nu încerca să-i diseci şi tu gîndurile. Nu face parte din regulile jocului cînd e vorba de Vărsători. Îşi va ascunde bine motivaţiile şi uneori va avea o plăcere perversă să te bulverseze. De obicei va fi brutal de sinceră, dar nu uita! Pentru nativii acestei zodii o minciună e una şi prezentarea parţială a adevărului e cu totul altceva. 

E plăcut să ştii că această femeie e destul de strînsă la pungă. E plăcut în cazul în care nu ai de gînd să-i ceri un împrumut. S-ar putea să accepte o dată sau de două ori, dar dacă îţi faci un obicei din asta sau nu-i dai banii la timp, poate deveni la fel de rece ca tipul de la bancă dacă nu ai plătit rata împrumutului. În rarele ocazii cînd va accepta un împrumut, vei primi înapoi fiecare bănuţ fără nici o întîrziere, fără trucuri femeieşti. Cît despre coşmarul fiecărui bărbat privitor la contul comun pentru cheltuieli, nu vei avea de ce să-ţi faci griji, căci aceste femei nu se simt deloc bine cînd datorează bani.

Înfăţişarea ei e destul de derutantă. Multe Vărsătoare sînt adorabile, de o frumuseţe memorabilă. Dar sînt schimbătoare. Pot da impresia că sînt frişcă mătăsoasă, ca apoi să se transforme într-o pizza picantă cît ai clipi. Alături de Balanţe, Vărsătoarele sînt deseori cele mai frumoase femei din zodiac. În cel mai rău caz, au un chip interesant. Stilul lor de a se îmbrăca poate fi de-a dreptul şocant. Sînt unele care pot apărea liniştite pe coperţile revistelor de modă, dar nativa tipică e absolut neconvenţională în îmbrăcăminte. Poate pune pe ea haine pe care le-ar invidia o ţigancă, iar originalitatea ei poate da naştere unor combinaţii absolut trăsnite. De obicei va fi prima care va adopta o nouă modă, indiferent cît ar fi de excentrică, dar poate şi să rămînă fidelă modei bunicii sau chiar străbunicii. Cu indiferenţă tipică, va combina jaboul de dantelă cu sutienul metalic gen Jean-Paul Gaultier, iar efectul poate fi destul de înspăimîntător. Va purta cămaşa de noapte din dantelă la un banchet oficial, pene de struţ la supermarket, blugi evazaţi la operă, tenişi la teatru, diamante la grădina zoologică, şi va pune capac purtînd o bonetă uzată din secolul trecut pe care a găsit-o într-un magazin de vechituri.

Femeia ta din Vărsător îşi va purta probabil părul într-un mod neobişnuit. Şuviţele ei sînt la fel de imprevizibile ca şi personalitatea. Le va purta împletite, în codiţe, în coc la ceafă, le va lăsa să-i curgă pe spate ca o cascadă, le va tunde soldăţeşte, le va bucla ca Shirley Temple sau le va îndrepta ca pe ciucuri. Un lucru e sigur. Părul ei va arăta ca al nici unei alte femei de pe planetă.

O conversaţie cu ea poate fi remarcabilă, ca să folosim un eufemism. Are maniere fermecătoare şi de obicei se comportă timid şi rezervat. Apoi dă peste ea un impuls uranian şi îi va ieşi pe gură o remarcă fără nici un fel de legătură cu ce se discută. Veţi vorbi despre fluctuaţiile bursei şi ea te va întrerupe din senin cu ceva de genul: "Ştiai că majoritatea preşedinţilor americani au litere duble în numele lor?". Există un singur răspuns la o asemenea întrebare. Îi spui că ştii, enumeri cîţiva şi apoi cu blîndeţe, dar ferm, îndrepţi din nou conversaţia spre subiectul dinainte. Poate că alte minţi funcţionează urmînd paşi logici, dar a ei zboară spre mîine, apoi revine pe altă cale spre prezent, în zigzaguri ameţitoare ca fulgerele. Din cînd în cînd va azvîrli cîte o frază memorabilă. Tu o vei întreba ce crede despre programul spaţial şi ea îţi va spune că în copilărie credea că stelele sînt găuri în podeaua Raiului prin care străbate lumina de dincolo. Dacă e în altă stare de spirit, vei spune că oamenii de zăpadă topiţi te întristează, iar ea îţi va spune: "Un om de zăpadă topit e doar un morman de zloată, Georgele". Mai întîi visătoare, apoi practică. Mai întîi timidă, apoi pusă pe scandalizat oamenii. Uranienele vor ridiculiza cu cruzime farfuriile zburătoare, apoi îţi vor spune o întîmplare cu spiriduşul cu picăţele care locuieşte pe pervazul geamului lor. Nu-i vorbi niciodată de sus unei Vărsătoare. Va detesta faptul că nu o consideri egala ta şi atitudinea aceasta o va face să se retragă şi să devină inabordabilă.

Deoarece Uranus e planeta viitorului şi copiii sînt viitorul nostru, ai putea crede că Vărsătoarele sînt mame perfecte, de la sine. De fapt, ele sînt cam confuze la început cînd devin mame. Nativa trebuie să se adapteze acum şi să dedice întreaga ei atenţie şi energie unei singure fiinţe umane, cînd ea e obişnuită să-şi împartă atenţia şi timpul în toate părţile. Deoarece e distantă de felul ei, îi va veni greu să-şi exprime deschis afecţiunea. Mama Vărsătoare e devotată copiilor ei, dar şi oarecum detaşată de aceştia. Dar probabil că va fi prezentă la toate manifestările organizate de şcoală şi va vorbi ore întregi fericită cu prietenii progeniturilor, de la egal la egal, fără să-i domine. Copiii ei vor învăţa prin puterea exemplului ce înseamnă frăţia şi omenia. Aceste femei nu sînt niciodată exagerat de protectoare cu copiii lor. Ele privesc cu toleranţă chiar şi cea mai şocantă confesiune a acestora. O uraniană nu va pedepsi aproape niciodată un copil pentru că a spus adevărul, indiferent de ce a făcut el. Cu lipsa ei de prejudecăţi, va cîştiga încrederea celor mici. Se pricepe de minune să liniştească micuţii, indiferent că e vorba de frica de monştrii de sub pat sau de durerea de a fi ignoraţi de ceilalţi copii pe terenul de joacă. Ea ştie să le transforme lacrimile în rîsete în cîteva minute. Copiii tăi o vor considera veselă, amuzantă, puţin zurlie, relaxată în privinţa treburilor casnice, un mare ajutor la făcutul temelor şi blîndă cînd sînt bolnavi. Această femeie nu îi va sufoca cu afecţiunea şi rareori îi va cicăli. Poate că Raluca nu s-a spălat pe mîini după ce i s-a spus a treia oară, dar mama ei e mai interesată de ceea ce a învăţat micuţa la ora de ştiinţele naturii. 

Însă ne-am cam grăbit. Înainte să devină mamă, iubita ta Vărsătoare trebuie să devină soţie şi ca să devină soţie trebuie să o convingi că o căsnicie nu e sinonimă cu Alcatrazul, nu e o închisoare de maximă securitate. Ea nu se va prea grăbi la altar, căci nu vrea să te accepte de soţ pînă nu te-a cîntărit, măsurat, catalogat, testat şi n-a aflat exact din ce material eşti făcut. Părerile prietenilor şi rudelor nu vor face doi bani pentru ea, deşi îi va întreba probabil ce cred despre tine, din pură curiozitate. Presupunînd că ai trecut toate testele, căsnicia cu o Vărsătoare poate fi derutantă. Va asculta amabilă cînd îi dai sfaturi, dar firea ei o va împiedica să urmeze îndrumările explicite. Nu poate să respecte reţeta de tort de bezea, aşa cum e incapabilă să parcheze maşina acolo unde i-ai spus tu. Ceva în mintea ei o face mereu să fie convinsă că o mică modificare va îmbunătăţi lucrurile. Are o permanentă nevoie să experimenteze noi metode de a face cafeaua, de a-şi umple stiloul, de a-şi lega şireturile la bocnaci sau de a traversa strada. Va purta un pulover întors pe dos, îşi va amesteca coniacul cu lapte, va aranja florile într-un acvariu, îşi va clăti părul cu after-shave sau va aranja o mică grădină cu pietre şi pîrîiaş pe biroul tău de lucru. N-o întreba de ce. Nici ea nu ştie. Lungimea ei de undă o constituie originalul şi neobişnuitul, atîta tot. Fiindcă e atît de impersonală, nu-i va veni deloc uşor să-şi exprime verbal sentimentele, dar o dată ce a găsit partenerul potrivit, căsnicia nativei e de obicei un model de fericire.

Vărsătoarea ta poate pluti prin zilele şi nopţile ei cu graţia unei mîndre lebede, dar se poate purta ca un urs împiedicat în situaţii romantice. Pentru nativă, graniţa dintre iubire şi prietenie e aproape inexistentă. Cîntecele de amor despre oameni care nu au ochi decît unul pentru altul i se par stupide. Lumea e plină de atîtea miracole încît i se pare o tîmpenie ca două perechi de ochi să piardă vremea holbîndu-se unii la alţii. Te va lăsa bucuroasă să o iei de mînă şi să mergi alături de ea în timp ce ea priveşte încîntată şi fericită răsăritul de soare, o maşină veche, calul lăptarului, un container galben de gunoi, o bufniţă împăiată sau un balon roşu rămas agăţat de clopotniţa bisericii. Dar nu-i distrage atenţia cu prea multă intimitate. Las-o să hoinărească singură prin lumea ei miraculoasă atunci cînd asta vrea şi ea nu te va lua niciodată la întrebări depsre serile petrecute cu băieţii.

Cele mai rapide metode de a scăpa de ea sînt să dai dovadă de gelozie, posesivitate sau bigotism, să fii critic, obtuz sau ultraconservator. În plus, va trebui să-i placi prietenii, care sînt de toate mărimile, felurile şi culorile. 

Uneori are momente bruşte de inspiraţie, iar intuiţia ei e remarcabilă. Raţionamentul ei poate că nu pare solid şi practic la început, pentru că ea vede cu luni şi ani înainte. Vărsătoarea locuieşte în ziua de mîine şi poţi vizita acel tărîm doar prin intermediul ei. Ce spune se va adeveri, indiferent de întîrzieri sau obstacole. Cred că, la urma urmelor, ăsta e cel mai deosebit lucru la femeia din Vărsător. E puţin vrăjitoare.

PEŞTI

Cum să recunoşti un nativ din Peşti

Dacă vei da peste un Peşte stînd în spatele unui ghişeu de casierie sau într-un birou de preşedinte de bancă, să ştii că ai în faţa ochilor o specie rară. Foarte puţini nativi suportă să stea prea mult timp într-un singur loc. Vei avea mai multe şanse să întîlneşti nativii la o şedinţă de spiritism, într-o galerie de artă, într-o mînăstire, la un concert sau la un spectacol într-un club. Mai poţi să încerci şi la o întrunire a scriitorilor, în culisele unui teatru sau pe un iaht.

Cu cît sînt circumstanţele mai artistice, mai relaxate, mai imaginative sau ezoterice, cu atît mai multe şanse ai să prinzi în plasă o frumoasă captură de Peşti. Plasa ta va fi plină de vietăţi colorate, variate, sclipitoare, dacă o arunci la petreceri sau baluri. 

Neptunienii au foarte puţină ambiţie să obţină valori lumeşti. Bogăţia nu prea îi atrage şi foarte puţini acumulează averi dacă nu le moştenesc sau nu le obţin prin căsătorie. Sigur, nu au nimic împotriva banilor, dar sînt mult mai conştienţi de faptul că aceştia sînt trecători decît noi, ceilalţi.

Cine a spus: "Nu vreau să fiu milionar, doar să trăiesc ca un milionar", era sigur Peşte. Inima nativului tipic nu cunoaşte lăcomia. Lipsa de grijă pentru ziua de mîine frizează la ei nesăbuinţa. Faţă de trecut au o înţelegere intuitivă, iar faţă de prezent, o blîndă toleranţă. Nu e deloc uşor pentru un peşte să se zbată ca să înoate împotriva curentului. Mult mai des şi mult mai uşor e să se lase în voia curentului, indiferent unde i-ar duce. Dar înotul în amonte e adevărata provocare a Peştilor şi singurl mod de a găsi vreodată adevărata seninătate şi fericire. Capcana care ameninţă să îi înghită pe cei născuţi în această zodie este alegerea celui mai uşor drum. Acesta îi ademeneşte irezistibil, dar duce către o viaţă irosită. 

Te va impresiona plăcut farmecul natural al Peştilor şi bonomia lor leneşă. Nativului îi sînt indiferente majoritatea restricţiilor dacă nu îl lipsesc de libertatea de a visa şi de a se ghida în viaţă cu ajutorul sentimentelor. Şi mai inddiferente îi sînt insultele, reproşurile şi părerile vitriolante ale altora. Spune-i unui Peşte că societatea e decandentă, guvernul se duce de rîpă, poluarea ne ucide pe toţi şi lumea se sfîrşeşte, iar el va căsca, sau va zîmbi fermecător sau va adopta o expresie vag înţelegătoare. Foarte puţine lucruri îl vor stîrni în aşa hal încît să acţioneze violent. Sigur, Peştele nu e total opac. Are şi el un temperament. Cînd acesta se manifestă, în sfîrşit, nativul poate fi de un sarcasm muşcător, căci are o limbă ascuţită şi o minte tăioasă ca un brici. Neptunienii pot să aibă izbucniri de furie şi să fie iritabili, dar în mod normal va alege calea minimei rezisteţe, evitînd confruntările, iar apele lui Neptun îi vor înlătura repede furia. Să-l faci pe nativ să se enerveze e ca şi cum ai arunca o pietricică într-un lac nemişcat ca o oglindă. Vei face ceva vălurele, dar în scurt timp suprafaţa va fi din nou netedă.

Cînd întîlneşti oameni născuţi în această zodie uită-te mai întîi la labele picioarelor lor. Vei vedea că sînt neobişnuit de mici şi delicate, chiar şi la bărbaţi, sau vor fi uriaşe şi late. Şi mîinile lor vor fi la fel: fie mici fragile, cu o formă excepţional de frumoasă, sau mari, ciolănoase, ca ale unui plugar. Pielea lor e moale ca mătasea, părul e subţire, deseori ondulat şi de obicei deschis la culoare, deşi sînt şi destui Peşti bruneţi. Ochii nativilor au o calitate lichidă, privire filtrată printre gene şi plini de lumini ciudate. Deseori ei sînt chiar uşor exoftalmici şi foarte fascinanţi. Unii ochi neptunieni sînt pur şi simplu superbi. Nu există alt cuvînt care să-i descrie mai bine. Trăsăturile nativilor sînt elastice şi mobile şi de obicei vei descoperi pe chipul lor mai multe gropiţe decît riduri. Sînt puţini Peştii înalţi. Trupurile lor sînt uneori construite stîngaci, dar datorită graţiei lor extraordinare rareori observi acest lucru. Ei par să plutească în loc să meargă, ca şi cum ar înota de-a lungul străzii sau prin cameră. Uneori aşa şi e. Unde e lichidul? Probabil că prin apropiere, iar Peştele e atras de el. Poate fi o pasiune pentru apa rece ca ghiaţa, un obicei de a bea zece căni de ceai sau cafea pe zi, o atracţie irezistibilă pentru sucuri sau ceva mai... tare. Ca şi Scorpionii şi Racii, Peştii ar face bine să nu se atingă de alcool. Foarte puţini dintre ei sînt în stare să bea un şpriţ la o petrecere şi atît. Din păcate, foarte mulţi nativi găsesc în alcool un refugiu din faţa problemelor. îi ademeneşte cu un fals sentiment de siguranţă, iar acest cîntec de sirenă e foarte periculos. Sigur, nu orice Peşte care bea un capuccino cu rom devine alcoolic, dar procentajul e mult mai mar decît la orice altă zodie. 

Nativul s-a născut cu dorinţa de a vedea lumea prin ochelari cu lentile roz. Ştie foarte bine că există o latură urîtă şi neplăcută a omenirii, dar preferă să trăiască în lumea lui acvatică, blîndă, unde toţi oamenii sînt frumoşi şi toate acţiunile sînt adorabile. dacă realitatea devine prea îngrozitoare ca ei să o mai poată privi în faţă, Peşti evadează deseori în vise roz-bombon, cu baze din puf de lebădă şi nici o şansă de a se adeveri vreodată. Cînd viaţa îl azvîrle cu toată puterea într-un rîu stătut de eşecuri zdrobitoar şi condiţii disperate, în loc să facă un salt şi să iasă din mlaştină, el are mai degrabă înclinaţia să se ascundă în spatele iluziilor lui verzui, ca să nu fie nevoit să ia decizii pragmatice. Un Peşte confruntat cu un eşec tinde să-i facă faţă cufundîndu-se şi mai mult în speranţele sale deşarte, cînd o schimbare drastică de atitudine şi o acţiune în forţă i-ar putea aduce succes în lumea reală, nu doar în imaginaţia lui.

Nu orice nativ cade în această capcană tipic neptuniană, dar sînt destui, aşa că avertismentul merită notat. Un scriitor din această zodie poate fi tentat să zacă prin baruri ani în şir, spunîndu-şi că adună material, cînd de fapt adună doar praf şi facturi neplătite. Pictorul din această zodie care nu găseşte un susţinător se poate plimba prin parc zi după zi, murmurîndu-şi în barbă că studiază natura pentru a-i folosi ca fundal la marea lui capodoperă, cînd de fapt pensulele lui adună mucegai. Unde e îngerul care să-l sprijine în timp ce umple pînzele cu culori splendide? O femeie neptuniană lăsată de capul ei cu un venit fix care să-i ajungă doar cît să nu ajungă în stradă şi să-i asigure ceva de mîncare în fiecare zi, îşi va trece zilele visînd, amintindu-şi cu drag de trecut, gîndindu-se cu speranţe vagi la viitor şi lăsînd să treacă pe lîngă ea prezentul. 

Poate că ai citi pe undeva că simbolul celor doi peşti înotînd în direcţii opuse indică faptul că nativul e sfîşiat de dorinţe duale. Nu e adevărat. gemenii au o natură duală. Cei doi peşti simbolizează cele două opţiuni oferite Peştilor: să înoate spre suprafaţă sau spre fundul oceanului, fără să-şi atingă vreodată ţinta. Nativii trebuie să ştie că trebuie să aducă un serviciu umanităţii, într-un fel sau altul şi să nu pună mare preţ pe avuţiile materiale. Einstein, care a "înotat" contra curentului, a adus lumii o nouă privire adupra Universului, dar şi Peştii care se lasă duşi de curent aduc o contribuţie, chiar şi numai curăţind zăpada de pe străzi sau spălînd vase. Posibilitatea de a elge între aceste două extreme e mereu prezentă, pentru că nativii au talente deosebite, dar Peştele, care vede atît de bien în ambele direcţii, uneori nu poate vedea ceea ce e exact în faţa lui. Neptunianul se retrage mereu din faţa realităţii, fie în înălţimile sublime ale unei vieţi profesionale căreia i se dedică total, fie în stimulenţi şi emoţii artificiale.

Deşi Peştii se feresc de competiţie, mulţi dintre ei, chiar şi cei timizi, sînt împinşi de la spate de Neptun spre lumina strălucitoare a rampei, unde îşi pot folosi uluitoarele puteri interpretative pentru a proiecta spre sală  toată gama de emoţii umane. în ciuda timidităţii lor natirale, deseori devin unii dintre cei mai buni actori ai momentului, cu condiţia să lupte împotriva dezgustului pe care-l resimt faţă de repetiţiile nesfîrşite şi de plictiseala acumulării anilor de experienţă. Unoeri, săgeţile ascuţite ale criticilor lasă răni atît de adînci în inima Peştilor încît un potenţial star se poate retrage cînd mai are doar un pas pînă la celebritate. Memorizarea e rareori o problemă pentru nativi. Memoria Peştilor e legendară, deşi un ascendent bizar îi poate face să-şi uite propriul număr de telefon.

Pentru fiecare Peşte, de la pescar pînă la asistenta medicală, viaţa e doar o uriaşă scenă, trecătoare şi evazivă. Ştiind acest lucru, el primeşte fiecare furtună cu seninătate echilibrată. Uneori nativul are vise ciudate sau coşmaturi bizare, deseori premonitorii. Cînd el visează că se va întîmpla ceva, de obicei aşa va fi. Dacă îţi spune să nu urci în avionul ăla sau în maşină, ao face bine să o iei pe jos sau înot. 

Astrologii care vorbesc despre un suflet bătrîn se referă la un spirit care a trecut prin multe vieţi şi a păstrat înţelepciunea fiecăreia. Ei se referă deseori la Peşti, pentru că viaţa unui om născut în această zodie este fie cea mai dificilă obligaţie pe care şi-o poate asuma un spirit, fie o şansă de a atinge împlinirea spirituală supremă. Dacă Berbecul reprezintă în zodiac naşterea, Peştii reprezintă moartea şi eternitatea. Acesta e al doisprezecelea semn al zodiacului, o chintesenţă a tot ce l-a precedat, iar fira lui e un amestec al tuturor celorlalte, ceea ce e o povară foarte mare. Capacitatea lui surprinzătoare (care se face resimţită din cînd în cînd) de a organiza totul şi de a se concentra asupra detaliilor, ca şi blîndeţea lui, reflectă lecţiile primite de la Fecioară. Raţiunea lui e la fel de dreaptă şi obiectivă ca a Balanţei, precum şi dragostea pentru plăceri. Aceşti oameni au un simţ al umorului la fel de nebunesc ca şi Racul, de la care mai iau atît compasiunea cît şi ursuzenia. Uneori sînt plini de francheţe şi generozitate ca Săgetătorul, deschişi şi plini de viaţă ca Leul, dar şi plini de simţul datoriei ca şi Capricornul, de la care iau deseori şi dorinţa de a urca pe scara socială. în plus, e posibil ca Peştii să ia ceva din melancolia saturnienilor. Ceva mai mult. Ei pot fi la fel de plini de toane ca Racii şi fericiţi ca Leii. Le place să tachineze şi să analizeze în stilul Vărsătorilor, debordează deseori de idealism şi entuziasm Berbecesc, dar fără forţa şi ambiţia acestuia. Un nativ al acestei zodii se poate mişca, gîndi şi vorbi la fel de rapid ca Gemenii. Dar poate fi la fel de leneş şi paşnic ca Taurul. Are spiritul scliptor al lui Mercur şi graţia blîndă a lui Venus, şi le combină cu spiritul pătrunzător şi mistic al Scorpionului, dar fără lipsa de scrupule a acestuia.

Peştele conţine dragostea pentru discuţii în contradictoriu a tuturor semnelor de aer, dragostea de natură a tuturor semnelor de pămînt şi aspiraţiile arzătoare ale tuturor semnelor de foc. Dar e mereu schimbător. Din acest punct de vedere e complet neinfluenţabil. Singura calitate care provine de la propriul lui semn e ciudata lui putere de a se detaşa de propria persoană şi a vedea trecutul, prezentul şi viitorul ca pe un tot. Dragostea pentru muzică şi artă, precum şi simţurile sale extrem de ascuţite şi versatilitatea provin de la alte zodii, dar profunda înţelepciune şi compasiune sînt ale lui şi derivă din cunoaşterea tutror experienţelor umane. Acum că înţelegi toate astea, te mai miri că prietenii tăi din Peşti sînt uneori o enigmă, ca să nu mai vorbim de ocaziile cînd sînt de-a dreptul trăsniţi şi excentrici?

Peştii tind să creadă că vor trăi veşnic şi deseori se poartă ca şi cînd ar fi convinşi de asta. Nativul nu prea are grijă de el însuşi. De cele mai multe ori îşi cheltuie energia de prisos (şi nu are prea multă) ajutîndu-şi rudele cu probleme sau prietenii împovăraţi de necazuri. în oricare dintre aceste cazuri, sănătatea Peştelui e pusă la grea încercare, căci el are rareori o constituţie robustă. El trebuie să-şi păstreze energia şi să se abţină să apeleze la stimulatori sau sedative, să nu cedeze în faţa epuizării fizice sau cererilor de ajutor lansate de cei din jur. extrem de fragili în pruncie, deloc rezistenţi în copilărie, Peştii par să aibă un metabolism leneş, motiv pentru care se trezesc deseori obosiţi şi lipsiţi de vlagă. Obiceiurile alimentare nesănătoase pot provoca probleme la ficat, funcţiilor intestinale şi digesitiei. Destul de comune sînt accidentle la labele picioarelor, şolduri şi mîini, ca şi răcelile, gripa şi pneumonia. Plămînii lor sînt destul de vulnerabili, iar gleznele şi degetele picioarelor sînt şi ele fragile, încă din naştere. Peştii par să aibă fie platfus şi afecţiuni metatarsiene, fie labe ale picoarelor extraordinar de puternice şi suple. Nu există cale de mijloc. însă au o rezistenţă interioară ascunsă, iar una dintre provocările adresate lor est să descopere această forţă şi să o scoată la suprafaţă. Nativii sînt în stare să se autoconvingă, aproape hipnotic de aproape orice: că le e frică de şoareci, înălţime, metrou, lift, oameni, sau că nu le mai e frică de toate acestea. 

Una dintre armele lor secrete e umorul. Ei zîmbesc ca să ascundă lacrimile nevărsate. Sînt maeştri ai satirei şi s-ar putea să te crispezi în urma unei remarci aruncate atît de lejer încît nu-ţi dai seama exact care a fost intenţia Peştelui, dar ai sentiment deranjant. Nativul poate împrăştia în jur observaţii caustice atît de rapid încît îţi va fi greu să ţii pasul. E un farsor excelent şi se pricepe grozav să arunce replici extrem de amuzante păstrîndu-şi pe chipul elastic o expresie gravă, chiar tristă. El poate trece cu graţie de la comedie bufă la glume sofisticate, caustice. Uneori umorul e cald şi inofensiv, alteori e rece şi necruţător, dar întotdeauna e o modalitate de a camufla o altă emoţie pe care neptunianul vrea să o ascundă. 

în firea lui există o uriaşă milă şi dorinţă de a-i ajuta pe cei bolnavi şi slabi. Spre deposebire de Fecioară, Peştele încearcă să-i înţeleagă şi pe cei nefericiţi, singuri, pe rataţi şi pe rebeli, indiferent cît ar fi ei de ciudaţi sau de marginalizaţi. Dacă ai nevoie de zece mii sau de un milion, de un împrumut substanţial sau doar de o mică încurajare pe care nu vrea să ţi-o dea nimeni, du-te la un Peşte. Nu vei primi nici predici, nici priviri dispreţuitoare. El nu judecă pe nimeni, fie acela hoţ, criminal, drogat, pervers, păcătos, sfînt, ipocrit sau mincinos. Vei fi copleşit de puterea lui de înţelegere, ca şi de ajutorul practic pe care-l poate oferi. El simte fiecare viciu şi virtute şi cunoaşte capcanele fiecăreiea. De aceea, mulţi nativi intră în rîndurile clerului şi-şi petrec viaţa în rugăciuni şi contemplare.Există neptunieni scorţoşi şi repeziţi, dar asta e doar o carapace fragilă, creată pentru protecţie. Ei află de timpuriu cît de fragili sînt. Lumea încă nu e acordată pe sensibila lungime de undă a Peştelui, aşa că, pentru a evita să fie ridiculizat şi pentru a nu fi lăsat fără un sfanţ, el învaţă să se prefacă indiferent.Din cauza insensibililor care ar fi în stare să-l calce în picioare, nativul e obligat să-şi ascundă adevărata fire. Profunzimea eplor neptuniene îl face să absoarbă fiecare durere şi bucurie şi s-o resimtă ca şi cînd ar fi a lui, nu e de mirare că el pare dezinteresat cînd aude povestiri triste. însă nu uita că e doar o faţadă. Dacă ai fost respins o dată, mai încearcă o dată şi adevăratul Peşte va ieşi la suprafaţă.

Superba imaginaţie a Peştilor, minunatul lor umor şi simţul frumoasului pot creea cele mai delicate şi totuşi perene proze şi poezii. De fapt, fără eforturile lor artisitice şi compasiunea lor, lumea n-ar putea exista. Planeta s-ar opri din rotaţia ei. Vei găsi deseori Peşti care şi-au îngropat visele personale pentru a lumina vieţile prietenilor şi rudelor singure sau triste, sau pentru a aduce publicului darul rîsului şi lacrimilor prin intermediul scenei, plătind pentru asta cu intimitatea pe care ei o preţuiesc atît de mult. Talentul lor actoricesc e evident chiar şi cînd încerci să prinzi la colţ unul dintre aceşti peşti alunecoşi. Nativul urăşte să răspundă la o întrebare directă prin "da" sau "nu". Pentru el e întotdeauna "poate". Simpla curiozitate de a afla ce carte a citit recent sau dacă i-a plăcut o piesă îţi poate aduce un răspuns evaziv fără nici un motiv. El poate da drumul al lacrimi, ca în clipa următoare să dea drumul la rîsete ca şi cînd ar avea un buton invizibil. Nici una dintre stări nu e reală cu adevărat. Totul este iluzie cînd e vorba de Peşti şi nici chiar ei nu prea reuşesc să facă diferenţa între realitate şi jocul de oglinzi. Spiritul lor e la fl de imposibil de cuprins cu mintea ca şi adîncurile oceanelor. Sufletul lui altruist e plin de iubire inepuizabilă, blîndă, pentru fiecare creatură, ceea ce e o calitate aproape divină atunci cînd nu e transformată în autocompătimire şi iubire de sine. Peşti tipici sînt casnicele guralive cu inimi destul de mari cît să încapă necazurile tuturor vecinilor, precum şi barmanii răbdători care ascultă plini de înţelegere sute de poveşti amare în fiecare săptămînă.

Suspendat undeva între apele tăcute ale mării şi ceaţa de deasupra ei, abia atingînd uneori pămîntul în cazuri de extremă urgenţă, Peştele îşi duce viaţa în singuratica înţelegere a unor adevăruri prea adînci pentru a putea fi exprimate în cuvinte.

Bărbatul din zodia Peştilor

Toată viaţa bărbatului Peşte se conduce după flux şi reflux. dacă prinde puctul culminant al fluxului, îl poate duce spre succes, reuşită în toate. Dacă ratează acel moment, tot cursul vieţii lui e doar un voiaj prin nefericire. Dacă eşti pe cale să te îndrăgosteşti de un astfel de bărbat lipeşte aceste cuvinte de oglinda pudrierei ca să le vezi de cît mai multe ori pe zi. S-ar putea ca ele să-ţi asigure sau să-ţi distrugă viitorul, ca să nu mai vorbim de inimă. 

încearcă să te desprinzi din acea stare de spirit toză în care probabil te bălăceşti acum şi asigură-te vă nativul cu care eşti pe cale să te duci la o partidă de înot la lumoina lunii ştie exact cînd vine fluxul. Dacă profită de momentul maxim, eşti cea mai norocoasă dintre femei. Vă e deschisă calea spre bogăţie şi succes. Dar dacă iubitul tău nu vede acest moment din cauză că ochii îi sînt împăienjeniţi cu praf de stele şi ratează marele flux, ei bine, dă-mi voie să te avertizez că nefericirea neptuniană e mai profundă şi mai periculoasă decît oricare alta.

Un bărbat din Peşti poate fi tot ce-ţi poţi dori... sau tot ce nu doreşti nici duşmanilor tăi. La momentul fluxului e nevoie să dea dovadă de hotărîre fermă, acţiune decisivă şi capacitatea de a renunţa la toate visele vechi, mucegăite, care stau în calea succesului lui. Problema e că unii nativi nu recunosc momentul crucial al fluxului nici cînd stau pînă la gît în apă.

Neptunianul nu are un spirit slab. doar că poate pierde vremea prea mult uitîndu-se la o steluţă pîlpîitoare, ratînd astfel lumina solară a succesului. Nu toţi Peştii sînt blînzi visători, dar cei mai mulţi aşa sînt. Totuşi, există mereu o speranţă.Deşi lumea are nevoie disperată de imaginaţia lui încîntătoare, vine vremea ca Peştele să înceapă să cîştige o pîine. Cînd îşi îndreaptă atenţia în această direcţie, nu e nevoie să facă eforturi prea mari, pentru că intuiţia lui tipic neptuniană îngemănată cu mintea lui strălucită, îl pot orienta spre scopuri raţionale, pămînteşti, care-i pot aduce bani, recunoaştere şi chiar îl pot face nemuritor în conştiinţa omenirii. Dacă nu toate astea (nu poţi să dai lovitura de fiecare dată), măcar respectabilitate şi siguranţă financiară. Să sperăm că ăsta e genul de Peşte cu care porneşti la drum. Practic nu există zodie care să-i poată îngrădi potenţialul în aceste circumstanţe.

însă dacă pînă pe la 25 de ani nu a văzut punctul maxim al fluxului, sincer vorbind, viitorul lui nu arată prea strălucit. ţi se pare nedrept? Bine, să zicem 35, dar rişti foarte mult. Cînd am spus că viitorul lui nu arată prea strălucit mă refeream la viitorul lui cu tine, la viaţa de familie. Mulţi bărbaţi din această zodie care nu sînt în stare să lase deoparte visele stătute şi să vină cu idei proaspete duc vieţi destul de mulţumitoare. Asta pentru că singur8ul lucru de care au cu adevărat nevoie e visul ăla, aşa ruginit pe la colţuri cum e. Mai pune o sticlă de vin, o pîine neagră şi e la fel de fericit ca majoritatea celorlalţi inadaptaţi. Aha! Ai observat că nu te-am inclus pe lista obiectelor trebuincioase. Mă bucur! Artisticul, visătorul, sensibilul Peşte poate trăi liniştit cu pîine şi vin, ba chiar îi poate prii regimul. Dar o astfel de dietă nu ţine o nevastă şi vreo cîţiva copii. Ai nevoie de lucruri cum ar fi ciorapi, cosmeticale, pantofi, spanac, bani pentru întreţinere şi lapte şi becuri şi... mă rog, ai prins ideea.

Nu există decît o singură soluţie cu un astfel de Peşte: fii o bogată moştenitoare. Ba nu, mai e una: ia-ţi două slujbe şi munceşte tu ca să-l întreţii pe el.

ţine minte! Nu am spus că n-o să ai parte de fericire în momentele romantice. ăsta e singurul lucru de care nici un Peşte nu duce lipsă: romantismul. Pur şi simplu îl emană prin toţi porii. Doar că nu-ţi ţine loc de pantofi sau haine la copii, sau de sănătat mintală. în înţelepciunea lor, planetele rezolvă aceste complicaţii ale vieţii oferindu-i acestui tip de bărbat Peşte visător, cu capul în nori, valuri de şanse să devină protejaţi ai altora. Dacă acest nativ îşi găseşte un protector sau o protectoare (e mult mai mare probabilitatea să-şi găsească o femeie care să aibă grijă de el decît un bărbat), el poate deveni un mare pictor, compozitor, scriitor, muzician, sau măcar un tip grozav. Dar cum să-şi găsească el o protectoare dacă te va avea pe tine şi progeniturile, care îi aglomeraţi simplitatea artistică a vieţii lui?

Trebuie să recunoşti că n-o să ţină, aşa că spune-i adio de pe acum. Vei plînge puţin şi probabil că vei suferi (poate chiar profund) dar nu la fel de mult cum ai suferi dacă te-ai căsători cu un vis pe două picioare şi ar trebui să dai ochi cu proprietarul fără un sfanţ în buzunar. 

Acum că ai dat dovadă de curaj şi pragmatism în legătură cu genul pîine şi vin, să vorbim puţin despre celălalt gen de Peşte, cel acre a prins momentul maxim al fluxului. Evident, e o adevărată partidă pentru orice femeie. Există posibilitatea să devină un adevărat Einstein sau George Washington, ceea ce ar fi minunat, deşi bănuiesc că Einstein trebuie să fi fost prea ocupat cu ecuaţiile lui şi în weekend, iar Geroge mai venea şi acasă cu problemele de la servici. Dar nu e nevoie să cauţi perfecţiunea. Chiar şi super-practicul Capricorn sau agresivul, ambiţiosul Berbec pot avea defecte. Important e că neptunianul care îşi croieşte drum contra curentului va avea destule şanse să-ţi aştearnă la picoare averi şi faimă. Şi-apoi, e un tip de milioane şi în alte domenii.

Nativul nu are nici un fel de prejudecăţi. El nu va judeca niciodată un indian pînă nu a mers un timp în mocasinii lui, sau un nudist pînă nu a încercat şi el să umble desculţ. Chiar şi atunci, va înţelege şi nu va critica. E omul caldei toleranţe, nu al acuzaţiilor reci. Va încerca chiar să-şi înţeleagă şi soacra. Cîţi bărbaţi fac asta? Acest nativ are o compasiune înnăscută cum rar întîlneşti. Prietenii lui i se confesează fără să se teamă că el va fi şocat. E nevoie de un adevărat uragan ca să şochezi un Peşte. Dacă am sta într-o cameră eu cu tine şi iubitul tău din Peşti şi ar intra un bărbat care ne-ar spune că e cam îngrijorat din cauză că e bigam şi are patru neveste în patru oraşe diferite, tu te-ai uita probabil urît la el şi ai gîndi că merită să înfunde puşcăria. Eu l-aş repezi şi i-aş spune că e o jigodie. Dar bărbatul tău probabil că ar întreba: "în ce oraşe? Le iubeşti?" Peştele e curios, dar complet de nezdruncinat. Din punctul lui din vedere, omul ăla are nevoie de munţi de compasiune şi de un avocat bun.

S-ar putea să-i mai scape din greşeală cîte un secret sau două, dar niciodată dinadins. Peştii vorbesc uneori înainte să-şi dea seama de răul pe care-l pot provoca. Natvulu îi vine cam greu să înţeleagă că ceea ce spune poate fi interpretat greşit de unii mai severi, cu atitudini mai puţin flexibile. însă, o dată ce i s-a cerut în mod clar să nu mai spună nimănui ceea ce a ude de la tine, va fi tăcut ca un mormînt şi demn de încredere, aşa că poţi să-i încredinţezi cele mai adînci secrete ale tale.

Există unii Peşti, cu infleuneţe mercuriene, care vorbesc foarte repede, fluent şi mult. Dar neptunianul tipic vorbeşte încet, gîndeşte cu grijă şi încearcă să nu-şi bage nadul unde nu-i fierbe oala, chiar dacă e permanent bombardat cu problemele prietenilor, rudelor şi vecinilor. Aceştia dau năvală la el pentru că ştie să asculte cu mare artă. Te vei trezi tentată să-i destăinui micile tale griji, provocate de feonul stricat, de sinzita tatălui tău şi de salariul prea mic, dar încearcă să te abţii. Ultimul lucru de car are nevoie un soţ sau iubit din Peşti e să i se verse în braţe noi necazuri. Alţii îi fac asta toată ziua. Ar nevoie să se simtă uşurat alături de tine. Cei din jur nu-şi dau seama decît rareori că firea neptuniană e atît de receptivă încît absoarbe toate sentimentele din jur, bune sau rele, luminoase sau întunecate. Viaţa unui burete emoţional şi spiritual poate fi foarte epuizantă pentru psihic. însuşi faptul că e sensibil înseamnă că resimte acut fiecare emoţie a celor care i se confesează. Aceşti oameni au deseori nevoei de lungi perioade de odihnă. Sufletul lor trebuie să fie lăsat singur uneori pentru ca briza proaspătă să aline rănile acelor probleme străine lui şi să-i readucă individualitatea proprie, calmă şi pură. Aşa că nu purta niciodată pică bărbatului tău Peşte pentru momentele cînd se cufundă în tăcere. Are nevoie vitală de ele. Dacă are chef să se plimbe sau să fie singur, lasă-l să plece. Prea multă intimitate poate strica frumuseţea iubirii neptuniene. Aceasta are nevoie de spaţiu ca să crească neîngrădită.

Nu uita că nativul e sensibil şi poate fi rănit uşor. Timiditatea lui e cauzată de faptul că e dureros de conştient de propriile limite, oricare ar fi acestea, şi le resimte acut. El are nevoie să ştie că virtuşile lui sînt cunoscute şi apreciate de cineva pentru care el simte admiraţie. De tine. nu te abţine niciodată de la a-l încuraja.

S-ar putea să încerce să facă yoga, su să îl tenteze religia buddhistă sau alte credinţe oculte şi probabil că va interesat de astrologie, numerologie şi chiar reîncarnare. ca şi Scorpionul, el s-a născut cu o înţelegere deosebită pentru principiile ezoterice şi aceste lucruri îi sînt de obicei benefice. îl ajută să-şi păstrze echilibrul emoţional şi îi asigură o ancoră pentru imaginaţia lui bogată.Bărbaţii Peşti se mai supără uneori, dar furia lor nu e aproape niciodată violentă, nici de durată. cînd trece, apele devin din nou calme şi viaţa e la fel de paşnică aşa cum era înainte. Unii nativi mai ţipă şi fac scandal prin casă, dar sînt inofensivi. Acestui bărbat îi e aproape imposibil să mugă de furie, ca taurul, de exemplu. Vezi cît eşti de norocoasă?

Deşi el e dificil de înţeles, Peştele nu are nici un fel de problemă în a vedea limpede toate subtilităţile celor din jur. E greu să-l păcăleşti, căci citeşte oamenii ca pe nişte cărţi deschise. Dar el te poate păcăli cînd îşi pune mintea să facă asta, din cauza unei ciudăţenii a lui care îl face să ţină morţiş să-şi ascundă de ochii curioşi propriile lui chestiuni personale.

Unii merg cu această trăsătură pînă la paranoia. Al tău poate că nu e chiar aşa, dar s-ar putea să te trezeşti că-ţi spune uneori că a fost la curăţătorie cînd de fapt a coborît să-şi ai ţigări. de ce? Nimeni nu ştie. Nici măcar el. E genul de minciunică albă care pare să-i încînte pe Peşti (şi pe Gemeni). cîtă vreme poartă chiloţi roşii şi lumea crede că poartă chiloţi verzi, el se simtre în siguranţă, cumva. Dacă asta îl facwe fericit, lasă-i micile lui mistere. Ce rost are să faci tam-tam? Chiar dacă ştii că n-a fost la curăţătorie fiindcă l-ai văzut la tutungerie cu ochii tăi, întreabă-l dacă îi sînt gata pantalonii. cînd îţi spune că i s-a spus că nu vor fi gata pînă luni, fă o remarcă de genul "Greu se mai mişcă şi ăştia" şi renunţă la subiect. Ar putea avea obiceiuri mult mai proste decît un pic de amăgire, la care probail că apelează doar ca să-şi păstreze în formă imaginaţia colorată. 

N-ai să ai parte de izbucniri zguduitoare de gelozie. Sau dacă îl apucă sentimentul verde, el e un actor atît de bun încît nu vei observa. Dar, cu toată firea lui poetică şi tandră, e bărbat, aşa că, la urma urmelor, se va aştepta să-i fii fidelă. însă s-ar puta să fie nevoie să-ţi controlezi tu gelzia, căci el are prieteni apropiaţi de ambe sexe şi le va fi alături, uneori la orele cele mai ciudate, în toiul nopţii, dacă au nevoie de el. Dacă eşti genul violent de posesiv, cum ar fi o femeie din Berbec sau Leu, fă bine şi caută-ţi alt partener. Bărbatul Peşte admiră frumuseţea şi s-ar putea ca uneori să-i mai rămînă ochii lipiţi de o pereche de picoare frumoase. Dar cu puţin efort suplimentar poţi să-i limitezi la atît admiraţia şi răsplata ta va fi un soţ blînd, care e atît un amant romantic, cît şi un companion cu care poţi vorbi despre absolut orice.

Cînd pasele singuratice îl fac să se posomorască, aruncă-ţi şorţul într-un colţ, pune pe tine o rochie galbenă şi un zîmbet de milioane, cumpără bilete la un spectacol sau un film vesel şi scoate-l astfel pe nesimţite din perioad de mohorală. Peştii sînt deosebit de vulnerabili la sugestie. S-ar putea să te izbeşti de oarece obstacole dacă încerci să-l faci să fie econom şi să manevreze banii cu precauţie. Va învăţa, în timp, dar nu strica totul aruncînd tu cu banii pe fereastră. El are nevoie de un exemplu de urmat. E uimitor cît de bine funcţionează principiul "fă ca mine" la Peşte. Asta dacă exemplul e oferit de cineva apropiat lui, o persoană pe care o respectă. 

Pentru copii tatăl din zodia Peştilor va fi distracţia personificată. Probabil că-i va lua la fotbal, la înot, la pădure şi se va implica în jocuri punîndu-se la mintea lor, iar ei îl vor adora. S-ar putea să le bage în cap filosofii cam bizare, să le cînte balade puţin cam deochiate sau să-i înveţe să stea în cap, dar sînt toate şansele ca micuţii să ajungă adulţi echilibraţi şi adaptaţi realităţii, datorită talentului lui excepţional de a ţine în mînă un pui de pasăre fără să-l strivească şi fără să-l sperie. Tu ocupă-te de pedepse şi el se va ocupa de ascultatul problemelor lor. Tu ai grijă să nu dea de bucluc şi să fie curaţi şi îngrijiţi, iar el le va ţine mereu minţile în alertă. Totul va fi bine.

Nu călca niciodată în picioare visele acestui bărbat. Nu va uita şi nici nu va ierta niciodată asta. Dă-i şansa să le transforme în realitate ajutîndu-l să găsească un sprijin real, solid. în dragoste, bărbatul Peşte e genul dependent, ceea ce înseamnă că are nevoie de nesfîrşite asigurări şi încredere din partea ta, dar şi că tu nu trebuie să apelezi la spijinul lui pentru probleme imaginare. Speranţele lui entuziaste trebuie udate cu multă înţelgere afectuoasă şi trebuie plantate în solul fertil al unei vieţi casnice fericite. Nu lăsa criticile şi cicălelile să ajungă la rădăcini şi într-o zi, speranţele lui nebuneşti se vor tranforma din buruieni inutile în copaci înalţi, plini cu bani, care te voe ajuta poate să-ţi împlineşti şi tu cîteva dintre visele tale. în inima Peştelui speranţa e eternă. nu încerca să o suprimi. S-ar putea să-ţi aducă surprinzător de mult noroc dacă o îngrijeşti cu tandreţe. 

Serveşte-i bărbatului tău neptunian un vis la micul dejun, o glumă inteligentă la prînz şi Chopin la cină. După aceea, treaba voastră. Nu te teme să faci saltul. Apa e foarte plăcută.

Femeia din zodia Peştilor

Coada se formează în dreapta şi vă rog să nu vă înghesuiţi. Probabil căă nu sînt destule femei din zodia Peştilor pentru toţi bărbaţii, dar ăsta nu e un motiv să vă călcaţi în picioare. Va trebui să-ţi aştepţi rîndul şi să speri să ai noroc.

Chiar şi fără astrologie au ajuns la toate urechile zvonuri despre farmecele femeii din zodia Peştilor. Are şi ea defectele ei, desigur, dar la prima vedere e întruparea primei iubiri a fiecărui bărbat, poate cu un strop de iepuraş Playboy adăugat pentru a condimenta amestecul. Cred că ar fi bine să recunoaştem de la început că femeia modernă, emancipată, cu imaginea ei dură, puternică, a făcut să crească şi mai mult valoarea fetei din Peşti. în atmosfera asta de eliberare de vechile prejudecăţi sexiste, neptuniana retrasă, drăgălaşă şi neajutorată trebuie să folosească un par ca să ţină bărbaţii la distanţă.

Nici nu e surprinzător că e atît de căutată. Nativa rareori încearcă să-şi pună în umbră bărbatul, fie că e al ei cu acte sau nu. Nu are nici cea mai mică, ascunsă şi nevrotică dorinţă de a-l domina, în nici un fel. El e liber să-i ţină scaunul cînd stă la masă, să-i aprindă ţigara, să o ajute să-şi pună haina şi să vorbească despre cît de minunat e el cît îl ţin puternile. Ea nu vrea decît ca el să o protejeze şi să aibă grijă de ea. E foarte fericită să se sprijine de umărul lui larg şi să-i dea de înţeles, privindu-l cu chii mari şi plini de uimire, cît e de puternic şi cît de multă nevoie are ea de el în lumea asta înspăimîntătoare. Gîndeşte-te numai la cîţi lupi stau la pîndă ca să devoreze Scufiţe Roşii. Numai gîndul la asta poate face o fată să-i vină să leşine. Chiar dacă nu e chiar aşa de victoriană (deşi multe peştoaice sînt), nativa va fi o ascultătoare fascinată a tuturor necazurilor lui şi o alinare la vreme de criză.

Această femeie crede că iubitul, parternerul, tatăl, fratele ei, de fapt, orice bărbat, poate cuceri lumea şi legat la ochi şi e uimitor de constatat de cît de puţin din această încredere înduioşătoare a ei e nevoie ca să facă un bărbat să creadă acelaşi lucru. Şi te mai miri că e atît de căutată... Ea e un refugiu calm, intim, de linişte şi relaxare pentru mîndrul ei bărbat, departe de lumea dezlănţuită, cu zgomotul ei. Luminile din bazinul peştoaicei sînt scăzute, liniştitoare şi alină ochii obosiţi care au fost bombardaţi toată ziua cu lumini de neon şi cifruţele acelea de la bursă pe care ea nu le-ar putea înţelege nici dacă viaţa ei ar depinde de asta. (Deşi, dacă viaţa ei ar depinde de asta, probabil că şi-ar ascuţi creionul şi ar scoate calculatorul).

Iarna, ea poartă mănuşi pufoase, de angora. Primăvara poartă fuste lungi, vaporoase, delicate. Vara o vei vedea într-un bikini sumar, iar toamna va arăta adorabil stînd alături de tine pe stadion, cu mîinile în buzunarele tale ca să le încălzească, întrebîndu-te din cînd în cînd cît e scorul. Ea e etern feminină, în toate anotimpurile. Cu riscul de a folosi un eufemism, bărbaţii trag la ea ca muştele la miere.

După numai cîteva vorbe schimbate cu ea şi un bărbat se relaxează instantaneu. Vede în minte lemne trosnind în foc într-o noapte geroasă de iarnă, sau se închipuie într-un hamac într-o încîntătoare zi de primăvară, făr să fie sîcîit de nimeni. Ea îi dă foarte clar de înţeles că nu-l va învinovăţi niciodată pentru problemele pe care le va avea în carieră sau pentru greşelile săvîrşite accidental. va fi întotdeauna vina altcuiva din pucntul ei de vedere. Nu va face niciodată presiuni asupra lui ca să avanseze mai repde pe scara ierarhică. Propriul lui ritm e perfect pentru ea. Mai e nevoie să explic de ce femeia din Peşti e cea mai periculoasă amantă din tot zodiacul? AVERTISMENT! După căsătorie s-ar putea să-ţi mai dea cîte un ghiont. de fapt, s-ar putea să te îmboldească destul de mult. într-un fel, aşa-ţi trebuie, dacă te-ai lăsat orbit de farmecele ei. De multe ori ea poate fi usturător de sarcastică, dar fiecare femeie trebuie să aibă defecte, iar nativa noastră va fi preponderent blîndă  şi nu pusă pe harţă. ca să devină o adevărată scorpie trebuie să fie sătulă de lenea sau cruzimea extremă a partenerului şi cine zice că un soţ crud sau leneş nu merită o scorpie? Eu nu. Eu sînt de partea ei.

Şi-apoi, feminitatea ei delicioasă acoperă orice defecte minore şi în cea mai mar eparte a timpului, neptuniana e dulce, visătoare şi caldă. deoarece Peştii înoată în ambele direcţii o dată, ea se adaptează superb şi fără proteste la situaţii conflictuale care le-ar transforma pe majoritatea femeilor în epave nervoase. Desigur, din cînd în cînd s-ar putea să iasă la suprafaţă din mintea ei de obicei placidă oarece cuvinte iritate. Există şi peştoaice sensibile, care au fost tratate dur în copilărie sau adolescenţă şi permit resentimentelor acumulate să scindeze cele două părţi ale semnului ei zodiacal, ceea ce e foarte trist. O astfel de femeie devine o persoană singuratică, nwefericită, înotînd mereu cu furie şi dînd nas în nas cu ea însăşi oriunde ar plonja ca să scape de demonii interiori, fără a-şi da seama că autocompătimirea şi întoarcerea spre sine a iubirii din firea ei sînt adevărata otravă. Drogurile, alcoolul şi falsele speranţe ascund adevărul de privirea ei şi o fac să nu mai vadă bolovanii din rîu, care i-ar putea duce distrugerea. Dar neptuniana tipică păstrează intactă alăturarea celor doi peşti din simbolul ei, lăsîndu-i să conlucreze firesc, să plutească unul pe lîngă altul înainte şi înapoi, astfel încît nu eşti niciodată sigur încotro se îndreaptă ea. Se spune că zodia Peştilor e o mare adîncă, misterioasă, în care se varsă toate rîurile. Vei avea mai multe şanse să o prinzi dacă îi cunoşti cîteva dintre secrete. 

în primul rînd, e subtilă. Dacă nu mă crezi, întreabă-i pe cei opt soţi ai lui Elizabeth Taylor. Ea nu e doar subtilă, dar uneori e chiar puţin trişoare cînd îşi pune în minte să te aibă la degetul cel mic.

Poate că tu cunoşti o neptuniană care poartă un şorţ ecosez şi un surîs timid şi e însăşi întruparea soţiei devotate, a gospodinei şi a mamei blînde. îţi spui că nu e nici subtilă nici înşelătoare. Scuză-mi francheţea, dar te înşeli. Cunosc şi eu o nativă ca cea pe care tu o crezi atît de diferită de ce am spus eu. Femeia asta a reuşit să rămînă în picioare după pierderea unui copil, după umilinţe, dureri, tragedii, sărăcie, temeri, plictiseală şi chiar după confuzia provocată de cîteva perioade cu venituri neaşteptate. A făcut faţă genunchilor juliţi ai copiilor, hainelor pierdute, mitocăniilor soţului şi unui amestec de rude cum nu ai dori nici duşmanilor tăi. A înfruntat tot acest ghiveci al soartei cu rezistenţa lui Rocky. Asta numeşti tu fragilitate? Delicateţe? Şi în ziua de azi, cei doi copii adulţi ai ei o consideră o creatură fermecătoare, copilăroasă, neajutorată şi vulnerabilă, care are nevoie de protecţie şi nu pricepe în ruptul capului cum funcţionează mecansimul yalei. 

Neptuniana e încîntător de vagă şi visătoare. Nu ştie boabă de economie, dar reuşeşte să se îmbrace de parcă ar fi de viţă regală, să gătească deseori cine somptuoase, să plătească chiria la timp şi să trimită cadouri minunate la ocazii speciale, toate astea dintr-un venit mai mic decît bacşişurile unui chelner de la o cîrciumă de cartier. E înconjurată de afecţiunea unui grup eterogen alcătuit din oamenii cu care intră în contact, precum administratorul, vînzătorul de la magazinul din colţ, poştaşul, plus vreo cîţiva cîini şi pisici vagaboande şi o mînă de copii ai vecinilor. S-ar putea să aibă, totuşi, un duşman: bărbatul pe care l-a refuzat înainte să se mărite cu soţul ei. Probabil că de dezamăgire acesta s-a înrolat în Legiunea Străină, iar acum mă îndoiesc că ea mai ţine minte cum îl cheamă. Femei fără inimă, peştoaicele astea... Subtile şi înşelătoare. dar nu încerca să spui asta vecinilor ei! 

Ca şi vînturile de martie, nativa ta va avea multe toane. E îngrozitor de sentimentală, iar cînd îi sînt rănite sentimentele e în stare să verse rîuri de lacrimi. Se va uita la tine cu atîta reproş că te vei simţi ca şi cum tocmai l-ai împuşcat pe iepuraşul de Paşti. Uneori acestor femei le intră în cap că sînt dezastruos de nepregătite pentru bătăliile feroce şi ambiţia obsesivă necesare pentru a supravieţui. Şi atunci se instalează depresia profundă. în acele momente va trebui să-i spui că e admirată pentru înţelepciunea ei adîncă, misterioasă şi pentru că e binecuvîntată cu darul înţelegerii fiecărei fiinţe umane pe care a onorat-o vreodată cu prietenia ei. De obicei e adevărul adevărat. Cea mai grea lecţie pe care trebuie să o înveţe este să-şi depăşească timiditatea şi îndoielile. Dacă temerile ei au rădăcini adînci, se va izola de ceilalţi, apoi se va întreba de ce e singură. Se teme deseori că deranjează, că insistă prea mult, că profită de amabilitatea celorlalţi, cînd toate aceste gînduri nu sînt decît în mintea ei, în nici un caz a altora.

Din cînd în cînd cîte o neptuniană îşi va masca timiditatea şi vulnerabilitatea cu remarci ironice, poante sarcastice, o faţadă de sofisticare şi o personalitate rece, independentă. Dar toate astea sînt doar un mecanism de apărare, un deghizament adoptat ca să-i ascundă nesiguranţa de ochii iscoditori ai oamenilor duri, care i-ar răni inima blîndă dacă şi-ar expune-o. Cunosc o nativă care-şi descarcă sufletul scriind adorabile versuri de cîntece, dar în rest e imaginea clasică a femeii de carieră aspre, nepăsătoare, adică aşa cum vrea să fie văzută de oameni. Totuşi, nici măcar acest gen de neptuniană nu e în stare să se pună de-a curmezişul propriei zodii. Cu toată pretinsa ei independenţă, aşteaptă pe trotuar ca bărbatul cu care e să cheme un taxi. Din punctul de vedere al unei peştoaice sînt lucruri care pur şi simplu nu se fac, iar unul dintre el este să nu te comporţi ca o doamnă în public. Astfel, ea păcăleşte o mulţime de bărbaţi, care ar putea să-i înlăture temerile şi s-o facă să-şi renege des proclamata firmaţie "Cine are nevoie de un soţ? ăştia nu sînt buni decît să-ţi încurce viaţa". închipuieşte-ţi! Să auzi aşa ceva de la o femei din Peşti, care are nevoie să aparţină cuiva mai mult decît are nevoie de aer sau somn.

Neptuniana îşi va dărui toată inima copiilor, mai puţin bucata uriaşă pusă deoparte pentru tine. îi va iubi pe toţi, dar cei care vor fi mai urîţei, mai slabi, mai mici sau mai bolnăvicioşi s-ar putea să aibă un pic mai multă iubire din partea ei. Nu există altă femeie în lume care să înţeleagă ca ea timiditatea băieţeilor sau problemele adolescentine ale fetelor. Ea va sacrifica orice pentru ca progeniturile ei să aibă tot ce nu a putut ea avea în copilărie. S-ar putea să fie prea îngăduitoare, căci disciplinarea copiilor nu îi vine deloc la îndemînă. Dar trebuie făcută să înţeleagă că lipsa fermităţii e deseori la fel de gravă ca neglijarea completă a copilului. Explică-i acest lucru cu blîndeţe. va înţelege fără să se supere şi va începe să fie mai fermă cu cei mici. Multe mame din Peşti reuşesc să găsească o fericită cale de mijloc între severitate şi blîndeţe, iar copiii lor le sînt recunoscători toată viaţa. 

Neptuniana va accepta bucuroasă să fii tu cel care pune pîinea pe masă. Probabil că vba prefera să nu intre în competiţia brutală a lumii comerciale, dar o va face dacă tu ai nevoie disperată de încă un venit. ea s-a cam săturat de lumea aceea cînd lucra pentru compania aceea mare, buimăcitoare şi te aştepta pe tine să apari în viaţa ei şi să o salvezi. Nu toate, dar unele native sînt cam cheltuitoare. S-ar putea să aibă nevoie de ajutor ca să înţeleagă de ce nu mai rămîne cu nici un ban după ce se întoarce de la cumpărături. Dar în caz de urgenţă, se va descurca şi fără articolele fine cu care îi place să se înconjoare.

Nu uita niciodată cînd e ziua ei, sau aniversarea căsătoriei, sau cea a zilei în care ai cerut-o de nevastă. Ea nu va uita. N-am să uit niciodată o peştoaică mică, brunetă, cu ochi verzui, care s-a măritat peste noapte cu un sportiv celebru. Cînd l-a întrebat, curioasă, cum de i-a venit să o ceară de nevastă, el a răspuns: "Păi, a fost tare ciudat. în ziua aia nici nu-mi trecea prin minte să te cer. Eram în parc, lîngă lac. Gagicile care stăteau pe-acolo la soare aveau părul ud, lăţos, de la înot şi arătau încinse şi transpirate, cum stăteau întinse pe bănci. Tu erai sub un copac, într-o rochie albă, de dantelă, şi arătai atît de proaspătă şi diferită de toate celelalte...Arătai... ei bine, arătai cam ca o fată".

ăsta e cel mai subtil secret al neptunienei. Fie că îşi urmează chemarea într-o mînăstire, fie într-un bar, ca şi cîntăreaţă senzuală, ea e fată. Din cap pînă în picioare. Sută la sută.

